
ISTORIA LUI ȘTEFAN CEL MARE 


CUPRINS: 

CUVÂNT ÎNAINTE. 

PREFAŢĂ. 

CARTEA I. TARA MOLDOVEI PÂNĂ LA ȘTEFAN CEL MARE. 

I. Tara Românilor, Tara Românească. 

Pământul locuit de români e numit de ei Tara Românească. Hotarele Ţării 
Românești a tuturor românilor. Numele date de străini părților Ţării Românești, 
împărţirea de români a Ţării Românești după văile râurilor. Cârmuirea satelor 
din Tara Românească. Voievozii românilor în cele dintâi timpuri. Întemeierea, 
din Maramureș, a Ţării Moldovei, ca ţară de râu a Ţării Românești. Starea pe 
atunci a principatului, mai vechi, al Ţării Românești, muntene, a Basarabilor. 
Întemeierea orașelor și târgurilor din amândouă principatele. Coloniștii germani 
și armeni din Moldova. 

ÎI. Moldova până la Alexandru cel Bun. 

Bogdan-voievod, din Maramureș, face neatârnată de unguri Ţara 
Moldovei și întemeiază o dinastie. Întinderea principatului său la miazăzi și 
răsărit. Laţco-vodă, fiul lui Bogdan. Episcopatul catolic al Siretului, întemeiat 
de Latco. Boierimea moldovenească împotriva propagandei catolice. Familia lui 
Laţco-vodă: Teodor, fratele, și fata, Anastasia. Aducerea lui Iurg Coriatovici ca 
domn al Moldovei. Ştefan-vodă cel dintâi și luptele pentru tron a fiilor săi. 
Ștefan al II-lea și Petru. Mama acestora din urmă: Marghita sau Mușata. 
Înfrângerea polonilor aduși în ajutor de Ștefan al II-lea. Petru-vodă, 
învingătorul, se supune polonilor. El ia, pentru un împrumut făcut acestora, ca 
zălog ţinutul Sepenicului. Roman-vodă, fratele lui Petru: cetatea Romanului, 
întinderea ţării până la mare. Lipsa de norme pentru urmarea la tron. Stefan- 
vodă urmează lui Roman, prins de poloni. Lupta de la Hârlău a lui Ștefan cu 
regele unguresc Sigismund. Lupta dintre Roman, Ivașcu, luga, Alexandru şi 
Bogdan pentru tronul lui Ștefan-vodă al II-lea, mort. 

III. Alexandru cel Bun. 


Caracteristica lui Alexandru. Închinarea către poloni: lupta cu teutonii, 
tratatul din Lublau pentru împărţirea Moldovei, zălogirea Pocutiei către 
Alexandru, căsătoria cu principesa litvană Ryngalla. Cucerirea graniţelor de la 
miazăzi: Chilia, Cetatea-Albă; lupte cu Dan al II-lea, domnul Ţării Românești, si 
cu turcii. Întemeierea de mănăstiri, organizarea Mitropoliei Moldovei. Sotiile si 
copiii lui Alexandru cel Bun. Ilie-vodä, urmașul lui Alexandru. Bogdan, fratele 
acestuia și tatăl lui Ștefan cel Mare. 

CARTEA II. TATĂL LUI ȘTEFAN-VODĂ, TINEREȚEA LUI ȘTEFAN. 

I. Lupta pentru scaunul lui Alexandru cel Bun. 

Ilie-vodă și polonii; doamna Marinka. Gonirea lui Ilie de către fratele său 
Stefan (al III-lea). Împäcarea fraţilor. Boierii lor, arätati anume. Orbirea lui Ilie 
de către Ștefan. Uciderea lui Ştefan de către Roman, fiul lui Ilie. Roman domn 
în Moldova-de-Sus. Fugarii în Ardeal aduc domnia lui Petru-vodă, fiu al lui 
Alexandru și dușmanul lui Roman. Puterea și luptele lui loan Corvin din 
Uniedoara” (Hunyady). Domnia lui Petru-vodă, sprijinit de Corvin. Închinarea 
lui Petru către poloni. 

ÎI. Bogdan-vodă, tatăl lui Stefan cel Mare. 

Bogdan-vodă pribeag în Tara Românească. Soţia sa Oltea (Maria), fratele 
ei Vlaicul și fiul acestuia, Duma. Legenda despre mama lui Ştefan cel Mare. 
Legăturile lui Bogdan cu loan Corvin. Năvălirea în Moldova a lui Alexandrel, fiul 
lui Ilie, cu polonii. Bogdan sosește împotriva lui Alexandrel cu unguri. Bogdan 
cată a se înţelege cu polonii. Învoiala lui cu Corvin. Oștirea polonă vine asupra 
lui Bogdan si e bătută la Crasna. Stefan, fiul lui Bogdan-vodă. Legătura cea 
nouă a lui Bogdan-vodă cu Corvin. Prada tătarilor în Rusia. Dezbaterea păcii 
cu polonii. Aron ucide pe Bogdan și-și ia titlul de Petru-vodă (al III-lea; Petru 
Aron). 

III. Domnia lui Petru-vodă Aron, ucigașul lui Bogdan-vodă. 

Fuga lui Stefan, fiul lui Bogdan-vodă, în Tara Românească. Petru Aron 
gonește pe Alexandrel. Apoi el e scos din scaun. Alexandrel e domn; legăturile 
lui cu polonii. Noua ivire a lui Petru Aron. Lupta de la Movile și moartea la 
Cetatea-Albă a lui Alexandrel. Petru-vodă Aron strânge ţara în jurul său. Polonii 
se gândesc să aducă pe Berindel Litvanul. Împăcarea lor cu Petru Aron. Petru 
Aron închină ţara turcilor. 

IV. Lupta dintre Ștefan și Petru Aron. 

Corvin înlocuiește pe Vladislav Dan, domnul Ţării Românești, cu Vlad 
Dracul, fiul lui Vlad Dracul, zis mai apoi Țepeș. Moartea lui Corvin. Vlad se 
închină din nou ungurilor. El se hotărăște a sprijini pe Stefan în urmărirea 
domniei Moldovei. Înțelegerea lui Petru Aron cu polonii. Lupta dintre el și 
Ștefan-vodă: Dolijesti, Orbic; fuga lui Petru în Polonia. Ungerea lui Stefan de 
către mitropolitul Teoctist. Drepturile lui la domnie și întâile lui măsuri. 


CARTEA III. DOMNIA LUI ŞTEFAN CEL MARE PÂNĂ LA LUPTELE CU 
TURCII (1457-75) 

I. Cele dintâi legături cu polonii, împăcarea, boierilor. 

Părerea falsă a lui Ureche despre începutul domniei lui Ștefan. Adevăratul 
caracter al acestei epoci. Boierii ce încunjurau pe Ștefan în 1458. Boierii de 
pribegie ai lui Petru Aron în 

1459. Sentimentele polonilor față de Ștefan. Tratatul dintre Stefan si 
poloni, încheiat la Overcheläuti. Noi boieri câștigați de Stefan. Stefan caută să 
se împace cu logofătul pribeag Mihul. 

ÎI. Luptele lui Vlad Țepeș cu turcii. Încercarea lui Stefan de a-i lua Chilia. 

Caracterul sângeros al lui Vlad al II-lea Dracul; porecla de "Țepeș, care i se 
dă pentru aceasta. Domnișori munteni adäpostiti în Ardeal: Dan cel Tânăr și 
Vlad Călugărul. Năvălirea și moartea lui Dan. Vlad Țepeș pradă ţinuturile 
Brașovului și Sibiului. Noua lui îndreptare împotriva turcilor și pricinile ei. 
Nemulțumirea lui Ştefan cu războiul deschis astfel. Încercarea turcilor de a 
prinde pe Vlad. Arderea Giurgiului. Prădăciunile lui Vlad în Bulgaria. El cere 
ajutor ungurilor. Pricinile de dușmănie dintre Vlad și Stefan-vodä. Petru Aron 
trece în Ardeal. Ungurii iau măsuri pentru ajutarea lui Vlad. Învoiala lui Ștefan 
cu polonii. Lupta se deschide între Ştefan și Vlad. Alcătuirea oștirii turcești 
venite asupra lui Vlad. Plecarea flotei. Oastea lui Ștefan. El se coboară 
împotriva “Ţării Românești. Trecerea turcilor peste Dunăre. Vlad lovește noaptea 
lagărul sultanului. Turcii la Târgoviște. Ștefan lovește Chilia; Vlad vine s-o 
apere. Ștefan, rănit, părăsește împresurarea. Lupta căpitanilor lui Vlad cu 
turcii. Plecarea sultanului. Radu, zis cel Frumos, fratele lui Vlad, lăsat în urmă 
de sultan, câștigă pe boieri. Sosirea în Ardeal a regelui Ungariei, Matiaș Corvin. 
Planul acestuia de a pune în Tara Românească si Moldova pe Vlad si pe Petru 
Aron. Trădarea și prinderea lui Vlad. Radu domn. 

III. Căsătoria lui Ștefan. Luarea Hotinului și a Chiliei. Luptele cu Matiaș 
Corvinul. 

Alexandru, fiul din flori al lui Ștefan. Căsătoria lui cu Evdochia de la 
Chiev. Alți copii din flori ai lui Ștefan. Elena, fata Evdochiei și a lui Stefan. 
Ștefan câștigă Hotinul. El dezbate cu polonii stăpânirea asupra acestei cetăți. 
Luarea cetăţii Chilia de Ștefan. Răscoala Ardealului împotriva lui Matiaș 
Corvin. Matias potolește mișcarea. El pornește asupra lui Stefan cel Mare. 
Regele la Baia. Lupta de la Baia. Noua legătură a lui Ștefan cu polonii, în anul 
1468. Năvălirea lui Ștefan în secuime, prinderea prin vicleșug și uciderea lui 
Petru Aron. Vechea dinastie se întrunește în Ștefan, pe lângă care mai trăiește 
numai Cneajna, fata lui Alexandru cel Bun. 


IV. Luptele lui Ștefan cu tătarii. Amenintärile turcești. Clădirea Mănăstirii 
Putna. Luptele lui Ștefan cel Mare cu Radu cel Frumos și cu Basarab Laiotă. 
Căsătoria cu doamna Maria din Mangop. 

Turcii capătă putinţa de a răzbuna pe Radu cel Frumos, domnul 
muntean, împotriva lui Ștefan, care-i luase Chilia. Pregătirile de război între cei 
doi domni la 1469. Tătarii: firea lor. Tătarii Hordei de aur și ai hanatului 
Crimeii. Mamac, hanul tătarilor de peste râul Volga, și întreita sa lovitură la 
apus. Tătarii în Moldova și înfrângerea lor în dumbrava de la Lipnic. Prinderea 
lui Eminec, fratele Hanului și poate a fiului lui Mamac: Ștefan răspinge cu 
cruzime cererile hanului de a da drumul acestor prinși. Corăbii turcești pe 
Dunăre până la Saline, lângă Chilia. Așezarea lui Gangur ca pârcălab în cetatea 
nouă de la Orhei. Mănăstirile mai vechi ale Moldovei. Ştefan face o nouă 
mănăstire la Putna. Legenda întemeierii Putnei. Sfinţirea bisericii. Stefan arde 
Brăila. Radu nu poate veni la timp ca s-o mântuie. Boierii Stanciu şi luga merg 
la regele Poloniei: înţelegere cu regele Cazimir în privinţa jurământului de 
credință, cerut de acesta de la Ștefan. Radu năvălește în Moldova. Ștefan taie 
pe Isaia, Negrilä și Alexa stolnicul, boieri moldoveni intelesi cu dușmanul. El 
schimbă Sfatul boieresc. El bate pe Radu la Soci. Ucide pe boierii munteni afară 
de Mircea comisul și Stan logofătul. Radu pătrunde în ţinutul Putnei și înalță 
cetatea Crăciuna; el durează o cetate la Teleajin și alta în București. Ștefan fură 
apa Siretului de la Crăciuna. Greutäti în Ungaria, care împiedică pe Radu: 
Vladislav, fiul lui Cazimir, e rege în Boemia; tânărul Cazimir, fratele lui 
Vladislav, e proclamat în Ungaria; se cere ajutor lui Ștefan pentru acesta. 
Răspunsul lui Ştefan. Altă solie a regelui Poloniei, Cazimir cel tânăr e gonit din 
Ungaria. Totuși, Matiaș Corvinul nu lasă să se ajute Radu. Voievozii ardeleni de 
pe acel timp. Turcii sunt ţinuţi în loc de lupta cu Uzun-Hasan, șahul turcoman 
al Persiei. Laiotă, fost și viitor Basarab-vodă (al II-lea) și râvnitor al scaunului 
muntean. Fiul lui, Basarab cel Tânăr, zis mai târziu Tepelus. Stefan sprijină pe 
Laiotă. Secuii se închină, prin Ștefan, lui Casimir cel Tânăr; ei dau dajde si 
ajutor de ostași voievodului Moldovei. Căsătoria lui Ștefan cu Maria din 
Mangup. Mangupul, cetate în Crimeia. Maria n-are copii; copiii lui Ștefan în 
1472. Soarta nenorocită și moartea Mariei din Mangup. În 1473 se cere de 
poloni ajutorul lui Ștefan împotriva lui Matiaș; plan de împăcare între acesta și 
Cazimir pe socoteala Moldovei. Mari lupte în Asia între Mohamed al II-lea si 
Uzun-Hasan. Isac-beg, solul lui Uzun la principii Europei, vine pe la Ștefan. 
Lupta hotărâtoare a lui Ștefan cu Radu: înfrângerea acestuia la vadul de la 
Râmnicul-Sărat („Cursul Apei”). Ștefan și Laiotă înaintea Bucureștilor; Radu 
fuge; familia lui e prinsă; cetatea de scaun cucerită. Steaguri muntene se trimit 
regelui Cazimir. Scurta domnie a lui Basarab, gonit de turci; porunca 
sultanului de a se pedepsi Ștefan. Turcii, care au gonit pe Basarab, pradă în 


Moldova. Ştefan păzește la Vaslui. Moartea lui Radu cel Frumos. Împăcarea lui 
Laiotă cu turcii și așezarea lui trainică în scaun. Prada tătarilor la Nistru. 
Cererile turcilor față de Stefan. Răspingerea lor. Înțelegerea cu ardelenii 
împotriva lui Laiotă și aducerea lui Basarab cel Tânăr ca domn muntean. 
Planul sultanului împotriva Moldovei și celor două regate vecine. Pregătirile lui 
Ștefan: lagărul de la Vaslui; ajutoare secuiești și ungurești. 

CARTEA IV. LUPTELE CU TURCII. 

I. Lupta de la Podul-Înalt. 

Soliman, beglerbegul Rumeliei, vine asupra lui Ștefan. E ajutat de Laiotă. 
Trecerea Dunării, calea urmată. Ştefan în pădurile Vasluiului. Lupta de la 
Podul-Înalt. Fuga turcilor, schimbarea la față a lui Laiotă. Soarta prinșilor turci. 
Înștiințarea creștinătății despre biruința câștigată. Măsurile luate de sultan. 
Noile pregătiri turcești: plecarea flotei si a sultanului. Ștefan cere ajutor de la 
poloni. Zăbava regelui Cazimir. Stefan trimete la Matiaș Corvinul pe boierii 
Stanciul, Duma și Mihai. Măsuri de apărare: cumnatul Alexandru e trimis la 
Mangup. Lupte cu turcii prădalnici la Chilia si Cetatea-Albă; luarea Caffei. 
Sultanul părăsește gândul de a lupta. Pregătiri la Chilia și Cetatea-Albă; 
grăbirea solilor în Ungaria; frica de un atac al turcilor asupra celor două cetăți. 
Învoiala din 1475 cu Matias. Vlad Tepes e trimis de acesta în Ardeal. Matiaș 
întărește învoiala cu Ștefan. Cetățile atacate de flota turcească la întoarcere. 
Întărirea legăturilor cu Polonia. Matiaș Corvinul la Sabat. Luptele în Bosnia ale 
lui Țepeș si ale Despotului Vuc. 

ÎI. Lupta de la Războieni (Valea-Albă) 

Ștefan luptă cu singurele sale mijloace și afirmă că e neatârnat. Regii 
vecini au grijă de afaceri casnice. Ștefan se coboară la Iași în 1476. Nouă solie 
turcească cu cereri la Ştefan. Gătirea unei flote; sultanul însuși pleacă la oaste. 
O parte din turci spre apus. Mohamed primește la Varna un sol polon. Purtarea 
apusenilor (papa, Veneţia) față de Ștefan. Cei doi regi vecini și primejdia 
Moldovei. Pregătiri la Chilia și Cetatea-Albă. Ştefan la Bârlad. Sosirea turcilor, 
ajutaţi si de Laiotă, prin Dobrogea. Apărarea Dunării de Sendrea și luga. Turcii 
merg spre Suceava. Năvălirea tătarilor. Ţăranii sunt lăsaţi a se întoarce acasă. 
Lupta de la Războieni. E fals că Ștefan a fugit în Polonia. Adunarea țăranilor în 
jurul lui. Ciuma între dușmani. Turcii nu pot lua nicăieri cetăţile. Corăbiile lor 
se îneacă. Năvălirea lui Laiotă în Ardeal e oprită de ungurii ce vin. Înaintarea 
lui Ștefan Bâthory, voievodul ardelean și întoarcerea sultanului. Ștefan iese din 
munte. Planuri de mare război creștin împotriva turcilor. Măsuri pentru 
aducerea îndărăt a lui "Țepeș. A doua domnie a acestuia. Moartea lui în lupta cu 
turcii. 

III. Împrejurările muntene până la așezarea în scaun a lui Vlad 
Călugărul. 


Gătirea lui Ștefan împotriva lui Laiotă. Lupta e oprită de nepăsarea lui 
Bâthory. Boierii cei noi ai lui Ştefan. Gonirea lui Laiotă în Ardeal. Noul domn, 
Basarab cel Tânăr, trimite soli la unguri. Moartea Mariei din Mangup. Soliile lui 
Ștefan în Apus. El fägäduieste închinare regelui Cazimir. Pregătiri turcești la 
Dunăre. Flota turcească ia Matrega. Oastea de uscat e învinsă în Ardeal la 
Câmpul-Pânii. Urmărirea învinșilor. Laiotă prinde o parte din familia lui 
Basarab cel Tânăr. Acesta lipsea din scaun. Întoarcerea lui. Moartea lui Laiotă 
în Brașov. Biruinti ungurești în Bosnia și Serbia. Ștefan nu dă turcilor trecere 
în Polonia. El ţine pe domnișorul muntean Mircea-vodă. Tepelus merge la 
Poartă. Muntenii întăresc cetatea Crăciuna. Zvon că turcii vin asupra 
Ardealului. Ei lovesc Orșova; ardelenii se strâng la Cohalm. Tepelus, prieten al 
acestora. Mircea-vodă în tabăra lui Ștefan. Turcii vin în Moldova până la Lunca- 
Mare. Moartea lui Mohamed al II-lea. Lupta între fiii lui. A doua luptă de la 
Râmnicul-Sărat (întâia la 1473). Cad boierii Șendrea și Costea. Fuga lui 
Basarab; Mircea, domn; steaguri la regele Matias. Boierii ce ajută pe Basarab 
fugar. Vlad Călugărul, trimis din Ardeal, rămâne domn. Basarab se întoarce în 
iarnă. Alexandru, fiul lui Ștefan, vine asupra lui și ia Crăciuna. Basarab în 
Gherghița; e ucis la Glogova. Vlad adună în jurul său pe toţi boierii munteni. 
Vlad trăiește în pace cu Ştefan. Moartea lui Bogdan, fiul lui Ştefan, al Cnejnei, 
fata lui Alexandru cel Bun și a Vornicului Stanciul. Moartea lui Petru, fiul lui 
Ștefan. Rudele lui Ștefan rămase în viaţă la 1481. Căsătoria lui cu Maria, fata 
Radului-vodă și nașterea lui Bogdan Vlad, fiul lor. 

IV. Căderea Chiliei și Cetätii-Albe. 

Pacea dintre unguri și turci. Moldova are granițele pașnice. Se întăresc 
cetăţile ei. Elena, fata lui Ştefan cel Mare, ia pe fiul ţarului Ivan. Nașterea lui 
Dimitrie, fiul lor. Pregătiri de război ale sultanului Baiazid al II-lea. Ienicerii cer 
să se lupte. Oastea turcească. Vlad-vodă se unește și el cu ea. Luarea Chiliei și 
a Cetätii-Albe. Întoarcerea sultanului. Purtarea ungurilor cu acest prilej. Polonii 
ajută pe Stefan fiindcă si ei văd drumurile lor de negot închise de turci. Dieta 
de la Thorn pentru ajutorul Moldovei. Ţarul nu vrea să trimită oșteni lui Ștefan. 
Jurământul de credinţă făcut de Ștefan lui Cazimir, la Colomeia. Sosirea 
turcilor cu domnișorul Hromot și arderea Sucevei. Ştefan se întoarce cu călăreți 
poloni. Lupta lui cu turcii la Cătlăbuga. Întoarcerea lui Hromot cu turcii; el e 
învins și ucis la Șcheia. Ioan-Albert, fiul regelui Cazimir, vine la Lemberg, dar se 
bate numai cu tătarii de peste Nistru. Polonii încheie la rândul lor pace cu 
turcii. Ștefan însuși dă bir turcilor și ca zălog pe fiul său Alexandru. 

CARTEA V. CEI DIN URMĂ ANI DIN VIAȚA LUI ȘTEFAN CEL MARE. 

I. Luptele cele dintâi cu polonii. 

Schimbarea îndreptării politice a lui Ștefan. Matiaș Corvin îl părăsește; 
moartea lui Matias, când turcii amenințau Ardealul. Lipsa de tragere de inimă a 


polonilor pentru Ștefan. Hotărârea acestuia de a-și aduna birul pentru turci 
prădând Polonia. Prada din 1489 a tătarilor în Polonia. Ştefan pune mâna pe 
Pocuția. Cazimir i-o cere îndărăt. Felul cum s-a făcut lovitura: boierii cei noi ai 
lui Ştefan. Cucerirea. Neputinta polonilor de a goni pe moldoveni. Luptele 
pentru coroana Ungariei între Vladislav și loan-Albert. Moartea lui Cazimir. 
Noua pradă a tătarilor. Fiii lui Cazimir. Alegerea ca rege a lui loan-Albert. 
Negocierile lui Ștefan cu Alexandru, cneazul litvan, frate al lui Ioan-Albert. 
Păstrarea Pocutiei de către Stefan: loan Grumază, staroste românesc al 
Cernăuţilor. Măsuri ale lui Ioan-Albert contra lui Stefan. Pacea încheiată de 
rege cu turcii. Prădăciuni turcești pe la Severin și în Ardeal. Noua pradă a 
tătarilor în Polonia. 

ÎI. Lupta de la Dumbrava-Roșie. 

Planurile de cucerire a Moldovei înfățișate lui loan-Albert de Callimachus 
si de cneazul Alexandru. Îndemnuri către un război al polonilor cu turcii. 
Înțelegerea de la Leutschau între toţi lagellonizii pentru lupta împotriva 
păgânilor. Ultimele biruinti ale românului bănăţean Pavel Chinezul. Vlad 
Călugărul se înţelege împotriva turcilor cu Ștefan. Gătirea unei mari oștiri 
polone pentru scoaterea turcilor din Chilia și Cetatea-Albă. Ştefan se învoiește 
cu loan-Albert. Înaintarea polonilor. Soli între loan-Albert si Stefan. Regele 
pleacă dușmănește asupra Sucevei. Planul de a face domn în Moldova pe 
Sigismund, fratele lui. Cele dintâi ciocniri cu straja moldovenească. Ștefan se 
coboară la Roman. Leșii bat Suceava. Suceava se impotriveste cu izbândă 
polonilor. Sosirea ca mijlocitor a lui Birtoc Drâgffy, voievodul Ardealului. 
Plecarea îndărăt a regelui. Codrii Cozminului: trecerea unei părți din oștire prin 
el. Lupta din ziua următoare cu moldovenii. Vornicul Boldur bate pe mezoviti la 
Lentesti. Prada lui Malcoci-beg în Polonia, la 1498. Sosirea prădalnică a lui 
Ștefan în aceeași ţară. Anarhie în Polonia și Litvania. Pradă tătărască. Nävälirea 
de toamnă a turcilor. Ștefan e totuși bucuros de pace cu creștinii: dovezile 
iubirii sale pentru dânșii. El bate pe turcii ce se întorc din Polonia. Ungurii 
mijlocesc pacea în 1498. Întâia învoială, din acest an. A doua solie ungurească 
în Polonia; Ștefan trimite acolo pe hatman și un pisariu. Pacea din 1499 cu 
Polonia. 

III. Lupta din urmă pentru Pocuția. 

Plan de război al tuturor creștinilor cu turcii. Îndemnuri din apus către 
Ștefan. Vornicul Boldur lovește în 1499 Chilia și Cetatea-Albă. Soli moldoveni în 
Apus și la regele Vladislav. Ștefan, nefiind ajutat, e silit a face pace cu turcii. 
Solia turcească, din 1503, la Suceava. Birul țărilor românești către Poartă. Ele 
aduc pacea din 1503 între regii vecini și sultan. Negocieri ale polonilor cu turcii 
și prăzi tătărăști în ţara lor. Moartea lui loan-Albert. Stefan face să se taie 
capul, în Polonia, lui Ilie, fiul lui Petru Aron. Cele dintâi solii între noul rege 


Alexandru și Ștefan. Acesta se arată gata să se judece pentru Pocuția. Polonii 
nu trimit oamenii lor la sorocul hotărât. Cearta dintre tar și ginerele său, regele 
polon, care căuta să răspândească legea catolică. Încercări de împăciuire între 
ei, din partea lui Ştefan. Ţarul se mânie împotriva Elenei, fata lui Ștefan și 
împotriva lui Dimitrie, fiul Elenei. Moartea, peste puţin timp, a acestora. Polonii 
caută să atâte pe Stefan asupra ţarului. Planuri de luptă creștină cu turcii. 
Luarea Vidinului și Cladovei de unguri. Ei lovesc Nicopolea. Ștefan cheamă pe 
tar la luptă cu turcii. Războiul între Polonia și Moscova. Tătarii din Crimeea 
pradă în ţările regelui. Groaza în Polonia. Frica de o răscoală a rutenilor, de 
trădarea dregătorilor de la hotare. Vesti despre năvălirea lui Stefan. Stefan în 
Pocuția. El vorbește de pace negustorilor din Lemberg. El cere judecată: 
mijlocire a ungurilor. 

IV. Moartea lui Ștefan cel Mare. 

Boala lui Ştefan: medicii chemaţi de dânsul. Moartea cardinalului 
Frederic, fratele regelui Poloniei. Regele Alexandru ia măsuri pentru a smulge 
Pocuția din mânile lui Ștefan. Aceasta nu se face; frica de turci, cu care se 
făcuse pace. Nouă dezbateri sub mijlocirea ungurilor. Regele pleacă în Prusia. 
Descrierea lui Ștefan la bătrâneţe. Doamna Maria; fiul ei, Bogdan. Boierii de la 
sfârșitul domniei lui Ștefan. Clerul moldovenesc pe acea vreme. Starea ţării 
atunci. Legăturile cu străinătatea. Ceartă între boieri pentru urmașul ce 
trebuie să se dea lui Ștefan. Acesta împacă lucrurile. Moartea și îngroparea lui 
Ștefan. Caracterizarea lui. 

CARTEA VI. MOȘTENIREA LUI ȘTEFAN CEL MARE. 

Nedestoinicia urmașilor lui Stefan. Bogdan-vodă, fiul lui Ștefan. Ștefăniță, 
fiul lui Bogdan. Petru Rareș, fiul din flori al lui Ștefan cel Mare. Gonirea lui de 
către sultanul Soliman cel Mare. Ștefan, zis Lăcustă, fiu al lui Alexandru și 
nepot de fiu al lui Ștefan cel Mare. Alexandru-vodă Cornea, fiul lui Bogdan 
Orbul. A doua domnie a lui Petru Rareș. Ilie Rareș. Ștefan Rareș, fiul lui Petru- 
vodă. Alexandru Lăpușneanu, fiul lui Bogdan-vodă. Despot-vodă. Tomșa 
hatmanul își zice Stefan-vodä. A doua domnie a lui Alexandru Lăpușneanu si 
fiul acestuia, Bogdan. Turcii trimit domn pe Ioan, fiul lui Ștefăniță: el luptă însă 
cu dânșii. Numirea ca domn moldovean a lui Petru Șchiopul, fost domn 
muntean, nepot de fiică al lui Petru Rares. Falșii loan-vodă. lancu-vodă Sasul, 
fiul lui Petru Rareș. Ștefan-vodă, fiul lui Petru Șchiopul. Aron-vodă, fiul lui 
Alexandru Lăpușneanu. Hatmanul Răzvan își zice Ștefan-vodă. Polonii 
întemeiază dinastia de obârșie boierească a Movilestilor. Al doilea Ștefan Tomșa. 
Radu Mihnea, nepotul de văr al lui Petru Șchiopul. Domnii străini. Vasile Lupu. 
Ștefăniță, fiul acestuia. Domni din boieri de ţară. Stefan Petriceicu. Stefan 
Racoviţă. Domni dintre greci înrudiți cu domni sau boieri români. Familia 


Callimachi (Calmășul). Domni curat greci. Noii domni de ţară. Războiul din 
1877 şi pomenirea lui Ştefan cel Mare în 1871. 

CARTEA VII. AMINTIREA LUI ȘTEFAN CEL MARE. 

I. Stefan cel Mare la cronicari. 

Ștefan în cronica lui Ureche. Legenda despre el în cronica lui Ureche. 
Ceilalți cărturari nu se încălzesc la aducerea-aminte despre dânsul. 

ÎI. Panegiricul lui Ştefan cel Mare. 

Soarta Putnei în războaiele veacului al XVII-lea. Ruinarea ei. Mitropolitul 
Iacov I o înnoiește. Arhimandritul Vartolomei Măzăreanu. Cuvântul său despre 
Ștefan (Panegiricul). 

III. Ștefan cel Mare și școala literară nouă. 

Putna e organizată prin legea austriacă asupra mănăstirilor. Tablourile și 
poeziile lui Gheorghe Asachi despre Ştefan. Pomenirea lui Ștefan în cuvântul de 
deschidere al cursului lui Mihai Kogălniceanu. Cunoașterea lui Ştefan prin 
tipărirea Letopiseţelor Moldovei. Stefan la Alecu Russo, Costachi Negruzzi și 
Vasile Alecsandri. 

IV. Ștefan cel Mare în literatura poporului. Pomenirea lui în timpurile din 
urmă. 

Copilăria lui Ştefan. Legende locale despre dânsul. Legenda despre 
învierea lui Ștefan. Cărturarii nu pot iscoate inspiraţie nici din cronici, nici din 
legende. Dezgroparea rămășițelor lui Ștefan. Slab răsunet al ceremoniei. 
Serbarea de la Putna, în 1871. Statuia lui Ștefan-vodă în Iași; poeziile lui 
Eminescu și Alecsandri. Datoria scriitorilor de astăzi. 


CUVÂNT ÎNAINTE. 

Publicând în 1904, cu prilejul comemorării a 400 de ani de la moartea lui 
Ștefan cel Mare, cartea care vede azi o nouă ediţie, Nicolae Iorga obținea o 
întreită izbândă. El reușise în același timp să dea o însemnată operă științifică, 
aruncând lumină nouă asupra unei jumătăţi de veac din istoria Moldovei, să 
adauge literaturii românești o scriere de mare strălucire si să facă accesibile 
oricărui cititor — „neamului românesc”, pentru care-și scria cartea — adevărurile 
științei și frumuseţile artei. Această rară înmănunchere de calități conferă 
Istoriei lui Stefan cel Mare un loc aparte în cultura românească și explică atât 
valoarea ei permanentă, cât și, ca o consecinţă logică, nevoia în care ne aflam a 
unei reeditări după șase decenii de la prima ei tipărire. 

Din punct de vedere științific, cartea lui Nicolae Iorga reprezenta la data 
apariţiei ei, un pas înainte hotărâtor în cunoașterea epocii fundamentale din 
istoria noastră medievală, pe care a dominat-o figura lui Ștefan cel Mare. Ea 


punea în valoare, printr-o ascuţită analiză critică, întregul material documentar 
dat la iveală de istoricii români din secolul al XIX-lea și de alții din afara ţării. 
Iorga însuși adăugase acestei informaţii, care se îmbogăţise treptat, rodul 
îmbelșugat al propriilor sale cercetări de arhive. El folosea, în același timp, 
studiile efectuate până atunci asupra unor momente sau probleme ale domniei 
lui Ştefan cel Mare, între care iarăși se aflau, la loc de frunte, unele pagini ale 
sale. Iorga mai aducea în această lucrare cunoașterea adâncă a istoriei 
europene în veacul al XV-lea, și îndeosebi a situaţiilor din sud-estul acestui 
continent, unde Imperiul otoman luase treptat locul Imperiului bizantin. 

Cu aceste calităţi ale istoricului și ale informaţiei sale, nu este de mirare 
că avem aici — după încercarea, nu lipsită de interes prin spiritul pașoptist care 
o animă, a lui Dimitrie Bolintineanu, poet ce se voia și istoric, și după capitolul 
larg pe care A. D. Xenopol îl închinase lui Ştefan cel Mare în opera sa de sinteză 
- monografia cuprinzătoare a unei mari domnii românești și totodată o scriere 
de istorie universală. 

Nicolae Iorga reușește să regăsească, depășind imaginea lăsată de 
Ureche, — care stăpânise în mai mare sau în mai mică măsură istoriografia 
noastră de până atunci — esenţa personalităţii lui Ștefan cel Mare și, o dată cu 
aceasta, semnificaţia acțiunii desfășurate de el. Această acţiune, care în fapt nu 
e a unui om, ci a unei societăți, este privită îndeosebi sub latura ei de politică 
externă. Explicaţia unui atare unghi de vedere se găsește nu numai în starea în 
care se afla atunci publicarea izvoarelor documentare interne - corpusul 
documentelor lui Ștefan cel Mare, editat de Ion Bogdan, va apărea numai în 
1913 — ci si în scopul de căpetenie urmărit de Iorga în alcătuirea scrierii sale. 
Ea făcea parte dintr-o întreagă acțiune întreprinsă de istoricul încă atât de 
tânăr, de a pune în serviciul unei conștiințe nationale tot mai active 
cunoașterea trecutului de realizări politice si creatiuni de cultură ale poporului 
român. După ce, cu câţiva ani înainte, el evocase în două rânduri pe Mihai 
Viteazul unificatorul, acum stăruia asupra celui de al doilea mare străbun, 
apărătorul îndârjit al independenţei ţării sale — Stefan cel Mare. De aici unul 
din motivele insistentei sale pe problemele militare și diplomatice, în cadrul 
cărora, firește, locul central trebuia să fie ocupat de relaţiile cu Imperiul 
otoman. 

În efortul militar al Moldovei lui Ștefan cel Mare, ca și în cel al Ţării 
Românești, sub Vlad Țepeș, rolul hotărâtor este atribuit de Iorga elementului 
țărănesc. Evidenţierea rosturilor acestuia în statul liber de altădată 
corespundea, fără îndoială, datelor înseși ale izvoarelor, dar deriva în același 
timp din interesul cald al lui Iorga pentru țărănime și se lega astfel de una din 
cele mai arzătoare probleme ale societăţii românești din acea vreme. Aceleași 
sentimente, ca și unele rosturi speciale ale domniei lui Ștefan cel Mare în 


raporturile ei cu țărănimea se desprind si din scurtul dar vibrantul capitol 
închinat amintirii lui Ștefan în tradiţia populară. 

Scriere comemorativă, cu evidente rosturi politice în pregătirea ideologică 
a unităţii naţionale depline, Istoria lui Ștefan cel Mare rămâne o operă 
științifică atât prin fixarea liniilor generale ale desfășurării evenimentelor si a 
semnificației lor, cât si prin informaţia de primă mână care stă la baza 
reconstituirii istorice în amănuntele sale. Dincolo de indicaţiile cuprinse în 
puţinele note care formau o anexă la un număr restrâns de exemplare din 
prima ediţie, specialistul recunoaște la fiecare pas izvoarele aflate în dosul unor 
tablouri care te izbesc prin înfățișarea lor literară. 

Desigur că, în ansamblul lor, cunoștințele noastre asupra epocii lui 
Ștefan cel Mare au făcut însemnate progrese de la 1904 până azi. Izvoare noi, 
uneori fundamentale, cum sunt Cronica moldo-germană sau documentele 
interne editate de Ion Bogdan, M. Costăchescu și apoi în marea colecţie a 
Academiei Republicii Socialiste România, s-au adăugat în acest timp informaţiei 
de care dispune istoricul din zilele noastre. Relaţiile externe ale Moldovei în 
veacul al XV-lea s-au bucurat de atunci încoace de numeroase studii, ca și 
economia și cultura acelei vremi. Dar cele mai importante câștiguri, obținute 
mai ales în anii din urmă, datorită noii noastre înţelegeri a fenomenelor sociale 
în general și a societății medievale în special, le-a înregistrat istoriografia 
românească în domeniul relaţiilor de clasă și al politicii interne duse de domnul 
moldovean, într-o epocă dominată, sub acest din urmă aspect, de începutul 
procesului de centralizare a statului. Ca urmare, și legăturile dintre politica 
internă și cea externă ne apar de asemenea într-o lumină nouă. 

Acestea sunt însă progresele firești ale științei, si de la 1904 până la 
moartea sa Iorga însuși a contribuit din plin la înfăptuirea lor. Ele nu au făcut 
totuși ca scrierea de la începutul veacului să rămână pentru noi doar o treaptă 
în această permanentă lărgire a cunoștințelor. Ea rămâne valabilă în viziunea 
sa generală asupra rolului istoric al Moldovei lui Ștefan cel Mare în această 
regiune a Europei și a locului ei în desfășurarea luptei seculare a românilor 
pentru apărarea fiinţei statului lor și îndeobște a rosturilor lor ca popor. 
Această valabilitate îi este conferită deopotrivă de intima cunoaștere a izvoarelor 
contemporane, de eminenta înţelegere a savantului, de capacitatea sa de a intui 
liniile dominante ale procesului istoric. Ea se păstrează în același timp o operă 
vie prin tot ceea ce arta poate adăuga ca putere de trăire unor adevăruri 
științifice riguros stabilite. Tocmai acestui din urmă caracter i se datorește 
faptul că o carte ca Istoria lui Ștefan cel Mare poate apărea în chip tot atât de 
legitim într-o colecţie de istorie, ca și într-una de literatură. 

Între literatură și istorie - lăsând la o parte genurile net definite ca 
romanul sau nuvela istorică — există o veche și răspândită convietuire, care de 


obicei nu e spre folosul nici unuia din ele. Scrierile hibride, în care istoria e 
literaturizată prin podoabe adăugate unui text de valoare științifică discutabilă, 
sunt din păcate prea numeroase. Nu acesta este însă cazul cărții lui Nicolae 
Iorga. Ea aparţine literaturii prin puternicul sentiment care-i străbate paginile, 
prin tensiunea interioară care ţine încordată povestirea de la un capăt la altul, 
prin darul lui Iorga de a vedea pretutindeni în istorie oameni vii — si cu atât mai 
mult când era mânat de pasiunea de a regăsi rosturile poporului său în 
momente decisive — ca și prin o capacitate de evocare epică, rareori întâlnită 
chiar la istorici care au rămas printre marii scriitori ai ţării lor. Prezente și în 
alte scrieri ale lui Iorga, aceste calităţi, care formează doar una dintre laturile 
geniului său atât de complex, niciodată n-au fost poate întrunite în aceeași 
măsură ca în Istoria lui Ștefan cel Mare. Alături de scrierile de memorialistică, 
de portrete sau de articole de ziar, de discursuri sau de evocări de peisaje, Iorga 
aduce, ca pagini de înviere istorică, în gama atât de largă a resurselor sale 
artistice, care-i asigură un mare capitol în istoria literaturii române, mai înainte 
de orice aceste pagini din Istoria lui Ștefan cel Mare. Înfiorate și grave, calde și 
luminoase, ele sunt scrise într-una din cele mai frumoase limbi românești, în 
graiul tuturor limpezit de un mare artist, și de aceea nu au îmbătrânit nici ca 
formă, cum nu au îmbătrânit nici ca cuprins. 

În sfârșit, Istoria lui Ștefan cel Mare mai reprezintă o valoare 
permanentă, o valoare morală esenţială întregii opere a lui Iorga. Este 
încrederea în puterile poporului său, încredere nu ieșită dintr-un entuziasm 
facil, care se poate spulbera la prima furtună, ci izvorâtă din cunoașterea 
adâncă a virtuţilor și înfăptuirilor lui în necurmata scurgere a veacurilor. 

Iulie, 1966 

M. BERZA. 

Această carte se tipărește în cinstea sărbătoririi a 500 de ani de la zidirea 
Mănăstirii Putna de către Stefan cel Mare. Prima ei ediție a fost publicată de N. 
Iorga în 1904, la împlinirea a 400 de ani de la moartea marelui domnitor. Dintre 
cele două tiraje apărute în 1904, la Editura „Minerva”, ediţia noastră reproduce 
pe cel de lux, adnotat. S-au păstrat formele de limbă specifice autorului, 
aplicându-se normele ortografice în vigoare, îngrijirea textului s-a făcut în 
redacție de către Victor Iova. 

Prefatä. 

ISTORIA LUI STEFAN CEL MARE. 

În ziua de 2 iulie 1504 Ştefan-vodă cel Mare se stingea de o moarte 
blândă la Suceava, în desăvârșita pace măreaţă ce se boltea asupra întregei țări 
pe stâlpii puternici ai biruintelor sale. Pentru cea din urmă oară porțile cetăţii 
se deschideau înaintea acelui ce luptase bärbäteste cea mai grea din luptele 
sale. Boierii călări, în haine de urșinic si aur, unii bătrâni ca si stăpânul 


adormit, ceilalți în toată puterea vârstei sau în avântul încrezător al tinereţelor, 
înconjurau sicriul înfășurat în scumpe stofe. Sulitile ostașilor se ridicau drepte 
în văzduhul limpede, zâmbitor al zilei de vară. Alaiul străbătea holdele grele de 
bogăţie, în drumul spre Mănăstirea Putnei. 

Din turnul de strajă de asupra porţii clopotele prindeau a vui de jale. 
Soborul întreg al Moldovei, sub mitrele scânteietoare de pietre scumpe, 
mitropolitul, episcopul de Roman, mitropolit si el, al Ţării-de-Jos, episcopul de 
Rădăuţi, egumenii care putuse să se încingă pentru această lungă cale primeau 
în cântările iertării de păcate pe stăpânul tuturora. Veșnica pomenire se cerea 
pentru acela care se făcuse vrednic a fi pomenit de neamul său în vecii vecilor. 
Apoi întunerecul gropnitii umbrea tot mai mult fața poruncitoare, acum 
înseninată, și pletele albe, rare ale bătrânului. Și, pe când lacrimile brăzdau 
cele mai aspre obrazuri, minunata lespede de marmură săpată pecetluia micul 
mormânt în care încăpuse totuși rămășițele Celui Mare. 

Domnise aproape cincizeci de ani, o jumătate de veac. Venise tânăr, în 
vijelia năvălirii, ca să răzbune pe ai săi, ca să-și întemeieze viaţa și ca să tragă 
zid de vitejie în jurul ţării sale de moștenire. De atunci toate drumurile spre 
hotarele dușmane fusese bătute de copitele cailor oștirii sale. Dar peste sabia 
lui minunată apăsa o mână sigură, stăpânită de un gând cuminte. I-a fost 
totdeauna milă de sângele oamenilor vărsat în zădar. 

A adus cu dânsul rânduiala și buna cârmuire. Oastea aceea ale cărei 
steaguri îi fluturau deasupra sicriului el o închegase, el o făurise, ca pe o 
singură armă menită să învingă totdeauna. Boierilor acelora ce-l întovărășeau 
înainte de a-și lua hotărâtorul rămas bun el li statornicise chemările și 
drepturile. Secerând buruiana roșie a vremilor de restriște și nelegiuire, el 
curätise tärâna ce băuse sângele nevinovat, coborând în ea sfinte temelii de 
biserică. Vlădicilor ce se rugau acum la Dumnezeu pentru sufletul său el li 
pusese mitra pe cap, după ce stiuse că se cuvine s-o poarte. 

Gândul lui de înţelepciune se stinsese în sfârșit, sau, mai curând, el se 
cobora ca o rază de bucurie asupra tuturora, trecea ca o binecuvântare asupra 
bogăției lanurilor si fremăta ca o ameninţare pentru vrăjmașii viitorului prin 
frunza pădurilor ce ocrotiseră și meniseră luptele învingătoare. Glasul lui nu se 
mai auzea însă, și icoana lui nu mai stătea înaintea nimänuia. 

Și candela aprinsă deasupra mormântului său s-a stins uneori, în zile 
rele. Mâni de hoţi au scormonit în mormântul cel sfânt. 

Dar amintirea sa a luminat totdeauna în marea biserică a constiintii 
neamului. Uneori mai tare, alteori mai slab, dar nici un vânt năprasnic n-a 
putut-o stinge. Si astăzi ea se înalță puternică, în marea flacără de mândrie si 
recunoștință ce pornește din toate inimile noastre la pomenirea celor patru sute 
de ani de la moartea puternicului împărat senin al românimii. 


O scânteie din această flacără e cartea de faţă. 

Cartea I. 

TARA MOLDOVEI PÂNĂ LA ȘTEFAN CEL MARE. 

I. TARA ROMÂNILOR, TARA ROMÂNEASCĂ. 

Tot pământul din care neamul românesc făcea prin cea mai iubită muncă 
a sa să răsară an de an holdele hrănitoare, tot pământul prin buruienile și 
înalta iarbă a căruia rătăceau turmele supuse până la piatra goală a munţilor 
ocrotitori, toată marginea de mal unde coliba pescarului domnește marele 
drum de ape al Dunării, toată pădurea nesfârșită, lungă de zile întregi, în care 
se înfunda pasul de pândă al vânătorului, a cărui săgeată făcea să se spulbere 
un praf de frunze și crengi, se chema pentru toți aceia cari, de pe la anul 1000 
până astăzi, vorbesc cam ca și noi acuma limba românească: pământul 
românilor, Tara Românească. 

Întinsa, felurita, bogata, märeata și fericita Ţară Românească își avea 
fruntea de stâncă în munte, pe care străinii și oamenii învăţaţi îl numesc 
Carpatul, dar care pentru noi n-a avut și n-are nevoie de alt nume, pentru că e 
singurul munte al nostru. Picioarele i se scăldau în Dunărea largă, spre care 
curge toată viaţa râurilor noastre, Dunărea împărătească, ce le duce pe dânsele 
si ne îndreaptă pe noi spre Marea Neagră, care, în seninul tăcut al feţei sale 
albastre din zilele bune, în vălmășagul de valuri verzii și sure vuind în zilele de 
furtună, pare că înfățișează sufletul de strașnică mânie, ce se împacă însă într- 
un zâmbet de cäintä și de iertare al poporului nostru. Un braţ atinge râpa 
neprietenoasă, săpată în scorburi lutoase, a Nistrului, ce se coboară arcuindu- 
se spre mare, ceva mai departe decât gurile Dunării, cu care n-a voit să se 
amestece, ca Prutul si ca Siretul, totuși fraţi buni cu dânsul. Celălalt ajunge 
până la Tisa leneșă, darnică din apele sale încete, miloase, Tisa gălbuie fără de 
țărmuri. 

De la înălțimile Maramureșului, goale sau înveșmântate în haina verde a 
pășunilor, până la dunga lată a Dunării, de la șesurile în care lunecă spre Tisa 
Someșul, Crișurile unite, Mureșul, până la prăpastia umedă a Nistrului se 
întinde, verde în primăvară, aurie în lumina roditoare a verii, neagră ca un 
pustiu, albă ca un câmp de gheaţă și zăpadă din lumile sterpe ale Miazänoptii, 
iarna, Ţara Românească. 

Alte neamuri, pe care le-au adus întâmplările războaielor sau ale 
năvălirilor, au împărţit largul ei cuprins, fiindcă fiecare din ele n-a ajuns să 
stăpânească decât o parte din moșia noastră. Ungurii au numit Ardealul 
cetatea Carpaţilor în povârnișul ei de sus, tătarii au zis Bugeac câmpiilor 
netede de la Dunărea-de-Jos, bulgarii, de bună seamă, au numit Vlașca acea 
parte din marginea Dunării unde au izbutit să locuiască... 


Românii n-au știut însă în ţara lor decât de văile râurilor, în jurul cărora 
ei mărgineau o ţară mai mică: o Ţară a Oltului lângă lungul râu harnic, o Țară 
a Crișului, a Mureșului, un ţinut al Someșului, al Târnavelor acolo unde 
străinii găsise un „Ardeal”; Tara Bârsei, lângă culmile Carpaţilor, unde se 
strecura un râulet de munte, Tara Hațegului, după numele ce a trebuit să aibă 
altă dată Streiul de astăzi. Apoi, dincoace de culmile muntelui, și o Ţară a 
Jiului, o Ţară a Moldovei, si așa se va mai fi zis si altora, fiecăreia după puterea 
neadormită a râului său. 

În toată Tara Românească, si lângă o apă și lângă alta, erau sate 
statornice și stâne schimbătoare. Satul se ascundea în văile păzite, care nu se 
văd, în hätisul bălților care taie drumul străinilor; ici si colo în muntele înalt, 
până la care nu poate răzbate decât cine-l cunoaște bine; în șes, aproape de 
râuri, satele se făceau una cu pământul, coborându-se în peșterile bordeielor, 
sau se răzimau de frunzișul apărător al pădurii fără drumuri. Ele aveau o 
bisericuţă de lemn si un popă care ştia ce este o carte și învățase să citească, si 
uneori chiar să scrie, și un scaun de judecată, pentru pământ și moștenire mai 
ales, căci, în alte împrejurări, pedeapsa hotului știa s-o dea pägubasul, 
pedeapsa ucigașului o sävârseau rudele mortului. Judeţul acesta îl ținea 
bătrânul jude, zis și vătăman în unele părţi, aproape de ruși, si cinstit uneori 
pretutindeni cu titlul de cnez, domn. Hotărârea lui si a juratilor ce-l încunjurau 
era totdeauna părintească, pentru că părţile ce veneau înaintea scaunului său 
de pajiște sau de prispă erau tot rude mai tinere, satul întreg având totdeauna 
același strămoș, de la care rămăsese pământul, împărţit numai întru cât se 
găsea de nevoie, și înfățișat, în toate drepturile sale, de acest jude sau vătăman 
pe care-l învățase viaţa. Când venea primejdia si ea se putea înlătura mai 
bärbäteste decât prin fugă, sătenii de la munte grămădeau bolovani care 
trebuiau să cadă în strașnică grindină asupra năvălitorului; cei din codri tăiau 
bătrâni stejari înţinându-i numai în coajă; iar cei mai putin apärati din 
„oamenii ţării”, din ţărani, luau în mâni coasele care secerau picioarele cailor, 
măciucele care turteau teasta fiarelor, si cu atât mai lesne a vânătorilor de 
pământ străin, și arcurile care făceau să zboare stoluri ucigătoare de săgeți 
înveninate. În asemenea încercări, juzii mergeau în frunte la judecata lui 
Dumnezeu. 

Peste multe sate ale cnejilor se întindea schiptrul de pace, sabia 
ocrotitoare si călăuză a voievodului, - domn într-un înţeles mai mare. Erau 
voievozi de văi, ca în apusul Ardealului, în șesul Tisei; erau voievozi de munte, 
ca la Bereg și în Maramureș, erau voievozi de plaiuri ca Litovoi și Bărbat, 
oltenii, ca Seneslav Argeseanul, pomeniti cu toţii în al XIII-lea veac, când 
românii începeau a se strânge și a-și da samă de puterea pe care o câștigă 
astfel. Voievodul ridica dijma de la cei apärati de dânsul; își avea cetatea în 


locuri bine asigurate; el își ținea diacul de slavoneste, care scria cărţi pecetluite 
și împodobite, în limba învățată a timpului; el avea legături cu străinătatea, 
care-i știa de nume. Din acești voievozi trebuiau să se desfacă, după dovezi 
îndestulătoare de destoinicie cuminte și vitează, domnii de mai târziu ai 
pământului nostru. 

Străinii care ajunsese să ne stăpânească numai pentru că eram risipiţi 
trebuise să recunoască pe alocurea voievodatul nostru, care putea alcătui 
singura legătură adevărată între dânșii și supușii de limbă românească. 
Ungurii păstrase un voievod în Ardeal, dând sub ascultarea lui tot ţinutul: când 
se întinseră dincoace de munţi, ei recunoscură pe cnejii cu putere de voievod, 
ca un loan, un Fărcaș, tot din veacul al XIII-lea, pe voievozii deplini, ca Litovoi 
și Seneslav. 

Marele rege ungur Ludovic, de neamul său un francez din depărtatul 
regat de cucerire al Neapolei, acest nou întemeietor al Ungariei decăzute, 
îngădui românilor din miazănoapte, care păzeau un hotar râvnit și de litvani, și 
de poloni, să-și păstreze cnejii si voievozii de care din străvechi timpuri erau 
deprinși să asculte. Când, pe la jumătatea acestui veac al XIV-lea în care el 
stăpânea peste unguri, o ieșire războinică a căpitanului de margine ce era la 
răsăritul regatului comitele secuilor, căruia i se supusese de Ludovic și sașii din 
Bistriţa și cei din Brașov și Maramureșul întreg, răspinse pe tătari, sau mai 
curând îi împiedeca de a mai veni în munte ca să-și ia birul și să pedepsească 
pe cei ce nu voiau sau nu puteau să-i dea, asupra românilor, de curând 
cuceriti, între Carpaţi si Siret, se numi un voievod, de loc din Maramureș, unde 
ai săi fusese cnezi: Sas, fiul unui Dragoș. 

Pe atunci prefaceri mari se săvârșise în toată românimea ce nu era încă 
supusă de unguri, încă de la începutul veacului, un urmaș al lui Seneslav, prin 
fiul său poate, Tihomir: Basarabă - nume de botez obișnuit pe acele vremi și pe 
plaiuri și în părţile vecine ale Ardealului, și în Moldova chiar, unise în mâna sa 
puternică amândouă malurile Oltului și cutezase a-și zice singur stăpânitor 
neatârnat, singur domn al tuturor românilor, mare voievod al Ţării Românești 
întregi. El bătuse pe unguri în 1330, dovedise astfel că are drept la acest titlu 
de mândrie, și urmașul său Alexandru se vedea a fi un vrednic apărător pentru 
o tânără ţară primejduită. 

Încă de mult, de când ungurii trecuse întâi de ceasta parte a Carpaţilor, 
pe la 1200, botezând cumani, întemeind cetăţi și aducând coloniști de neamul 
lor, dar mai ales sași, încă de când ei chemase în „[ara de peste munţi” 
(Transalpina) pe cavalerii teutoni, călugări înarmaţi care nu mai puteau folosi 
luptându-se pentru Hristos în locurile sfinte cu totul pierdute, apoi pe cavalerii 
francezi ai sfântului loan de la spitalul din Ierusalim (loaniti, Hospitalieri), cari 
pierduse și ei aceeași menire, se întemeiase orașe în marginea muntelui, dintre 


care cele mai vechi sunt Câmpulungul muntean, în valea Râului Doamnei, și 
Baia, în valea Moldovei. Ele aveau case și biserici de piatră, șanțuri de apărare, 
drepturi si scutiri din partea regelui si o cârmuire deosebită prin șoltuzi, voiti 
sau judeti, pe lângă care judecau pârgarii sau juratii. Un obicei pe care sașii îl 
adusese cu dânșii în Ardeal din Germania renană, de unde porniseră, și care se 
îmbrăcase întrucâtva la noi în veșmânt românesc. 

Germanii se coborau de un timp tot mai multi în Galiţia, care ajunsese în 
sfârșit pașnică si asigurată subt puterea regelui cuceritor al Poloniei; armeni 
din Asia Mică, goniti de întinderea păgânilor saracini din Siria si Egipet asupra 
țării lor, trecuseră Marea Neagră în peninsula, stăpânită mai mult de genovezi, 
a Crimeii; acești harnici negustori apucaseră apoi marele drum „tătăresc” al 
mărfurilor ca să ajungă tot în Galiţia aceea, ce era nodul prin care negotul 
Apusului se lega de pietile Răsăritului. Lembergul germano-armenesc, Cracovia 
curat germană luară astfel un mare avânt, și germanii, ca și armenii galitieni, 
dar aceștia mai mult, mai departe și mai trainic, întemeiară colonii în târgurile 
ce se injghebase pentru nevoile satelor între Siret și Prut. Siretul și Suceava 
ajunseră locuri însemnate pentru negotul și meșteșugul lor, apoi unda de 
bogăţie atinse în creșterea ei răpede Botoșanii (satul urmașilor lui Botăș), Iașii 
(satul urmașilor lui Iaș), Vasluiul, Bârladul, Tecuciul. Se ajungeau astfel cele 
două mari porturi de la miazăzi, până la care nu apucase să înainteze domnul 
Țării Românești, stăpân al țărmului dunărean; Chilia, într-un ostrov de la gura 
marelui râu, și Cetatea-Albă, de la limanul Nistrului, amândouă încă în mâna 
genovezilor. 

ÎI. MOLDOVA PÂNĂ LA ALEXANDRU CEL BUN. 

Se întâmpla atunci, desăvârșind astfel lanţul de împrejurări care făcu din 
Tara Moldovei un stat, că voievodul Bogdan din Maramureș, fiul lui Micu, nu 
putea trăi în pace cu dregătorii craiului. El se răsculă, îndemnat desigur si de 
litvani, care pândeau acest puternic turn de hotar. Apoi fu iertat, si peste putin 
se supără din nou, ca un om inimos și neînduplecat ce era. Într-o bună zi - cu 
adevărat o zi bună și pentru el, și pentru noi — pe la 1360, Bogdan porni din 
moșia sa spre răsărit, cu familia și câțiva căpitani și ostași, credincioși ai săi, o 
ceată de vreo sută de oameni, sub steagul, menit să aducă noroc, care purta 
bourul cu steaua în frunte, între roata soarelui și secerea lunii nouă. O vale îl 
duse în altă vale, și el se găsi, plin de o mirare bucuroasă, ca toţi cei ce au 
trecut pe acolo, în ţara de vechi păduri frumoase, de culmi rotunzite, de văzduh 
limpede, care se desface, după trecerea pasurilor, în Bucovina de astăzi. De aici 
pornea zburdalnică spre locurile cu tot mai mult soare, o apă ca lacrima, 
Moldova. Voinicul asculta de îndemnul apelor, care vorbeau de lupte, de pradă, 
de o cârmuire strălucitoare asupra largilor plaiuri. Românii supuși ungurilor și 
judecaţi de voievodul sas se tulburară la venirea străinului, dar nu ca să-și 


apere pe stăpânitorul de până atunci, care fu învins, chemă în zădar ajutorul 
acelui ce-l trimisese aici și muri. Fără folos veni din Maramureș fiul său Balita 
(Balc), pe care Ludovic-craiul îl împodobise cu voievodatul maramureșean. 
Bogdan nu făcuse numai un popas în fuga sa, jucându-se puţin și de-a 
războiul; el descălecase, ceea ce însemna în limba veche că se așezase trainic, 
pentru viața sa si a neamului său. În locul casei din Cuhea el căpătă o 
locuinţă, o curte de piatră, de la sașii din Baia, care văzură cetatea lor 
prefăcută în scaunul celui dintâi „domn al Ţarii Moldovei”. 

Titlul nu spunea mult; Bogdan trebuise să-l aleagă atunci când cel mare 
și frumos al Ţării Românești fusese luat de voievodul dunărean. Tara Moldovei” 
era numai un început, un sâmbure. Pretutindeni în zare se vedeau pământuri 
fără stăpân, pe care le putea alipi lesne la cucerirea sa dintâi războinicul, 
biruitor al ungurilor, ce se răzima pe zidul cel tare al Carpaţilor. În jos, peste 
multe sate frumoase, era colțul unguresc din văile Bistriţei, Trotușului si 
Putnei, unde străinii, veniţi pe la 1200, o dată cu episcopul catolic al cumanilor 
din cetatea Milcovului, făcuse, în apropierea ocnelor de sare, târguri: Bacăul, 
Trotusul, Agiudul, Putna, iar mai departe — acum în ţara lui Alexandru-vodă 
Munteanul - Buzăul. Peste Siret, așezările noi ale nemților și armenilor, vechile 
târguri, multele sate, cetăţile de la Nistru: Hotinul, Soroca, Tighina și pescăriile 
de la Dunăre așteptau să fie dijmuite, apărate și stăpânite. 

Laţco, feciorul întemeietorului, însurat cu o româncă, de lege răsăriteană, 
ca si dânsul, duse stâlpii cu bourul — care mai târziu ajunseră să fie hotarul 
obișnuit al oricărei moșii - până la Siret. El fu recunoscut de marele rege vecin, 
al Poloniei, și, făcându-se a urma sfaturile cuiva care putea să-i aducă mult 
rău și mult bine, el chemă în reședința sa un episcop catolic, pe o vreme când 
ortodoxia, de care se ţineau cei mai multi dintre supușii săi, n-avea decât 
bisericuţa din Rădăuţi, unde se îngropară rămășițele lui Bogdan. Un polon 
ajungea astfel, după chiar cererea voievodului, episcop al Siretului, de unde 
socotea, desigur, că va putea cârmui Moldova întreagă. Călugării minoriti, din 
schima Sfântului Francisc, călugări cersitori, cu picioarele goale, cu capul 
descoperit și încinși cu funie, se așezară în Mănăstirea Maicii Domnului, de 
unde trebuia să pornească spre biruintä legea catolică. 

Dacă biruinţa așteptată s-ar fi săvârșit, minţile moldovenilor ar fi fost mai 
răpede si mai deplin luminate; între Apusul de unde a pornit așezarea noastră 
în aceste părți, și noi, ramură räzleatä, s-ar fi statornicit nouă și trainice 
legături. Așa ager cum este poporul nostru, am sta astăzi în rândurile dintâi ale 
popoarelor de cultură. Însă vlădica frânc, Letinul din Siret, n-a fost niciodată 
un român, nici măcar un moldovean de lege străină, ci, de la 1371 până la 
1434, cât a ţinut această episcopie de încercare și momire, găsești numai 
poloni, veniți de-a dreptul din ţara regelui Poloniei. Ei nu durează nimic, nu se 


îngrijesc de câștigarea de suflete, de întemeierea de școli, de orânduirea 
adevărată a Bisericii lor. Așa se vedea că rostul lor e altul, un rost primejdios 
pentru viitorul Moldovei. Leși supuși arhiepiscopului din Haliciu, în ţara 
craiului, ei pare că erau puși în capitala Moldovei ca să însemne și în ceea ce 
privește legea ascultarea ţării de Polonia, cucerirea ei viitoare de puternicul 
regat vecin. 

Coborârea din munţi a lui Bogdan găsise însă în Moldova oameni 
puternici, stăpânitori de pământ din vechi timpuri, unii având în mâna lor câte 
un târg. Cu dânșii se uniră și credincioșii descălecătorului, căpitanii lui. 
Oameni viteji și pricepuţi veniră apoi din voievodatul vecin, din ţările ce 
înconjurau Moldova, și se împărtășiră și ei din răsplătirile, din darurile de 
moșii ale domnului. Acești fruntași ai statului celui nou se chemau boieri, ca si 
fruntașii bulgarilor și ca și fruntașii rutenilor, cu care se megieșea Moldova de 
miazănoapte. Sângele lor nu era același, dar, luptând sub același steag, 
cuprinși în aceleași hotare, ascultând de aceleași porunci, ei se simţiră îndată 
români cu toţii. În privința legii nu era nici o deosebire între dânșii: credința 
tuturora fusese și rămăsese cea răsăriteană. Și acum să vadă ei, care n-aveau 
încă peste popii lor nici un episcop măcar, pe vlădica străin încuibându-se 
lângă scaunul domnesc?! Latco întrebase la Roma dacă trebuie să se despartă 
de doamnă, care nu vroia să părăsească ortodoxia! 

Nu se știe în ce chip a murit cel de al doilea domn moldovenesc. Lăsă un 
frate care purta numele de Teodor, adecă, pe slavonește, de Bogdan, al tatălui 
său, și o fată, Anastasia. Fratele căpătă un colț de ţară, pe care-l cârmui până 
târziu cu titlul de voievod. Boierii dușmani ai legii catolice luară asupra lor să 
mărite pe Anastasia, dându-i ca zestre Moldova, întemeiată de bunicul ei și în 
care răsărise această nouă mlădiță domnească. Ei chemară un litvan, din 
neamul Coriatovicilor (Koryatowicz), care se luptă tocmai atunci cu craiul polon 
pentru Galiţia, ţară rusească si pravoslavnică. Îl chema lurg, si rude de-ale lui 
se amestecase în anii din urmă și în afacerile maramureșene, aducând ruși de 
ai lor acolo. Căsătoria i-a fost stearpă, și tot așa de stearpă domnia: se povestea 
mai târziu că bietul om, care căutase prin locurile noastre alt noroc, a fost 
otrăvit și îngropat undeva, la o mănăstire din Tara-de-Jos. 

Moștenirea pare să i-o fi luat, tot numai pentru o clipă, întunecoasă 
pentru noi, un Ștefan, care ar fi lăsat doi fii mai mari: Ștefan cel de al doilea și 
Petru, care se luptară pentru domnie si aduseră iarăși pe străin în ţara ce abia 
scăpase de dânsul. Mama lor, Marghita sau Mușata, se înrudea cu regele 
Poloniei, care avea acum iarăși în puterea sa ţara de hotar a Galiției. 

Ștefan — povesteau mai târziu polonii — fu gonit si ceru ajutorul vecinilor 
de la Răsărit. Dacă ungurii fusese bătuţi pe plaiurile moldovenești, lesilor nu li 
se întâmplase până atunci să încerce vitejia îndărătnică si șireată a țăranilor, a 


boierilor voievodului celui nou. Ostasi din trei ţinuturi sau palatinate trecură în 
Moldova, și crezură că au învins, căci înaintea lor stăteau numai câmpul gol și 
bordeiele pustii. Dar pădurea era vie: soapte care nu erau ale frunzelor o 
înfiorau, focuri care nu erau ale păstorului pâlpâiau în poienele cele mai bine 
ascunse, și fierăstrăul unor pădurari care purtau arcul, toporul și ghioaga 
trecuse prin trunchiul bătrânilor copaci, ce se țineau abia într-un petec de 
scoarță. Când biruitorii, beti de vin și de mândrie, străbătură în neorânduială 
îngustele cărări ale pădurii răcoroase, în noaptea de vară, ca un vânt de mânie 
nebună scutură culmile frunzoase, și trunchiurile căzură trăsnind asupra 
șirurilor străine, strivind care, oameni și arme. Mari magnați ai Poloniei, prinși 
între dărâmături, căzură robi ai ţăranului moldovean, și vestitului Sbigniew 
Olesznicki, străbun arhiepiscop, răscumpărat de la asprii învingători, nu se mai 
duse nici la un război, si însemnat de ai noștri la picior, șchiopătă până la 
moarte. 

Petru rămase domn, dar tot el fu acela care închină mai târziu ţara 
străinilor. Mamă-sa era o catolică, care mai clădi o mănăstire la Siret. Tânăra 
regină a Poloniei, fata regelui Ludovic — care domnise un timp și asupra 
Ungariei, și asupra Poloniei, timp de înfrânare și frică pentru moldoveni — 
trebuise să primească drept soț al plăpândelor sale tinereţe pe asprul print 
litvan Iagello, care fusese păgân mai până în ziua când îngenunche în biserică 
lângă Hedviga. Nădejde nu mai putea să fie în războaiele dintre ruși, litvani si 
poloni, care-i tinuse până acum pe toţi departe de hotarele Moldovei și-i dăduse 
răgaz de douăzeci de ani ca să se întemeieze. Sunt primejdii care pleacă orice 
frunte de om cuminte. Petru-vodă luă cu sine pe fratele său, Roman, cu care se 
ajuta în stăpânire, și merse la Lemberg, unde făgădui lui Iagello, botezat ca 
Vladislav, credinţă și ajutor în războaie. Ceva mai în urmă, el împrumută și cu 
bani — frumoși galbeni genovezi, aduși de negustori din Crimeea — pe ruda sa 
din Polonia, care-i puse zălog Haliciul, de care atârna bisericește Moldova 
catolică. Mai aproape însă, spre Nistru si dincolo de Siret, către Prut și apa 
îngustă a Ceremușului, era un întins ținut, bogat în cetăţi și târguri, plin în 
munţii săi de ciobani români, care se chema al Sepenicului, în care se aflau 
Cernäutii, pe atunci un sat sub cetatea Tetinei (Czeczyn), și poate Hotinul. 
Banii nu se plătiră, si granița românească se urcă, pentru 3.000 de galbeni, 
până în părţile Pocutiei. 

Petru stătu în Suceava, a treia reședință a domnilor moldoveni. Fratele și 
urmașul său Roman înălță la vărsarea Moldovei în largul Siret o cetate cäreia-i 
dădu numele său. Cu toate că în Ţara Românească ţinea cârma un om ca 
Mircea-vodă, cel dintâi mare stăpânitor românesc, cu toate că Petru se 
împrietenise cu acest vecin, pe care-l ajutase să intre în legături cu polonii, 
Roman îndrăzni, călcând drepturile muntene asupra apelor de la miazăzi, să-și 


zică domn „din munte în mare”. Mândru și față de regele înaintea căruia fratele 
său plecase Moldova, el nu-i mai făgădui ajutor până orișiunde și împotriva 
oricui. Vladislav l-ar fi putut scoate numai cu greu dacă s-ar fi încumetat să 
trimeată oști prin cărările temute ale codrilor. Dar el găsi un sprijin între rudele 
voievodului. 

Moștenirea în domnie nu era statornicită până atunci, și datina, care 
răspundea la orice întrebări și făcea ca legile să fie zădarnice, tăcea, firește, în 
această privinţă. Sângele domnesc era cerut de la tot doritorul de stăpânire, 
dar în privinţa treptei de înrudire fiecine era slobod să judece după interesul 
său. Lui Bogdan îi urmase fiul său cel mai mare, lui Latco ginerele, lui Ștefan 
fiul cel mai mic, lui Petru fratele cel mic. Ivașco, fiul lui Petru, se crezu 
nedreptăţit de unchiul său; venind din adăpostul său de peste graniţă, el îl 
prinse la vreo petrecere în sate, împreună cu fiii lui, și-l dădu în mâna 
dregătorilor regelui. 

Ștefan, fratele cel mare, învins altădată, ajunse domn. Și el se închina 
polonilor și se așeză si mai aproape de dânșii, luându-și reședința în Hârlău, 
mic târg cu vii frumoase, mai jos de Botoșani, într-un ţinut înflorit ca o 
grădină, bogat în pășuni, în livezi, în prisăci, în mori si iazuri. Ungurii, peste 
care domnea atunci un om foarte mândru, din neam împărătesc, și menit să fie 
si el împărat, Sigismund, nu voiră să îngăduie în apropierea lor pe acest 
neascultător urmaș al trădătorului Bogdan. Ștefan cuteză să taie calea la 
pasuri, dar oamenii craiului apusean răzbătură printre bolovanii näruiti si 
ploaia de suliti. Sigismund însuși călcă pământul Moldovei, luând ţara în 
curmeziș, spre Siret, spre Bahlui, ca să prindă pe domn în cetatea unde se 
închisese (1394). El ajunse unde dorea, dar se întoarse îndărăt cu mânile goale, 
fără să aibă pe Ştefan în lanţuri, fără să aducă măcar, ca îndreptätire, un petec 
de hârtie, cuprinzând cereri de iertare și făgăduieli. Dar cronica noastră știe să 
povestească despre înfrângerea craiului la Hârlău, și din porunca lui Ştefan cel 
Mare vorbele letopisetului s-au săpat pe mormântul din Rădăuţi al 
învingătorului. 

Atâtea fapte grămădite în câţiva ani — nici o jumătate de veac - dăduseră 
Moldovei ceea ce este neapărat în viaţa oricărui stat: amintirile. Dar ea n-avuse 
parte încă, căci schimbase șase domni, de o singură domnie lungă, în liniștea 
căreia s-ar fi putut clădi ziduri de piatră și așezăminte: până acum, ca în 
Scriptură, meșterii lucrase în pripă, pe apucate, cu sabia în mână. După 
izbânda din 1394 timpurile se arătară încă mai vitrege: Ștefan-vodă piere 
dinaintea ochilor, poate ucis, ca lurg litvanul. Atunci toţi pribegii și mazilii se 
aruncă asupra unei prăzi care era ţara lor: și Roman, scos din temnita 
leșească, și Ivașcu, si Iuga, fiu din flori al celui dintâi, care Iuga ia de fapt 
puterea și dă cărți de întărire celor ce aveau nevoie de dânsele în afacerile 


privitoare la moșii. Fii drepţi, legiuiti ai lui Roman și doamnei lui Anastasia, 
moartă când soţul ei stătea încă în scaun și înmormântată la Roman, 
Alexandru și Bogdan vin și ei sub arme ca să-și dobândească drepturile, 
Mircea, domnul muntean, lămurește întrucâtva lucrurile, prinzând pe luga în 
împrejurări ca acelea ale prinderii lui Roman, desigur. Moartea smulge de lângă 
Alexandru pe fratele acestuia, Bogdan, care dădea poruncile și el, un timp, fără 
a-și lua însă alt titlu decât acel de „jupân”, pe care-l întrebuința orice boier. Dar 
încă din 1401, fără să fi murit Bogdan, Alexandru, pe care tatăl său îl numise 
poate așa după Alexandru Basarab, n-avea de împărţit cu nimeni grijile, 
răspunderile și răsplata sufletească a unui cârmuitor de oameni. Era întâiul an 
al unui veac nou, și un veac nou se deschidea și pentru Moldova. 

III. ALEXANDRU CEL BUN. 

Cu o adâncă recunoștință, urmașii au zis acestui Alexandru: „cel Bun”. A 
fost bun faţă de ţară, pentru că n-a tăiat, n-a prigonit, n-a nedreptăţit, pe 
nimeni, și totuși a știut să-și stăpânească boierii fără să miște împotriva lor 
buzduganul sau să ascută sabia călăului. A fost bun față de străini fiindcă n-a 
început niciodată un război nedrept și n-a călcat niciodată o legătură încheiată 
și întărită cu jurământ de dânsul; dar pentru ,dreptätile” lui și ale ţării el a fost 
totdeauna, și atunci când îl împovărau bätrânetele și moartea-l chema spre 
odihnă, un ostaș neadormit, viteaz și iute. 

De la început, având să aleagă între unguri, de care abia se dezlipise 
Moldova și cari-l atingeau la un singur hotar, și acela de munte, lesnicios de 
apărat, și între poloni, cari înfășurau din două părţi, de sus și de la răsărit, 
țara, el alese pe aceștia din urmă. Li se închină si le dădu ajutoare, care se 
luptară cu cavalerii teutoni, departe, în Prusia, lângă cetatea Marienburg, unde 
ai noștri găsiră cu bucurie păduri, în care știură iarăși să ispitească pe 
dușmani, acoperindu-i apoi cu ploaia de moarte a sägetilor (1410). În dosul lui, 
doi ani după această luptă, regele Poloniei se înţelegea cu împăratul Sigismund, 
si el rege, al Ungariei, pentru a împărţi Moldova dacă domnul ei n-ar voi să 
ajute pe creștini în lupta cu turcii, pe care cu adevărat n-o începură însă 
niciodată (Tratatul de la Lublau; 1412). Alexandru rămase însă neschimbat, şi 
nimeni nu îndrăzni să încerce împărțirea, care se putea scrie mai lesne cu 
condeiul decât cu sabia. Păstrând însă credinţa, el știa să șteargă rămășițele 
rusinoase ale trecutului, să se înalțe necontenit înaintea craiului prieten. El 
încheie legăturile cu dânsul altfel decât înaintașii săi șubrezi și se înfățișează în 
ele ca „domn”, nu ca „voievod” supus. Odată, pentru un nou împrumut, el 
căpătă si zălogirea Pocutiei, cu vestitele ei orașe înstărite, Sniatinul și 
Colomeia, pe când înainte de dânsul se vorbise și de părăsirea ţării 
Sepenicului. O înaltă doamnă din sânge crăiesc, Ryngalla, i-a fost soţie, 
aducându-i măcar cinstea de la început, dacă nu fericirea în casă, căci 


Ryngalla părăsi după câtva timp, plecând fără nici un copil, pe soțul ce nu voia 
să se lepede de legea lui ortodoxă, cu toate că în Baia el făcuse o biserică, o 
mănăstire, un episcopat catolic. 

Încă de pe vremea lui Mircea, Alexandru încheiase prin cucerirea Chiliei, 
la Dunărea-de-Jos, granița de miazăzi a ţării, pe care tatăl său Roman, se 
lăudase mai mult că a întins-o până la mare. Ceva mai târziu, fără să se lupte 
cu genovezii, el își așeză pârcălabii în Cetatea-Albă, de la gura Nistrului, al 
doilea turn puternic al acestei graniti amenințate. Ei ajuta domnii munteni să- 
și cucerească moștenirea părintească, dar știu să respingă pe același ocrotit de 
dăunăzi - Dan al II-lea — când el veni să ceară cu armele malul Dunării-de-Jos 
(1429). Turcii, care porunceau adesea în Tara Românească, până la graniţele 
căreia ajunsese, trecând peste Bulgaria, în întregime supusă, fură și ei respinși 
când corăbiile lor de război se iviră sub zidurile, bine întărite de pricepuţi 
meșteri străini, ale Cetăţii-Albe. În cei din urmă ani ai vieţii sale chiar, 
Alexandru risipi, în iunie 1432, o oaste turcească ce-i venise în ţară trecând pe 
la munteni. Și tot atunci, 1432, mântuind această socoteală, el merse în 
fruntea oștirii sale, ca să ia în stăpânire înaintea morţii Pocuția. Când închise 
în sfârșit ochii, în vara anului 1433, el n-avea nimic de cerut nimănui și nu era 
dator cu nimic. 

Prin îngrijirea lui, boierimea fu așezată în trepte și ranguri. Pe lângă 
vechile mănăstiri, Neamtul și Bistriţa, întemeiate de călugări munteni care 
învățase la dascăli sârbi, fugari de peste Dunăre înaintea turcilor, el clădi 
Moldoviţa, chiar lângă Baia, si Pobrata, mai jos, în aceleași părți de munți. 
Până la el, Patriarhia grecească din Constantinopol nu voise să recunoască pe 
mitropolitul Iosif din sânge domnesc, căruia Petru-vodă îi dăduse 
supravegherea noii Biserici moldovenești, si ţara se afla sub blestemul 
arhiepiscopului leremia, trimes de patriarh. Alexandru ridică pedeapsa 
afurisaniei fără să jertfească pe Iosif, care împodobi și mai departe cel dintâi 
scaun bisericesc al Moldovei. Reședința Mitropoliei fu strămutată, împreună cu 
oasele sfântului loan cel Nou, de la Cetatea-Albă la Suceava, care rămase de 
acum o capitală statornică. În Roman se făcu o episcopie, al cărui păstor fu 
supus mitropolitului. Drumurile de negot fură ţinute totdeauna deschise, și 
privilegii de asigurare, pentru vămi, se dădură negustorilor străini, în treizeci 
de ani, floarea culturii înflorise pretutindeni din tärâna frământată de luptele 
folositoare, și nu de cele netrebnice. Prin patriarhul acesta, care murea în 
siguranţa biruintii si în binecuvântarea faptelor sale bune, Moldova-și găsise al 
doilea întemeietor, și cel mai mare. 

O nouă stare a lucrurilor se întemeiază însă totdeauna prin cel puţin doi 
stăpânitori. Unul clădește, celălalt, venind la rândul său, apără clădirea de 
pornirile dușmane ce se năpustesc neapărat asupră-i când s-a dus ziditorul. 


Lui Alexandru, în gândurile lui asupra viitorului, și țării, în desfășurarea 
înfloririi ei, li trebuia deopotrivă un vrednic moștenitor al coroanei 
moldovenești. 

Dacă din căsătoria strălucită cu Ryngalla s-ar fi născut un fiu, pe care 
polonii l-ar fi sprijinit din răsputeri, urmarea în domnie a acestuia ar fi fost mai 
asigurată. Alexandru lăsă însă o spuză de feciori si de fii din flori, care se 
numeau atunci singuri, în deosebire de ceilalți: „copii”. Întâi fusese însurat cu o 
străină, de bună seamă polonă, pe care o luase în zilele sale nenorocite, de 
tinereţe pribeagă; Margareta se odihni sub lespezile marii, frumoasei biserici 
catolice din Baia. De la dânsa n-avu el urmași. Viind în ţară ca domn, 
Alexandru luă pe Ana sau Neacsa, de care se despărţi mai târziu - Ana poate 
să-i fi fost numele de călugărie, căci o doamnă care pleca de la curtea soțului ei 
se călugărea — și care muri abia în 1427, fiind înmormântată la Bistriţa. Cu 
dânsa avu el, pe lângă o fată, pe care o numi Vasilisa - Regina adecă - si un 
băiat - cel dintâi - căruia nu-i putea da alt nume decât pe acela al părintelui 
său, Roman. Roman trăi însă puţină vreme: ultima oară el mai este pomenit în 
hrisoavele părintelui său în april 1409; dar peste câteva luni se năștea, în ziua 
de Sf. Ilie, al doilea fiu, căruia i se zise după hramul ce se serba la nașterea sa. 
Ryngalla nu suferi la curte pe acest copil al alteia, și firește că tot în întuneric 
și, mai mult, în taina păstrată de mamele lor și de câţiva credincioși numai 
crescură: al treilea fiu, Ștefan, al unei Stanca, numit așa după unchiul ce 
bătuse pe unguri la Hârlău, al patrulea, Petru, al Mărinei lui Mărin, care fu și 
mama unei fete, Petru, care amintea pe celălalt unchi, învingătorul polonilor în 
codrul Bucovinei; mai târziu numai se născu un Alexandru, care ar fi dus mai 
departe numele tatălui său, dacă n-ar fi fost răpit de moarte încă în ultimii ani 
ai acestuia. Când Ryngalla se duse, Alexandru chemă pe Ilie în odăile domnești, 
îi scrise numele în hrisoave, îl făcu ajutorul său în cârmuire, îl puse să 
iscălească, dând astfel o chezäsie și pentru vremea când va domni Ilie, actul 
prin care se dăruia Ryngallei venitul unor orașe moldovenești. Îndată după 
aceasta, el îi căută în Polonia o nevastă de neam mare, Marinka, soră cu soția 
cea nouă a craiului polon, și el avu bucuria de a vedea botezul întâiului născut 
al celor doi soţi, care primi și el numele de Roman (1426-1427). În cei de pe 
urmă ani ai domniei sale, Alexandru îngădui lui Ilie-vodă să dea cărți domnești 
de întărire în numele lui singur. 

Rămas adevăratul domn al Moldovei întregi, după moartea lui Alexandru, 
Ilie, un tânăr care trecuse abia de douăzeci de ani, întinse o mână frățească lui 
Stefan, pe care tatăl său îl alinta Stetco, precum Ilie era pentru dânsul iubitul 
Ilieș, dar lăsă la o parte, măcar un timp, nu știm pentru ce dușmănie, pe al 
doilea frate, Petru. 


(Nota autorului adăugată la erata ediţiei din 1904: Aș crede astăzi că 
moartea lui Alexandru cel Bun s-a întâmplat în iarna sau, mai degrabă în 
primăvara anului 1433, fiindcă privilegiul dat de Ilie sibienilor, în april, 
pomenește pe toată familia lui, dar nu si pe bătrân.) 

În schimb, el recunoscu întâi pe un fiu al lui Alexandru, pe care acesta se 
sfiise a-l însemna în hrisoavele sale, chiar din ultimele timpuri, când aducea 
mărturia tuturor feciorilor săi. Acest nou frate se chema Bogdan, după numele 
fratelui părintelui său, si de bună seamă el era cel mai tânăr dintre mläditele 
domnești. Bogdan e tatăl lui Ștefan cel Mare. 

Cartea II. 

TATĂL LUI ȘTEFAN-VODĂ. TINEREȚEA LUI ȘTEFAN. 

I. LUPTA PENTRU SCAUNUL LUI ALEXANDRU CEL BUN. 

Ilie face împăcarea cu polonii, împotriva cărora — deși o ruteană, Marinka, 
sora reginei-mame a Poloniei, îi stătea alături ca soţie — el luptase în năvălirea 
pentru luarea în stăpânire a Pocutiei. Dar, după aceasta, el mai stătu abia 
câteva luni în domnie. Vânturile toamnei smulseră și aruncară peste Nistru pe 
fericitul domn al verii. 

Îl gonise fratele său Ștefan, întețit de mamă-sa Stanca - pe care Ilie puse 
să o înece — si de domnul muntean Vlad Dracul, care avea o răzbunare de 
săvârșit împotriva lui Ilie: căci acesta, împreună cu bătrânul Alexandru, 
sprijinise pe un alt vânător al scaunului Ţării Românești, cu care Vlad se 
zvârcolise multă vreme în luptă încleștată, pe un Aldea, care, din recunoștință 
faţă de ajutătorul său, își zisese Alexandru-vodă. Vlad era acuma recunoscut 
de turci, domnii ţării sale, și el chemă la dânsul pe Ștefan și-l ajută să ia 
moștenirea, care nu i se cuvenea lui în rândul întâi. 

Ștefan smulse polonilor primirea lui ca vecin, năvălind în ţara lor, unde 
se adăpostise Ilie, Marinka și copilul lor, Roman. Regele era încă nevârstnic, așa 
încât nime nu era bucuros de războaie primejdioase în părți care obișnuiau să 
înghită frumoasele ostiri ale cavalerilor si lefegiilor. Ilie fu oprit într-o găzduire 
darnică, în care el avea tot dreptul să vadă însă o închisoare. Căci cărările ce 
duceau la Nistru erau tăiate pentru dânsul. 

Dar erau boieri moldoveni care nu se dăduse cu cel mai puternic, ci 
țineau, în Moldova sau peste hotare, cu adevăratul moștenitor. Printre dânșii 
era neamul Jumătate, Lazăr din Tulova, în părţile de către munte, Duma, fiul 
lui Șandru. Ei îndemnară pe Ilie să fugă de la oaspeţii săi, îl aduseră în 
Moldova și dădură pentru dânsul două lupte, care nu dezrădăcinară însă pe 
Ștefan, în jurul căruia se strânsese cei mai mulți și cei mai puternici dintre 
stăpânii de moșii. La urmă el fu răzbit si strâns în ţinuturile de jos ale ţării. 
Atunci el ceru să se împace, și polonii îl întăriră în acest gând, care-i scutea de 
o mare grijă si de o grea datorie. El căpătă în vara anului 1435, abia doi ani de 


la moartea pașnicului Alexandru-vodă, o întinsă bucată de pământ, din care 
era slobod să-și tragă veniturile: de la Vaslui până la Chilia și până la Cetatea- 
Albă, patru târguri, toate câmpiile, tot pustiul, toată pădurea, toate drumurile 
de negot din jurul lor. Pe lângă aceasta, el rămase domn deopotrivă cu Ilie, 
numai cât acesta avea, pe lângă cinste și locul dintâi în orice împrejurări, față 
de ai săi si față de străini, și veniturile cele mai mari, din peste patru cincimi 
ale Moldovei. În hrisoavele lor, date cele mai multe împreună, sub pecetea lui 
Ilie singur, nu se întâmpină nici un alt frate domnesc. Cercul stăpânitorilor si al 
moștenitorilor se închisese prin învoiala din 1435: el cuprindea pe Ilie, pe 
Ștefan și pe fiul celui dintâi, Roman, pe lângă care se adause apoi, de la august 
1438 înainte, un al doilea fiu, numit după marele său bunic: Alexandru. 
Împrejurul lor stăteau toţi boierii ţării: moșierii cei mari din Lipnic, Zubräuti, 
din Tulova, din Voroneţ, din Toporăuți, din Frätäuti, din Seretel, din Somuz, din 
Mamurinti, din Rugășeni, din Cuciur, din Silisäu, din toate satele înfloritoare ce 
se aflau în preajma Sucevei, capitala; si cei cu nume de botez ori după părinți: 
Uncleat, Jumătate, Limbădulce, Vâlcea, Hudici, Bârlici, Popșa, Balș, Buhuș, 
Turcul, Șendrișor, Nesteac, Stroici, Berindei, Ponici, Piatră, Negrul, Ureacle, 
Balcean, Serbul, Firea, Gârbovul, Julea, Negrilă, Perciune, Paos („Paius”). 

De la un timp, însă, Ștefan adăpostea pe lângă dânsul pe fratele Petru, 
care avea poate vreo socoteală de cerut lui Ilie. Copiii acestuia creșteau mari, și 
Roman împlinise în 1444 șaptesprezece ani; Stefan se temu pentru timpul 
când, în locul lui Ilie, ar fi avut înaintea sa pe Marinka, sprijinită de nepotul ei, 
regele Vladislav al Poloniei, ales acum și în Ungaria, om viteaz și foarte 
îndrăzneț, pe acest Roman, în sfârșit, care nu s-ar fi mulțumit cu o parte din 
venituri și cu jumătate din putere. Data aceasta, el nu pare să fi pornit cu 
război asupra fratelui său. Trădarea i se păru mai lesnicioasă și mai sigură. 
Dacă Ștefan nu se prea ducea la Suceava, Ilie venea la Vaslui, în pământurile 
frätesti. Aici fu prins el si înlăturat fără omor din rândul acelor care pot stăpâni 
o ţară: prin groaznicul mijloc, obișnuit la grecii din Bizanţ, al arderii ochilor. 
Nenorocitul fugi la rudele Marinkăi, căreia Ștefan îi arunca, drept pomană, 
cetățile pe care odinioară Alexandru le dăduse Ryngallei: de aici o vedem pe 
dânsa făcând schimburi și învoieli; cât despre Ilie, el era acum un mort între cei 
vii, și peste puţin pleoapele se închiseră pentru totdeauna asupra sărmanilor 
lui ochi orbi. 

Ticălosul Ștefan stăpâni apoi trei ani, între doamna pe care și-o luase, 
între Petru, învățătorul cel rău, și între puţini boieri. 

[Notă: Câteva luni după orbirea lui Ilie, Ștefan, care se afla în Roman la 
acea dată de 25 august 1443, împreună cu fratele său Petru, poate aduce 
înainte numai mărturia boierilor Neagoe, Hudici, Duma vornicul, Negrilă, Coste 
vistiernicul, Sima logofătul. În asigurările date de Stefan brasovenilor la 1 mart 


1444 el spune că aceștia „usque modo audacter non estis ausi cum bonis 
vestris Moldaviam subintrare”.] 

Nu i-a fost dat să-și vadă copiii. Dacă a fost îngăduit și atâta vreme, 
aceasta se datorește mai mult marii nenorociri suferite de poloni în acest an 
1444, toamna prin înfrângerea de către turci, la Varna, a oștirii creștine, în 
rândurile căreia căzu, luptându-se, și regele Vladislav. Când noul crai Cazimir, 
frate cu Vladislav, se simți sigur pe tronul său, el îngădui Marinkăi, care era 
acum o văduvă, să cerce norocul fiului ei Roman, ce împlinise douăzeci de ani. 
El veni, desigur, cu ajutoare polone, pornind din Hotin, care era al polonilor, și 
puse mâna ușor pe cetăţile Sucevei și Neamţului. Stefan, care trăia veșnic în 
frica răsplătirii din partea nepotului său pribeag, încheiase abia în iunie cu 
regele un tratat în care se asigura că „dușmanul”, „vânzătorul” său nu va fi 
ținut în Polonia. Năvălirea-l apucă pe nepregătite. El fu prins în luptă, sau dat 
de ai săi, și Roman îl pedepsi ca pe un ucigaș de rând, puind să i se taie capul, 
în ziua de 13 iulie 1447. Aceasta trebuie să se fi făcut undeva departe, căci abia 
după trei zile trupul lui, tăiat în două - precum el tăiase în două ţara, fericirea 
și viitorul ei — fu îngropat în Mănăstirea Neamţului, lângă cetatea lui Petru-vodă 
cel dintâi. 

Dar el nu duse cu sine în mormântul său războiul. Roman fu stăpânul 
Moldovei-de-Sus, deprinsă să asculte de tatăl său, Ilie, și-l vedem odată dând 
un hrisov din cetatea Sucevei. Însă puţini boieri numai încunjurau pe tânărul 
voievod al răzbunării: vornicii mari Oană si Manoil, care tinuse multă vreme 
Hotinul pentru neamul lui Ilie, Steful, cel mai mare din feciorii lui Jumătate, 
Miclea Greul, vistiernicul Micul, Hodco Stibor, un om nou, și aprodul Șăndrica. 
În viforul luptelor și sub povara marilor greutăţi ale unei astfel de cârmuiri, 
Roman își secătui puterile, și, mai ajutând și otrava boierilor, Marinka ducea la 
groapă, în ziua de 2 iulie 1448, pe fiul ei cel mai mare, din care făcuse un domn 
de câteva luni de zile. 

Cei mai multi dintre puternicii de până atunci ai ţării fugiră peste hotar, 
așteptând zile mai bune. Dar pentru dânșii, care nu voiau să-și închine capul, 
căci se temeau să nu și-l piardă, înaintea voievodului adus de poloni, nu era 
decât o singură graniță deschisă, aceea care ducea, prin pasurile Carpaţilor, în 
Ardeal. 

Aici avea pe acea vreme toată puterea, precum avea toată puterea și în tot 
largul cuprins al ţării ungurești, guvernatorul loan Corvin din Hunedoara 
(Hunyady). Era un român dintre grănicerii pe care ungurii îi însărcinase să 
apere, sub judecătorii și căpitanii lor români, marginea apuseană a Ardealului, 
de năvălirile veșnic împrospătate ale turcilor, care se oploșise în Serbia. Ai lui îi 
ziceau lancu, si el era fiul lui Voicu, grănicer ca și dânsul. Încă de pe vremea 
împăratului Sigismund, dușmanul lui Alexandru cel Bun, Iancu din Hunedoara 


se lupta departe în Croatia, și în ţara de lumină a Italiei, apărând pentru bani 
interese străine. Întors înapoi acolo unde ai săi stăteau la pândă neadormită 
înaintea păgânilor, el căpătă moșii zălogite de Coroana ungurească și dregătorii 
de cinste si de primejdie. Peste câţiva ani el era ban al Ţării Severinului — adică 
o parte din Banatul unguresc și din Oltenia noastră - care se luase de la 
domnii creștini și nu se putea apăra împotriva sultanului turcesc. Mai era apoi 
comite al Timișoarei, unde se ţinea piept acelorași dușmani, comite al Bistriţei, 
al secuilor și voievod al Ardealului. În lupta ce se deschise între Elisabeta, fata 
lui Sigismund si văduva regelui Albert, și între regele polon Vladislav pentru 
stăpânirea Ungariei, loan se dădu de partea acestuia din urmă, care-i lăsă cu 
desăvârşire toate grijile trebilor răsăritene. Încă din 1442, începuse lupta cu 
turcii, care se îngrămădeau la pasurile Carpaţilor, în avântul lor spre bogăţiile 
Europei. El îi bătu de două ori în acest an, cu românii săi din Ardeal și cu 
ajutorul românesc al domnului muntean, care era pe atunci un om rău, dar 
ager și fără frică, acel Vlad căruia i se zicea Dracul pentru șiretenia lui crudă. 
Se înţelese și cu moldovenii pentru a înfășura cu două aripi pe dușmanul 
tuturor. În 1443 el făcu în toamnă o minunată năvălire în Serbia, unde așeză 
din nou pe domnul ei creștin Gheorghe Brancovici, ce stătea de mai multă 
vreme adăpostit în Ungaria. Toţi creștinii din Răsărit, siliți la părăsirea legii lor 
sau la plata de grele biruri și la lupta sub steaguri necurate, vedeau în lancu- 
vodă un sol dumnezeiesc al mântuirii prin sabie, al curätirii prin sânge. 

Îi mai rămânea să trezească din morți împărăţia Bulgariei. În 1444 o 
frumoasă oaste pleca spre pasurile Balcanilor, care, o dată cucerite, ar fi arătat 
în zare minunea de albastru și aur a Constantinopolei, unde împăratul grecesc 
era strâns din toate părţile de zidul de oţel al turcilor, ce-și aveau capitala si 
mai aproape de munţi, la Adrianopol. Regele Vladislav însuși mergea acum în 
fruntea oștilor creștine; corăbii venite din Apus sub steagul Veneţiei, marea 
Republică italiană, sub steagul cu cheile sfântului Petru al papei și sub flamura 
depărtatului duce francez al Burgundiei, se apropiau de strâmtorile ce despart 
Europa de Asia, ca să împiedice fuga păgânilor, ce se socotea sigură. Dar 
sultanul Murad bătrânul ucise pe rege și împrăștie oastea. 

În zădar veniră pe urmă, în primăvara următoare, corăbiile Apusului în 
Marea Neagră și pe Dunăre, arzând și ispitind cetăţile turcești ale malului 
stâng. loan nu putu să se coboare decât o clipă dincoace de munţi, căci 
Ungaria, lipsită de regele său, fierbea de vrajbă. Abia în 1446 se făcu liniște, 
alegându-se cel mai viteaz ca guvernator al ţării. Acum loan nu mai trebuia să 
asculte de poruncile nimănui, și toate puterile regatului se aflau în mâna sa, 
întocmai ca și spada lui. El se gândi iarăși la deșteptarea Răsăritului creștin 
prin braţe românești. Vlad Dracul, care încheiase si el pace, când toți părăsise 
lupta cu turcii, nu i se mai părea un sigur ajutător: de Crăciun, în anul chiar 


când fusese ales locţiitor de rege, lancu-vodă trecu munţii, prinse pe Vlad, care 
ținea pe fata lui Ilie-vodä, o soră a lui Roman, și-l ucise, împreună cu singurul 
dintre feciorii săi ce se găsea în ţară. În locul lui puse domn pe un om slab, dar 
credincios, care se chema Vladislav și era fiul unui Dan-voievod Orbul. Și din 
Moldova trebuia să se facă un ajutor bun pentru lupta cu turcii: Roman, 
făptura lesilor, feciorul Marinkăi, vărul regelui Cazimir, nu putea să fie 
îngăduit. El ar îi fost un braţ mort în lupta ce era să se încingă iarăși pentru 
binele creștinătății. 

Încă de pe când trăia acest tânăr fără noroc, lancu-vodă se întelesese cu 
Petru, tovarășul lui Stefan la izgonirea si orbirea lui Ilie. Petru acesta purtase 
întâi un război împotriva chiar a lui Ştefan, cu care înţelegea să domnească 
împreună, ca Ștefan însuși cu Ilie: el era astfel în 1444 la Roman, cu câţiva 
boieri, ca Bratul, Mânzul, un Cupcici, tovarășii săi de răscoală. Învins, el se 
impăcase. 

[Notă: Între documentele latine de la Brașov e și unul din 28 mai, Vaslui, 
fără an, prin care ,Stefan-vodä” asigură pe brașoveni că vor putea merge de 
acum în pace prin Moldova, căci el a încheiat lupta cu „fratele său Petru- 
voievod”, care se aruncase asupra lui.] 

Dar măcar după moartea lui Ștefan el înţelegea să-l moștenească, și, 
având împotriva sa pe poloni, care apărau drepturile ramurii lui Ilie, el alergă la 
lancu-vodă. Acesta îl primi bine, si, ca să se asigure mai deplin de dânsul, îi 
dădu de nevastă pe o soră a sa, care nu se măritase încă până la o vârstă 
destul de înaintată. În septembrie 1448, câteva luni abia după moartea lui 
Roman, el era domnul din Suceava, și boier de frunte dintre ai fratelui său 
iscăleau ca martori în hrisoavele sale; între ei și puternicul logofăt Neagoe, care 
mersese pentru domnii Moldovei și la soborul cel mare de împăcare între 
Biserica Răsăritului si a Apusului, ce se tinuse la Florenţa. Până și regele 
Poloniei, când primi vestea morţii lui Roman, se lăsă mângâiat ușor pentru 
moartea vărului său. Se făcuse, ce e dreptul, întâi a porni la oaste împotriva lui 
Petru, strânse ostași din toate cele cinci palatinate în care se împărțea ţara 
Rusiei de peste apa Nistrului, se cobori în fruntea lor până la Lemberg, unde 
ajunse la 21 iulie, și apoi până la Halici, unde i se înfățișă nenorocita mătușă 
Marinka, pentru a cere să i se dea ajutor acum într-un nou război pentru 
domnia copilului cel mic Alexandru, născut în 1438 și care n-avea deci mai 
mult decât 10 ani, încă neîmpliniţi. Dar, în loc de sprijinul de luptător pe care-l 
aștepta ea, craiul îi îngădui numai să stea la Colomeia, marea cetate din 
Pocuția, împreună cu cei două sute de oameni ce-și legase soarta lor de a 
ramurii subrede a lui Ilie-vodă. Încă de la 9 august, Cazimir intra cu oștile sale 
în puternica strajă de la hotare a Cameniţii, în faţa Hotinului. Aici, Petru îi 
trimise o mare solie de supunere, având drept căpetenii pe Neagoe și pe Mihu, 


doi foști mari-logofeti, adică întâi boieri ai ţării. La 13 craiul dădea dușmanului 
său de până atunci o carte de asigurare, dacă va trece apa până la dânsul ca să 
i se închine. Petru însă, cu toate că n-avea încă 30 de ani, nu era dintre cei ce 
se încred lesne. El tărăgăni sosirea sa până ce regele socoti că e prea cald în 
Camenița si că e bine să se grăbească spre Litvania, unde avea să tie o adunare 
sau dietă a regatului. 

lancu-vodă, care se gătise iarăși împotriva turcilor, era atunci în drumul 
spre Severin, unde trecu Dunărea la 28 septembrie. De la Mediaș el scrisese la 
întâiul august regelui, arătând unde-l cheamă datoria sa cea mai sfântă și cât 
de mult s-ar cuveni ca până atunci cumnatul să-i fie lăsat în pace. Alt semn de 
viață nu putea să deie. Astfel, la 22 august, a doua zi după plecarea lui Cazimir, 
Petru și boierii înnoiau legăturile de supunere cu Polonia. Și într-acestea ei se 
îndatoreau a nu înstrăina nimic din Moldova fără voia polonilor ci a căuta să 
câștige iarăși ce fusese înstrăinat. Vorbe care nu se spuneau de altceva decât 
pentru că același domn dăduse cu câteva luni înainte Chilia în mâna 
muntenilor, după cererea lui loan Guvernatorul. Petru nu s-a ţinut niciodată 
poate de îndatorirea sa războinică față de poloni, dar lui lancu-vodă nu putea 
să-i fie ascuns multă vreme că „fratele și prietenul său”, cum îi zicea, și-a 
schimbat stăpânul. Petru-vodă dărâma domnia sa crezând c-o întărește. 

Noi nu mai știm astăzi în ce chip i-a venit pedeapsa. 

O moarte înainte de vreme, soarta, ca un blestem, a tuturor urmașilor lui 
Alexandru cel Bun, îi seceră si lui tineretele, grele de păcate. 

ÎI. BOGDAN-VODĂ, TATĂL LUI ŞTEFAN CEL MARE. 

Atunci veni rândul copiilor din flori ai lui Alexandru-vodă, pe care acesta 
nu-i recunoscuse niciodată. Între aceștia trebuie să se numească un domn 
pentru „două luni”, căruia i se zicea Ciubăr și care ca domn își va fi spus 
desigur altfel. Veni apoi Bogdan. 

De multă vreme el lipsea din Moldova. Adăpostul său în zilele de 
schimbări răpezi și primejdioase fusese Ţara Românească, unde Vlad Dracul 
ținea pe o nepoată a fugarului. Aici el se însură luând pe Oltea, al cărei nume 
nu e așa de obișnuit în vechime: această Oltea căpătă, credem, în călugărie, 
după moartea soțului ei, un alt nume, sub care o pomenește fiu-său în 1466, 
când ea nu mai era în viață: Maria. Fratele ei se chema Vlaicu, și, când Stefan, 
singurul rod al acestei căsătorii, ajunse și el domn al Moldovei, acest „unchi” se 
învrednici a fi pârcălab de Hotin, apoi de Orhei, și unul dintre cei dintâi boieri 
ai ţării. El muri pe la 1480 abia, lăsând un fiu Duma, si el pârcălab de Hotin, și 
după moartea lui Ștefan. Acestea sunt rudele de pe mamă ale marelui domn, și 
e păcat că se poate ști așa de puţin despre femeia care a dat vechii Moldove și 
neamului românesc pe cel mai cuminte dintre vitejii lor. 


Dar mintea poetică a poporului nu se mulțumește niciodată cu un nume, 
scăpat singur din prăpastia de uitare a trecutului. Ea dă chip și glas acelora 
prin care s-au făcut lucruri ce nu se pot întuneca. Astfel au ajuns oamenii să 
spună că Oltea, cälugärita Maria, ar fi trăit încă în cea mai nenorocită clipă din 
viaţa de lupte si uriașe silinti a fiului său, atunci când Moldova toată era 
înecată de valurile de turcime biruitoare, în 1476, după frământarea ultimă de 
la Războieni. La un ceas de noapte, străjerii din Cetatea Neamţului ar fi auzit 
chemarea grăbită a unui drumet sângeros, care era domnul lor, a cărui urmă 
se pierduse. Cu câtă bucurie n-ar fi deschis ei porţile acelui care încercase cât 
poate un om pentru a înlătura pieirea! Dar porţile ar fi fost ţinute sub zăvoare 
la glasul neînduplecat al unei mame care aminti fugarului că „pasărea în cuibul 
său piere” și că nimic nu se câștigă îndărăt în strânsoarea îngustă a zidurilor 
de cetate. Cu acest îndemn ar fi plecat Ștefan ca să-și facă o nouă oaste și să 
învingă, pe când minunata femeie păstra stânca Neamţului pentru fiul ei. 

Cu prilejul năvălirii din 1447, lancu-vodă va fi cunoscut pe Bogdan. Pe 
atunci el nu se gândea că acest tânăr putea fi întrebuințat ca să câștige 
Moldova pentru dânsul. În 1448 cel mai puternic și mai vestit dintre românii 
timpului său fu învins de turci în Serbia și, la întors, despotul de acolo, 
Gheorghe Brancovici, îl tinu în prinsoare. Abia în 1449 putu loan să se 
gândească, pentru a treia oară, la strângerea mănunchiului românesc pentru 
luptă. Ungurii respingeau pacea pe care o înfätisase turcii, si lancu-vodă 
încheia, în toamnă, cu regele Bosniei o legătură împotriva păgânilor. Dar tot în 
acest an Petru Moldoveanul își încheia rostul, și polonii, care nu mai erau legaţi 
astfel prin jurămintele faţă de dânsul, dădură drumul din Colomeia Marinkăi si 
fiului ei Alexandru, căruia în Polonia i se zicea Olechno. Boierii, deprinși să 
aibă asupra lor un urmaș al vechiului neam domnesc, îl primiră cu bucurie, și 
cei mai de samă dintre sfetnicii lui Ilie și lui Ştefan se găseau lângă nepotul lor, 
ultimul coborâtor legiuit al lui Alexandru cel Bun: la Roman în mai, la Suceava 
în iunie 1449. Legătura între copil si poloni era așa de firească, așa de 
asigurată, încât nici nu mai fu vorba de a se face noi învoieli și jurăminte. 

Dar lancu-vodă era din nou destul de puternic pentru ca să înlăture din 
scaunul Moldovei o păpușă leșească. Bogdan veni pe la dânsul, și unul din 
pasurile de către Ardeal ale Moldovei lăsă să treacă, în toamna aceluiași an 
1449, o mică ceată care venea să vâneze noroc pe plaiuri. Boierii lui Alexandru 
strânseră puteri, pe care le trimeseră îndată împotriva năvălitorului, care 
tăgăduia nepotului său dreptul de a domni câtă vreme trăiește el, Bogdan, fiu al 
marelui Alexandru. Cele două cete se ciocniră într-o zi rece de octombrie, la 12 
ale lunii, în preajma satului Tămășeni, lângă apa Moldovei. Bogdan se dovedi, 
de la această întâie încercare, un cuceritor de biruinte. Pe câmpul de luptă 
rămaseră doi însemnați boieri, tânărul Oancea, ginerele lui Iurghici si care 


fusese logofăt încă sub Ştefan, și Costea, fiul lui Andronic, care slujise și pe 
Petru-vodă. 

Alexandru, primind vestea cea rea, rămase totuși în ţară. În zădar intră 
Bogdan la învoială cu starostele Camenitei și al întregii Podolii, stăpânul 
malului leșesc al Nistrului, făgăduindu-i un dar de „zloți turcești”, adecă 
galbeni de aur, poate venețieni, de vin obișnuit, de vin dulce, zis de Malvasia, 
care se aducea cu cheltuieli și greutăţi mari din Grecia îndepărtată, de stofe 
rare, camocate, coftirii, ce veneau din Răsărit, dacă el îl va îmbuna cu craiul, 
făcând prin sfaturile și măsurile sale să nu-l mai supere „Alexandru, fiul lui 
Iliaș, nici doamna, mama lui, nici boierii, nici slugile lui” (2 decembrie). 
Plăpândul Olechno rămase ocrotitul regelui, și un mic ajutor polon, venit pe la 
Crăciun, îi dădu măcar cetăţile de sus: Hotinul, în care cetate era pârcălab un 
bătrân și inimos boier cu numele de Costea, care luptase și pentru fratele cel 
mare, Roman, Neamtul și Suceava. 

Bogdan se întoarse înapoi în Roman. De aici făcu jurământ de supunere 
fiiască si frățească față de guvernatorul unguresc, pe care-l va ajuta si cu 
oastea, primind în schimb, la nevoie, ca de la un părinte și frate, ajutor din 
partea lui. Alt domn nu va căuta, și ei doi, făcătorul și făptura, vor avea aceiași 
prieteni și aceiași dușmani. Cu toată sprijinirea lui Alexandru de poloni, el 
izbutise să câștige pe cei mai multi dintre boieri, care erau mai bucuroși să 
aibă în fruntea lor un om isprăvit ca dânsul. 

Credinţa lor avură prilej aceștia s-o dovedească în curând. Încă din 
martie 1450, polonii se gäteau de o nouă intrare în Moldova, și regele, care voia 
să trimeată în ajutorul lui Alexandrel pe nobilii din Rusia megieșită, li dădea 
asigurare că nu se va cere de obicei o asemenea neplăcută slujbă de la dânșii, 
care apucaseră a fi iertati de greutăţile si oboselile unui război cu moldovenii 
sireti și îndărătnici. În iunie se puseră în mișcare, mergând însă încetinel, 
boiereste și leseste, ostașii, mândrii ostași cäläri, pedestrasii cu gloata și 
tunurile greoaie, având în fruntea lor pe palatinul din Lemberg, castelanul de 
Sandomir și castelanul-căpitan al Podoliei. De Sân-Petru corturile se întinsese 
lângă Camenița, pe câmpia înflorită sub care scânteiau apele de oţel ale 
Nistrului. Atâta oaste polonă nu amenintase niciodată Moldova. 

Dar ostași ca aceștia nu se grăbesc spre câmpuri de luptă primejdioase, 
unde nu se poate culege prada. Sărăcia noastră nu ispitea pe puternicii si 
bogatii poloni, pe oamenii de rând care-şi vindeau pe bani priceperea războinică 
și vitejia. Ei cerură să mai fie o dată incredintati că nu vor mai fi trimiși peste 
apa Nistrului, să li se dea plata ca oricărui lefegiu, cinci mărci de argint de 
fiecare suliță, și să fie chizesi pentru răspunderea acestor bani regele însuși, 
ducele Mazoviei si, la nevoie, castelanii și palatinul. Când li se invoi si aceasta, 


luntrile duseră pe războinicii cu simbrie sigură spre pământul Moldovei, care 
aștepta, tăcut și amenintätor, cele ce erau să se întâmple. 

Costea, epitropul lui Alexandrel, boierii ceilalți din moștenirea lui Ilie- 
vodă, oameni din satele lor erau călăuzii străinului. În toiul verii, sub arsita 
crudă, drumeţii dușmani înaintau încet, cu pază, înfioraţi înaintea 
necunoscutului ce-i pândea în zările de foc. Satele erau moarte și buciumele 
tăcuse pe dealuri. 

Polonii și sprijinitorii români ai lui Alexandrel trecură și Prutul și se 
înfundară apoi în ţinutul de dealuri învălmășite ale Vasluiului, în marginea 
codrilor stăpâni, care acopereau culmile și mâncau cea mai mare parte din 
văile înguste. Oastea străbătu până la Lipovăţ, astăzi un sat mai măricel, lângă 
care pe la 1870 codrul stăpânea încă peste o mie trei sute de pogoane. Aici se 
zăriră dușmanii; ei socotiră numărul năvălitorilor și se pierdură iarăși pe 
dealuri, unde începu pretutindeni munca răzbunătoare a tăierii trunchiurilor. 

Polonii vor fi fost lipsiți de apă si de hrană, căci moldovenii obișnuiau să 
lase oaspeţilor ce veneau la dânșii cu armele în mâni un drum de dărâmături și 
cenușă, de fântâni astupate și otrăvite. Nobilii ce abia se hotărâseră a trece 
Prutul nu voiau să-i apuce toamna în pustietätile pline de curse ale Moldovei, si 
septembrie venise acum cu toanele sale. Smeriti, sosiră atunci, ca trimeși de 
Dumnezeu, boieri de la Bogdan, care fusese privit până acum ca o căpetenie de 
hoţi și el însuși un hot de domnie. 

[Notă: La 6 iulie 1450 se scria despre pregătiri războinice în Polonia. 
Bogdan se coborâse încă de pe la 24 martie la Iași („Forum Silistrorum” = 
„Filistinorum”), de unde stăruise pe lângă brașoveni pentru doi locuitori din 
Ardeal. El pomenește pe tatăl său Alexandru: „Alexander Wayvoda, pater 
noster”.] 

Stăpânul lor cerea numai să i se lase ţara în samă, până ce moștenitorul 
legiuit va împlini măcar cincisprezece ani; până atunci el va plăti, pentru 
ținerea lui Alexandru-vodă și pentru a se cunoaște că Moldova e închinată 
Poloniei, un bir, care ni se pare uimitor de ridicat si care se va fi părut lesilor 
strașnic de ispititor: 70.000 de galbeni turcești. Se putea ajunge astfel la o 
învoială, cu toate că porunca regelui era să se așeze copilul în scaunul 
părintelui și bunicului său. După șapte zile de dezbateri, amândouă părțile se 
înţeleseră, cu toate stäruintele bătrânului Costea, care știa ce soartă așteaptă 
pe tovarășii săi de tabără. 

Noaptea de 5 septembrie se petrecu în siguranţa păcii, cu mâncare, 
băutură si veselie. În mijlocul petrecerii, însă, veni logofătul, scriitorul lui 
Bogdan, care trădase pentru a destăinui polonilor ce strașnică primejdie-i 
ameninţă. Un sfat de război se tinu în pripă, si Costea plecă în întuneric cu 
lucrurile, carele și micul domn, care era îndeosebi ameninţat. El putu să treacă 


pădurea, prin frunzișul negru al căreia fâșiiau însă săgeți tintite de mâni 
nevăzute, imputinând numărul drumetilor, ce se strecurau cu inima scăzută. 
Polonii nu îndrăzniră să ia același drum: ei știau bine, de la Costea, care-i 
scăpă astfel de la o moarte grozavă si rușinoasă, că pădurea întreagă, tăiată, 
stă să se dărâme asupra lor. 

Ei porniră abia în zori, ocolind desișul. Cât drum se întindea de la 
Crasna, sătișorul lângă o râpă la care ajunseră, și zidurile apărătoare ale 
Camenitei, unde se putea trece în voie cerând lefi mai mari de la craiul! Multi 
vor fi avut aceste gânduri, când, la ridicarea cetei de deasupra văii adâncite, se 
văzu venind, în tropotul mărunt al cailor de ţară, voievodul, lângă care se 
strângeau gloatele cu ciomege, coase și furci. 

Polonii se temeau numai de pădurea moldovenilor, unde înălbise atâtea 
oase de cavaleri în războaiele vechi pe care ei le pierduseră. De stolul boierilor, 
curtenilor și vitejilor, de mulțimea zgomotoasă a ţăranilor ce se îndemnau ca la 
o vânătoare de fiare, primejdioasă, dar dulce, ei nu se temură. Pedestrii lor se 
impärtirä în opt cete, iar cälärimea se strânse la un loc, pentru asalt. Boierii 
primiră ciocnirea, la care răspunseră, apoi, dându-se în lături, făcură loc 
țăranilor. 

Atunci începu frământarea hotărâtoare. „Oastea craiului”, scrie cu durere 
un povestitor polon de pe acea vreme, Dlugosz, „pierdu multi ostași”. Pe rând 
cei trei căpitani pieriră din fruntea ei, trei vestiți viteji ai Poloniei, și rândurile 
se clătinau sub lovituri; din înălțimea arborilor bătrâni săgețile se avântau 
lacome asupra mulțimii obosite, care știa că dușmanul învins în această ţară 
nu se mai întoarce acasă. 

Dar Costea își scăpă prietenii. El aduse români împotriva românilor. 
Aruncătorii sägetilor fură vânati de pe ramuri cu alte săgeți. În ura lor veche, 
boierii se încleștară cu boierii. Văzând că, data aceasta, cursa n-a oprit prada, 
Bogdan se făcu nevăzut cu aceeași repeziciune cu care se ivise o dată cu zorile. 
Umbrele serii îl inghitirä, și Costea, setos de lupte noi, se înfunda si el în 
întuneric, pe drumul ce ducea către Bârlad. Polonii rămaseră singuri, 
imputinati, obosiţi, având în faţa lor pădurile negre, din care se înălțau gemete 
de mustrare în noaptea răcoroasă de septembrie. Ei plecară a doua zi, fără 
biruintä, fără pradă, fără pace. 

Încă de la începutul anului se întâlnește lângă Bogdan fiul său Ștefan, 
numit astfel după unchiul lui, Alexandru cel Bun, mai degrabă decât după 
Ștefan-vodă cel tânăr, care orbise pe fratele său. Peste șase ani acest fiu de 
voievod era în stare să înceapă război fără epitrop, să biruiască și să întemeieze 
țara. Deci în 1450 el își învăţa meșteșugul de viteaz; el își destindea aripile la 
vederea largului avânt de biruinţă al tatălui său. Bogdan nu va fi lăsat pe 
singurul său fiu între zidurile de cetate care adăposteau pe femei, pe prunci și 


pe bolnavi, căci pentru lupte nu erau bătrâni pe acea vreme. Îl va fi luat cu 
dânsul, ca să-l aibă sub ochi, ca să-i deprindă braţul și să-i oteleascä sufletul. 
Poate și la Tămășani încă, el văzuse fugind înaintea steagului său steagurile 
dușmane; la Crasna el va fi călărit pe deal, în lumina roșie a zorilor, spre văile 
albe de neguri, și pieptul lui va fi sorbit cu sete înviorătorul văzduh al dimineţii 
reci, străbătută de un vânt prevestitor al morţii. Si inima lui va fi bătut mai 
repede de bucuria chiotelor de triumf ce-i răsunau împrejur, acoperind 
plângerile învinșilor căzuţi pe pajiște, roșie de frunzele moarte și de sângele viu. 

În curând el văzu cum ţara întreagă se supunea părintelui său. 
Alexandru era poate în Hotin, poate peste Nistru, sărmană jucărie a 
împrejurărilor grozave, încă înainte de a se măsura cu polonii, la 2 iulie, din 
Suceava, Bogdan întărise legăturile sale cu Iancu-vodă, făgăduindu-i și aceea 
că nu va urmări dobândirea înapoi a Chiliei, cum încercase fratele său Petru. 
Guvernatorul prăda în Serbia, mai sigur decât oricând de norocul lui și de 
puterile regatului. În Rusia, lăsată fără pază, pe când cavalerii de acolo 
rătăceau prin Moldova după dușmanul nevăzut, se lăsase stolul de lăcuste 
nesätioase al tătarilor, cărora Bogdan li va fi dat poate de știre că pe malul 
stâng al Nistrului stăpânii nu sunt acasă. Bogdan trimise cete din oamenii săi 
ca să vadă dacă nu se poate prinde Marinka și puișorul de domn de sub aripile 
et. 

Aceasta ceru iarăși ajutorul nepotului ei, regele. Deocamdată i se dădură 
daruri și făgăduiala că ea va fi bine păzită de căpitanul de Lemberg. Apoi, din 
adunarea nobililor Poloniei, regele însuși, ai cărui soli fusese rău primiţi de 
Bogdan, se îndreptă spre Rusia. Dar trei castelani singuri plecară spre hotare. 
Bogdan îi întâmpină la Camenița cu cereri de pace, și polonii erau gata să 
scadă birul la 50.000 de galbeni. Învoiala se dezbătea încă în această cetate, 
când se înfăţișă în tabăra polonilor un om, necunoscut până atunci tuturora, 
care arăta un drum nou, mai bun decât orice pace pentru acei ce erau jigniti de 
stăpânirea lui Bogdan. 

Fugarul se chema Aron, un călugăr poate; el se dădea drept cel din urmă 
din fiii lui Alexandru cel Bun, dintre care el va fi scos pe Bogdan ca neadevărat. 
El cerea o ceată de ostași, ca să înlăture prin omor pe domnul din Suceava, 
Firește, nu pentru dânsul, care s-ar fi mulțumit cu o răsplată în bani sau în 
dregătorii, cu venituri în vreun colț de ţară, ci pentru Alexandru, voievodul 
legiuit al Moldovei. 

Reusenii sunt un sat lângă Suceava, unde astăzi se află o biserică de 
piatră, ridicată de Ștefan cel Mare, pentru pomenirea tatălui său, ucis prin 
trădare. Acolo-si avea moșia o rudă a lui Bogdan, care va fi serbat o nuntă, un 
botez, și chemase pe domn ca să-i cinstească petrecerea prin venirea lui. 
Petrecerea tinu până noaptea târziu, în zingănit de pahare și în chiote de 


bucurie pe când străjile păzeau în noaptea de octombrie (era o vineri spre 
sâmbătă, 15-16 octombrie 1451). Deodată, casa fu încunjurată de un stol de o 
sută de călăreţi, și Aron pătrunse în cămara unde stătea Bogdan. El puse mâna 
pe fratele său si, scoțându-l din casă, făcu să i se despartă capul de trunchi, 
înroșind cu sângele unei îndoite fărădelegi, faţă de o rudă și faţă de un domn, 
sfârșitul ospätului de bucurie. Zorile de ziuă răsăriră asupra privelistii 
ticălosului omor. 

III. DOMNIA LUI PETRU-VODĂ ARON, UCIGAȘUL LUI BOGDAN-VODĂ. 

Va fi fost Ştefan în jurul mesei din Reuseni? Va fi străbătut cu sabia 
printre rândurile ucigasilor? Va fi văzut atunci întâiași dată chipul omului ce 
era să-și răsplătească apoi păcatul prin mânile fiului, scăpat de la moarte, al 
lui Bogdan-vodă? Ori va fi fost lăsat în cetatea Sucevei, de unde credincioșii 
adevăraţi vor fi găsit mijlocul să-l strecoare până la granița munteană, unde-l 
aștepta o bună primire de la Vladislav Dan, prietenul lui lancu-vodă? Acestea 
nu se mai pot ști astăzi. 

Deci el se întoarse în pribegia de unde venise, și scurtul său popas în 
Moldova îl ajută numai să cunoască împrejurările și oamenii, de care era să se 
slujească pe urmă cu o atât de desăvârșită măiestrie. Între cei dintâi boieri ai 
săi ca domn al Moldovei se întâlnesc patru fruntași, care iscăliseră jurământul 
lui Bogdan-vodă către guvernator, în februar 1450, la Roman: Duma, fiul lui 
Brae, adecă Brăescu, Oană al lui Julea, Costea Orăș și Costea al lui Dan. 

Deocamdată boierii aceștia aveau să aleagă între Aron, care-și luă numele 
domnesc de Petru-voievod, și între Alexandru. Ucigașul lui Bogdan nu înţelegea 
deloc să fi ajutat numai copilului domn; el voia pentru sine puterea spre care 
întindea braţe pline de sânge. Ocrotitorul polonilor trebui să fugă înaintea lui 
Petru, precum fugise înaintea lui Bogdan. Mica ostire de la Cameniţă nu-i folosi 
mult, și vântul iernei o risipi pe acasă, dar cumintia epitropului Costea 
pârcălabul păstră lui Alexandru măcar două puternice cetăţi, una în Moldova- 
de-Sus, cealaltă la vărsarea Nistrului: Neamtul și Cetatea-Albă, pe care Petru 
nu era în stare să le supuie. Anul 1451 se încheie lăsând Moldovei, din nou 
dezbinate, iarăși doi domni, un fiu si un nepot al lui Alexandru cel Bun, un 
copil din flori și un moștenitor legiuit. 

Dar Petru-si pierdu răpede sprijinitorii, și câtva timp, doi ani întregi 
adică, nu se mai auzi de voievodul sângeros încununat prin omor la Reuseni. 
Fruntașii țării încunjurau la 27 octombrie 1452 pe Alexandru în Suceava, care 
întărea moșiile lui Costea, fiul lui Vrană. Polonii îl cam lăsase în părăsire, și ei 
se îngrijeau așa de puţin de hotarul apusean al ţării lor, încât în vara acestui 
an Podolia avu să îndure din partea tătarilor o strașnică pradă, care rămase 
nerăzbunată. Ba încă domnul Moldovei fu poftit în toamnă să vie la oastea 


castelanului și palatinului de Cracovia, trimeși în Rusia împotriva tătarilor: deci 
greutăţi în loc de ajutor. 

Alexandru se gândi atunci la lancu-vodă, care nu mai avea acum 
îndatoriri față de alt domn moldovenesc. Din Vaslui, la 12 august 1452, el 
întărea, pentru a măguli pe guvernator, vechile drepturi de negot ce aveau 
brașovenii în ţara lui. La 17 februar ale anului următor, din Suceava, 
Alexandru se închina lui lancu-vodă, făcând o învoială în toate asemănătoare 
cu aceea încheiată odinioară de Bogdan. De Paști, în 1453, un nou ropot de 
tătărime arse malul leșesc al Nistrului. 

Cu o lună înainte, însă, în mai, Constantinopolul ajungea în mâna 
turcilor, crucea bisericilor împărătești cădea în noroiul plămădit cu sânge la 
picioarele păgânului învingător; sultanul Mohamed al II-lea, om cu gânduri 
mari, cu mintea luminată, cu voinţa de fier, așezându-se în curţile bogate ale 
urmașilor lui Constantin cel Mare, trâmbita spre cele patru părţi ale lumii 
creștine amenințările sale. Vechi scaune crăiești se cutremurau de această 
mare lovitură de sabie. Marea ducea însă pe turci până sub zidurile Cetätii- 
Albe, până la gurile Dunării; bietul Alexandru, care dădu polonilor vestea 
grozavă a luării Tarigradului, inghetä de spaimă pe jiltul său. lancu-vodă nu 
mai era guvernator al Ungariei, căci regele cel tânăr Ladislas fusese adus în 
ţară, și grija cea mare era pentru unguri întărirea scaunului regal. În sfârșit, 
Alexandrel împlinea în acest an 1453 cei cincisprezece ani care dădeau voie 
unui domn moldovenesc să domnească fără epitrop. 

Acum el era dator să se închine la rândul său vărului, craiul de peste 
Nistru. Astfel, la 23 septembrie 1453, el făcea jurământul de credinţă, în forma 
obișnuită, lui Predbor Koniecpolski și loan Kmytha, care veniseră anume 
pentru aceasta în cetatea Siretului. Făgăduia să vie în Polonia chiar, pentru a 
se înfățișa regelui la Camenița, la Sniatyn sau la Colomeia. 

Și acestea rămaseră cuvinte goale. Regele se însură cu deosebită pompă 
și lăsă grijile pe a doua zi, și apoi din zi în zi mai departe. Când el ieși iarăși în 
adunări și în fruntea oștilor, primejdii depărtate îl chemau în Prusia. Hotarul 
Nistrului și ruda de peste acest hotar erau uitate cu desăvârșire. 

Atunci Aron, care-și zicea Petru-voievod, ridică fruntea sa îndrăzneață. 

[Notă: Cronica de la Bistriţa îi zice însă Aron, nu Petru.] 

Se pare că omorâtorul fratelui său știa să umble neted cu oamenii de care 
avea nevoie, pe când Alexandru, a cărui mamă trăia însă, sfătuindu-l în zädar, 
se vădi un desfrânat si un betiv, care făcu să-i fugă de la curte, setosi de a-și 
răzbuna necinstea, multi boieri mari și mici. Astfel vedem deodată pe unchiul 
Petru petrecând în ziua de 25 august 1454 în inima Moldovei, de la viile 
Cotnarilor până la satul Băiceni, care era al lui loan Băiceanu, însemnat sfetnic 
domnesc. Lângă dânsul stăteau oameni care, în 1451, 1452, 1453 sprijinise pe 


legiuitorul moștenitor, pe copilul fără păcate, pe Veniaminul polonilor: Oană 
Pântece, Băiceanu, Duma Braevici, Costea Orăș, Hodco al Cretului, Micul 
păharnicul, si unii dregători noi: Lazea Piticul, loan vistierul, Toma Cândea, 
Ignat Popescul, loan Bourean, Fedor posadnicul, Dragoș păharnicul, Petru 
lezereanul comisul. Era socotit destul de tare, pentru ca, din unghiul de către 
Ardeal, lângă Baia, călugării de la Moldaviţa să vie să-i ceară scutiri care se 
întindeau asupra Moldovei întregi. 

Alexandru rămase strâns în Tara-de-Jos. Nici de la unul, nici de la altul 
nu mai avem știri din acest an. Cetele lor de boieri și ţărani se încăierau în 
întâlniri a căror amintire s-a pierdut. larna-i împăcă însă prin liniștea ei albă. 
În primăvară, și Petru și Alexandru, care rătăcise un timp pe la hotare, cerând, 
din Bănila în Bucovina, ajutor polonilor, scoaseră oști, și ele se întâlniră în ziua 
de 25 mart, sărbătoarea Buneivestiri, la Movile, poate prin părţile Vasluiului. 

[Notă: Prin Tratatul din Bănila, Alexandru făgăduia ajutor contra tătarilor 
și se îndatora ca la întâmplare să nu fugă aiurea decât în Polonia. Fiecare cu 
nevoile lui!] 

Nepotul fugi înaintea unchiului, și în Cetatea-Albă, unde se ascunse, în 
vederea Mării, boierii strecurară otravă în băutura lui. Bunavestire îi adusese 
înfrângerea, Paștele-i dădură moartea. 

În august găsim pe Petru-vodă stând în liniște la Suceava. În fiinţa lui 
netrebnică se cuprindea încă sângele lui Alexandru cel Bun, căci de Ștefan 
uitase cei mai multi, si de aceea întreaga boierime a Moldovei se adună în jurul 
acelui în care singur mai trăia neamul vechilor domni, întemeietorilor. El îi 
primi pe toţi cu dragoste, știu să-i ierte, să-i împace, să-i dăruiască; aproape ca 
pe un tovarăș de domnie, el luă pe lângă sine pe mitropolitul Teoctist, care 
datora cârja sa lui Alexandrel. Abia încap numele în mărturiile bogate care 
întăresc hrisoavele lui. 

Polonii se gândiseră întâi să ridice împotriva lui, care otrăvise pentru 
dânsul, după ce tăiase pentru alţii, pe „un litvan”, care trebuie să fie Berindei, 
acela cu care a avut de lucru pe urmă Ştefan cel Mare. 

Dar ei erau prea mult inläntuiti de greutăţile cu Prusia, și, dusmäniti de 
prinți litvani încă nesupuși, ei erau așa de putin siguri de Podolia, în graniţă cu 
Moldova, încât în 1456 regele se văzu silit a mai cere un jurământ de credință 
de la dregătorii acelui ținut. Petru nu putea să fie scos numai de străini; pentru 
a inteti pe cei din ţară, ar fi trebuit un coborâtor al lui Alexandru cel Bun, și 
unul ca acela nu se afla în ţările craiului. Era deci mai bine ca Petru, care 
trebuia să rămână, să fie prieten. 

Încă de la 6 octombrie 1455, deci, învingătorul venind la Hotin, unde se 
înţelese cu dregătorii regelui, făgădui supunere si asigurând Marinkăi, care nu 
mai avea acum nici soț, nici copii, afară de o fată, Anastasia, numită așa după 


străbună-sa, veniturile cetăților adeseori înstrăinate: Siretul, Volovätul, Hotinul. 
În ianuarie 1456 Petru întărea drepturile negustorilor din Lemberg. În ziua de 
Sân-Petru el întregea făgăduielile sale faţă de Cazimir: va sfărâma orice legături 
va fi având cu alţii, va asculta numai de acest rege, îi va da ajutor de călăreți 
împotriva prusienilor, cu care urma lupta în depărtare, împotriva tătarilor, cari, 
sub o căpetenie sau alta, veneau din timp în timp să-și culeagă hrana pe 
câmpiile roditoare ale Podoliei. Va da Marinkăi Siretul și Volovätul, și se va 
judeca pentru Tetina și Hotin. Va înzestra pe domnita Anastasia. Va veni însuși 
în Polonia înaintea regelui, dacă nu-l vor opri tătarii sau alți dușmani. 

Petru se închinase spre răsărit; peste putin el plecă genunchii cu fața 
spre miazăzi. După ce, în 1454, corăbiile turcești brăzdaseră Marea Neagră, în 
1456, märetul sultan Mohamed, pe care, ca pe întregul său neam, îl ardea o 
nestinsă sete de aur, străbătea, prădând Serbia. El porunci domnului de la 
Dunărea-de-Jos, care nu plătise până atunci ca muntenii, să răspundă, în fiece 
an, vistieriei sale împărătești 2.000 de galbeni venețieni, de ducați, căci altfel va 
fi rău de dânsul. Petru chemă pe toţi boierii la curte în Vaslui, luă sfatul 
tuturora și îi puse pe toţi să iscălească o hârtie de incuviintare, în care se 
furisase si încredințarea că și altădată ţara dăduse bir turcilor, așa încât 
umilința de acum nu era nouă. Mihu logofătul merse să caute pe sultan în 
Siberia, și la 5 octombrie acesta punea, într-o amenințătoare tidulä, un soroc 
de trei luni pentru schimbarea făgăduielii lui în galbeni buni. Aceasta se făcu la 
Brusa, capitala din Asia a pământurilor turcești, și, în schimb, se asigură 
Moldovei liniștea, iar negutätorilor din Cetatea-Albă negot slobod cu Adrianopol, 
Constantinopol și Brusa însăși. 

IV. LUPTA DINTRE ȘTEFAN ȘI PETRU ARON. 

Această îndoită siguranță rușinoasă nu tinu însă multă vreme, și Aron 
călugărul nu ajunse în scaunul Moldovei vârsta de argint a lui Alexandru cel 
Bun. Înainte de a pleca să despresure Belgradul sârbesc, bătut cu furie de toate 
puterile lui Mohamed al II-lea, lancu-vodă se îngrijise să aibă în urma lui, 
pentru orice împrejurări, un prieten sigur, un „fiu” și „frate”. Vladislav Dan i se 
va fi părut prea slab, prea șovăitor, prea greu de adus la războiul cu păgânii, 
prea gata de ceartă când i se atingeau drepturile în Făgăraș și Almaș, 
stăpânirile ardelene legate de domnia munteană, și, astfel, în locul lui, el 
statornici pe unul din fiii ce stătuse la turci în 1447, ai lui Vlad Dracul, pe care 
tot el, Iancu, îl ucisese pentru necredintä. Și tânărul pui al Dracului se chema 
Vlad, și avea si el vitejia îndrăcită, șireată a tatălui său. Iancu îl va fi cules 
cândva, în călătoriile sale războinice din Balcani: i se dădură câţiva ostași; 
pribegi cu dor de ţară și de moșiile, de veniturile ţării se alcătuiră în ceată 
împrejurul lui. În april el trecu munţii pe neașteptate, prinse pe Vlad, făcu pe 


fratele acestuia, Dan, să fugă, si strânse domnia în ghearele sale sângerate, de 
uliu fără de milă. 

lancu-vodă scapă Belgradul din mâna turcilor, dar muri, de oboseala 
vârstei și a luptelor, la 11 august. Dracul se închină atunci tânărului rege 
(septembrie), și făcu asigurări de prietenie văduvei eroului mort, fiului ei 
Ladislas -— și el un Vlad vra să zică, român după tată, dacă după mamă era 
ungur — care părea că va lua moștenirea de putere a părintelui său, si lui Mihai 
Szilâgyi, unchiul lui Ladislas, căruia îi rămăsese în samă granița Dunării. Cu 
toate că Ladislas ar fi vrut să-i schimbe cu Dan Fugarul, cu toate că sașii din 
Ardeal ţineau la dânșii pe un popă räspopit ce se dădea drept fratele lui Vlad, al 
cărui nume îl purta și el, domnul muntean nu se înstrăină de unguri, în care 
vedea pe apărătorii săi, firește împotriva turcilor. 

Dar firele vieţii de stat se încurcau tot mai mult în ţara ungurească. 
Ladislas Hunyady făcu să se taie în bucăţi comitele de Cilly, care fusese și 
dușmanul tatălui său. Despotul sârbesc, un bătrân de 90 de ani, fu rănit la 
mână, se răscumpără numai cu greu și muri îndată. În sfârșit, la jumătatea 
lunii lui mart 1457, cel mai mare dintre feciorii lancului-vodă fu prins din 
porunca regelui și pierdu capul, de securea călăului, ca trădător față de 
domnul și stăpânul său. Nimeni n-ar mai fi putut spune acolo ce mai era să 
urmeze. 

Până a nu se auzi despre acest lucru, care l-ar fi oprit poate Vlad Dracul, 
care se privea ca un om al huniazilor încă, luă o hotărâre care era să aibă cele 
mai mari urmări în viaţa tuturor românilor. Petru Aron era de la închinarea sa 
în 1456 omul turcilor, și Vlad avea în sufletul său o nepotolită ură împotriva 
păgânilor, în cetăţile cărora stătuse, cu coasa morţii deasupra capului, atunci 
când, în tinereţe, el fusese zălog la sultanul pentru credința părintelui său. Așa 
un vecin nu-i mai trebuia. El aruncă deci asupra lui, îndată ce primăvara 
deschise drumurile, pe Stefan-vodä cel nou și tânăr. 

Petru-vodă nu se grăbi să iasă înaintea unui dușman pe care avea 
dreptul să-l dispretuiascä. Totuși, el chemă la dânsul în Suceava pe Muzilo de 
Buczacz, castelanul de Sniatyn, Colomeia și Carapciul, cel mai mare dregător al 
Pocutiei, si se înţelese cu dânsul pentru orice împrejurări. Un moldovean cu 
numele de Leul prădase în Pocuția; Petru îl dădu lui Muzilo, căpătând 
asigurarea că regele nu va mai ridica plângeri în această privinţă. Pentru 
împlinirea pagubelor, el statornicea o zi de cercetare, dacă până atunci nu va fi 
turburat de dușmanii ce-i avea acum: „muntenii”, ungurii și „togtocomanovicii” 
(vreo ceată de tătari) și „dacă până atunci și până în acea zi va căpăta pacea și 
liniștea care sunt de nevoie pentru a se face dreptate”. Hoţii vor fi spânzurați, 
și, pentru siguranţa hotarului, Moldova își va pune pârcălabi sau staroști la 
Hotin și la Cernăuţi, pe Prut. Petru se îngrijea să capete ajutor de la Muzilo 


împotriva oricărui dușman și să fie adăpostit, când soarta rea l-ar goni din 
țară, în castelele vecinului, ale căror venituri le-ar strânge el atunci. 

Apoi oștirea domnească porni asupra lui Ștefan, pribeagul cel îndrăzneţ. 

Acesta venea din părţile Putnei, de pe drumul cel mare care lega Buzăul 
muntean cu Bacăul moldovenesc, si pe care treceau necontenit, în marginea 
Siretului, carele negustorilor armeni și nemți din Galiţia, mare drum de negot si 
drum bun de oaste. Merse tot din a stânga Siretului până-n ţinutul Roman, mai 
sus de cetatea unde năvălitorul de acum stătuse, cam pe aceeași vreme a 
anului, cu șapte ani în urmă, lângă tatăl său. În dreptul satului Doljesti, Siretul 
face o încovoietură, un corn, si pe acolo, unde se întâlneau cele trei ținuturi ale 
Romanului, Sucevei și Hârlăului, se trecea, în Hreasca, pe malul stâng al apei 
printr-un vad. Ai lui Petru Aron, venind din Suceava, ţinură aici vadul ca să 
oprească o trecere a dușmanului în părțile răsăritene ale Moldovei, dar Stefan îi 
împrăștia și-și urmă drumul pe același țărm, mai aproape de pasurile 
Carpaţilor, care i-ar fi asigurat viața dacă ar fi fost învins (12 aprilie). El luă 
valea râului Moldova în sus, și la Orbic, în ţinutul Neamţului, oamenii domnești 
încercară iarăși să-i taie drumul. Nici aceștia n-avură noroc. Ajungând în 
sfârșit sus, în Bucovina de astăzi, învingătorul coti la dreapta prin păduri, în 
părți unde acum, mulțumită biruintei lui Ștefan, sunt semănate pretutindeni 
turnurile mănăstirilor. Petru-vodă fugi înaintea fiului omului trădat și omorât 
de dânsul, ca înaintea vedeniei răsplătitoare a păcatului său. Clipa de rușine, 
durere și primejdie la care se gândea abia cu două săptămâni în urmă, când 
încheia legătura cu Muzilo, sosise răpede. Polonii primeau un oaspete costisitor 
în ţările lor, deprinse a adăposti domnești pribegi. 

Boierii care-l slujise până acum se desfăcură deodată de dânsul. 
Mitropolitul Teoctist lăsă în plata lui Dumnezeu pe prietenul fără noroc, și, 
luând cu el mirul sfânt ce se turna pe creștetul domnilor, după cum odinioară 
proorocul Samuil făcuse prin ungere cu mir din Saul un rege al Iudeii, el ieși 
până la Siret înaintea lui Ștefan. Aici, în locul zis Direptate, pentru că aici se 
țineau toate judecätile cele mari de către voievozii iesiti la câmp, sub cort, 
pentru ca să audă plângerile oricăruia dintre supușii lor, el săvârși între suliti, 
nu fără oarecare sfială, slujba ungerii voievodului. 

Ștefan era domn acum, în puterea sângelui său, care era al lui Alexandru 
cel Bun, în puterea biruintei ce câștigase de două ori asupra unui ucigaș si hot 
de domnie în puterea binecuvântării rostite de cel dintâi preot al ţării. El se 
cobori desigur îndată de cealaltă parte a Siretului, cercetând, împăcând și 
judecând pretutindeni, câștigând lesne pe fugarii îngroziţi, ce veneau să i se 
închine tremurând. 

Venise ca domn pașnic, în înţelesul lui Alexandru cel Bun, așezând pacea 
pe roadele războiului și gata să le apere cu armele. 


Cartea III. 

DOMNIA LUI ŞTEFAN CEL MARE PÂNĂ LA LUPTELE CU TURCII. 

CELE DINTÂI LEGĂTURI CU POLONII. ÎMPĂCAREA BOIERILOR. 

Un povestitor mai târziu, care a strâns într-o întinsă lucrare, scrisă în 
românește, pe lângă știrile cuprinse în vechea cronică slavonească și amintiri, 
vechi de abia un veac și jumătate, care pe vremea lui erau păstrate încă în toată 
puterea lor de popor, spune că Stefan, luând domnia, „nu cercă să așeze ţara, 
ce de războaie se găti. Că au împărțit oastei sale steaguri si au pus hotnogi si 
căpitani; care toate cu noroc i-au venit.” [Notă: Este vorba de cronicarul Grigore 
Ureche.] 

Cu adevărat așa trebuia să se infätiseze urmașilor, celor mai apropiați 
chiar, omul care câștigase 34 de biruinti și dăduse de 36 de ori piept cu 
dușmani de toate limbile, cum mărturisea el singur în cei din urmă ani ai 
bätrânetii sale glorioase: un leu tânăr, flămând de mărire, care-și rotește ochii 
lacomi, gata să se răpeadă asupra prăzii. 

Dar Ștefan cel Mare n-a fost un scornitor de războaie, Niciodată el n-a 
căutat un dușman, niciodată n-a avut o toană sângeroasă, cheful unei mari 
vânători de oameni, firea unui Vlad Dracul, unui Vlad Țepeș, al doilea Dracul, 
cel din urmă cu deosebire bucuros de a vedea suferinti, de a-și scălda sufletul 
sălbatic în strigătele de durere ale răniților, era străină de dânsul. În alte vremi, 
el ar fi fost un bun păstor de oameni, un împărat cu iubire si credință, tesänd 
firele de aur ale unor zile pașnice, în mijlocul multämirilor ce s-ar fi înălțat de 
pretutindeni spre bunătatea lui. Dar, bătută de valurile tuturor furtunilor, ţara 
avea nevoie de un paznic neadormit. Și el fu acela, omul viteaz, dar nu crunt, 
pe care-l cereau vremile. 

Deocamdată, el avea altă grijă destul de mare ca să-i stăpânească toate 
faptele. Trebuia să împace cu domnia lui nouă pe toţi acei care sprijinise pe 
fugarul Petru Aron si se înfruptase din daniile lui lesnicioase și îmbielșugate. El 
izbuti, cu toate că era numai nepotul lui Alexandru cel Bun, al cărui fiu trăia 
încă în Camenița și se putea lăuda cu găzduirea de astăzi, poate apoi cu 
sprijinul de mâine al polonilor. 

În 1458, al doilea an de stăpânire, de Paști, Ștefan avea lângă dânsul, în 
curtea din Suceava, care era să se trezească la o nouă viață, plină de suflet si 
de mișcare, pe bătrânul Manuil, care nu mai stăpânea Hotinul, căci, mulțumită 
lui Petru Aron, oamenii craiului stăteau în puternica cetate de la Nistru, pe 
unchiul Vlaicu, căruia i se dădu mai târziu o pârcălăbie, pe vornicul Goian, pe 
Toma Cânde, pe Mic Craiul, pe Hodco Știbor, pe Iliaș Modruz, pe Lazea Piticul, 
pe Petru al lui Ponea (Ponici), pe nepotul lui Şandru, pe Albul spătarul, pe 
Hodco al Cretului, pe Stetco, pe Isaia, pârcălabul de Neamţ, pe Petrica al lui 
Iachim, pe Slăvinca, pe Cosmita, ce fusese vistier, pe Sacâz spătarul, pe Toader 


păharnicul, pe Zbiarea stolnicul, pe Bourean comisul, pe Buhte, Fetion, luga 
vistierul, Crasnici postelnicul și pe logofătul Dobrul. Si peste câteva luni, în 
ziua de 24 ianuar 1458, când Petru Aron arăta că a primit niște bani de la 
starostele Podoliei, Mihai Buczacki, el putea să pomenească numai cinci 
tovarăși ai nenorocirii lui: pe Duma al lui Brae, pe Stanciul, Costea al lui Dan, 
Ion pârcălabul și Vasco al lui Leul, celui ce făcuse prada de prin 1457. 

O altă grijă era să împace pe poloni, făcând astfel ca Petru să-și caute alt 
loc de pândă, de unde putea fi prins mai ușor, ca să se sfârșească odată cu 
dânsul. Ce e drept, regele n-ar fi poruncit ca domnul să fie ajutat a-și câștiga 
iarăși moștenirea. Petru nu era, ca Alexandrel, un văr regal, ci un străin 
desăvârșit. El adusese moartea ocrotitului polonilor, și numai după lungi 
stăruinţe i se dăduse iertarea. Nici o legătură nu îndatora pe rege să dea 
fugarului mai mult decât un colț pentru odihna lui și ceva venituri din care să 
se poată hrăni. Însă, oricum, învinsul din Camenița stătea domniei celei nouă 
ca un spin în ochi, el putea îi întrebuințat cine știe de cine si în ce împrejurări. 
Până la pieirea lui, Ștefan nu aduna în el toate drepturile de stăpânire ale 
vechei dinastii, nu era singurul moștenitor al Ţării Moldovei. 

Împăcarea cu vecinii de la Răsărit se zăbovi doi ani în capăt, până în 
primăvara anului 1459. Ștefan o grăbise pe o cale care se dovedise totdeauna 
sigură, aruncând prin vadurile Nistrului în Polonia cäläretii săi prădalnici, 
tăind legăturile între cetatea Hotinului, care avea nevoie de hrană, de fân, de 
lemne, și orașul de dedesubt, oprind răspunderea vămii, ce se obișnuia să se 
ridice aici, gonind pescarii ce veneau din Hotin la Nistru. Măsuri împotriva lui 
nu se puteau lua: și în 1457, și în 1458 urmează războiul craiului împotriva 
cavalerilor teutoni, departe în Prusia; Cazimir se mai gândea apoi să se 
amestece, pentru a mai căpăta o coroană, în Ungaria, unde regele Ladislas 
murise, și o parte dintre magnați ridicaseră pe Mateiaș, fiul cel mai mic al lui 
lancu-vodă, care Mateias era pe atunci un bäietas de vreo 15 ani si se găsea în 
mâni străine. Astfel se ajunse la pace. Veniră ca să o încheie, la Nistru, unde 
Stefan se oprise cu o mică oștire, cuprinzând pe toţi boierii săi de căpetenie, la 
Overcheläuti (Owerkielowicze), căpitanii ținuturilor de margine, cel din Rusia și 
cel din Podolia. Se făcu numai o înţelegere vremelnică, până ce craiul va putea 
să vie el însuși în Rusia, ca să facă socoteala pagubelor, să încheie pacea 
veșnică și adevărată și — polonii nu ziceau o vorbă ca aceasta, dar aveau desigur 
în minte înţelesul — să primească jurământul noului stăpânitor al Moldovei, de 
atâtea ori închinată până atunci. Deocamdată, granița nu va fi călcată 
dușmănește, năvălirile făcute din partea regatului se vor aduce liniștit la 
cunoștința dregătorilor, Hotinul va fi lăsat în pace cu toate drepturile și 
legăturile lui. Dacă Petru-vodă nu va trece Nistrul ca să intre în cetate, dacă va 
sta la Smotrycz, mai în sus, unde rămânea să se strămute din Camenița prea 


apropiată, atunci și boierii lui își vor căpăta veniturile ce au în Moldova. 
Drumurile vor fi sigure pentru negustori, care, de altminterea, le întrebuintase 
și până atunci, fără să-i supere nimeni. Ştefan nu va sluji altui domn decât 
craiului, pe care la întâmplare îl va ajuta împotriva „păgânilor”, prin care se 
puteau înţelege până atunci numai tătarii, care ajutau întâmplător pe regele 
creștin împotriva cavalerilor creștini din Prusia, dar nu-și puteau lăsa așa de 
răpede vechiul obicei al prăzii, ce era și hrana lor cea mai sigură. 

Craiul nu veni în Rusia nici în acest an, nici în anii ce urmară, vânând pe 
alte poteci un noroc care nu voia să-i iasă în cale. El n-avea deci nici un folos 
după această învoială. Ștefan folosi aceea că, pe rând, puţinii credincioși ce mai 
rămăseseră pe lângă Petru-vodă se desfăcură de dânsul. Duma al lui Brae se 
afla în sfatul domnesc încă din 1459. În 1460 Ştefan cucerise și pe Costea, 
feciorul lui Dan, și tot în acest an Stanciul vine îndată după Duma, fruntașul 
sfetnicilor: din el făcu domnul un pârcălab al Cetätii-Albe; în 1473 Stanciul si 
cu fiul său Mârza trec înaintea tuturor boierilor. Cozma Șandrovici, alt stâlp al 
domniei lui Petru Aron, se îndeamnă și el de se întoarce. Mitropolitul Teoctist, 
care miruise poate cu de-a sila în 1457, ajunse încă din 1459 mâna dreaptă a 
tânărului cârmuitor, pentru care uită cu totul credinţa ce o datora lui Petru 
Aron. 

Mai mult decât atâta. Pentru a desăvârși unirea boierilor Moldovei, el se 
gândi si la prietenii lui Alexandru, vechi pribegi, care rătăceau prin Polonia sau 
se așezase acolo statornic. Încă din 1460, când domnul făcu o călătorie de 
judecăţi si cercetarea granițelor dincolo de Siret, oprindu-se în primăvară la 
Roman, iar în toamnă la Bacău, fu chemat printr-o carte de trecere slobodă 
vestitul logofăt Mihul. Mihul, care avea doi frați, Duma și Hodor, era un om 
foarte cunoscut în Polonia, un mare negustor, care mijlocea schimbul de 
mărfuri între orașele galitiene si Moldova, unde va fi avut întinse moșii. Mihu 
nu luă nici o dregătorie la curtea lui Ștefan-vodă, dar el se va fi întors — măcar 
mai târziu — în ţară pentru afacerile sale și va fi întărit si el întrucâtva starea 
domniei celei nouă. 

ÎI. LUPTELE LUI VLAD ȚEPEȘ CU TURCII. ÎNCERCAREA LUI ȘTEFAN DE 
A-I LUA CHILIA. 

Această asigurare prin strângerea într-un singur mănunchi a tuturor 
puterilor ţării era cu atât mai folositoare cu cât din toate părţile ape tulburi de 
primejdie băteau pământul Moldovei. Prietenul, ocrotitorul, „părintele” 
muntean se pierdea din ce în ce mai mult în visuri sângeroase de măceluri mari 
și neobișnuite, care-l făcură în scurt timp groaza lumii. Gustul puterii i se 
părea atunci mai dulce când vârful ascuţit al tepii străbătea măruntaiele 
vinovaţilor sau nevinovatilor, care se zvârcoleau, crescându-și chinurile și 
grăbindu-și moartea, în jurul parului strașnic. În cugetul lui de bolnav nu 


scăpară nici o mustrare care să-i arate mărimea păcatelor ce săvârșea aproape 
zilnic; la spasmele fetii celor ce mureau de o înfiorătoare moarte, domnul tânăr 
și frumos răspundea cu bucuria drăcească ce-i scânteia din ochii mari și 
limpezi. În adevăr, părea că Dracul, de la care-și luase numele părintelui său, 
întorcea spre rău însușirile de vitejie, de agerime și îndrăzneală care 
împodobeau pe Vlad, zis de acum înainte Tepes, ca pe puţini alţii din vremea 
sa. Un blestem tiran părea că apasă asupra lui, asupra ţării și vecinilor săi. 

Sașii din Ardeal, dintre care unii adăposteau pe Dan cel Tânăr, iar alţii pe 
Vlad Călugărul, văzură prefăcându-se în fapte amenințările neomenosului 
domn. Întâi o păţiră brasovenii, al căror domnișor - adecă vânător de domnie 
românească — era mai neastâmpărat și mai în stare să-și capete domnia 
luptând. În 1459, Dan se dădu de partea împăratului din Germania, Frederic, 
pe care unii puternici din Ungaria îl alesese crai în locul lui Matiaș Corvinul, 
care li se părea și prea tânăr; de la „Chesarul-craiul”, om cu nume mare, dar 
altfel cu inimă puţină si puteri slabe, își aștepta el domnia. Sașii ţineau firește 
cu stăpânitorul nemtesc, care era de un neam cu dânșii. Dimpotrivă, Vlad era 
tot în legătură cu partidul craiului Matiaș, care poruncise în 1458 brașovenilor 
să nu mai supere pe domnul muntean, care poate să se răzbune așa de crud. 

El prigoni întâi, după obiceiul său, cu tapa, pe negustorii si spionii 
brasovenilor, pe când Dan se afla nu departe de cetatea acestora, în Feldioara. 
În anul următor, craiul Matias stătea ceva mai sigur în scaunul său de 
stăpânire; și Dan socoti că poate vorbi în numele acestui nou cârmuitor. Ca 
omul lui Matias, el ceru sprijin de la sași, și, unind cu simbriașii lor pribegii 
lui, multi la număr, el năvăli în ţară, călcându-i bucuros hotarul ca un prag de 
domnie sigură. 

Vlad nu era dintre aceia pe cari-i răstoarnă o adiere a poftelor altuia. 
Dușmanul fu bătut și prins. A fi în mânile lui era să fie cineva în ghearele 
morţii, și Dan pieri. Vlad, respectând într-însul neamul său însuși, nu-l înfipse 
totuși în tepile aurite pe care le gătea osânditilor de cinste. Tepile stăteau 
înălțate în câmp pentru ceilalți prinși, chiar pentru femei; pe Dan îl aștepta, 
lângă groapa căscată, călăul cu toporul. Bietul tânăr își ascultă întâi prohodul, 
slujit de preoţi înspăimântați; apoi capul său se rostogoli în mormântul care 
primi în clipă și trupul ciuntit. 

Acum Vlad, scăpat de o grijă, ceru brașovenilor pe fugarii ce se putuse 
strecura până la dânșii. Ei se codiră, căci Dan fusese bun pentru dânșii si li 
dăduse tot felul de răsplătiri. Atunci el întoarse răul ce i se făcuse, cu o 
dobândă potrivită cu strasnicile lui porniri. Spre sfârșitul lui august, el intra în 
Tara Bârsei, a cărei capitală e Brașovul, arse satele, călcă semănăturile în 
picioarele cailor, tăie, fripse, spârcui și mai ales trase în ţeapă pe cine-i ieșea 
înainte, necrutând nici o vârstă, nici o slăbiciune, nici o frumuseţe, 


împlântându-și, rânjind, mânile și în sângele neamului său, al românilor din 
Ardeal. El însuși, sau o altă ceată de ostași, care va fi trecut prin pasul oltean 
al Turnului Roșu, merse spre Sibiu ca să dea o pedeapsă tot așa de 
neomenoasă celor ce dăruise locuinţă și hrană lui Vlad Călugărul. Voievodul 
Ardealului era dus prin alte locuri, în frământările ce zguduiau Ungaria, și 
grozäviile acestea se săvârșiră în toată siguranţa. 

Când însă Matiaș Corvinul ajunse în adevăr domn al ţării pe care o 
apărase așa de stăruitor și cu atâta strălucire tatăl său, când din Roma papei, 
care era pe atunci vestitul învăţat și scriitor Piu al II-lea, un cunoscător bun al 
afacerilor Răsăritului, veni știrea că Apusul își sumete braţele pentru o mare 
luptă împotriva turcilor, care aveau de lucru în Asia, să dărâme împărăţia 
grecească a Trapezuntului, la Marea Neagră, și să înfrângă puterea 
amenințătoare a Caramanului, alt stăpânitor păgân, Vlad se făcu Tepes pentru 
alți nenorociti, și cruzimea lui nepotolită ajuta măcar gândului mare de a 
scăpa, de a întregi, de a asigura creștinătatea. El se făcu un chinuitor de turci, 
și capetele pe care le socoti de acum înainte, cu o răbdare potrivită cu bucuria 
sa năprasnică în a stinge viețile, fură capetele supușilor lui Mohamed al II-lea. 
De furtuna pe care o chema astfel asupra capului său nu-i păsa unui om ca 
dânsul. Căci, va fi judecat el, și învinșii, până-i atinge sabia, au încă plăcerea 
de a ucide. 

De așa ceva nu se bucura însă Ștefan, domnul Moldovei, cumintele și 
cumpănitul în toate faptele sale. În vrajba ungurească, el a fost desigur pentru 
„Chesarul-craiul”, ca și Dan, căci cine putea să prevadă biruinţa copilandrului 
Matiaș, căruia atâţia îi ziceau numai comite al Bistriţei? Și mai târziu, când se 
luptară pentru stăpânirea Ungariei un „chesar” german și un prinţ vecin, 
Ștefan a fost pentru „chesarul”, pentru depărtatul împărat creștin. 

În cei dintâi doi ani de domnie, deci de la 1456 la 1458, Vlad și-a plătit 
după cuviinţă birul turcesc la care de mult era supusă Tara Românească. Nici 
Ștefan nu va fi uitat — și era marele sultan Mohamed al II-lea omul care să lase 
a se uita o îndatorire bănească luată față de dânsul? — că toată boierimea 
Moldovei împreună cu Petru Aron făgăduise împăratului păgân cele două mii de 
galbeni, care erau o sumă foarte mică faţă de liniștea ce se asigura printr-însa, 
față de usurintile de negot pe care le chizășluia. Închinarea către cineva mai 
puternic, răscumpărarea prin bir ca să nu fii prădat de cine putea lesne să te 
prade nu erau privite de nimeni pe acea vreme ca o înjosire. Și iată acum că 
nebunul de Vlad aprinde de jur împrejurul Moldovei flăcări zădarnice, în care 
nu se poate făuri nici un viitor. Așa va fi gândit despre viteazul nesocotit 
viteazul cel cu socoteală. 

Vlad nu plăti birul; în 1461 sultanul i-l ceru printr-un sol anume, grecul 
Katabolinos, care-și lepădase legea pentru o slujbă. I se mai ceru să se 


infätiseze la Poartă, cum se cuvine unui birnic al împărăției și cum făcuse 
multi înainte de dânsul, să-și îndrepte hotarul ţării de către cetăţile dunărene, 
care se aflau de vreo treizeci de ani în mânile turcilor, și să mai dea pe fiecare 
an cincizeci de copii, care să se turcească și să intre în vestita oaste a 
ienicerilor, și cincizeci de frumoși cai de război. 

De o parte și de alta se întinseră curse, se făgădui turcește: doar își 
petrecuse Vlad atâţia ani din tinereţe la curtea sultanului, unde stătea încă, 
având o menire rușinoasă, frumosul Radu, fratele lui! Vlad petrecu până în 
marginea raialei — adică pământului turcesc - de la Giurgiu pe diacul 
împărătesc, căruia-i dăduse asigurarea că va îndeplini fără zăbavă tot ce se 
cerea de la dânsul; aici trimesul era așteptat de subașa, de căpitanul de Nicopol 
și de Vidin, păzitorul graniţei de la râu, Hamza-beg, unul din ofițerii cei mari ai 
ienicerilor între care era Saingibașa, căpetenia șoimilor. Pe ascuns, și românul 
și turcul adusese câte o ceată de luptători siguri: cel dintâi voia să prindă, să 
ucidă pe oaspetele și vecinul său; celui de-al doilea îi trebuia să puie mâna pe 
Vlad cel înţeles cu ungurii, cel supus craiului Matiaș, cel logodit cu o înaltă 
doamnă din sângele Corvinilor. Dracul sări mai iute asupra prăzii, în avântul 
său flămând, de tigru: Hamza căzu în capcană, și peste trei zile el poruncea 
lângă Târgoviște, din tapä, asupra unei mici oștiri străpunse de tepe. În 
învălmășeală, când turcii ingroziti se răpeziră spre porţile Giurgiului, de unde 
ieșiseră, românii lui Vlad pătrunseră o dată cu dânșii. Cetatea, pe care tatăl lui 
Tepes o luase cu ajutorul tunurilor burgunde în 1445, se prefăcu prin dogoarea 
flăcărilor în ziduri înnegrite, crăpate, care nu mai puteau sluji deocamdată la 
nimic. 

Se făcuse iarnă acum, între anii 1461 și 1462. Dunărea era rău păzită, 
căci toate puterile turcești fusese grămădite în Asia, unde ele dărâmau o 
împărăție creștină. O dată ce Hamza, stăpânul hotarului întreg, stătea în tapä 
la Târgoviște, sub corbii ce se roteau deasupra înălțimii sale, subașii ceilalți nu 
știau ce să facă. Prin mai multe vaduri deodată izbucniră pe malul stâng, 
călcând pe apa încremenită de ger, cetele boierilor și ţăranilor lui Vlad: ei aveau 
poruncă să nimicească tot fără a mai întreba de neam sau de lege, să dea foc 
satelor și cetăților, să măcelărească pe bărbaţi, să aducă pe ceilalţi locuitori în 
turme pentru a hrăni tepile de lângă capitală, să adune pentru răsplata lor și 
faima lui capete, urechi și nasuri, după deprinderea sălbatecă a turcilor. 

Se făcu așa: lipsa de vitejie se pedepsea la Vlad cu tapa: lipsa de cruzime 
era la dânsul deopotrivă cu mișelia. Prin mânile multora ucise deci acest singur 
mare ucigător de oameni. Pe rând se prefăcură într-un pustiu grozav, unde bălți 
de sânge inghetau lângă ruinele negre, Oblucita, pe unde se trecea din 
Dobrogea în Moldova, satele de lângă Chilia, unde păzeau unguri de-ai 
Corvinilor, cu tunuri pecetluite cu stema lui lancu-vodă, așezările bulgărești și 


românești de la gurile Dunării, Cartalul, Rasova, Turtucaia din faţa Oltenitei 
noastre, Nicopolul, unde se tăie capul subașei, fiul vestitului pașă Firuz, acel 
Mehmed, fiul lui Firuz, care apărase bine la 1445 linia Dunării împotriva lui 
Vlad Dracul; apoi Sistovul, Samovitul, Ghighiul la gura Oltului, Turnul, cetatea 
turcească așezată în fața Nicopolei, pe pământul nostru, Rahova, unde se 
cuceri și castelul, așa încât Vlad putu să-și așeze acolo un căpitan, pe Neagoe. 

[Notă: Tunurile lui lancu-vodă fură găsite la cucerirea din 1596 a 
Ismailului vecin de către creștini.] 

Pașii vecini fugiră, și groaza pătrunse, se zice, până la Constantinopol. 
Socoteala rămășițelor sângeroase din desagii războinicilor, făcută cu de- 
amănuntul, ca socoteala banilor la vistierie - poate chiar sub ochii crâncenului 
voievod - dădu suma de 23.783 de morţi, și, dând samă despre această ispravă 
craiului prieten, Vlad amintește încă, suspinând, că nu-i poate număra și pe 
aceia de „oamenii ce au fost arși în casele lor sau ale căror capete n-au fost 
înfățișate dregătorilor noștri”. 

La 11 februarie 1462 fapta de sânge prin care domnul muntean rupsese 
lanţurile turcești ale Dunării străbune era încheiată. Vlad stătea încă în 
Giurgiu, și de aici el cere ajutor craiului unguresc în cuvinte puternice și 
hotărâte, cum de mult nu le mai spusese un domn român. Biruinţile lui 
viitoare, spune Vlad, vor fi doar pentru cinstea întregei creştinătăţi, iar „dacă 
vom izbândi rău și această tärisoarä a noastră va pieri, nici măriei-tale nu-ţi va 
ieși un folos din aceasta și nici un ajutor, căci ar fi spre paguba tuturor 
creștinilor”. Cât despre dânsul, orice ar fi, se va lupta: „căci nu vom fugi de 
cruzimea turcilor, ci în tot chipul voim să avem război cu dânșii”. 

Nu e sigur că Vlad a spus aceleași cuvinte domnului moldovean, „fiul” 
său din alte vremuri. Aici nu era nici bucurie de făcut cu astfel de știri, si de 
aici nu se putea aștepta nici un ajutor. Moldovei îi trebuia încă liniște, ca să-și 
adune puterile pentru silintele ce o așteptau în viitor, si Ștefan nu înţelegea să 
împiedice închegarea ţării sale pentru deșertăciunea unui nume mare sau 
pentru plăcerea omorurilor. Prădăciunile munteanului erau pentru dânsul o 
mare pagubă, căci legăturile de negot ale Moldovei până la poarta despre mare 
a Cetätii-Albe erau acum întrerupte pe mult timp. Ici si colo, tăciunarii lui Vlad 
vor fi nemerit și pe pământurile moldovenești apropiate, în sfârșit, primejdia 
turcească, ce trebuia să se abată fără întârziere asupra „țărișoarei” lui Țepeș, 
nu putea să nu prindă în bulboana ei si Moldova. 

Ba încă, pe încetul, răceala dintre cei doi domni români se prefăcu într-o 
dușmănie fätisä. Vlad era omul, ruda lui Matiaș Corvinul; ungurii acestuia 
făceau pază bună în Chilia, puternic întărită încă de la începutul domniei lui 
Țepeș, acea Chilie pe care Dan cel de al doilea o ceruse cu armele de la 
Alexandru cel Bun, pe care Petru, unchiul lui Ștefan, o dăruise numai de 


nevoie lui lancu-vodă, pe care Bogdan, tatăl lui Ștefan, se învoise numai cu 
inima strânsă să nu încerce a o lua îndărăt, pe care Petru însuși o ceruse de la 
poloni. Ștefan avuse, dimpotrivă, pace bună cu sașii, care ajutase pe 
„chesarul”, ce-și părăsea tocmai pe această vreme drepturile asupra Ungariei. 
Prin pacea lui de la 1459 și făgăduielile cuprinse în ea, el putea trece drept 
omul celuilalt crai, al leșilor, care-i ceruse și ajutor în războiul ce se prevedea 
cu boemii, în 1460. În sfârșit, orice putință de înţelegere cu ungurii pieri când, 
în 1461, anul prădăciunilor lui Vlad, Petru Aron își luă rămas bun de la 
dregătorii Podoliei și Rusiei, căci un mai bun culcus i se pregătise în Ardealul 
supus acum lui Matiaș. Ștefan răspunse îndată, cum făcuse și cu polonii, 
pentru același cuvânt, printr-o năvălire în ţara secuilor, începută în ziua de 5 
iulie, precum mărturisește însemnarea mai veche a isprăvilor sale. 

Se deschisese acum primăvara, lăsând drum oștilor celor mari. Am văzut 
cum Vlad chemase într-ajutor pe unguri, și la 4 mart craiul cetea solului 
venețian, Petru de Tommasi, scrisoarea domnului muntean și-l asigura că „se 
va cobori în Ardeal cu ajutorul lui Dumnezeu, pentru ca, la nevoie, să se poată 
uni cu acel voievod și face ce se cuvine să facă un principe creștin”; solul scria 
acasă, îndemnând să se dea un sprijin acestui război pentru Cruce. Porunci se 
trimeteau în Ardeal ca Vlad să nu fie lăsat singur la o astfel de încercare. 

Cu două zile înainte, la 2 mart, Ștefan al Moldovei se înţelegea în Suceava 
cu solii craiului celuilalt, vechiul cunoscut Muzilo, care fusese în anul trecut și 
la Vlad, de bună samă însă numai pentru afaceri de negot, și Stanislav, 
căpitanul de Haliciu. El făcea înaintea lor jurământul pe cruce. Se îndatorea să 
nu aibă alt domn decât pe Cazimir, căruia, când i se va cere, e gata a i se 
închina si de față; să ajute însuși, oriunde și împotriva oricui, pe același rege, 
să nu primească pe fugarii poloni sau să-i dea îndărăt dacă vor pătrunde în 
țară; în sfârșit, să nu trimeată pe fiii fostului han Seid-Ahmed, pe care-i găsise 
prinși în Moldova încă de pe vremea lui Petru Aron, nici litvanilor, nici 
muntenilor, nici hanului de acum, nici turcilor și nici ungurilor. Mitropolitul, în 
numele tuturor boierilor, adăuga încă o chezäsie învoielii, făgăduind ca, după 
moartea chiar a lui Ștefan, să nu se primească domn decât de la leși. 

Îndată după aceasta, domnul Moldovei și acela al Ţării Românești 
începură lupta între dânșii, și, de vreme ce se știa despre această luptă la 
începutul lui april într-un loc așa de depărtat cum e orașul Caffa, în Crimeia, 
trebuie să ne închipuim că ciocnirile începuseră încă din mart. Pare să fi 
început Ștefan, care află în curând că, trei zile după Sfântul Gheorghe, data 
când turcii își încep războaiele, Mohamed al II-lea a pornit spre Dunăre cu o 
nesfârșită oaste. 

Astfel veneau de la Adrianopol gloatele turcești, ienicerii credincioși și 
răbdători, legiune sfântă a împăratului păgân, înaintând buluciti în jurul 


calului pe care călărea stăpânul, frumoși ostași cu haine lungi, iatagane și 
pălării de pâslă albă cu surguciuri de pene ce unduiau în mers; timargiii călări, 
stăpâni de moșii cari plăteau acest dar al sultanului prin slujba ostășească a 
frumoasei lor călărimi, strălucitoare de stofe bogate și podoabe de aur; 
achingiii, cei mai mdräzneti dintre luptătorii tuturor neamurilor, a căror 
simbrie li se găsea în vârful sägetilor; beșliii, cari primeau plată încincită si 
erau socotiți în stare a secera atâţia dușmani cât cinci ostași de rând; gemliii, 
cari învârteau mai bine decât orice tovarăși de steaguri și sulița și sabia, fiind 
și minunati arcași; muselmii, cari întăreau tabăra la popasuri; saialele, cari se 
luptau ca să nu plătească biruri și erau intrebuintati mai mult la deschiderea 
drumurilor; salahorii, ţărani cari duceau greul muncii celei mai puţin 
aducătoare de laude; ceaușii, cari ţineau buna rânduială lovind umerii 
räzvrätitilor cu măciucile lor de fier. Se zice că numărul tuturora întrecea o sută 
de mii, dintre care însă adevărați ostași puteau să fie socotiți numai spahiii 
(timargiii), la 40-50.000 și cei vreo 20.000 de ieniceri. 

La începutul lui mai flota turcească își întinse pânzele în bătaia vântului 
de miazăzi, care o ducea spre gurile Dunării, pe când luntri se ridicau spre 
vărsarea râului Morava, în număr de trei sute. Ele trebuiau să treacă mulțimile 
pe pământul românesc și să li aducă hrană. 

Ștefan trebuia să se hotărască. O împăcare cu Vlad i-ar fi dat prilejul de 
a-și dovedi vitejia în luptă cu dușmanul firesc; ea ar fi adus poate răspingerea 
de la hotar sau o mare înfrângere a năvălitorilor, căci domnul Moldovei știuse a- 
și face o oaste gata oricând de luptă, sub pedeapsă de moarte pentru boierul ce 
ar rămânea în urmă, pentru ţăranul ce n-ar avea gata arcurile, săgețile si 
săbiile, și Vlad, din partea lui, strânsese sub steagul său vreo 20.000 de 
apărători ai pământului țării. Dar, făcând această unire cu fostul prieten, cu 
ajutorul de la început, cu celălalt voievod al românilor, el ar fi trebuit să uite 
pagubele îndurate, să părăsească gândul, așa de ispititor, de a smulge acum 
Chilia din mâna obosită a lui Vlad și ar fi trebuit iarăși să lase pe poloni și să 
sprijine interesele răsăritene ale craiului Matiaș. 

Poate că ar fi făcut si aceasta, dacă ar fi văzut pe Matiaș alergând spre 
Ardeal, gata de a se încăiera cu Mohamed sultanul; dar, pe de o parte, regele n- 
avea banii cari îi veniră mai târziu numai, de la venețieni; apoi, grija lui cea 
mare era împăcarea cu împăratul Frederic, pentru care se deschise o dietă 
tocmai în mai, la Buda, câștigarea lui Giskra, stăpânul mercenarilor prădalnici 
cari ţineau atâtea castele ale Coroanei sale, și găsirea mijloacelor trebuitoare 
pentru a face față îndatoririlor ce se luase în aceste învoieli, prin care singur 
Matias ajungea adevărat crai unguresc. Cu toate poruncile ce se dădură în 
Ardeal voievodului, acesta nu putu să miște pe sași ca să scape de pieire pe 
acela ce li făcuse atâta rău. 


Ștefan va fi chibzuit toate aceste lucruri. El nu era un om pornit, nu era 
un suflet dorit de faimă, nu era un poet al războaielor, ci un om de cârmuire 
care cântărește puterile, prevede sfârșitul încăierărilor, și, rece între prieten și 
dușman, între creștin și păgân, se îndeamnă numai la fapte în adevăr 
folositoare țării sale. El porni deci spre ţinutul Putnei, care se afla în mâna 
moldovenilor și la sfârșitul domniei lui Alexandru cel Bun: la 15 mai îl vedem la 
Bacău. Pe atunci, pârcălabii ungurești ai cetăţii Severinului scriau craiului că 
luntrile din Serbia intrase acum în Dunăre si se aflau lângă Vidin și că Vlad 
trimisese pe cei ce nu puteau să se apere în munte, la Poienari, și prin alte 
cetăţi, în ostrovul întărit al Snagovului și în adâncimile codrilor; el luase cu 
dânsul și cei mai tineri dintre flăcăii satelor și stătea gata cu ochii la Dunăre, 
împrejurările îl înălțase: el nu mai era un schingiuitor de oameni pentru 
plăcerea sa nebună; duhul sfânt al bunilor strămoși, adormiti în lupte pentru 
țară, se coborâse asupra fruntii sale îndrăzneţe; el îi scânteia din ochii 
strașnici. 

În cele dintâi zile ale lui iunie, Mohamed întindea corturile pe malul apei 
largi, îi venise luntrile din sus și cele din jos, după ce arsese așezările 
românești ce găsise în cale, între altele și bogata Brăila. Vizirul cel mare trecu 
întâi la Nicopol, spre Turnu, cu câteva mii de oameni, mai ales ieniceri, a căror 
îndărătnicie putea face drum celorlalți. Trecerea se săvârși noaptea, pe 
șaptezeci de bărci, care duceau și o sută douăzeci de tunuri, și malul stâng fu 
atins în cea mai mare tăcere, ceva mai jos de locul de unde porneau îndelungul 
zilei săgețile si chiotele românilor. Vlad văzu cu bucurie a doua zi că i-au sosit 
în sfârșit oaspeţii, și-i primi așa de călduros, așternând pământul cu dânșii, 
încât Mohamed se temu că i se nimicesc „mielușeii” cu totul. Dar tunurile nu 
erau cunoscute țăranilor noștri, și în 1445 ei se mirase mult și chiuise tare 
văzând cum se descarcă de zgomotos minunata unealtă de pieire; când ghiulele 
de piatră prinseră a cădea, ucigătoare, asupra lor, ei se dădură în lături, și 
norul de săgeți ce străbătea Dunărea încetă. Atunci sultanul trecu, si Vlad se 
făcu nevăzut, înghiţit de codrii apropiaţi. 

Pe la vreo 7 iunie gloata turcească porni în sus printre movilele 
Teleormanului, care erau pe atunci o singură pădure mare, de la care se trage 
și numele ținutului. Sultanul voia să prefacă Ţara Românească într-o provincie 
a împărăției sale, așa cum căutase și izbutise uneori să facă prin deosebite 
unghiuri ale Peninsulei Balcanice și ale Asiei Mici de peste mare. Alt domn nu 
avea de gând să puie, și, dacă luase cu dânsul pe frumosul Radu, fratele lui 
Vlad, aceasta n-o făcuse pentru a-i da un steag de stăpânire, ci pentru că 
păcatele urâte ale marelui împărat erau legate de acest nenorocit tânăr. 
Mohamed căuta cu ochii în depărtări cetăţile, cuiburile de boieri, reședințele 
domnești ale ţării, pentru a-și îndrepta tunurile asupra lor, pentru a li ucide 


sau robi apărătorii si a așeza în ele ostași de-ai lui și subasi, căpitani, ca în 
orașele dunărene, ca ei să cârmuiască din ele și prin ele toată întinderea 
pașalâcului celui nou. Pentru ca locuitorii să se împace cu această orânduire, 
el poruncise aspru să nu se prade nici un capăt de aţă. 

Dar acest pământ nu era ca altele pe care le călcase, supuindu-le în 
același timp, piciorul împăratului păgân. În drum nu se ivea nimic decât sate 
arse, fântâni din care nimeni nu cuteza să scoată apă, lanuri secerate fără de 
vreme, pășuni dogorite și, din toate părţile, înainte, în urmă, la dreapta, la 
stânga, uriașa pădure de sălcii și fagi. 

Prin aceasta se strecura un însoțitor tăcut, pe care năvălitorii nu erau 
lăsaţi să-l uite, căci, de câte ori o ceată care plecase în căutarea hranei, în 
descoperirea turmelor și cirezilor nu se mai întorcea înapoi, se știa că ea a 
rămas la tovarășul de cale din codri, și prietenii celor pierduţi se rugau pentru 
dânșii la Allah, care deschide porţile raiului celor morţi pentru credinţă. 

În aceste părţi joase, zilele erau de foc si căderea nopţii toropea în corturi 
pe ostașii opriţi la popasuri, care nu se mai gândeau la paza bună a taberii lor, 
la șanțurile largi, apărate cu pari legaţi prin șanțuri, la închiderea cămilelor ce 
purtau poverile între acest lanţ dintâi si un al doilea întărit cu un gard de suliti 
împlântate, lângă care apoi vegheau neadormiti până-n ziuă străjerii dintre 
salahori, saiale și muselmi. 

[Notă: Vezi Anonimul ragusan.] 

Toţi se lăsau în voia Domnului și adormeau sub singura strajă a stelelor, 
ochii de foc ai lui Allah, care a hotărât fiecăruia numărul zilelor. De zgomotele 
nopţii, de freamătul pădurii ei nu se îngrijeau. 

Dar iată că într-o noapte nouroasă oameni mlădioși ca fiarele ieșiră, 
inväluiti în prietenosul întuneric, de sub bolțile frunzelor negre: cete-cete, până 
se făcură vreo zece mii. Erau ţărani cu opinci, cu o sabie aspră la coapsă, cu 
ciomege pe umeri; nici incältämintea, nici armele lor nu făceau cel mai mic 
zgomot; nemărginita groază față de stăpân, care era în mijlocul lor, dorința 
strașnică de a-și răzbuna pe acei ce venise pentru a li prăda și risipi avutul, li 
amutise gurile. Când ajunseră numai la marginea lagărului, unde se odihneau 
cămilele si catârii usurati de greutăţile ce purtau, un chiot sălbatec cutremură 
văzduhul fără lumină și secerătorii începură, după poruncă, să taie un drum 
spre cortul sultanului. Căci gândul nebun al lui Vlad, fiul Dracului, nu era 
altul decât să scape de dușmani ucigându-li împăratul în mijlocul taberei 
întregi. 

Cortul împărătesc, înconjurat de miile de corturi ale ienicerilor, avea la 
dreapta pe cäläretii Asiei, cu beglerbegul lor, iar la stânga pe beglerbegul si 
călăreţii Europei. Cele două mai mari căpetenii ale oștirii erau acești beglerbegi, 
care se chemau atunci Mahmud și Isac. Din locul unde se găsea, tocmai în 


fund departe, acolo unde era inima, viaţa taberei, Mohamed se deșteptă în 
strigătul de luptă al ţărănimii românești, pe care-l urmară urlete de spaimă, 
tipete de durere, tropotul dobitoacelor înspăimântate, fuga zgomotoasă a 
spahiilor care sărise pe cai și se împrăștiase pe drumurile necunoscute unde-i 
aștepta adeseori altă moarte. Nemărginitul furnicar vuia de un zgomot îndrăcit 
în noaptea greoaie, pe care o despicau numai faclele lui Vlad, care-și căuta 
drumul spre cortul sultanului. 

Până să nu ajungă secerătorii morţii și răzbunării, crainici împărătești 
călări sunară din trâmbiti în toate unghiurile cetăţii adânci care încunjura de 
aproape pe sultan, poruncind tuturora sub pedeapsă de moarte să nu se 
clintească din corturi, rămâind, orice s-ar întâmpla, pe loc ca să apere pe 
„părintele” lor, padisahul. Ienicerii făcură zidul lor de diamant în jurul lui 
Mohamed, și valurile înnebunite ale cäläretilor, lovindu-se de acest zid, fură 
despicate cu săbiile ca niște dușmani. Aripile beglerbegilor se închiseră apoi 
înaintea ienicerimii, așteptând. 

Un ceas de noapte trecea după celălalt, și dușmani noi răsăreau înaintea 
luptătorilor noștri, cari se oboseau culcând lanurile vii. Se mântui în sfârșit cu 
spahiii; și pe dânșii îi înghiţi noaptea în fugă. Atunci șirul strâns al ienicerilor, 
gata să moară până la unul, numai să-și scape märetul domn, răsări negru, 
mut în raza roșie a faclelor de rășină. În fund se înroșeau zorile, ca din prisosul 
sângelui ce se vărsase. Era ziua care număra prin lumina ei destăinuitoare 
puterile fiecăruia. Românii cotiră, ei pătrunseră în târgul cel mare din mijlocul 
taberei, în bazar, îl prădară, și vântul iute al dimineţii îi fură în codrul de unde 
veniseră. 

Cine putea să se gândească a-i urmări, când se văzu în sfârșit cu groază 
ce lăsaseră în urmă, când ienicerimea singură stătea sub arme în mijlocul 
câmpului semănat cu movile de trupuri, pe când din zare se întorceau sfioși 
fugarii pe caii lor obosiţi? Ali-beg, fiul vestitului Mihaloglu, sosea tocmai dintr-o 
raită de pradă și aducea cu dânsul câteva sute de țărani, „mai mult femei si 
copii”, pe cari-i strânsese pentru că avea pret în târgurile de robi ale 
Răsăritului; se zvoni dintr-aceasta, ca o mângâiere, că Ali a întâlnit pe hoţii 
nopții, că s-a luptat cu dânșii, i-a bătut si a putut aduce acești voinici. Bietii 
oameni fură uciși în chinuri, unii tăiaţi în două cu fierăstraiele, ca trunchiurile 
nesimtitoare. Din gura nimănui însă nu ieși un cuvânt de destăinuire: știau 
unde se află domnul - mărturisiseră ei în ceasul morţii — dar nu voiau să spuie. 
Pentru întâia oară Mohamed al II-lea, neobositul războinic, găsise, în sfârșit, 
suflete care-l uimeau prin puterea lor tăcută și fără trufie. 

Turcii știau însă drumul spre Târgoviște. Aici măcar ei se vor fi așteptat la 
o adevărată luptă, dând un folos sigur și trainic. Cetatea stătea însă moartă și 
pustie; nici guri de tun, nici apărători, nici locuitori măcar. Vlad nu era aici. 


Dar fapta lui se văzu îndată, când în apropiere de oraș se deschise înaintea 
turcilor întinsa câmpie a tepelor. Mii de oameni - acum oase negre, în care, 
după ce corbii rupsese cu pliscurile de fier, paseri mărunte ciupeau din cuiburi 
verzi, ca de sub strașina unei căsuțe fericite — stăteau în șiruri lungi luptători 
învinși împotriva morţii; erau între ei ostași ai Islamului, ţărani de la Dunăre, 
femei, copii, si, mai presus de toți, Hamza, subașa mort al Giurgiului ars, 
purtând încă pe ciolanele sale mucede zdrente de catifea roșie. Sultanul trecu 
înainte, turburat de gânduri rele. 

Unde era Vlad? Pe un trist drum, la capătul căruia nu era nici o cinste 
pentru dânsul, nici un folos pentru neamul întreg! 

El aflase, prin stafete răpezi, că Stefan moldoveanul, care părea că și-a 
oprit drumul pe malul drept al Siretului, a trecut apa la vadul cel mai apropiat, 
a răsărit îndată peste Prut și s-a oprit înaintea Chiliei, înaintea cetăţii celei noi, 
făcută de ungurii lui lancu-vodă pe uscat, în fața ostrovului pe care se înălțau 
încă ruinele negre ale vechii Chilii sau Licostomului genovezilor. Pe apa Dunării 
se oprise în același loc, aruncând greoaiele ghiulele de piatră, stolul corăbiilor 
și luntrilor turcești. 

Vlad ştia că sultanul nu-i va putea stăpâni ţara, care nu era, nici ca 
locuri, nici ca oameni, dintre acelea ce se pot stăpâni. Dar Chilia putea să fie 
cucerită, și atunci țării sale i se închidea drumul spre marea care aducea 
bogăţie. I se păru că Ștefan e în această clipă o mai mare primejdie pentru 
dânsul decât Mohamed. Lăsă deci în mânile unui boier câteva mii de oameni ca 
să facă și mai departe aripa de ameninţare pentru oastea sultanului ca să 
culeagă pe fugari, pe prădători, pe bolnavi și să-i dea morţii. lar el însuși, luând 
ce avea mai bun cu sine, se răpezi spre cetatea sa de la Dunăre. 

Întâmplarea crutä amintirii noastre povestea unei mari lupte între acești 
doi puternici și viteji ai neamului nostru, care erau chemaţi mai târziu să 
lucreze împreună. Dacă turcii aveau tunuri, ungurii din Chilia puteau să li 
răspundă cu ghiulele măcar tot așa de bune, și desigur mai bine tintite. Azapii 
de pe luntri si corăbii, plătiţi cu cinci aspri de argint pe zi ca să fie viteji, 
hrăniră peștii apelor. Atunci Ștefan va fi încercat un asalt împotriva zidurilor 
înalte, pe care le ridicase, pentru alţi vrăjmași, bunicul său Alexandru cel Bun. 
Dar n-avu noroc. El fu lovit la gleznă de o ghiulea, în ziua de 22 iunie, si oastea 
se întoarse îndată înapoi, spre Suceava, ducând cu dânsa pe domnul rănit, 
care suferi mult timp de această rană și numără pätania de la Chilia ca întâia 
din înfrângerile sale — numai două. Prin suferințele sale, prin rușinea sa, el 
scăpă poate Moldova de o mare nenorocire. În adevăr, dacă ar fi căzut Chilia, în 
ce chip ar fi putut-o păstra pentru sine, când luntrile, tunurile, azapii turcilor 
ar fi stat înaintea cetăţii învinse? 


Vlad n-avea răgazul să urmărească și să-și răzbune. El se repezi înapoi 
spre ţara sa, crezând că poate să-i ajute încă, să încheie mai repede rătăcirea 
fără folos a sultanului. În lipsa lui, căpitanii înnoiseră încercarea de a sfărâma 
tabăra. Dar străjile, care păzeau acum mai bine, aflară din vreme si pașa Iusuf 
porni împotriva dușmanilor. El fugi însă înaintea lor. Numai Omar, fiul lui 
Turakhan, al cărui frate fusese prins la Giurgiu de Vlad Dracul în 1445, izbuti 
să aducă în vârful sulitilor capete de români. Dacă a fost o adevărată luptă, 
rămâne însă îndoielnic: ca și Vlad însuși, oamenii lui nu căutau un război 
frumos, ci zdrobirea prin vicleșug, uciderea cu de-amănuntul a năvălitorilor. 

Fără să facă nimic, sultanul mântuise tot, căci în Ardeal nu-i dădea 
mâna să pătrundă în halul în care i se afla oastea, ruptă de oboseli, chinuită de 
sete, slăbită de o hrană puţină și rea. Caii flămânzi erau duși de căpăstru. În 
dogoarea cea mai mare a verii un vânt de ciumă bătea asupra nesfârșitei 
mulțimi pe drumurile sămănate de leșuri putrede. Oastea porni înapoi spre 
Dunăre, și așa de răpede, încât la 11 iulie sultanul era în Adrianopol. 

El lăsase în urmă, într-un noroc si fără multă nădejde, pe frumosul său 
tovarăș, Radu, căruia-i dăduse caftanul de catifea tesutä cu aur, calul și 
steagul roșu ale domniei nouă, pe care rămânea să și-o cucerească. În lipsa lui 
Vlad, el găsi ajutoare în ţară. Într-unul din adăposturi, poate la Snagov, o ceată 
de turci, trimeasă de dânsul, prinse, zăloage scumpe, o sumă de rude, femei și 
copii ale boierilor. Nu li făcu de altminteri nici un rău, și vorbi tuturora, de-a 
dreptul sau prin stafete, de o stăpânire bună, fără călău și fără tepe. Se auzi în 
zădar la Constantinopol, pe la jumătatea lui iulie, că si el s-a înălțat într-o tapä: 
Radu se urcase numai în scaunul lui Vlad, unde-i stătea, ce-i dreptul, tot așa 
de bine. Strașnicul frate încercă în zădar să înceapă o luptă. Toţi îl trădase; 
sașii din Ardeal făcură pace bună cu Radu încă în luna lui august; Ștefan din 
Moldova era un dușman. O singură scăpare rămânea lui Vlad: să meargă la 
craiul Matiaș. 

Acesta se urnea foarte greu. Ca să se suie pe calul său de război, el 
aștepta vestea sigură că Mohamed, cu care nu ţinea deloc să se lupte, a și 
trecut Dunărea îndărăt, încă la 15 iulie, când nu se știa de întorsul turcilor, el 
era tot la Buda, de unde se lăuda că vine îndată. La 10 august îl vedem la 
Seghedin pe Tisa, unde fusese chemate puterile de luptă ale Ungariei. Până la 
Turda, în Ardeal, el făcu cinci săptămâni de drum. De la Turda ajunse la 
Brașov, sub munte, numai la sfârșitul lui novembre. 

El voia lucruri mari, acuma când ele se puteau îndeplini fără multe 
silinti. Vlad era să fie iarăși domn la munteni. Dar nu numai aici era să se 
petreacă o schimbare de stăpânitor. Regele auzise despre încercarea lui Ștefan- 
vodă de a lua Chilia, pe care tatăl său o dăruise Ţării Românești și în care 
păzeau sub steagul unguresc unguri; el aflase despre legătura acestuia cu 


turcii. Înainte de a pleca din Buda, deci în iulie, el își aduse aminte că Petru 
Aron zace undeva în Ardeal, și el porunci voievodului acestei țări, care nu voise 
să se miște în folosul lui Vlad și înţelegea încă mai puţin să sprijine pe Petru, a 
trimite pe acesta din urmă, fără întârziere, la curte. 

Petru-vodă se afla deci în lagărul lui Matiaș. Cât despre Vlad, el era mai 
grăbit. Înainte de sosirea oștilor la Brașov, el căpătase un ajutor, în fruntea 
căruia stătea un om, cu care el se asemăna în multe, Giskra, căpetenia 
tâlharilor războinici, cu care regele se împăcase abia în această vară. Cei doi 
tovarăși trecură munții, și la 9 novembre ei se găseau acum la Rucăr. 

Vlad era, desigur, credincios Corvineștilor, împotriva cărora n-a lucrat 
niciodată. Dar el știa că, dacă scaunul muntean se poate căpăta cu puterea 
ungurilor, nu-l poate păstra decât acela care e recunoscut de turci. Stia si 
aceea că turcii, cari mint, primesc minciuni când au interesul s-o facă. El puse 
deci să se scrie o rugăciune de iertare către împăratul păgân, căruia-i făgăduia 
să-l ajute - ca oarecând Vlad Dracul — în Ardeal, unde știa toate potecile. El își 
călcă pe inimă si scrise si lui Ștefan-vodă, cerându-i a pune un cuvânt bun 
pentru dânsul. 

Stafeta care ducea aceste două răvașe de înșelare, si pe acela către 
marele-vizir, căzu în mâna oamenilor lui Radu. Acesta avu astfel nemărginita 
bucurie de a fi găsit o armă care nimicea pe fratele dușman. Cu cea mai mare 
grijă, hârtiile lui Vlad fură trimise în lagărul de la Brașov, și ajunseră la 
cunoștința craiului. Matias ascultase și până atunci destule plângeri împotriva 
lui Vlad din partea sașilor, care avuseră atât de mult să sufere din partea lui. 
Războiul acesta muntean era apoi foarte greu pe o vreme când Carpaţii se 
înveșmântează în groase pături de zăpadă; banii, ceruti de plăţile faţă de 
împărat, față de Giskra, nu se prea găseau în läzile oștirii; luptătorii erau 
puțini, și abia acum putu Matias să pregătească Ardealul pentru întâmplări de 
războaie; tragere de inimă pentru un astfel de creștin și un astfel de prieten ca 
Vlad n-avea nimeni. Descoperirea făcută cu ajutorul lui Radu nu putea să vină 
în mai bune împrejurări: se porunci îndată lui Giskra să prindă pe nerușinatul 
trădător al creștinătății; ceea ce se și îndeplini înainte de 26 noiembre. 

Îndată oștile porniră îndărăt, ducând ca prins, învinuit de strasnice 
greșeli — care nu-i aduseră însă tăierea capului, cum s-ar fi întâmplat desigur 
dacă Matias n-ar fi avut nici o îndoială în privinţa păcatului lui Vlad — pe acela 
ce trebuia să fie pus din nou în stăpânirea țării sale. Trecând prin Medias, 
craiul era înainte de sfârșitul anului la Baia-de-Criș, și de aici apucă în grabă 
spre Buda, pe când Țepeș era îndreptat spre cetatea Vișegradului, ale cărei 
porți se închiseră pe multă vreme asupra nenorocirii lui. Frumosul Radu, care 
se însură îndată cu doamna Maria, petrecea în liniște sărbătorile de iarnă, în 
cetatea Dâmboviţa a Bucureștilor, în care se simţea mai sigur, fiind în 


apropierea turcilor din Giurgiul ce se întărea din nou. El se îndatorise fără 
îndoială și față de regele ungur, așa că din toate părțile — și dinspre Moldova, 
unde durea încă rana de la Chilia — el se putea crede asigurat pentru multi ani 
de zile. 

Cu anul următor 1463, războiul plecă în alte părţi, lăsând în Tara 
Românească pacea putredă a lui Radu, iar în Moldova pacea mândră, bine 
asigurată, a lui Ștefan. 

III. CĂSĂTORIA LUI ȘTEFAN. LUAREA HOTINULUI SI A CHILIEI. 
LUPTELE CU MATIAȘ CORVINUL. 

Domnul moldovean, care avea din legătura sa cu o femeie anume 
Marusca un fiu Alexandru, numit astfel după Alexandru cel Bun, spre mărirea 
liniștită a căruia se duceau toate gândurile lui, Ștefan se însură în acest an, la 
5 iulie 1463. 

[Notă: Că Alexandru e fiul Marustei (Märustei) și că aceasta nu e o 
doamnă se vede din pomelnicul de la Bistrita.] 

Până la dânsul, domnii urmași ai lui Ilie, care tinuse pe Marinka, fiică de 
cneaz rutean și cumnată de rege polon, își luaseră neveste din ţară, fete de 
boieri, căci în afară nimeni nu s-ar fi încuscrit bucuros cu neînsemnătatea și 
netrăinicia lor. Stefan peti si el, ca și unchiul său Ilie, la prinții din vecinătate. 
Nevasta și-o găsi tot printre fruntașii rutenimii: ea era Evdochia, soră cu 
Simion, cneazul din Chiev. Simion, fiul lui Olelko, care avea un frate, Mihail, un 
fiu si o fiică, era un vestit războinic, un strașnic vânător de tatari, care, la 
moartea sa, în 1471, lăsă regelui Cazimir, ca amintirea cea mai scumpă despre 
sine, „calul și arcul”. 

Nunta se va fi serbat în Suceava, unde Ștefan se întorsese, după ce, la 
începutul anului, el petrecuse câtva timp în lași, care erau pe atunci numai un 
biet târgușor de case de lemn, în drumul negustorilor armeni si nemți ce 
veneau din Galiţia spre porturile Dunării și Mării Negre. 

[Notă: E tocmai o întărire de privilegii pentru unii dintre acești negustori: 
cei din Lemberg.] 

La un astfel de prilej rar, când cununa mirelui se cobora pe un cap 
împodobit cu cununa ţării, vor fi fost de față pentru a lega și binecuvânta toți 
fruntașii clerului moldovean: Teoctist, mitropolitul, Tarasie, episcopul de 
Roman, egumenii de la Bistriţa, Neamţ, Moldavita, Pobrata: Teodor, Ioasaf, 
Anastasie si Stahie. 

[Notă: Numele lor apar într-un act din 12 septembre 1463.] 

Dar căsătoria nu fu fericită. În 1466 (după 9 iulie) sau 1467, doamna se 
stingea fără să fi văzut adevărata mărire a soțului ei. Ea n-a fost mama copiilor 
Iliaș, Bogdan și Petru, care nu se ivesc nici prin mărturiile hrisoavelor cât timp 
ținea încă această dintâi căsătorie a tatălui lor, ci abia în 1472-3, toţi trei în 


același timp, când Ștefan avea lângă dânsul acum o a doua doamnă. A 
Evdochiei a fost numai singura fiică a lui Ştefan, Elena, care pentru aceasta 
putu să se și mărite în Moscova, luând, cum vom vedea, pe un fiu de ţar, care 
avea să fie tar el însuși, dacă acest neam ar fi avut mai mult noroc. 

Până la moartea înainte de vreme a Evdochiei, Ștefan avu însă două mari 
izbânzi, care-i întregiră hotarele fără multe silinti, iar cea de-a doua chiar fără 
vărsare de sânge. El câștigă din nou Hotinul, care se înstrăinase la înfrângerea 
lui Petru Aron, si izbuti să așeze, după o întrerupere de vreo douăzeci de ani, 
căpitani, pârcălabi moldoveni în Chilia. 

Încă din septembrie 1463, între boierii lui Ștefan se înseamnă și un 
pârcălab de Hotin, anume Goian, care intrase în sfatul lui vodă de foarte puţină 
vreme. Va să zică, pe atunci, un an după ispitirea Chiliei, Hotinul nu mai avea 
în el oaste leșească, ci primise oameni de-ai domnului Moldovei. Cum și ce fel — 
fără îndoială, însă, pașnic — s-a făcut schimbarea de stăpânire în această 
puternică strajă a Nistrului nu se spune nicăieri. Regele Poloniei se plânse 
pentru încălcarea făcută de Ștefan împotriva păcii din 1459, prin mareșalul său 
Rytowski. La 4 octombre 1466 stăteau la Hotin soli din amândouă părțile 
pentru a se înţelege hotărâtor: din partea lui Cazimir venise arhiepiscopul de 
Lemberg, palatinul Rusiei și Mihai Buciatchi (Buczaczki), palatin al Podoliei si 
comandant al cetăților din Pocuția, care aveau amândoi drepturi asupra 
Hotinului, iar ca trimes de-a dreptul al craiului, fără nici un interes în afacere, 
venise Nicolae Grimalo; Goian pârcălabul, Vlaicu, unchiul domnesc, peste puţin 
si el pârcălab în Hotin, si bogatul vistier Iuga vorbeau în numele lui Stefan- 
vodă. Pentru unele lucruri se trimise apoi la o nouă întâlnire, care era să se 
facă în anul următor, de Sf. Gheorghe. 

În 1466 se mântuise și cu străinii din Chilia, și Dunărea-de-Jos era 
moldovenească, precum fusese pe vremea puternicului moș Alexandru cel Bun. 
Și în vara anului 1464 — pe când Matiaș Corvinul era împiedicat de 
afacerile din Boemia și turcii aveau de lucru în Asia, așa încât mânile lui Ștefan 
puteau să se miște în voie spre îndeplinirea unor planuri neapărate și de multă 

vreme chibzuite — domnul Moldovei se cobori în Tara-de-Jos, stând în curţile 
din Vaslui, unde locuise odată alături fraţii Ilie si Stefan. La începutul lui 1465, 
regele Matias fusese silit a se întoarce din Serbia, unde iarna și alte greutăți îl 
împiedicaseră de a lua cetatea Zwornik. Gândul lui nu se putea întoarce asupra 
acestui colț de stăpânire munteană prin unguri care era Chilia. În toiul iernii, 
Ștefan răsări pe marginea Dunării înghețate, în miezul nopţii, la 23 spre 24 
ianuar. Acum el avea tunuri, si ele începură să bată a doua zi în päretii cetăţii 
puternice. Toată ziua i se răspunse din dosul ei cu alte lovituri omorâtoare, dar 
a tria zi porţile se deschiseră. Cu bucuria celui ce și-a îndeplinit un mare vis al 
vieţii sale intră Ștefan printre dărămături în cetatea unde trăia amintirea 


Corvinului celui mare, lancului-vodă, „părintele” părintelui său. Stafete vestiră 
pretutindeni în jurul mării, unde erau negustori și prieteni, și până la Caffa în 
Crimeia genovezilor, cu multe corăbii și frumoși bani de aur, că portul Chiliei e 
deschis pentru oricine, acum, când el se găsește sub steagul nou al domniei 
moldovenești. După trei zile, cuceritorul plecă înapoi spre capitala sa, dând 
cheile în mâna celor doi pârcălabi: Isaia, care păzise până atunci Neamtul, și 
Buftea. 

Regele Matiaș suferi și aceasta, ca unul ce avea aiurea scopuri mai înalte 
de urmărit decât pedeapsa voievodului nesupus al ţării sale — așa scria el încă 
în 1462, când întărea drepturile unui scaun secuiesc de la hotar - Moldova. 
Pentru ca el să alerge în Ardeal și de aici peste trecătorile muntelui, pentru ca 
să creadă că a sosit în sfârșit ceasul de răsplătire pentru păcatele nouă și cele 
vechi ale vecinului din Răsărit, trebui să se petreacă aici, în Carpaţi, ceva 
deosebit de zguduitor si care nu putea fi trecut cu vederea. Aceasta fu răscoala 
Ardealului în 1466, atunci când Stefan se înţelegea cu polonii pentru Hotin și 
când Cazimir se îndușmănise cu Matias pentru moștenirea ispititoare a 
bătrânului Gheorghe Podiebrad, regele Boemiei. Dările pe care le punea Matiaș 
asupra tuturor supușilor săi erau foarte grele, căci, cu câte gânduri de mărire îi 
umblau în mintea tânără și îndrăzneață - doar avea 25 de ani numai mândrul 
fiu al lui lancu-vodă, feciorul de opincă învingătoare si norocoasă! — trebuia 
plată în multe locuri, la prieteni, la ajutători și la dușmani. Ţăranii erau 
deprinși demult să sufere orice, dar negustorii orașelor, care puteau să se și 
lupte, mai ales în părţile de graniță, erau mai puţini răbdători faţă de regele 
cheltuielilor prea mari. Firește, cu deosebire în Ardeal, care se deprinsese a trăi 
cam deoparte, a fi îngrijit pärinteste de cel dintâi Corvin, un ardelean trăit mai 
mult între ai săi, a vedea că, în cumpănirea împrejurărilor, interesele sale trec 
înainte. Sasii, care întemeiase cu două-trei veacuri în urmă infloritoarele cetăți 
din această ţară de munte si de margine, nu primise bine de la început alegerea 
copilului Matiaș, sub care era să stăpânească, deocamdată unchiul de pe 
mamă, Mihai Szilâgyi; ei nu ţinură în samă multă vreme pe regele ales, 
recunoscând în locul lui pe împăratul Frederic. Până și în războiul din 1462 ei 
nu ascultară de poruncile ce dăduse craiul ca să ajute pe Vlad, ce se lupta cu 
moartea; la sosirea lui Matias, ei nu-l încunjurase, nu-i dăduse bani și-l silise 
oarecum să părăsească pe ocrotitorul lor. Măsura luată de rege la întoarcerea 
sa în Buda că Ardealul să fie apărat de acum înainte de cea mai mare parte a 
locuitorilor lui, și nobili si iobagi, sub călăuzirea voievozilor sau a 
vicevoievodului, va fi trezit destulă nemulțumire, printre cei ce de la 1442 încă 
nu mai avuse să dea piept cu vreun dușman, ci își căutau în liniște de 
meșteșugul și negotul lor prin pasurile muntene și moldovenești ale Carpaţilor. 


Astfel, se ajunse la hotărârea lui Benedict Roth de a aprinde o răscoală în acești 
munți răsăriteni ai Ţării Unguresti. 

El voia neatârnarea Ardealului, de care Ungaria avea nevoie, dar care n- 
avea nevoie de Ungaria, și mult mai mult de vecinii ce se aflau pe cealaltă clină 
a munților. Radu-vodă, mai mult omul turcilor, și, pe lângă aceasta, dator cu 
recunoștință sașilor pentru ajutorul de căpetenie ce i-l dăduseră, de la început, 
în 1462, n-avea de ce să răspingă îndemnul ce i-ar fi venit de la răsculați. 
Ștefan, el, ar fi fost cum nu se poate mai bucuros de o astfel de prefacere: cu 
ardelenii el n-avusese nimic, ci stătuse, împreună cu dânșii, de partea 
împăratului; năvălirea în secuime o făcuse pentru a găsi acolo pe Petru Aron, 
care se găsea acum departe de aceste locuri, la curtea craiului. Un voievod 
ardelean care n-ar fi avut nici o altă grijă, care nu și-ar fi risipit puterile după 
tronuri mari și depărtate, ca Matiaș, ar fi fost în adevăr pentru domnul 
moldovean, ca și pentru un domn muntean asemenea cu dânsul, un „frate”, un 
prieten sigur, un tovarăș în marile lupte de apărare față de vecinii puternici. Ar 
fi fost atunci trei ţări românești, apărând creștinătatea sub trei steaguri 
nedezlipite unul de altul. 

Voievodul se găsi. Magnatii, și mai ales magnații din margine, ca, de 
pildă, contele de Zibs, sus, către Polonia, se înfiorau de mânie sub aspra mână 
de fier a necrutätorului tânăr regal, care înţelegea să domnească de fapt asupra 
tuturora, să dea întregei Ungarii un singur suflet, al său. Voievodul Ardealului 
era un comite loan de Posing și Sankt-Georg, de loc din Austria vecină, om 
puternic, bogat, cu multe rude. Și el stătuse cu mânile în sân, în 1462, când 
poruncile regale îl mânau spre Carpaţi, într-ajutorul lui Vlad. Si el se simtise 
jignit de apucăturile stăpânitoare ale tânărului crai. Hotărârea acestuia de a 
pune în Ardeal totdeauna doi voievozi, de a le alipi un vicevoievod, măsurile lui 
de părtinire ale iobagilor nu-i vor fi fost deloc pe plac. Astfel, el se învoi, 
așteptându-se și la sprijin din partea polonilor, la cari fugi după înfrângere 
Roth. Prin târguri și sate merseră crainicii pentru a vesti oamenilor că s-a ales 
un nou crai unguresc, din Ardeal și pentru Ardeal, măria-sa loan. Focuri se 
aprinseră pe dealuri, sabia crușită de sânge se purtă prin toate unghiurile ţării, 
tobele vuiră pretutindeni, chemând la oaste pentru neatârnare, pentru birurile 
ușoare și cârmuirea părintească. 

Încinsă răpede, flacăra se stinse îndată. Încă în august se putea spune la 
Buda că Ardealul s-a întors sub ascultarea lui Matiaș. Luând cu dânsul 8.000 
de călări și patru mii de pedeștri, între cari și pe Giskra, un om foarte potrivit 
pentru războaie ca acel din 1462 și ca acesta, regele alergă în Ardeal, ca să 
potolească lucrurile cu totul. Nicăiri n-avu nevoie să se lupte cu sprijinitorii lui 
Ioan, care, la venirea adevăratului crai, se făcu de la sine voievodul de până 
ieri. Matiaș era la Cluj la ziua de 28 septembrie, și se îngrijea ca Sibiul, unde 


era pe la 20 octombrie, să nu cadă în mâna neprietenilor săi. Înaintarea lui se 
făcu foarte încet însă, cu multă cumpănire și sfială, dezlegând pe încetul, cu 
răbdare, multele legături ale răscoalei. Abia la 2 novembre regele se afla în 
Sighișoara; numai spre mijlocul lui novembre el ajungea la graniţă. Fruntașii 
răscoalei fugise, fusese aruncați în străinătate - multi, desigur, în Moldova sau, 
prin Moldova, în Polonia; alții pieriseră de mâna călăului; însă, în descurcarea 
firelor pânzei de trădare, Matiaș găsea tot mai multe lucruri noi. Între altele, 
sprijinul vădit pe care-l dăduse Stefan-vodä al Moldovei. Cele aflate trebuie să fi 
fost de mare însemnătate, de vreme ce Matiaș, care era, altfel, deprins cu 
războaie de iarnă, porni asupra Moldovei pe un astfel de timp, lăsând în urmă o 
țară ce mai trebuia să fie încercată în credinţa ei nouă. 

Ștefan nu era dintre oamenii ușuratici și leneși ce se prind fără de veste. 
Știa că drumul craiului, care venea aducând cu dânsul și pe Petru Aron, nu se 
va opri la Carpaţi, că gândurile rele de la 1462 vor fi duse mai departe în 
paguba domniei, a libertăţii, a vieţii sale. De mult, la pasuri lucrau satele 
vecine, grămădind asupra bolovanilor risipiţi de pe munte trunchiuri de copaci 
tăiate din pădurile bătrâne, laturi de mărăcini, pânza înţepătoare a spinilor. 
Locuitorii din marginea drumului plecau în bejenie, lăsându-și cäsutele pustii. 
Toate usurintele călătorului erau nimicite în calea dușmanului, ce trebuia să 
sosească neapărat. Până și din cetăţi se scoaseră pârcălabii și ostașii, lăsând 
parmaclâcurile de lemn neapărate. Ca și Vlad în 1462, el înarma împotriva 
dușmanului pustiul, cu piedicile, primejdiile, foamea și setea lui. 

Matiaș intra în ţară la începutul lui novembre prin pasul Oituzului, cel 
mai apropiat de Brașov. Oastea lui, de care se alipiseră o mulţime de luptători 
ardeleni, era într-adevăr frumoasă; Stefan o pretui la 40.000 de oameni. În 
jurul craiului călăreau, pe lângă acela ce se visa iarăși domn al Moldovei, pe 
care n-o mai văzuse de zece ani, episcopul de la Cinci-Biserici, apoi indräznetul 
Giskra, palatinul Mihai al Ungariei, loan Gara și Ladislas de Kanisza, din 
neamuri care se amestecase deseori cu arma în mână în afacerile românești, 
voievodul cel nou al Ardealului, loan de Darôcz, Nicolae Bänffy, Stefan Bâthory, 
care peste putin era să fie, el, un istet și harnic voievod ardelean. Tunuri vuiau 
pe stânca muntelui și pe pământul îngheţat al plaiurilor; căruţe și trăsuri se 
înșirau în urma oștirii, în vântul rece al Carpaţilor fluturau, sigure de biruintä, 
steaguri ce nu se mai văzuse în Moldova de trei sferturi de veac, de când ele 
fugiseră. 

Se ajunse la Trotuș în ziua de 19 novembre, după ce trecătorile fură 
curätite de piedici prin sabie si foc. Târgusorul de unguri era tot așa de mort ca 
și toate așezările omenești ce răsăreau în cale. Tot așa la Bacău, unde nici 
călugării catolici nu iesirä înaintea marelui stăpânitor de legea lor. Întăriturile 
de lemne ale Romanului, unde ungurii stătură o săptămână (29 noiembrie — 7 


decembrie), arseră și ele fără să primejduiască pe nimeni, căci pârcălabul 
Oancea nu era aici. Tot astfel lipsea Bourean din Neamţ, când tăciunarii regelui 
dădură foc cetăţii părăsite. Dacă va fi uitat soarta lui Mohamed în Tara 
Românească, Matiaș putea crede că această „ţărișoară” îngrozită s-a ascuns în 
adâncurile pământului înaintea pedepsei de care se făcuse vrednică. Urmând 
din a stânga Siretului, pe o cale ce fusese aleasă și de Ștefan cu zece ani 
înainte, când se așezase în domnie, craiul ajunse la Baia. De aici se deschidea 
în dreapta, fără nici o îngustare primejdioasă, fără nici o înălțime 
amenințătoare, cu vaduri ușoare, drumul spre Suceava, capitala de mâine a lui 
Petru-vodă Aron. 

Baia, astăzi un sat, nu prea departe de Fălticeni, într-un ţinut al Sucevei 
ce nu mai cuprinde Suceava, care ni s-a luat de austrieci, era atunci un mare 
târg, locuit de sași ce venise din Ardeal. Pe lângă cäsutele țăranilor noștri, erau 
clădiri trainice de piatră ale negustorilor, care se lăudau în pecetea lor că au 
venit dincoace de munte în anul 1200; Alexandru cel Bun înältase o biserică a 
Sfintei Fecioare, cu cinci altare, unde se slujea după datinele Apusului, o 
frumoasă biserică de cărămidă tare, împodobită cu stâlpi si podoabe de bolți în 
piatră, acoperită cu zugrăveli îngrijite; de jur împrejur se întindeau ziduri de 
mănăstire, si un turn înalt păzea deasupra pietii. Mai departe era altă biserică, 
tot catolică, a Sfântului Petru, unde stătea episcopul de Baia. Două strade mari 
duceau la piaţă, în jurul locuinţelor orășenești se întindea o împrejmuire de 
răchită si spini, prin care nu puteau străbate cäläretii, ziduri înflorite vara, 
păzind cetatea harnică în zuzătul albinelor de aur. 

Și Baia era pustie. Episcopul nu mai stătea de mult aici. Vodă nu ţinea 
pârcălabi. Sașii se împrăștiaseră. lar ţăranii erau unde nu se duceau gândurile 
puternicului crai, atunci când păharele se ridicau la masa-i strălucită în 
sunetul vesel al trâmbitelor care urau noroc în războaie; ei erau, cu săgeți, 
ciomege și săbii, cu măciuci și coase, în codru la vodă, în codrul alb din 
preajma Crăciunului. 

În seara de 14 spre 15 decembre, un trădător strică veselia neîmpärtitä a 
ospätului: el vesti craiului său - căci era un ungur venit pentru afaceri în 
Moldova - că pădurile din prejur sunt vii si că le străbate, clipă de clipă, fiorul 
răzbunător al mersului ostașilor. Putintä de plecare nu era, nici un pas nu se 
afla pe aproape, și, cu astfel de dușmani ca moldovenii, cine s-ar fi înfundat 
într-o trecătoare necunoscută si pe ce drum s-ar fi putut ajunge cu siguranță 
acolo? Lupta trebuia așteptată în Baia, „o luptă pentru viaţă, nu pentru cinste”, 
scria italianul care a fost chemat ca să cânte laudele craiului Matiaș. Două sute 
de pedeștri încercați în războaie fură așezați în jurul regelui însuși; cealaltă 
oaste fu împărţită pe unde se credea că poate fi mai de folos. Ochii tuturora 


căutau cu spaimă în noaptea de unde trebuia să vie dușmanul: ce dușman și 
de unde, cine putea să știe! 

Era abia întâia strajă a nopţii, după socoteala ostașilor, când zori de 
flacără înroșiră cerul într-un întreit răsărit de groază, și un lung chiot sălbatec 
zgudui văzduhul de ger. Erau moldovenii, cari-și aprinsese făcliile și se 
îndemnau la lucru, un lucru lung și greu, care putea să tie până dimineaţa. 
Învălmășala începu, nebună, prin ulițele înguste, în piața înghesuită, în livezile 
ai căror copaci goi se desfăceau ca de aramă nouă pe cerul de sânge. Unii se 
luptau sătui, beti, din fală, din credinţă pentru rege, din setea de a trăi, de a 
vedea pe ai lor de acasă; ceilalți veniseră să răstoarcă oboselile lor, suferințele 
sărmanilor aruncaţi în decembre pe potecile de zăpadă îngheţată ale muntelui, 
jignirea adusă domnului lor, ameninţarea de nimicire sau de înghenunchere 
aruncată ţării. Ziua singură descleștă braţele ce se strângeau cu furie: ea arătă 
învinșilor pe unde să fugă. 

Baia, târgușorul pașnic, era un rug pe care ardeau morţii, mii de oameni 
din oastea năvălitoare, mai toată secuimea și săsimea pe care o adusese 
voievodul Ardealului, care rămase între ai săi, în mormântul de flăcări. Lăsând 
în urmă toată bogăţia prădată și cea adusă de acasă, ungurii se întorceau spre 
Oituz, fără să-i neliniștească cineva, și, dacă nu s-ar fi văzut așa de imputinati, 
ei ar fi putut crede că a fost numai visul rău al unei nopţi vrăjite. Steagurile 
fâlfâiau acum în altă parte, în mânile celor ce le räpise. Cäläretii mândri erau 
rupti de oboseală si pätati de sângele prietenilor. Iar craiul nu mai călărea în 
frunte, ca un tânăr erou ce cucerește jucându-se: îl duceau pe targä. El avea 
trei răni pe dânsul, și fierul unei săgeți țărănești îi rămăsese, nu în faţă, ca să 
se poată mândri măcar, ci în spate. 

Hotarul se trecu în învălmășală, printre buștenii, mărăcinii și spinäria 
care crescuseră la loc de când Mateiaș își deschisese un drum prin acest zăgaz 
sălbatec. Trăsurile fură date focului; tunurile se ascunseră în gropi ca să nu 
cadă în mânile moldovenilor. Oastea de fugari — care și acasă uită aproape să se 
laude, — pripindu-se în stolul lacom al sägetilor și grindina strivitoare a 
bolovanilor, se găsi în sfârșit acasă pentru sărbătorile de Crăciun. Matiaș, care 
stătu multe zile în Brașov, oprit în loc de rănile sale, era așa de tulburat în 
suflet de ce i se întâmplase pe pământul moldovenesc, încât nu mai cruţă nici 
un vinovat din timpul răscoalei. El, care iertase atâtea până atunci, puse să se 
rupă de vii cu cleștele la Cluj câţiva dintre trădătorii ardeleni și tăie capul 
pribeagului muntean Mihail. Mânia nu i se putea risipi altfel, si faţă de Stefan 
el nu-și plăti niciodată datoria de sânge. 

Mulţi vor fi crezut că învinsul se va întoarce, și Ștefan căută să se asigure 
pentru orice împrejurare. El trimese peste Nistru ca să ceară sfaturi asupra 
viitorului pe Stanciul pârcălabul de Cetatea-Albă, împreună cu diacul Teodor al 


lui Prodan. La 28 iulie 1468, soli poloni, Dobko Bysowsk și Stanislav Tencinski, 
se găseau astfel în Suceava, pentru a primi un nou jurământ din partea 
domnului Moldovei, care vestise lui Cazimir biruinţa sa și-i trimisese la Vilna 
câteva din steagurile dobândite de la unguri. Stefan se învoi față de dânșii a fi 
pentru Polonia ceea ce a fost bunicul său, marele Alexandru, împotriva 
oricărui, „creștin sau păgân” — creștinul fiind uneori mai rău decât păgânul -— el 
va da ajutorul cuvenit craiului. Nici un război nu-l va începe fără de voia 
acestuia. Dar Cazimir să-i apere în schimb și de turci, și de tatari, și de unguri, 
acei de la care până acum avea să se teamă. Dacă, ferească Dumnezeu, Ștefan 
ar fi silit a-și părăsi țara, el va fi adăpostit de dregătorii regali. Și, dacă regele va 
veni cândva, îngăduindu-l alte trebi din cele multe, la Camenița, sau în Cetățile 
Pocutiei, domnul va merge la dânsul și i se va închina de faţă. Cazimir, care 
venise până la Cracovia, nu mai era de mult în acest oraș când oamenii lui 
încheiară cu Ștefan această învoială. Asigurat astfel din partea leșilor, Ştefan se 
aruncă iarăși asupra secuilor, care avuse menirea să-l supravegheze și se vor fi 
luptat la Baia cu înverșunare. Ca o săgeată trasă dintr-un arc încordat 
voinicește, el străbătu în câteva zile de vară scaunele secuiești, cu 1.800 de 
călăreți după dânsul, tot boieri și curteni. Vicleșugul desăvârși cu acest prilej 
ce începuse vitejia. În adăpostul său, Petru Aron primi o carte iscălită de mai 
multi boieri, prin care era poftit să se întâlnească cu ei pentru a pregăti pieirea 
lui Stefan. El găsi însă astfel pieirea lui, căci la locul de întâlnire stăteau ostașii 
voievodului dușman. Acel care tinuse în mânile sale, deși nevrednice, mai multi 
ani de zile frânele Moldovei fu osândit la moarte și pieri așa cum ucisese, prin 
tăierea capului. 

Așa se mântui, o dată cu viaţa acestui nenorocit vânător de domnie cu 
ajutorul străinilor, lunga vrajbă sângeroasă între urmașii lui Alexandru cel 
Bun, dintre cari nu mai trăia acum decât o soră a lui Petru-vodă cel dintâi, zisă 
Cneajna-doamna. Așa rămase cel mai vrednic dintre urmașii marelui domn 
singurul moștenitor al bunicului măreț, singurul om care putea zice că are în 
sângele său drepturi asupra Moldovei. Sufletul celui ucis fără de vină la 
Reuseni se odihni în sfârșit. 

IV. LUPTELE LUI ȘTEFAN CU TATARII. AMENINTARILE TURCEŞTI. 
CLĂDIREA MĂNĂSTIRII PUTNA. LUPTELE LUI ȘTEFAN CEL MARE CU RADU 
CEL FRUMOS ȘI CU BASARAB LAIOTĂ. CĂSĂTORIA CU DOAMNA MARIA DIN 
MANGOP. 

Dar după războiul împotriva rudelor începu, fără zăbavă, un alt război 
dintre acelea care n-ar fi trebuit să fie, în altfel de împrejurări: războiul 
împotriva celuilalt domn român, a lui Radu. 

Pentru ce a fost început e ușor de înţeles. Prin lovitura izbutită din 1465 
Ștefan gonise Tara Românească din stăpânirea gurilor Dunării. Până la 1469 


Radu fu împiedicat de a răspunde, prin slăbiciunea sa, prin siguranţa că 
nimeni nu-i va veni într-ajutor. În sprijinul regelui ungur el nu mai putea pune 
temei de acum înainte, căci afacerile din Boemia și Silezia îl cuprinsese cu 
desăvârșire pe Matiaș, cerându-i gândurile, ostașii și banii. Dar de mai multă 
vreme turcii lepădase de pe umeri povara războiului cu Caramanul, în Asia, si 
marele lor dușman din Europa, șoimul Pindului, Scanderbeg, cel mai mare om 
pe care l-au dat vitezii albaneji din muntele de stâncă goală, murise. 

Subasii insirati pe malul drept, ca si pe cel stâng al Dunării, sub 
poruncile neadormitului Alibeg, fiul lui Mihaloglu străjerii prădalnici, despre 
mișcările cărora se vorbise în 1466, ca și în 1468, aveau acuma răgaz să se 
îmbogăţească prin lupte de acelea în privinţa cărora nu era obiceiul să se mai 
întrebe sultanul. 

Încă din luna lui mart 1469 se vorbea în Ardeal de oștile pe care le-ar fi 
strâns unul împotriva altuia cei doi domni. Dar nici o ciocnire între români nu 
pătă acest an. Atunci pentru întâia oară tatarii, care nu mai călcase pământul 
nostru încă din zilele rele ale lui Ilie și Ștefan, podidiră Moldova, în vara acestui 
an 1469. 

Tatarii, ca un puhoi revărsat, ce îneacă bogăţiile și le mâleste, 
stăpâniseră odată întreg șesul de buruiană sălbatecă ce se întinde de la Nistru 
până în adâncimile sterpe ale Asiei, de unde veniseră. Aveau în fruntea lor un 
han, împărat al împăraţilor pentru dânșii, al cărui palat de corturi de pâslă era 
astăzi într-un loc, mâne în altul. Prădăciunile lor tinteau pe rând cele patru 
unghiuri ale lumii. Mulțimea tatarilor urâţi, cu fața galbenă brăzdată încă din 
tinereţe de adânci săpături, cu ochii mărunți, înfundaţi de amândouă părţile 
nasului cârn, cu părul rar și aspru, cu buza de sus spână, se hrănea din 
bogăţiile tuturor vecinilor, îngrămădite prin furtișaguri învingătoare în satele lor 
murdare, cu bordeie nevăruite, în care numai robii munceau păzind turmele, 
culese în jafuri. Hanul, într-o locuinţă ceva mai răsărită, primea darurile 
mârzacilor, care erau boierii tatari, și birul învinșilor. Aceștia erau tatarii, 
dușmanii cei mai grozavi ai tuturor celor ce nu se pot apăra. 

Ei n-aveau, la drept vorbind, o ţară, și nici nu-și recunoșteau vreuna. Ei, 
oamenii, erau și ţara. La un loc, toți se mândreau cu numele strălucitor al 
Hordei de aur. Însă rușii, pe cari-i tinuse odată sub biciul lor, scăpaseră de 
robie si îngustau necontenit raza de stoarcere a foștilor lor stăpâni. Pământul 
tătărăsc intrase tot mai deplin în mânile acelor ce-l lucrase și până acum 
pentru a-și ţinea viaţa și a hrăni pe marele împărat păgân. În mijlocul 
nenorocirilor, Horda se desfäcu în bucăți. Tatarii așezați în peninsula Crimeii, 
căreia bătrânii noștri îi ziceau Crâmul - un colț zâmbitor de stânci și grădini în 
bătaia valurilor calde ale Mării Negre — făcură o împărăție deosebită pentru 
agera lor căpetenie Hagi, din neamul Ghirailor. Aceștia erau tatarii care 


primeau banii, caftanele, zaharicalele genovezilor, ce durase pe coastă 
minunate orașe, între care Caffa scânteia ca o piatră scumpă a Răsăritului; si 
tot ei veneau în fuga cailor mărunți ca să facă din vreme în vreme în Rusia si 
Podolia secerișul muncii străine. 

Dar în 1469 Mengli-Ghirai, fiul și urmașul lui Hagi întemeietorul, era 
împăcat cu regele Poloniei, de la care va fi primit un dar ca să nu mai prade. O 
astfel de pace nu se statornicise însă și cu hanul cel mare al tatarilor celor 
multi, ce stăteau la răsărit de marele râu Volga. Acest împărat al hotilor păgâni 
se chema hanul Mamac. Pe când Cazimir al Poloniei se afla, cu familia și curtea 
sa, departe, în Lituania, în mijlocul verii, când grijile secerișului strâng pe 
locuitori în sate, ordia tătărească din șesul fără de margini fu mânată spre 
apus de furtuna aprigă a poftelor. Aproape de apa Nistrului, ea se rupse în trei: 
o jerbie de foc arse spre Jitomir, o a doua spre Trembovla. Cea de-a treia luă în 
curmezis Moldova. 

Aici însă jefuitorii nu se putură desfășura în voie, căci lipsea câmpia 
netedă, goală, precum lipseau și satele bogate înfățișându-se fără frică înaintea 
trecătorului. Călărimea pustiului măreț se încurcă lesne în hätisurile codrilor 
ce nu știau de secure. Stafetele de la graniță sosiră la timp în Suceava cu vestea 
că se prăpădește ținutul dintre Nistru și Prut. Cäläretii domnului se luară în 
pripă după cäläretii hanului, care căutau acum vadul, totdeauna depărtat, pe 
unde să fugă. În locuri strâmte, trecători ale codrilor, se ciocniră românii cu 
săbii și tatarii numai cu arcurile. Norocul fu al boierilor și curtenilor noștri, 
care nu știau, ca polonii, de haine frumoase și de petreceri; apărători aspri ai 
unui pământ sărac. Fugarii pripiră atunci spre apa de hotar, dar, până a nu o 
vedea înainte, în ținutul Sorocei de mai târziu, ei fură ajunși din urmă. O 
cumplită încăierare se încinse în dumbrava de lângă satul Lipnic, unde-și avuse 
curţile boierul Vâlcea al lui Alexandru cel Bun, un vechi fruntaș al Sfatului. 

[Notă: Lupta e povestită de Dlugosz la anul 1469, în vară. Din versiunile 
Cronicii moldovenești, numai Cronica putneană o pomenește pe scurt, dând 
ziua de 20 august 6978, ceea ce ar corespunde ca anului 1470. E de fapt o 
încurcătură, îndată după această însemnare, vine a sfințirii Putnei, aceea în 
adevăr din 6078, septembre, adecă, după socoteala care începe anul la 1 
septembre: 1469. Să se mai tie seamă că a treia menţiune privește luarea 
Brăilei, iarăși în adevăr din 6978 (februarie). Această potrivire a ştirilor a făcut 
să se scrie anul 6978 si înaintea zilei de 20 august, când s-a dat lupta de la 
Lipnic. Mai adaug că pârcălabul cetăţii Orhei, înălțate în urma acestei năvăliri 
a tatarilor, apare încă din octombre 1469. Solia către brașoveni trimisă de 
boieri la 27 iulie nu poate privi decât asigurarea lor printr-un tratat de negot — 
ei ajutase mult pe Matias, care-i răsplăti cu tot felul de drepturi — iar nu o 
încercare de împăciune cu regele chiar.] 


Nu numai că hanul fu bătut cu desăvârșire și că pe pragul de ieșire îi fu 
măcelărită o bună parte din gloată, de mâni răsplătitoare, dar fiul lui poate, și 
desigur fratele, anume Eminec, căzură în robie, în ziua de 20 august, când 
Moldova fu răzbunată. 

[Notă: Dacă, precum bănuiesc, Eminec, fratele hanului - un han de 
răscoală - e „fiul” de care vorbește Dlugosz, atunci trebuie înlăturată spusa 
acestuia că principele tatar a fost omorât cu o moarte grozavă. Și după lupta de 
la Podul-Înalt Ștefan n-a voit să răscumpere robii și a ucis pe cei care-i cereau 
în numele sultanului.] 

Mulţi se bucurau pe această vreme, între păgâni și între creștini, la banii 
cu care se răscumpărau, uneori foarte scump, când era vorba de oameni 
însemnați, robii de război. Tatarii mai ales făceau un adevărat negot cu aceștia, 
și, într-o măsură ceva mai mică, turcii de la graniță. O aruncătură de funie 
norocoasă putea să aducă astfel o bogăție. 

Dar Stefan nu înţelegea lucrurile astfel. El nu se ducea peste graniţă la 
nimeni ca să prindă oameni și să-i vândă. Dacă prădase în Polonia, făcuse 
aceasta pentru a-și goni de sub ochi pe voievodul învins, Petru Aron. Tot pentru 
a scoate din bârlog pe acest fugar năvăli el de două ori în Ţara Secuilor, unde 
acesta se oploșise. Cu vecinul său Radu el avea o veche socoteală, și nu gustul 
de pradă îl mâna de la o vreme pe pământurile omului împărătesc al turcilor, în 
schimb, cine venea la dânsul ca să rupă pacea, ca să prade bogăţie, ca să ia 
supușilor săi libertatea sau viaţa, acela-i era dușman de moarte. Așa frate de 
han cum era, Eminec fu aruncat în temniţă la Cetatea-Albă, cu vechile ziduri 
groase, unde stătuseră, desigur, ca în tainita cea mai bine păzită, si feciorii 
hanului Seid-Ahmed. Mamac trimise, după grosolanul său obicei de sălbatec 
trufaș, soli în turbane, care să ceară voievodului moldovenesc, cu cele mai 
strașnice ameninţări, pe rudele stăpânului lor, împăratul urdiilor. 

La asemenea prilejuri Ștefan, cuprins de mânia lui cea strașnică, din 
care fulgera totdeauna pedeapsa, nu putea să ierte: se spune că fiul de han ar fi 
fost adus înaintea trimeșilor și rupt în patru bucăţi; oricum, oamenii 
împărătești se suiră în vârful tepelor, după datina lui Vlad-voievod cel sângeros, 
și numai unul, cu nasul tăiat, spre batjocură, fu pus din nou pe cale ca să 
spuie acasă că Ștefan-vodă moldoveanul nu se teme. Cât despre Eminoc, el 
tânji doi ani în cämäruta sa neagră din Cetatea-Albă, deasupra limanului 
mării, până putu să fugă, în luna lui februar a anului 1473. 

Năvălirea tatarilor nu se făcuse fără sprijinul turcesc. Ștefan fusese 
înștiințat despre aceasta, și el se temuse pentru orașele sale de la Dunăre și 
mare, mai ales pentru Chilia, asupra căreia îndeosebi erau de multă vreme 
atintite privirile sultanului si pe care el nu apucase încă a o întări mai bine. Cu 
toate că avuse neînţelegeri cu genovezii din Crâm pentru că nu-i făcuse o sabie 


după placul său, și cu toate că el puse să i se aducă înainte într-un car cu boi 
un fost consul de acolo, care trecea prin Moldova lui, Ștefan trimise la Caffa, 
după ajutor de corăbii sau tunuri, niște soli pe care-i vedem acolo la 28 iulie, 
încă de la începutul acestei luni, câteva corăbii și luntri turcești se opreau la 
locul zis Saline, fiindcă acolo se scotea sare din vreun iaz dunărean, lângă 
Chilia. 

Frica prinsese acum pe toţi locuitorii porturilor Mării Negre. Dar 
neizbânda tatarilor, priveliștea pazei bune ce se făcea pretutindeni, si cine știe 
ce alt lucru opri încercarea de a cuceri Chilia printr-o singură lovitură 
năprasnică. 

În urma dușmanilor, Stefan luă măsuri noi de asigurare. Încă din 
octombre era un pârcălab, un păzitor de margine la Orhei, o cetate care fusese 
anume clădită pe ţărmul Răutului, nu departe de vărsarea apei în Nistru, ca să 
împiedece altădată trecerea tatarilor jefuitori. Acest pârcălab se chema Gangur: 
el fusese printre cei dintâi boieri ai lui Ștefan; mamă-sa, „Gănguroaia cea 
bătrână”, avea moșie lângă Puhoiul, în ţinutul Läpusnei, tot peste Prut. 

În toamnă domnul stătu de faţă la cea mai mare serbare bisericească din 
toată vremea stăpânirii sale. Încă după luarea Chiliei, în 1465, el se gândise a 
multämi lui Dumnezeu, stăpânul biruintelor și Domnul oștirilor, prin înălţarea 
unei mănăstiri care să întreacă pe celelalte toate câte împodobeau pământul 
Moldovei: Rädäutii Bogdänestilor, bisericuţa, care primi cele dintâi morminte de 
domni, egumenie cu dreptul de episcopat; Neamtul lui Petru Mușat si al celui 
dintâi mitropolit moldovenesc, Moldaviţa lui Alexandru cel Bun, Bistriţa 
aceluiași domn, unde începuse să se scrie cea dintâi cronică; Pobrata, 
mănăstirea din Poiană, pe care urmașii lui Alexandru-vodă o acoperiră de 
daruri, precum se zice că făcuse, mult înainte de dânșii, Ștefan, fratele lui 
Roman, ctitorul cel dintâi al mănăstirii. Pentru ctitoria sa, Ştefan alese o vale 
de râulet limpede, coborându-se în susur blând din culmile bogat împădurite, 
care sunt muntele acestui unghi bucovinean. Apa zglobie a Putnei își găsește 
răpede sfârșitul în cursul iute al Sucevei, și aceasta duce la capitala Moldovei 
din vremurile mari. În acest pașnic unghi de ţară, unde gândul rugăciunii se 
desface din înălțarea către cer a muntelui, din adânca pace măreaţă a codrilor 
și din șoapta neobosită a apei trimeasă ca o binecuvântare, puse domnul 
învingător temeliile bisericii sale, la 4 iunie 1466. Povestea mai târzie 
mărturisește că locul pristolului a fost arătat de vârful sägetii domnești trase de 
pe înălțimea cea mai apropiată, că poarta și clopotniţa au fost așezate acolo 
unde putură săgeta vătavul copiilor de casă și unul dintre copii dati sub 
poruncile lui, și că un al doilea, care nemerise mai departe decât domnul său, 
și-a plătit norocul prin pierderea capului tocmai pe locul unde se vădise 
biruinţa lui în întrecerea cu arcul. Stefan cel Mare n-ar fi pedepsit desigur în 


așa chip o întâmplare care nu era măcar o greșală, si alții decât arcașii vor fi 
arătat unde trebuie să fie intrarea, turnul de pază și altarul Mănăstirii Putna. 
Dar în această veche povestire trăiește un adevăr: săgeata a hotărât temeliile 
Putnei, săgeata învingătoare trasă sub zidurile Chiliei. 

Pe atunci se lucra încet la lucruri mici, frumoase și trainice, și de la 
meșterul cel mare până la cel din urmă lucrător toţi aveau credinţa că sunt 
prin munca mânilor lor rugători ai lui Dumnezeu; si rugăciunea nu se face în 
pripă, ca atâtea lucruri din lume. Abia în 1469, clădirea fu gata. Întors din 
codrii Sorocei, unde se vărsase sânge, domnul se spălă în apele limpezi ce 
curgeau din aceastialalti codri, ai Bucovinei, își curäti cugetul înfierbântat de 
luptă prin închinare și sfinţi în ziua de 3 septembre, trei săptămâni aproape 
după ciocnirea sa cu dușmanii, Mănăstirea Putnei. Așa un sobor cum a fost 
adunat aici, așa o serbare cum s-a făcut în acest loc nu se mai pomeniseră în 
scurta viață bisericească a Moldovei, unde de vreo cincizeci de ani nu se mai 
făcuse nici o clădire sfântă, ci atâta vreme, în loc, fapte nelegiuite. Cei doi 
episcopi, Teoctist al Sucevei, mitropolit al ţării, Tarasie din Roman, slujiră, 
împreună cu toată preoțimea, 64 de oameni, si cu toți egumenii, dintre cari acel 
de Neamţ, Ioasaf, trecu la ctitoria domnească, cea dintâi dintre mănăstiri 
acuma, lăsând în locul său pe Silvan. 

[Notă: Mentiune din Cronica putneană. Dacă Stefan a făcut sfinţirea 
Putnei îndată după lupta de la Lipnic, ea trebuie așezată în 1469, nu în 1470. 
Dovadă despre aceasta avem și faptul că încă din mai 1470 egumen la Neamţ e 
Silvan, înlocuitorul lui Ioasaf, trecut aici, la Putna.] 

Îndată, călugări cărturari, cunoscând bine limba învățată a timpului, 
care era cea slovenească, luară în mână condeiul pentru a însemna, spre 
luminarea și mândria urmașilor, isprăvile ctitorului strălucit. 

Apoi din nou se făcură pregătiri de război, de data aceasta împotriva lui 
Radu. Turcii erau în război cu puternica Republică italiană a Veneţiei, care avea 
atunci multe porturi, cetăţi și ţinuturi dincoace de Marea Adriatică; în 
Dalmația, în Albania, în Moreia, în ostroave. Sultanul clădise o sumă de corăbii 
și se gătea să lovească marea insulă Negroponte, care se prelungește în fața 
continentului grecesc, în Arhipelag. Stefan cumpără deci în mijlocul iernii arme 
de atacat cetăţile de la brașoveni, cu care trăia în pace bună, și se răpezi 
asupra Brăilei, ce se ridicase acum din cenușa în care o prefăcuseră turcii în 
1462. În zădar se grăbi Radu să apere acela din toate orașele sale care-i aducea 
mai multe venituri, podoaba Dunării muntene, unde se opreau corăbii cu toate 
steagurile, cel mai vestit loc de pescărie din ţara sa întreagă. La 28 februar el 
ajunsese abia la Buzău, și cu o zi înainte Brăila prinsese a arde în flăcări. 

[Notă: Data apare în Cronica bistrițeană.] 


Ștefan nu voia să cucerească nimic, ci numai să-și răzbune împotriva lui 
Radu pentru punerea la cale a îndoitei lovituri păgâne ce i se pregătise în 1469. 
El se întoarse îndată înapoi. 

Dar el se îngriji să împiedece o răzbunare a lui Radu, pe care l-ar fi ajutat 
turcii de la Dunăre, în vara anului acestuia 1470, regele Poloniei se cobori 
iarăși spre miazăzi, și el stătu mai multe săptămâni la Lemberg, unde avea cu 
dânsul si 3.000 de ostași. El pofti pe Ștefan la Camenița, pentru ziua de 15 
august, Sfânta Măria Mare, ca să se închine, în sfârșit, lucru pe care-l zăbovise 
până atunci, socotindu-l ca umilitor. Se schimbară mai multe solii pentru 
această afacere. Domnul trimese pe Stanciu, care nu mai era acum pârcălab la 
Cetatea-Albă, și pe Iuga postelnicul, care e altul decât vistierul; cu dânșii veni, 
aducând scrisori regale din care nu lipseau nici amenințările, loan, palatinul de 
Podolia, vecinul de peste Nistru. Ştefan se învoi la un nou jurământ făcut de 
dânsul în Suceava, înaintea omului crăiesc, și întărit în scris cu pecetile 
boierilor, si făgădui să vie la 1 mai 1471. Dar, si la începutul târguielilor si la 
sfârșit, el arătă că, dacă nu-și poate părăsi ţara pentru a-și îndeplini vechea 
datorie față de Cazimir, vinovat nu e altul decât Radu, care nu voiește pacea. 
Regele primi rugăciunea lui, cam fätarnicä, de a trimite soli pentru împăcare la 
voievodul muntean și, cât pentru venirea lui Ștefan în Polonia, ceru să fie 
înștiințat cu șase luni înainte, ca să aibă vreme să se coboare din nou. 

La năvălirea de iarnă a lui Ștefan în 1470, Radu, care nu uitase 
batjocura de la Brăila, răspunse printr-o altă năvălire de iarnă, aproape în 
aceleași zile ale aceleași luni din 1471. Ştefan nu va fi crezut că vecinul său e în 
stare să dovedească atâta îndrăzneală. Radu fusese îndemnat însă și de 
sfaturile unor boieri moldoveni pentru care domnul lor era prea obositor, prea 
strașnic, prea cheltuitor. Ei vor fi făgăduit lui Radu să-și vândă stăpânul în 
luptă sau să-l înlăture prin omor, un mijloc care nu se uitase încă în această 
Moldovă, până mai ieri așa de bogată în nelegiuiri. Dar Ștefan fu înștiințat de 
ceea ce se urzea împotriva lui, și iarăși el fu zguduit de una din mâniile acelea 
grozave din care-l putea trezi numai vederea sângelui vinovat. Pentru întâia și 
cea din urmă oară, el curäti cu sabia sfatul său, în care se furișase trădători. 
Fură tăiaţi astfel, la 16 ianuar 1471, când se aflase despre pornirea oștirii lui 
Radu asupra Moldovei, doi boieri mari, Isaia si Negrilă, si un al treilea, Alexa 
Stolnicul, căruia nu i se poate găsi locul printre boierii pe care-i aduc înainte 
hrisoavele. Se făcu apoi o schimbare a tuturor pârcălabilor, afară de Gangur de 
la Orhei și de Fete Gotcă din cetatea Smeredovei, lângă Roman. În locul lui 
Zbierea, fost stolnic, si Mârza, fiul lui Stanciul, pârcălabi de Cetatea-Albă până 
atunci, el puse pe Luca stolnicul, și pe un Bâlcu, nou între boierii cei mari ai 
țării. La Chilia găsim, după Goian, strămutat de la Hotin, și Pașcu, fost 
postelnic, pe Neagu și Ivașcu, amândoi dintre boierii cei mai tineri. Albu, 


pârcălabul de Neamţ, făcu loc lui Arbure, întemeietorul unei mari semintii 
moldovenești, Isaia vornicul fu schimbat cu Bode, și Negrilă păharnicul cu 
Dajbog. Sfatul Moldovei era într-o premenire războinică. 

În același avânt de răzbunare, domnul, ameninţat așa de aproape, se 
aruncă asupra lui Radu, pe care-l găsi, la 7 mart, la Soci, în ţinutul Bacăului, 
pe când el înainta, ca şi craiul Matiaș odinioară, și spre aceeași soartă, de-a 
lungul Siretului, pe malul drept, spre Suceava. Vijelia aceasta nu putea s-o 
înfrunte așa un nevoiaș ca frumosul domn muntean. Ai săi părăsiră tabăra, și 
în mânile biruitorului căzu până și semnul de stăpânire, schiptrul, buzduganul 
învinsului, care-l putea pierde fiindcă nu știa ce să facă cu dânsul. O sumă de 
boieri munteni, intetitori la luptă nouă, căzu în robie, si, uitând că și ei sunt 
români ca dânsul, Ștefan se purtă cu dânșii ca și cu tatarii mai ieri, ca și mâni 
cu turcii, ca şi cu oricine îi intra în ţară prădând și întinzând mâna către 
coroana lui bine păzită. Fără să aștepte stäruinti și făgăduieli de bani, el täie pe 
prinși, iertând numai pe doi dintre dânșii, Mircea comisul și Stan logofătul. 
Amândoi aceștia fuseseră tovarăși ai lui Vlad Tepes, poate prieteni ai lui Stefan, 
atunci când el se adăpostea la curtea cumplitului voievod. Ei se adăpostiseră la 
Brașov după schimbarea de domnie din 1462, și Radu, care-i privea ca hicleni, 
ca trădători ai săi, îi ceruse înapoi de la sași, împreună cu averile lor, într-una 
din cele dintâi scrisori ale sale către dânșii. 

Dar Radu nu se stâmpără numai cu atâta. Îl îndemnau turcii dunăreni, 
ale căror ajutoare îi stăteau în ţară, cum se știa aceasta si de ardeleni. Vara, 
prin iunie, el se încumeta iarăși a pătrunde în Moldova si, ca să se asigure de 
ținutul Putnei, pentru care se luptară de atâtea ori, ca și pentru Chilia, domnii 
români ai moldovenilor și muntenilor, el puse meșteri să-i ridice o cetate 
deasupra râuletului Putna, cetatea Crăciuna. Tot atunci, desigur, se ridica, 
pentru ca să apere vechea capitală a Târgoviștei, cetatea Teleajinului, pe 
râuletul cu același nume, care se varsă în Prahova. Si din același gând de a face 
din Tara Românească un pământ apărat, așa cum, mai ales prin silintele lui 
Ștefan, ajunsese a fi Moldova, răsări, tot în acești ani de vânzoleală războinică 
fără preget, cetatea Bucureștilor, pe Dâmbovita-de-jos, deasupra unei înălțimi 
ce stăpânea drumul turcesc care venea de la Giurgiu. 

Ștefan întoarse cu meșteșug cursul Siretului, luând astfel apa din 
șanțurile Crăciunei. În apropierea acestui cuib muntean și turcesc, el dură alte 
întărituri de supraveghere, așa încât de acum înainte el nu putea să se mai 
teamă de o lovitură neașteptată ca aceea din iarna trecută. Cei doi vrăjmași din 
același sânge rămaseră astfel unul în fața altuia, privindu-și drept în ochi. 

Lui Radu nu-i lipsea pofta de a se răzbuna mai departe și mai temeinic, 
nici aceea de a lua pentru dânsul pământul străin. Dar îl opriră două temeiuri, 


dintre care cel din urmă, desfășurându-se mai departe, dădu atâta putere lui 
Ștefan, încât scaunul domnesc al neprietenului se risipi în pulbere. 

Întâi Ungaria, un razim al Radului, fu în mare primejdie, acum, în 1471. 

Iarăși supușii strălucitorului, mândrului și vestitului crai Matias 
începură să simtă prea greu povara măririi lui costisitoare, care se hrănea cu 
bani de aur si cu mult sânge. laräsi cei mai nerăbdători de angarii si dăjdi se 
arătară ardelenii, oameni pașnici, deprinsi să trăiască, sub pavăza craiului 
depărtat, pentru dânșii. Când regele Boemiei, în jurul moștenirii căruia se 
ţesuseră până atunci atâtea laturi sirete si se încleștaseră atâtea braţe 
războinice, muri, în sfârșit, o parte dintre supușii săi aleseră ca al doilea rege 
neatârnat al ţării pe Vladislav, cel mai mare dintre cei patru fii ai lui Cazimir. 
Această alegere, care fu primită fără a sta mult pe gânduri, rupea subreda 
prietenie dintre unguri și poloni. Vladislav putu pătrunde până la Praga, și se 
încoronă în această capitală a Boemiei. În vară apoi, nemultumitii din Ungaria, 
și mai ales din Ardeal, chemară pe fratele lui Vladislav, numit Cazimir, ca și 
tatăl său, ca rege al lor, în puterea drepturilor ce le avea de la mamă-sa. 
Cazimir cel tânăr se găti si el de plecare. El luă cu dânsul până și o mie de 
tatari, si o mie de călăreţi se cerură și lui Ștefan, prin trimesul Suhodolski. 
Acest ajutor, prevăzut în atâtea legături încheiate până acum, trebuia să aibă în 
fruntea sa pe fiul domnesc Alexandru, care era un bäietas de vreo zece ani 
numai. 

Omul regelui găsi pe moldovean la Vaslui, sub arme, gata de a ţine piept 
unei noi încercări de năvălire. În astfel de împrejurări, răspunsul, care se dădu 
la 20 iulie, din această tabără, fu acela ce se poate înţelege lesne. Copilul nu se 
poate trimete în războaiele sträinätätii, fiindcă e încă fraged și fără minte. 
Ostașii nu pot părăsi ţara lor, pentru că Radu abia și-a contenit prădăciunile, si 
cetatea lui cea nouă stă în coasta rănită a Moldovei. Craiul, căruia i se urează 
tot binele, tot norocul și toată izbânda pentru fiul său, e rugat să îndemne 
iarăși la pace pe îndărătnicul domn muntean, să oprească pe un anume 
Stanislav de „Izchulche” de a mai călca graniţele si să nu mai îngăduie a se 
oploși în Polonia oameni cu scopuri rele. 

Peste cinci zile de la această scrisoare, noul crai unguresc pleca spre ţara 
unde-l aștepta trădare și rușine: bătrânul Cazimir primi deci fără supărare 
indreptätirile lui Ștefan, îi făgădui că pribegii nu vor fi lăsaţi să urzească nimic, 
că liniștea se va păstra la hotare, că împăciuitorii se vor duce la Radu, și că, 
pentru ajutorul ce l-ar da domnul Moldovei acuma, ar primi, fără îndoială, la 
nevoia lui, alt ajutor. 

El nu mai era de nevoie: înainte de a se încheia anul, principele Cazimir 
se întorcea ca fugar, și Matias se lăuda în toate părţile, după obiceiul lui, 
pentru o biruintä pe care n-o câștigase el. Dar dușmănia începută astfel avu 


urmări îndepărtate, și, câtă vreme Matiaș trebuia să tie samă zilnic și de acest 
dușman, mâna lui nu se putea simţi stăpânitoare în Ardeal. De altmintrelea, 
câtă grijă avea acest rege de credincioși de felul lui Radu-vodă arată și porunca 
ce dădu el sașilor în 1470, tocmai în februar, când începuse războiul cu 
Moldova, ca să nu se mai prilejuiască foamete în Ardeal, trimiţându-se, ca până 
atunci, ovăz, mei și orz în Tara Românească. Când Matias se cobori în Ardeal în 
mai 1471, Radu nu simţi nici un ajutor din această apropiere a craiului de ţara 
sa, pe care o bântuia nenorocirea războiului. Dintre cei doi voievozi ardeleni, 
unul, Nicolae Csupor, era necontenit lângă stăpânul său în luptele îndepărtate, 
în care și peri, iar celălalt, loan Pongracz, pe care Radu-l numește, în 1472, 
„fratele său”, nici nu voia să audă de nevoile „frăţești” ale acestuia. Brașovenii 
prieteni dădeau destui bani pentru vistieria craiului lor. Din ce în ce mai mult, 
toată lumea privea pe frumosul domn muntean ca o unealtă fără voinţă a 
turcilor, în sama cărora îl și lăsau. 

Ajutor nici de la turci nu putea să-i vie acelui pe care viaţa între dânșii îl 
pätase și-l înjosise așa de mult. Încă din 1469 se auzi, ca o solie de mângâiere 
venind din Răsărit tuturor închinătorilor lui Hristos, că s-a ridicat în Asia un 
strașnic dușman al împărăției turcești, Uzun-Hasan, căpetenie a turcomanilor 
din sesurile fierbinţi, că el a pus mâna pe trecătorile de munte care duc în Asia 
Mică și că, soț al Ecaterinei, fata împăratului din Trapezunt, el umblă să 
câștige, cu puterea, moștenirea hrăpită de sultan, a acesteia. Caramanul, un 
vechi dușman turcesc, și Sudanul păgân al Egiptului și Siriei priveau cu 
bucurie isprăvile lui, și cel dintâi îi dădu și ajutor. Tatarii pustiului se 
îngrămădeau în lagărul lui. Sinope ar fi căzut, spuneau știrile din 1471, în 
mânile noului mare împărat păgân, și el s-ar găti să ia în Europa Galipoli, unde 
stăteau corăbiile lui Mohamed al II-lea. 

Prin italienii care se găseau pentru negot în toate colțurile Răsăritului, si 
prin trimesi anume ai venețienilor, prin greci, de care încă se aflau destui și pe 
la dânsul, învăţă Uzun ce dușmani mai are turcul în lumea mare. În aprilie 
1471, Matiaș al Ungariei fu înștiințat de un sol, întors din Roma, al regelui 
Georgiei, lângă Caucaz, că si acest print se gătește împotriva lui Mohamed, fiind 
ruda și prietenul lui Uzun; prin ianuar, oamenii acestuia chiar veneau prin 
Cetatea-Albă la Cracovia pentru a spune lui Cazimir despre biruintele câștigate 
și a cere un ajutor ca să le poată duce mai departe. Ei se duseră până la Roma 
cu un călăuz polon, și Veneţia, căreia i se scrise de Uzun cu același scop, 
printr-o solie ajunsă în mart, trimese la dânsul pe Cattarino Zeno. 

În 1472, steaua lui Uzun se ridica sus de tot în cerul biruintelor. 
Însemnatul oraș Tocat fu luat de dânsul cu sabia, și vestea despre aceasta se 
dădu și regelui Ungariei, cu nouă cereri de ajutor. În septembre toată oastea 
turcească se strânse în tabără la Adrianopol, și trecerea începu în octombre, 


pentru ca în primăvara și vara următoare să se dea luptele hotărâtoare. Corăbii 
ale Apusului se iviră pe coasta Asiei Mici și luară, sub căpetenii venețiene, 
portul Satalia, care mai văzuse izbânzi creștine. 

Ștefan se folosi de războaiele unora și ale altora. Ele îi dădură în 1472 
odihnă și creșteri de putere. De frica vecinului, Radu stătu vara în tabără, de 
unde-l vedem odată întrebând în Ardeal ce-l așteaptă din partea neîmpăcatului 
său dușman, pe o vreme când el aflase că nici al doilea voievod ardelean nu e în 
țara lui. Teama lui era cu atât mai mare cu cât Ștefan găsise acum pe omul 
care putea să înlocuiască pe vrăjmașul său muntean. 

Pe acest nou doritor al domniei muntene, cu toate primejdiile mari și 
putina mulţumire si cinste ce erau legate de dânsa, îl chema Laiotă, adică așa 
ajunsese a-i zice ungurii, între care bietul fecior pribeag de domn trăise din 
copilărie chiar. El avea cu adevărat numele de Basarab, care fusese și al celui 
dintâi voievod al Ţării Românești care nu-și recunoscuse stăpân - nume mare 
pentru un om mic, cum se întâmplă adesea. Era fiul lui Dan al II-lea, 
apărătorul ţării sale împotriva turcilor, așa încât își putea zice cu mândrie, 
potrivit cu datina domnilor munteni de a-și pomeni în hrisoave părintele: „fiul 
lui Dan-vodă”. El avuse odată, câteva clipe numai -— înainte de 1453 — 
stăpânirea Ţării Românești. Apoi îl tinurä sașii încă din 1460 — când se arăta 
gata să apere, cu 5-600 de oameni, Brașovul împotriva lui Țepeș — într-un 
adăpost lângă Sighișoara, unde era hrănit, în nădejdea foloaselor ce putea 
aduce în viitor, și alt Basarab. Erau tată și fiu, și trăiau bine împreună, 
împărțind pâinea puţină a sărăciei. Ca să se deosebească unul de altul — 
lumea-i deosebea numind pe unul Laiotă, iar pe celălalt, care căpătase 
deprinderile crude ale lui Țepeș, Tepes cel mic, Tepelus - ei se înfățișau pe sine 
ca „Basarab cel Bătrân” și „Basarab cel Tânăr”. 

[Notă: La Acad. Rom. se află în copie o scrisoare a amândurora, „senior et 
iunior”, către brașoveni (fără dată), din satul de lângă Sighișoara, la „21 
ianuar”, fără an. Că ea a fost scrisă pe vremea prădăciunilor lui Vlad în ţinutul 
Bârsei dovedește pomenirea celor suferite de brașoveni, care n-au mai fost 
jefuiti în toată această epocă: „pradati (sic) et percruciati”; se vorbește și de 
„vestri malefactores et interdictus (sic) vestri”. Ura ce a izbucnit mai pe urmă 
între ei și faptul că Basarab cel Tânăr pomenește în 1478 pe „cel întru sfântă 
odihnă răposat părintele domniii-mele”, atunci când Laiot trăia încă au fost 
aduse înainte pentru a înlătura legătura de tată la fiu a celor doi Basarabi. Însă 
sentimentele de familie ale domnilor noștri de atunci erau uneori foarte slabe; 
apoi documentul din 1478 e păstrat numai în traducere. Trebuie să ţinem 
desigur în seamă viața împreună la Sighișoara a celor doi Basarabi, identitatea 
numelui lor, foarte rar, siguranţa că al patrulea Basarab (Neagoe) se dădea 
drept fiul lui Basarab cel Tânăr. Dar acestea nu sunt încă motive îndestulătoare 


pentru a păstra părerea veche, pe care o împărtășesc si eu. Însă Basarab 
Tânărul își zice în documente „fiul preabunului Basarab”, la 1478, „fiul lui 
Basarab-voievod”, la 1474, fără a spune vreodată, după obicei, că acest 
Basarab e mort. „Bun” se întrebuința la pomenirea unui domn în sensul de 
„gratiosus”, iar când domnul nu mai era în viaţă, se adăuga „și răposatul”, si 
chiar în actul din Pitești, 1481, al lui Basarab cel Tânăr nu se adaugă acest 
calificativ, ci se păstrează vechea deprindere de cancelarie, pe un timp când 
Laiotă era acum mort. Mai putem face următoarea observaţie: e neîndoielnic că 
Basarab cel Bătrân (Laiotă) era fiul lui Dan al II-lea, și iată că într-un act din 
1480 Basarab cel Tânăr pomenește pe moșul său (dead) Dan-vodă. Privilegiul, 
citat de Basarab, al lui Dan-vodă pentru Tismana e însă cel din 1424. Laiotă 
(Basarab-vodă) e desigur același cu Basaraba pomenit ca fost domn într-un act 
din 2 august 1453, fără a se zice că a murit („din zilele lui Basaraba”, „și dete 
lui Basaraba un cal”). Basarab cel Bătrân se însură probabil în domnie cu fata 
lui Sinadinos („din Sinai”), fiu el însuși al unui „căpitan” (de mare; capetano, 
capudan) al turcilor, de neam grecesc. Fata lui Laiotă, pe care o prinse Basarab 
cel Tânăr, era cu această femeie; bunica Tânărului, prinsă de Bătrân, era mama 
soției dintâi a acestuia din urmă.] 

Ștefan chemă la dânsul pe Laiotă, din care făcu de acum înainte o 
sperietoare pentru bietul Radu. Acesta nu uită să vorbească în 1472 despre 
grija ce are ca Laiotă să nu-i năvălească în ţară împreună cu ocrotitorul său, 
Ștefan-vodă; el aruncă, scriind brașovenilor, asupra lui vina că ar fi „mâncat” 
niște oi cu oștenii lui. Din Laiotă pribeagul Ștefan era să facă peste puţin timp 
un domn așezat în scaunul lui. 

El izbândi si în altă parte tot în 1472. De mult secuii deprinsese frica 
jafurilor lui. Acum, în 1472, când și al doilea voievod ieși din Ardeal, Ștefan era 
adevăratul lor stăpân. Dacă el n-ajutase cu armele pe principele Cazimir, ales 
în iunie 1471 rege al Ungariei, el făcuse ca secuii să i se închine, să jure „în 
mânile lui” credinţă către craiul cel nou, din Polonia. Scaunele Odorheiului și 
Cicului — căci secuimea se împărțea în scaune, care erau ca ţinuturile noastre — 
îi dădeau lui, ca regelui până atunci, dajde, și, mai mult decât atâta, se 
îndatorise a-i trimete la oastea ce ar fi să adune tot al zecelea om dintre 
luptătorii lor. 

Sigur acum de pretutindeni, domnul Moldovei serba la 14 septembre a 
doua căsătorie a sa. Mireasa, Maria, venise acum din părţile Crâmului. Aici, pe 
lângă genovezii de pe coastă, pe lângă tatarii dinăuntru, era si un mic ţinut 
neatârnat, pe care-l stăpânea din cetätuia sa, închinată sfântului Teodor — de 
unde i se zicea de italieni Teodoro - domnul Mangupului. Neamul stăpânitorilor 
acestora era de mare obârșie: cel dintâi dintre dânșii, Alexie, venise din 
Trapezunt, unde a fost, până în 1461, împărăție grecească. El și urmașii săi au 


purtat deci coroană pe cap și haine pe care se desfăcea în fir de aur vulturul cu 
două capete. Alexie lăsă mai multi fii, dintre care unul, Olobei, luă în stăpânire 
întreg Mangupul. După el se întâlnește Isac, care avea un frate Alexandru. Isac 
stătea încă din 1471 în legături strânse cu domnul moldovei, și genovezii din 
Caffa îl puneau, de voie, de nevoie, să stăruie pe lângă acesta pentru interesele 
lor. Sora lui Isac deci, Maria, ajunse doamnă în Suceava. 

[Notă: Se spune despre Maria că era sora lui Alexandru, și știam că 
acesta era frate cu Isac. Cu toţii par fiii lui Olobei.] 

Maria nu se învrednici de mai multă fericire decât Evdochia de la Chiev, 
întâia soţie a lui Stefan. Ea n-avu copii: lângă dânsa, doamna stearpă, crescură 
copiii din flori ai bărbatului ei, Alexandru, Bogdan, Petru și acel Iliaș, care se 
vede o singură dată în 1472, septembre, pe vremea nunții, si va fi murit îndată 
după aceea; în sfârșit, fetița Evdochiei, Elena. Coborâtoarea împăraţilor grecești 
din Asia văzu lucruri grozave în scurta ei viaţă: fratele său mai mic ucise pe cel 
mare, și în 1475 veniră la Mangup turcii, care măcelăriră neamul întreg, afară 
de un singur copil, care se turci, murind și el astfel pentru ruda lui înstrăinată 
în Moldova. Bisericile împodobite cu chipuri încoronate fură dărâmate, și 
cetatea, cu ţinutul ei, în care se numărau 30.000 de case, ajunse pustie. Peste 
doi ani de la această grozăvie, la 19 decembre 1477, Maria se stingea în 
Suceava, după ce simtise, pe lângă nenorocirile neamului ei, spaima celor două 
războaie ale soțului ei cu turcii, după ce fugise în 1476 înaintea acelorași ostiri 
păgâne care nimicise pe cei de acasă. Mormântul ei se vede și astăzi la 
Mănăstirea Putnei: acoperământul împodobit cu fir o înfățișează în lungi 
veștminte scumpe, purtând o cunună mai înaltă decât a domniei Moldovei si 
păzită de vulturul împărătesc cu două capete, stema strămoșilor ei, Comnenii. 

În 1473, urmând lupta între craiul de la Apus și cel de la Răsărit, polonii 
pun în vederea împăratului că Matias va fi lovit în același timp de trei ostiri, 
dintre care una va fi a lui Ștefan. Acesta nu fu întrebat, desigur, și gândurile lui 
mergeau aiurea decât spre asemenea câmpuri de luptă, ce-i erau cu totul 
străine. Tot așa de fără urmări pentru dânsul fu și planul regelui ungur de a se 
împăca, luând pe Hedviga, fata cea mare a lui Cazimir, și, ca zestre, între altele, 
si Moldova, ca si cum aceasta s-ar fi alipit de la sine la stăpânirea unui astfel de 
mire lacom. Nici năvălirea tătărească ce se revărsă asupra părților Chievului 
nu-l atinse. 

Din Răsărit veneau însă știri de mari războaie, care ţineau pe loc şi 
oboseau puterea turcească. Teama de o nouă biruinţă a lui Uzun-Hasan era 
așa de mare pentru Mohamed, încât toţi ostașii săi, toţi ienicerii, spahiii, de pe 
toate moșiile, fură culesi și trimeși în Asia. Numai la Adrianopol o mică ostire 
apăra pe Gem, fiul cel mai mic al sultanului, rămas pentru a cârmui 
pământurile europene ale neamului său. Ali-bei, fiul lui Mihaloglu, plecă de la 


Dunăre, și el se luptă la Eufrat cu perșii; Omar, fiul lui Turakhan, care fusese 
numit, pentru vitejia arătată în 1462 împotriva lui Vlad Țepeș, pașă în Tesalia, 
căzu de sabia dușmanilor. Beglerbegul Rumeliei, căpetenia celei dintâi ostiri, 
pieri și el în această luptă nenorocită, împreună cu doisprezece sangeaci sau 
guvernatori cu dreptul de a purta steag. E adevărat că la 26 iulie Mohamed al 
II-lea izbuti să învingă hotărâtor pe Uzun însuși, care venise cu doi fii, dintre 
care unul fu ucis. Însă pierderile turcilor fură mari. „Otomanul”, scria mai 
târziu turcomanul către Stefan-vodä, „a înfrânt o părticică dintre ai mei, dar, 
unde mi-a fost ucis unul, zece din ai lui au picat”. În Polonia se zvoni că și 
lupta aceasta ar fi fost o biruinţă a lui Uzun și că sultanul ar fi fugit spre 
Constantinopol, unde se știa că se luau măsuri de apărare. De fapt, si 
învingătorul, și învinsul se putură întoarce în sălașele lor de iarnă, şi 
zguduitura fusese așa de puternică pentru turci, încât se luară măsuri ca o 
răscoală să nu izbucnească în Bosnia și Serbia, unde începuse a se clădi, încă 
din iunie 1471, cetatea Sabat. Uzun-Hasan nu-și pierdu nădejdea de a răpune 
pe turci în Asia, și, la începutul noului an musulman, el trimese la „domnii 
frâncilor” din Europa pe medicul său Isac-beg, pentru a li cere ajutor. Isac veni 
pe drumul, cel drept al Caffei, dar trecu, îndreptându-se spre Apus, unde erau 
Veneţia și papa, sprijinitorii tuturor silintilor împotriva sultanului, și prin 
Moldova. Către stăpânul acesteia el aducea o scrisoare a lui Uzun, în care el 
deslușea cele întâmplate în anul trecut si cerea ca Stefan să-i ajute a răspândi 
în lumea creștinilor faima isprăvilor și mărimea planurilor sale. 

Astfel se îndemnă Ștefan-vodă să dea lovitura cea mare lui Radu, adică 
turcilor rupti de oboseala războiului asiatic. 

La 29 octombre 1473 se știa la Ragusa, pe malul Mării Adriatice, unde 
veneau necontenit stafete din orașele turcești, că sultanul e încă în Asia și că 
nu e sigur dacă el va ierna în Brusa sau în Constantinopol. La 8 novembre, 
domnul Moldovei, plecat deci cu vreo săptămână înainte, se afla la Milcov, și 
aici, dând steaguri cetelor sale, el poruncea războiul împotriva vecinului. Radu 
era înștiințat de ce-l așteaptă, si el își strânsese boierii si gloata. Abia la 18 ale 
lunii se dădu lupta la un vad, departe trei zile de București, deci chiar lângă 
graniță, la Râmnicul-Sărat. Turcii, de tot puţini, ce se aflau în oastea 
munteană, nu putură opri fuga lui Radu, învins după o frământare de trei zile, 
care arată că și în acest vlăstar al lui Vlad Dracul se deștepta în unele 
împrejurări îndărătnicia, cerbicia drăcească a neamului său. 

Ștefan se luă pe urmele lui, și nu se opri decât înaintea cetăţii de pe 
Dâmboviţa a Bucureștilor, întăriturile cetăților muntene erau foarte slabe: un 
sant noroios și pari bătuţi unul lângă altul. Hrana lipsea în Bucureștii prinși pe 
neprevăzute si din satul cărora fugise locuitorii. Mai sigur era Giurgiul, din 
apropiere. Radu știa că o vistierie ca aceea ce ascunsese în curțile sale 


bucureștene se poate face la loc din dăjdi și dijme, că nici o primejdie decât a 
unei robii încunjurate de toată cinstea nu ameninţa pe doamna sa, Maria, și pe 
cele două fete, dintre care una se chema tot Maria, ce se aflau lângă dânsul. Pe 
când pentru el a fi prins însemna tăierea capului înaintea lui Laiotă, care se 
bucura în tabăra lui Ștefan de prada sa apropiată, strânsă în unghiul morţii 
acuma. În noaptea chiar când moldovenii își învârtiră caii sub movila pe care se 
înălța cetatea, el se strecură în pădurile apropiate ale Cotrocenilor, și îndată 
ocrotitorii din Giurgiu îl avură în mijlocul lor. 

A doua zi, la 24 novembre, Ştefan-vodă și vodă Laiotă puteau să intre în 
voie în Bucureștii care nu mai aveau de ce să se apere. Ștefan încărca vistieria 
fugarului, făcu loc între boierii săi doamnei și celor două domnite, niște fetiţe 
încă, dintre care una era să-i fie mai târziu soţie, ridică mulțimea de steaguri 
din biserica curţii, si, după obișnuitele ospete de trei zile, el se întorcea înainte 
de sfârșitul lunii spre Suceava. De aici, el trimetea în decembrie regelui Poloniei 
douăzeci și opt de steaguri, care mărturiseau pentru oricine biruinţa pe care o 
vestea în scrisorile sale. Primirea lor se făcu la Wyslicza în Galiţia, unde trecuse 
Cazimir din Cracovia, pentru a petrece sărbătorile, la 16 ianuar 1474, într-o 
duminică. 

Laiotă rămăsese domn muntean, măria-sa Basarab cel de-al doilea. El 
domni însă o lună în capăt, de la 24 novembre la 23 decembre. În adevăr, turcii 
se întorsese acum din Asia, și pe toate drumurile Balcanilor roiau cetele lor 
care apucau spre moșiile, orașele, cetăţile unde erau obișnuiți să stea. Pacea cu 
Uzun-Hasan se socotea ca sigură, și sultanul nu oprise în iernatece pe nimeni, 
rămâind numai cu ienicerii săi. Când auzi despre ce îndrăznise a face domnul 
moldovean în lipsa sa, el porunci îndată noului beglerbeg al Greciei, stăpânul 
tuturor ostașilor din Europa, bosniacul Soliman-beg Eunucul (Hadâm, 
Hadâmbul), să pedepsească pe călcătorul de pace, care nu-și plătise nici birul 
pentru anul acesta, să gonească pe omul de paie adus de dânsul — în care însă 
unii văzuse pe Vlad Țepeș însuși, care stătea acum liber la Buda și dorea să 
tragă în ţeapă iarăși oameni, pe când în închisoare trebuia să se mângâie cu 
șoareci și paseri — și să așeze în București iarăși pe credinciosul Radu. 

Știrea despre luarea acestor măsuri de răsplătire sosi la Ragusa prin solii 
orașului plecaţi din Constantinopol la 28 decembre. Încă de la 23, cu două zile 
înainte de Crăciun, Laiotă fusese bătut de o armată de 15.000 de turci, pe care 
nu avea cu ce s-o înfrunte, învingătorii săi, oaste mai proastă a sangeacilor de 
margine, navrapi sau azapi dintre acei ce puteau prăda singuri, dar nu se 
puteau lupta fără ieniceri, se luară după dânsul, care fugea la „părintele” său 
din Moldova. Ștefan nu se aștepta la această răpede schimbare a lucrurilor, și 
ei putură pătrunde până la târgul de vamă, neîntărit, al Bârladului. Când 
domnul se cobori însă în Tara-de-Jos, făcând tabără la Vaslui, unde stătu până 


în februar, jefuitorii plecară, zburătăcind îndărăt, spre a căuta, în Ţara 
Românească, a păgubi și ucide pe boierii ce se dăduse de partea domnului de 
patru săptămâni. Aici, la Vaslui, îl găsiră pe Stefan trimeșii poloni, Byszowski si 
Suhodolski, care aduceau îndoita făgăduială că oastea Podoliei va veni în ajutor 
și că se va stărui pentru pacea cu Radu. Ajutorul nu sosi, firește, niciodată, iar 
cât pentru împăcăciune, Ștefan, încă în tot focul mâniei sale, răspunse că nu-i 
trebuie, căci Radu e una cu turcii. 

Domnul va fi stat în lagăr, unde-și adusese doamna, pe fiul cel mare, 
Alexandru, și pe fată, Elena, până ce se văzu în mai că beglerbegul pleacă 
asupra Albaniei și că el va avea deci liniște în acest an. 

Liniștea aceasta o mai asigura o împrejurare cu totul neprevestită. Radu 
nu se putu bucura de izbânda pe care i-o câștigaseră turcii. Cine știe cum, 
bietul om muri - mai curând într-o ciocnire cu oamenii lui Laiotă, pe care fără 
îndoială că Ştefan îl trimisese iarăși, din tabăra sa, și-i dădu necontenit ajutor. 
Laiotă era un om fără conștiință și fără recunoștință, între altele și fiindcă era 
foarte slab și fără prieteni. Putea el să se încumete a rămânea domn fără voia 
turcilor? Şi puteau să-l respingă aceștia, care nu mai aveau nici un fiu de domn 
la dânșii, când el venea să ceară acum iertare sultanului, făgăduind bir și 
aducând bani? El aduse și în oastea turcească - al cărei rost în Asia, împotriva 
lui Uzun-Hasan, nu se încheiase cu totul atunci când scrisorile acestuia 
răscoleau toată lumea creștină până în Franţa - un ajutor de câteva mii de 
oameni. La 26 iunie el se întorsese și vestea brașovenilor că „și-a făcut pacea” 
cu împăratul păgân. 

Își stricase însă pacea cu creștinii. Deocamdată întoarcerea lui Laiotă se 
făcu în liniște, căci, după ce i se luase lui Ștefan grija turcilor, care duceau 
acum cu multe greutăţi împresurarea cetăţii Scutari în Albania venețienilor, 
venise grija tatarilor. Crâmlenii, sub călăuzirea unui fiu al lui Hagi-Ghirai, 
Aidar (Haidar), prădară strașnic, la sfârșitul lui iunie, în preajma Nistrului, 
până sub zidurile Cameniţei; palatinul polon, Mihai Buciatchi, fugi înaintea lor. 
În același timp, însă, trimeși ai sultanului ajunseră în Moldova, și ei cerură lui 
Ștefan următoarele lucruri, pe care le putea da numai un învins fără nădejde: 
ieșirea moldovenilor nu numai din Chilia, ci chiar din Cetatea-Albă, și plata 
birului rămas în urmă. 

Era să fie deci război cu turcii, un mare război, hotărâtor pentru soarta 
românimii întregi. Nimic nu-l mai putea înlătura. Și dacă Laiotă, credinciosul 
sultanului, va fi, în clipa cea grea, domn al Ţării Românești, năvălitorii vor 
putea pătrunde până la Milcov, și necontenit ei vor avea hrana lor din grânare 
românești. Nerecunoscătorul trebuia înlăturat. 

Pentru această goană de domn, Ştefan găsi un ajutător. În 1474, voievozii 
Ardealului erau loan Pongrâcz și Vlasie Magyar. Acesta din urmă ţinea la 


dânsul pe Basarab cel Tânăr, care, de când Laiotă era om turcesc, va fi căutat 
într-una să fie pus în locul lui. Dacă ar fi cerut porunci de la regele Matiaș, care 
stătea acum departe, în Silezia, la Breslau, cu totul cuprins de alte interese, i s- 
ar fi răspuns să nu tulbure liniștea la acest hotar. Dar de mai multă vreme 
voievozii Ardealului se deprinseseră a lua de la sine hotărârile lor, pentru care 
fapt ei răspundeau. Între Ștefan și voievodul din Ardeal se făcu o învoială, în 
puterea căreia Laiotă trebuia să fie înlocuit cu Basarab cel Tânăr într-o îndoită 
năvălire de iarnă. 

La 1 octombrie, deci, Stefan era înaintea cetăţii Teleajinului, căci încă de 
la înfrângerea lui Radu muntenii nu mai stăteau în Crăciuna și în ținutul 
Putna, așa încât singura piedică în calea dușmanului era această cetate din 
Prahova. Pârcălabii fură tăiaţi, familiile lor, averea lor prinse. Vlasie Magyar sau 
mai de grabă vicevoievodul și comitele secuilor, Ștefan Bâthory, care fusese de 
față la Baia si se incredintase cu ochii săi de vitejia și hotărârea moldoveanului, 
sosi cu Basarab cel Tânăr în același timp: respins întâi în întâlnirea de la 5 ale 
lunii, el răzbi la 20 pe Laiotă. 

[Notă: Numai așa se pot lămuri știrile, singure pentru aceste fapte, ale 
Cronicii moldovenești. Dlugosz spune că Ștefan ar fi bătut el pe Vlasie Magyar, 
venit cu 6.000 de oameni în Moldova. Împrejurările timpului, închinarea lui 
Laiotă către turci, prezenţa lui Tepelus în tabăra lui Stefan în 1475, ajutorul de 
secui în lupta de la Podul-Înalt, nebunia ce ar fi fost o luptă între ardeleni și 
moldoveni când turcii îi amenințau deopotrivă fac să nu se poată primi 
explicaţia lui Dlugosz.] 

Turcii zădărniciră însă aceste biruinti. Văzând că orice silinti nu izbutesc 
în Albania, sultanul îndreptă pe Soliman beglerbegul asupra Moldovei, cu 
porunci să aducă de barbă pe voievod, să ierneze la Camenița si de aici să se 
arunce asupra leșilor și ungurilor. Ștefan se dădu îndărăt față de cele dintâi 
cete ale turcilor care trecură Dunărea în ajutorul lui Laiotă. Iarăși el făcu 
tabără la Vaslui, ca și la începutul anului: aici primi el pe trimesul venețian 
Paul Ogniben, care se întorcea din Persia, de la Uzun-Hasan, și-i dădu, la 29 
novembre, o scrisoare către papă, asigurând pe acest căpitan firesc al întregii 
creștinătăți amenințate că a primit vești de la Uzun prin solii acestuia și prin 
Ogniben, și că, despre partea lui, e hotărât „a se lupta din răsputeri pentru 
creștinătate”. Totuși, de nicăieri nu-i venise nici un ajutor însemnat decât secuii 
— vreo 5.000, după mărturisirea lui Stefan însuși către regele Poloniei — si, pe 
lângă dânșii, ostași unguri — 1. 800, după socoteala regelui Matiaș. Pe aceștia îi 
lăsase pe toţi, comitele secuilor întorcându-se acasă, căci Ardealul n-avea voie 
să înceapă un război, plin de urmări, cu turcii înșiși. Basarab cel Tânăr se afla 
și el pe lângă Ștefan, cu câţiva fugari, în tabără, între „viteji”, curteni, hânsari, 
boieri, în mijlocul ţărănimii care venea din munţi și văi la tabăra lui vodă ca să 


apere ţara, ţara lui și ţara lor — frumoși luptători simpli, cu căciuli înalte, lungi 
plete și ochi de foc, purtând unelte de muncă prefăcute în unelte de luptă și 
arcuri atârnate pe umeri — el petrecu sărbătorile de iarnă cu mai multă evlavie 
decât totdeauna. La ospetele de Crăciun păharele păreau a cuprinde pentru 
multi, pe care trebuia să-i aleagă soarta, împărtășania, sfânta împărtășanie cu 
neamul lor, înaintea morţii. Cu toţii se legară a posti patru zile cu pâne și apă 
dacă Dumnezeu va scoate din primejdie pământul ostenelilor lor. 

Căci în zările albe ale miezului iernii înaintau mulțimile negre, zecile de 
mii de dușmani, ieniceri, spahii și gloată, ca lupii flămânzi. 

Cartea IV. 

LUPTELE CU TURCII. 

I. LUPTA DE LA PODUL-ÎNALT. 

Stefan avea deci o oaste de tärani: vreo treizeci de mii de tärani, din 
Nistru — pe unde nu erau încă rușii — în munte, din codrii Bucovinei — pe unde 
nu erau încă nemţii - în Dunăre. Vodă-i chemase la vânătoare de iarnă în 
pădurile Vasluiului și Tutovei, și ei veniseră făcându-și cruce la plecare, 
obișnuita lor rugăciune fără cuvinte, care se ascultă în ceruri. Erau tot vânători 
pricepuţi și ageri, din neam în neam; astfel, ei își îndepliniră sarcina cu 
destoinicie: mânară fiarele în hätis și le uciseră. 

Soliman Eunucul, beglerbegul Greciei, veni la Dunăre cu vreo 100.000 de 
ostași, în stare să se lupte cum trebuie, și cu vreo 20.000 de ţărani creștini din 
Bulgaria, care deschideau drumurile și duceau carele cu proviant. Cu dânsul 
se unise, poate aici, în preajma apei, amândoi feciorii lui Mihalogli, stăpânii 
temuti ai acestei granite dunărene. Domnul muntean, bietul Laiotă, care totuși 
în fundul cugetului — ca oricine din neamul său - era mai bucuros să fie cu 
creștinii, cu toate că nu putea fără învoirea și sprijinul păgânilor, fu silit să-și 
adune boierii și satele, pentru a merge, cu inima frântă și fața acoperită de 
rușine, în urma turcilor ce veneau ca să dărâme o domnie românească, să 
piardă o parte din poporul lui. 

Dunărea se trecuse foarte lesne pe la Nicopol. Nu era nevoie de nici o 
corabie, căci iarna întinsese de la un mal la celălalt podu-i de gheaţă ninsă. 
Salahorii bulgari făcură drum larg prin zăpadă și dreseră podurile peste râpi, 
bălți și râuri. Hrană era din destul, cât timp se străbătea pământul supus al 
Țării Românești. Iarna se îmblânzea, tăindu-și gerul, așa încât și ea se arăta 
priincioasă năvălitorilor. 

Așa se ajunse la Milcov. De aici însă până la adăpostul măcar al 
dușmanului nevăzut - undeva, în vreo pădure neagră, lângă o apă prăpăstuită 
— mai era drum. 

Căldura desfundase drumurile, înecase ogoarele, slăbise gheaţa întinsă 
de asprul decembre asupra apelor. Sara și dimineaţa, zarea se pierdea în 


neguri, în care se năzăreau stafii de luptători pentru turcii obosiţi, care aveau 
pe sufletul lor povara înfrângerii proaspete de la Scutari. După ce se trecu 
Siretul, râul de graniţă, pustiul se deschise pretutindeni: înaintea lor, în 
dreapta, în stânga; satele erau o grămadă de dărâmături; focul pus, fără părere 
de rău, de țăranii plecaţi la oaste, ale căror familii erau adăpostite departe în 
Tara-de-Sus, sau spre munte, nimicise cäsutele și bordeiele. Apă nu se găsea 
decât în bălțile otrăvitoare. Necontenit se așteptau care cu pâine de la munteni, 
căci Moldova nu voia să-și hrănească dușmanii. 

Drumul fusese ales foarte rău, numai cu gândul de a găsi mai răpede pe 
Ștefan, de a-l zdrobi, a-l „prinde de barbă”, cum era porunca, a supune 
Moldova și a prăda apoi la răsăritul și la apusul ei. Pe malul drept al Siretului 
se urca larga cale a negustorilor, care ducea la capitala ţării. Dincoace, intrai 
curând în ţinutul dealurilor îngrămădite, văilor înguste, râurilor cu maluri 
înalte, mlaștinilor făcute de ploi în adâncuri. Nenumărata mulțime frământa 
mocirlele câteva zile, în umezeala rece a dezghetului, nutrită neîndestulător și 
fără rânduială, härtuitä de dușmanul veșnic ascuns, care ucidea fără greș pe 
cercetași, pe vânătorii de pradă și de hrană, pe bolnavii rămași în urmă și pe 
cei ce rătăceau. 

Lui Ştefan, care vedea cum norocul vine spre dânsul, locurile acestea îi 
erau bine cunoscute, în codrii Vasluiului, pe care vara îi curätise de smârcuri, 
văzuse el pe tatăl său, Bogdan-vodă, strivind pe poloni, dându-li jos de pe cai 
căpitanii, morţi, silindu-i să părăsească pământul de pustiu și curse al 
Moldovei. Nu tocmai departe de Crasna, care văzuse biruinţa de la 1450, el își 
așeză oștile în calea turcilor. 

Stătu pe drumul de negot: care ducea la Cetatea-Albă, pornind tot din 
Suceava. Dușmanii veneau de la Bârlad, trecuseră de Vaslui și acum ei apucau 
spre Iași, unde erau curți domnești din timpuri mai noi. În locul unde pârâul 
Racovätului se varsă în Bârlad, făcând o mlaștină între păduri, trecerea era 
deosebit de primejdioasă. Un pod de lemn lega cele două râpi, pod bun pentru 
drumeții obișnuiți, chiar și pentru carele de marfă ale liovenilor, dar cu totul 
nepotrivit pentru a ţine greutatea cămilelor, a tunurilor, a miilor de cai, a 
zecilor de mii de oameni - bulucul, veșnic îngrămădit, al turcimii. 

[Notă: Podul a fost refăcut din piatră de Gavril hatmanul, fratele lui 
Vasile-vodă Lupu, care Gavril avea moșii în ţinutul Vasluiului.] 

Din desișuri, guri de tun, ca niște ochi de mort, pândeau podul deasupra 
prăpastiei umede. În marginea codrului așteptau secuii cu săbiile. Iar în fund 
ardeau în noaptea de ianuarie, a treia zi după Sfântul Ioan, nouăsprezece ale 
lunii, focurile la care se încălzeau ţăranii în cojoace, cu arcele pe umeri și 
ghioagele rezemate de fagi și stejari. Stafetele spusese că turcii se apropie, că 
sunt la cel din urmă popas și vor veni o dată cu ziua. 


Se ridică atunci o dimineaţă care nu semăna cu dimineaţa roșie a 
înfrângerii polonilor. Acum era o dimineaţă oarbă, cu neguri groase lăsate pe 
lumina ei. În chiote de îndemnare și de îndreptare, venea învălmășala de 
călăreți a beglerbegului prin glia cleioasă, tăiată de mărăcini si de laturile 
buruienilor uscate. Cei ce apucară a răzbate se suiră pe scândurile podului, 
grăbiţi spre moartea ce pândea în ceaţă. 

Tunarii ţintiră după zgomot, din amândouă laturile drumului mare, și 
podul se prăbuși în răcnetele de spaimă și durere pe care le înăbuși îndată 
chiotul ce cutremură pădurea. Ca o ploaie deasă și iute, ropotiră îndată 
săgețile: erau așa de multi dușmanii, așa de invälmäsiti în strâmtoarea pieirii — 
Termopile ale neamului nostru - încât arcașii nu puteau greși. Ele veneau din 
toate părţile, mânate de un vârtej de ură. Fuga era cu neputinţă: gloatele 
nebune se împingeau tot înainte, și cei din urmă, grăbiţi să räsufle în larg, nu 
știau ce oprește pe cei dintâi. 

Groaza dădu aripi acestora. Un iures puternic, și poate pădurea 
blestemată își va pierde farmecul ucigaș! Strivind trupuri care făcuseră a doua 
oară un „pod înalt” deasupra râpei în care curgeau acum valuri roșii deasupra 
tinei, spahiii în haine bogate, pe cai aräpesti se aruncară asupra izvorului 
sägetilor. Secuii fură cälcati în picioare si se împrăștiară lăsând multe trupuri 
în urmă. Ei erau străini, și fuga nu le descoperea căminurile. Ţăranii știau însă 
ce-i așteaptă pe dânșii si pe toţi ai lor, din neam în neam, dacă se vor clinti 
dintre copacii aceștia ai codrului, dacă o spărtură se va face în zidul lor de 
piepturi goale. Topoarele, securile, ciomegele, ghioagele bătură turbat asupra 
haitei lupilor; coasele începură să taie holda cruntă a picioarelor cailor turcești. 
Cu cât ţinea mai mult frământarea, cu atâta amestecul se făcea mai strașnic în 
desișul zăpăcit al dușmanilor. Ei nu mai știau nici pe cine au în faţă, nici 
pentru ce se luptă. Sultanul nu era în mijlocul lor ca să strângă pe toţi în jurul 
lui și să-i îndrepte, pe când dincolo domnul călăuzea toate mișcările. Ziua nu se 
limpezise încă pe deplin, când toată puterea vrăjmașă, pedestrime, călări, 
salahori, tunuri, lăsă lunca sângeroasă și fugi, cete-cete, în toate părțile. 

Si în ziua aceea de marţi, a desăvârșitei biruinte — cea mai mare din viața 
lui Ştefan si asupra celui mai puternic dușman -— și miercuri, și joi, pâlcuri de 
vânători se tinurà în urma dușmanilor. Mlaștinile îi inghiteau, pădurile îi 
prindeau în braţele lor negre, dându-i în puterea românilor, gheaţa râurilor se 
sfărâma, prăbușindu-i în adâncimi. Secerișul de iarnă al trupurilor urma ziua 
și noaptea. 

Unii dintre învinși avură mai mult noroc în nenorocirea lor si nemeriră la 
vadul cel mai apropiat, al Oblucitei, care ducea la Isaccea, pe pământul turcesc 
al Dobrogei. Alţii crezură că se asigură mai bine năpustindu-se peste Siret 
înapoi în ţara lui Laiotă. Dar acest domn slab era necredinta în chip de om. El 


știa că în tabăra lui Ștefan se află Basarab cel Tânăr, care cercase în toamna 
trecută să-i smulgă domnia; el vedea că turcii nu pot răpune pe puternicul 
domn moldovean, el se aștepta ca ungurii din Ardeal, care primiseră cu cea mai 
mare bucurie vestea izbândei lui Ştefan, ca însuși craiul Matiaș, care răspândi 
îndată în lumea întreagă vestea isprăvii strălucite pe care-o făcuse voievodul 
său moldovenesc, să se amestece îndată în afacerile răsăritene. Astfel, ca să se 
îmbuneze cu creștinii dimprejurul său, el lovi câteva frânturi de oaste turcească 
ce-i rătăceau prin ţară, privită de turci ca a lor, și trimese unui prieten ungur 
un steag ca dovadă a vitejiei sale. 

[Notă: Cronica lui Unrest spune că Laiotă („Wasser-Weyda” = Basarab- 
vodă) ar fi fost înţeles cu Ștefan. Scrisoarea din Turda pretinde că „Basarab cel 
Bătrân” a ieșit dintr-o cetate unde era împresurat de turci și s-ar fi luptat 
contra lor. Tot Unrest spune că Laiotă a trimis trofee în Ungaria, după o luptă 
de la 20 ianuar.] 

E drept că și în lupta de la Podul-Înalt el pare să fi cruțat pe români, 
cruțându-se si pe dânsul, adică neamestecându-se mai deloc în crâncena 
învălmășală. 

Din partea lui, Ștefan rămase în locul unde învinsese. El puse să i se 
aducă înainte prinșii, foarte multi la număr, care scăpaseră de moartea în luptă 
numai ca să găsească pe urmă una mai puţin cinstită și mult mai dureroasă. 
Mulţi erau fii de oameni vestiți și bogaţi, așa încât boierii lui Stefan vorbeau de 
răscumpărarea lor. Dar domnul nu voi să audă de târguială pentru a da 
drumul acelor care-i călcase ţara în picioare si întinseseră o mână îndrăzneață 
către cununa sa. „Dacă aveţi atâţia bani și putere, ce-ati căutat aici la mine?”, 
striga el nenorocitilor, care fură infipti în tepile ce împodobiră sălbatec mlastina 
cruntă. Singur fiul lui Isac-beg, din marele neam al lui Evrenos-beg, ce se 
luptase cu Mircea, domnul muntean, fu cruțat de această cumplită moarte. 

Se făcu apoi postul de pâne și apă care se juruise lui Dumnezeu în clipele 
cele grele ale așteptării. Apoi țăranii se împrăștiară pe la satele unde în curând 
mânile lor de viteji erau să trezească sămănăturile noi. Iar „Ștefan-voievod, cu 
mila lui Dumnezeu” — și a nici unui om de pe pământ! — „domn al Ţării 
Moldovei”, stând în scaunul său din Suceava, pe care nu-l putuseră răsturna 
dușmanii, scria, la 25 ianuar, întregii crestinätäti cele ce se întâmplase, cu 
ajutorul celui ce sprijină dreptatea, în lunca Bârladului. „Când am văzut noi 
așa o oaste mare” — spune el tuturor acelor oameni vestiți care nu prea auziseră 
de dânsul până atunci — „ne-am ridicat vitejeste cu trupul nostru și armele 
noastre și le-am stătut împotrivă, şi, cu ajutorul lui Dumnezeu, cel 
atotputernic, am învins strașnic pe acei dușmani ai noștri și ai creștinătății 
întregi, și i-am sfărâmat, și i-am călcat în picioare.” 


Mohamed al II-lea, care era acum un om bătrân și, mai mult încă, un om 
îmbătrânit de gânduri prea mari și de prea multe silinti, fu lovit în inimă de 
vestea nenorocirii din Moldova. Mai multe zile în șir el nu primi pe nimeni; 
pregătirile sale pe apă, de care se temeau atâţia, fură deocamdată întrerupte; 
Ali-beg fu aruncat la închisoare ca cel cunoscător al lucrurilor românești, 
asupra căruia apăsa mai greu răspunderea celor petrecute. Văduva lui Murad, 
mama vitregă a sultanului, Mara, fata despotului sârbesc Gheorghe, recunoscu 
faţă de trimesul venețian că așa o înfrângere n-au mai avut să îndure turcii. 

Însă cel mai mare dintre sultanii pe care-i avuse până atunci turcii, 
cuceritorul Constantinopolei, al Serbiei, al Bosniei, al Caramaniei, nu era 
dintre aceia care-și dau înapoi mâna după ce n-au izbutit într-o lovitură dintâi. 
El se hotări să meargă însuși ca să pedepsească pe Stefan, și strânse în același 
timp o minunată flotă cu peste trei sute de corăbii, pline de azapi și de câțiva 
ieniceri. La 19 mai corăbiile ridicară ancorele lor din portul capitalei turcești, 
și, peste două zile, Mohamed însuși își strângea cortul pentru a merge la 
Adrianopol. 

Acum era vremea ca toţi lăudătorii lui Ștefan să arate prin fapte că-i sunt 
recunoscători pentru ceea ce făcuse el în folosul creștinătății. 

Datoria aceasta față de el si față de dânșii toți atingea întâi pe regele 
Poloniei, căruia Ștefan îi făcuse atâtea jurăminte, căruia și acum îi închinase 
treizeci și șase din steagurile culese la Podul-inalt. Lui îi scrise deci în cuvinte 
mai călduroase și mai mișcătoare, la această mare nevoie a sa cerându-i, încă 
din mart, 2.000 de ostași deprinsi și la apărarea cetăților, ca să-i așeze în Chilia 
și Cetatea-Albă, de care turcii se apropiaseră pe gheaţă si în năvălirea lor 
trecută. Mai voia, pe lângă aceasta, ca oastea Rusiei vecine să se adune la 
Nistru, ca porţile Cameniţei să-i fie si lui deschise la o nenorocire și ca însuși 
craiul să se grăbească a-i veni în ajutor, cu toate puterile. 

Mulţi dintre poloni chiar găseau că așa se cuvine a se face. Dar măria-sa 
craiul Cazimir era un om greoi, care se mișca mai ales cu greu când la capătul 
drumului îl aștepta un adevărat război, plin de răspundere. Trecuseră două 
săptămâni de la plecarea lui Mohamed al II-lea din Constantinopol, și acest 
trufaș ocrotitor al Moldovei, mare la vorbe și încetinel la mișcări, era abia la 
Lublin. Aici stătu de la 5 iunie până la 20, și când, peste două zile de drum, el 
ajunse într-un loc încă foarte depărtat de Lemberg, necum de Moldova, ce ardea 
de nerăbdare, i se aduse vestea că ostașii coborâti din corăbiile turcești au luat, 
la 6 ale lunii, capitala negotului Mării Negre întregi, Caffa, de unde aveau atâta 
nevoie negustorii poloni. Cazimir crezuse că a făcut totuși ceva de folos, poftind 
pe sultan, printr-un polon prins în lupta de la Varna, la 1444, și care știa astfel 
turcește, să nu cumva să se atingă de Ștefan-vodă, care stă sub aripa sa, de 
vultur trândav! 


Să fie ungurul mai bun decât leahul, își zise Ștefan, în fața căruia norul 
turcesc se ridica tot mai sus în văzduhul străbătut de fulgere războinice. 
Învinsul de la Baia era, fără îndoială, un om viteaz, un om ager, și neamul lui 
Ștefan era și neamul părintelui acestui rege! Străbunii măriei-sale ungurului 
Matias purtaseră căciulă, cămașă de cânepă si opinci si tăiaseră mămăligă pe 
talger de lemn, ca și învingătorii de la Podul-Înalt, sărmanii țărani ai Moldovei! 
Înainte de această luptă și în cursul ei chiar, ungurii se luptaseră alături cu 
oamenii lui Ştefan... 

Un întâi sol, om de rând, nu ceru regelui alta decât să făgăduiască lui 
Ștefan un castel în care să se poată oploși în Ardeal, dacă l-ar răzbi turcii, și 
cărți de trecere pentru trimesii de cinste, pe care i-ar îndrepta spre dânsul. 
Cărţile se dădură, iar pentru cetate se lăsă hotărârea pe mai târziu. Se dădură 
și porunci în secuime pentru ca moldoveanul să capete trei sute de luptători de 
acolo. 

În mai încă, porniră spre curtea lui Matiaș craiul, care lăsase acum 
războiul din Silezia depărtată și se găsea în capitala sa din Buda, trei mari 
boieri ai Moldovei: bătrânul Stanciul, fost pârcălab și fruntașul boierimii 
moldovenești, apoi Duma, fiul lui Vlaicu, deci vărul lui vodă, și spătarul Mihai, 
un sfetnic mai tânăr. Ei cereau să vie cu dânșii oameni regali, cu care să se 
poată înţelege de-a dreptul stăpânul lor. 

Dar aceștia zăboviră. În lipsa lor, Ștefan luă ultimele măsuri pentru 
apărarea sa. Vasluiul părându-i-se prea apropiat de dușmani, prea cunoscut 
acestora prin cele ce păţiseră acolo, el își întări tabăra la lași. Când auzi că 
ținta corăbiilor turcești, pe care le călăuzea Ahmed-pasa Stirbul, un vestit 
căpitan ce se luptase de curând și în Asia, e Caffa, el trimise în Crâm pe 
cumnatul său Alexandru, ca să apere Mangupul cu ostași moldoveni. 
Alexandru se sui la Cetatea-Albă pe o corabie italiană, ajunse la cetatea 
părintească, o împresură și o cuceri după trei zile, ucigând pe fratele său Isac, 
înţeles cu turcii, si, astfel, un vechi dușman al lui Stefan. Domnul Moldovei ar fi 
trimes arcasii și hânsarii săi și la Caffa, unde erau destui supuși ai săi, dacă 
genovezii din acest oraș, negustori fricosi, nu s-ar fi dat înapoi înaintea legăturii 
pe care Stefan li-o propunea împotriva lui Isac si a sultanului. 

Cam pe aceeași vreme, niște cete de turci, care veniră în părţile Chiliei 
prădând, fură gonite de dregătorii domnești de la margine, cu pierderi mari 
pentru năvălitori. 

Dar corabia italiană ce dusese pe Alexandru se întoarse la Cetatea-Albă 
cu vești rele. Ahmed-pasa se înţelesese cu tatarii; el tăiase în bucăţi numai pe 
moldovenii ce se găsise în cuprinsul zidurilor Caffei. Ahmed încărcase în corăbii 
un număr din cei mai frumoși copii, din copilele cele mai frumoase ale 
italienilor de acolo, şi-i îndreptase spre Constantinopol, adică spre robie si 


rușine. El însă nu avea de gând să apuce de-a dreptul drumul spre 
Constantinopol: sultanul, pe care podagra-l silise a se întoarce înapoi din 
Adrianopol, împiedecând astfel pentru anul acesta războiul pe uscat împotriva 
Moldovei, i-ar fi poruncit să meargă asupra Cetätii-Albe si Chiliei. 

Ștefan schimbă pârcălabii din Cetatea-Albă; în locul lui Luca și Bâlcu, el 
puse pe Duma, un pârcălab de cinste, care lipsea tocmai pe această vreme din 
pârcălăbia sa primejduită, si pe un neamt, Lucian Hermann, Lutian Hărman, 
venit din Ardeal sau din Polonia, unde avea si legäturi de negot. Chilia, care se 
putea apăra mai greu, având si ziduri mai putin tari decât cele ridicate de 
genovezi la Cetatea-Albă, fu dărâmată. Dar temerile lui nu scăzură prin aceste 
măsuri de apărare: la 20 iunie, din lași, el grăbea pe solii săi la unguri să se 
întoarcă împreună cu trimesii craiului si li cerea să îndemne printr-o ștafetă 
grabnică pe Matiaș însuși a veni spre Carpaţi, „cât se va putea mai răpede, zi și 
noapte, cu toată puterea măriei-sale si cu toate oștile ce i-a dat Dumnezeu, ca 
să nu ne lase să pierim, noi și țara noastră, de acești păgâni”. În adevăr, el 
aflase că Mohamed va pleca spre Dunăre si că Ahmed-pasa se apropia cu 
corăbiile sale biruitoare ca să înnoiască pe pământul moldovenesc grozăviile și 
prada din Caffa. Pe munteni îi socotea că sunt iarăși supuși cu totul turcilor, că 
ei îi vor intra iarăși în ţară — „căci muntenii sunt pentru noi tocmai ca și turcii”. 

Scrisoarea lui Ştefan fu primită în ziua de 25 iunie de oamenii săi la 
Bistriţa; cu dânșii împreună erau Dominic, prepositul de Alba, care mai fusese 
trimis în Ardeal în 1473, Gașpar de Othwan și Mihai din Pesta, solii regelui 
Matiaș. Ei veniră îndată în Moldova, și încă la 12 iulie, îndată după sosirea lor, 
Ștefan făcea să se scrie actul prin care el făgăduia a fi credincios craiului: dacă 
Matiaș va veni cu armele în Tara Românească -— în Moldova lui nu-i trebuia să 
vie, si, cu amintirile sale din 1467, nici regele nu era tocmai bucuros să vadă 
această ţară, — pentru a se bate cu turcii, Ștefan se va alipi la dânsul cu toată 
oastea; tot așa va face, dacă nu va fi împiedecat de boală, ori de un puternic 
dușman, și când Matias va trimete cu același scop un „căpitan” al său; el va 
ajuta Ungaria împotriva oricui, dar nu împotriva Poloniei; Moldova nu va 
adăposti neprieteni ai regelui, certele de hotare se vor lămuri pe cale de 
judecată; negustorii își vor căuta în pace de trebile lor. 

Solii se întoarseră îndărăt cu această hârtie. Ei găsiră pe stăpânul lui 
hotărât să lase deocamdată interesele ce avea în Apus, ca să se facă apărătorul 
creștinătății la marginea răsăriteană a pământurilor sale: putea el, craiul mare 
și strălucit, să facă mai putin decât acest mic domn Ștefan cu ţara lui săracă? 
Cu gândul la cuceririle ce era să îndeplinească în paguba sultanului bătrân și 
bolnav, el iertă cu totul pe Vlad Tepes, căruia-i dete domnia asupra Ţării 
Românești, rămâind să și-o câștige el, cu vitejia lui, cu agerimea lui crudă, 
drăcească. Aceasta o făcu el pe la mijlocul lui iunie, și Vlad plecă îndată în 


Ardeal, unde-l găsim la 4 august în Arghiș și, în toamnă, la Bălcaciu. Dar, pe 
urmă, Matiaș se răzgândi, și el trimise un al patrulea sol, Nicolae, episcopul de 
Knin, la Basarab, care făcea toate făgăduielile, numai să fie lăsat în pace. Laiotă 
luă asupră-și îndatoriri ca și cele luate de Ștefan și rămase domn. 

La jumătatea lui august, înainte de a se afla îndreptarea către creștini a 
lui Laiotă, boierii lui Stefan erau la Buda, și Matias iscălea un act prin care 
incuviinta domnului Moldovei cam lucrurile pe care se îndatorise a le face 
acesta. Și craiul se învoia să ajute însuși pe Ștefan, „dacă nu vom îi ţinuţi”, 
spune el, „de trebi mai însemnate ale crăiei noastre”. El îi deschidea un adăpost 
în Ardeal, de unde va putea oricând să se întoarcă, și va fi sprijinit chiar la 
întors; cetatea de adăpost fu încredințată îndată moldovenilor: era castelul 
Ciceului, în apropierea munţilor Maramureșului. Ștefan se va împăca în sfârșit 
cu Vlad, și hotarele între cele două ţări vor fi ca pe vremea lui Mircea 
munteanul și lui Alexandru cel Bun -— ceea ce nu însemna că Stefan va părăsi 
Chilia sau Putna, căci cea dintâi se ținea de Moldova într-un timp când Mircea 
era încă în viaţă, iar cea de a doua era în mâna lui Alexandru la sfârșitul 
stăpânirii sale. 

La această dată, Moldova scăpase de grijă, prin puterile ei singure, căci 
regele celălalt, Cazimir, se multumise a strânge o adunare la Korczyn, în ziua de 
2 iulie, iar de la Matiaș nu se putea aștepta nimic până la deplina încheiere a 
învoielii. Ahmed-pașa se multämi să trimeată la Cetatea-Albă câteva corăbii, 
care coborâră patru tunuri mari. Românii pârcălabilor ieșiră noaptea din cetate 
și năpădiră asupra turcilor cu atâta avânt, încât tunurile rămaseră pe uscat, 
dar cei ce le adusese căzură în apă. La Chilia pustie nu era nimic de făcut. 
Flota se întoarse astfel întreagă la Constantinopol pe la începutul lui august. Iar 
la 6 septembre Stefan se trezea cu trimeșii lui Cazimir, doi nobili si un canonic, 
care-i cerură să întărească faţă de craiul nevolnic vechile legături. Ceea ce se 
făcu, firește fără urmări, și pentru unul, și pentru celălalt. 

Era să vie măcar regele celălalt, despre ale cărui pregătiri pe Dunăre se 
spuneau lucruri mari și care trimetea pe mai multe drumuri oștile sale 
împotriva turcilor? 

Corvinul veni în adevăr la Sabat, pe care-l încunjură multă vreme și-l luă 
în sfârșit, cu toate că apărătorul era vestitul Ali-beg Mihaloglu. Cum era cam 
lăudăros, creștinătatea întreagă răsună de vestea acestei isprăvi de iarnă, care 
nici într-un chip nu se putea pune alături cu isprava de iarnă din 1475 a lui 
Ștefan. Dar de aici regele nu merse mai departe. O singură ceată se trimese 
înainte asupra orașelor din Bosnia, în fruntea ei stăteau despotul Vuc, 
coborâtor al stăpânilor Serbiei, și Tepeș al nostru, care ei vor fi cerut să li se 
îngăduie această pradă, pentru care Vlad chemase pe boierii săi adäpostiti în 
Ardeal. La Srebrnica, unde erau minele cele mari de argint, și în alte două 


locuri, cele două căpetenii făcură un război cum îl știa Tepes din zilele sale de 
domnie românească: năvălitorii se îmbrăcară turcește într-un rând, în altul ei 
încunjurară o pădure si căzură pe la spate asupra țăranilor înarmaţi; Vlad 
rupea cu mânile sale pe turci și-i urca în ţepi ca odinioară. Când se întoarseră 
ei cu prada, regele era însă de mult la Buda, turcii prădaseră în februar până la 
Oradea, și planul marelui război cu turcii, în care s-ar fi amestecat și Vlad si 
Ștefan, iar venețienii ar fi plătit cheltuielile, se împrăștie ca un vis strălucitor. 
Veneţia trimese numai pe un secretar care să vadă ce se petrece în Moldova; 
papa se mulțumi a face episcop catolic al Cetätii-Albe pe solul lui Stefan, Petru; 
alții lăudară pe luptătorul viteaz și-l uitară a doua zi. 

ÎI. LUPTA DE LA RĂZBOIENI (VALEA-ALBĂ) 

În primejdiile nouă îi rămânea lui Ștefan un singur tovarăș: boierimea, și 
mai ales țăranii Moldovei. Cu ei era să lupte din nou pentru ţara lor. Și astfel 
era să se dovedească adevărul spuselor solilor săi la Veneţia, care răspunseseră 
la îndreptăţirea că banii se dau doar regelui ungur, care e domnul lui Stefan: 
„că Stefan-vodä nu e supus întru nimic regelui Ungariei, ci domn al ţării si 
poporului său”. 

De data aceasta nu mai răsună lumea de vestea pregătirilor turcești. 
Cazimir al Poloniei putu să se bucure în liniște de nașterea celui de-al 
unsprezecelea copil al său, bucurie de părinte fericit, care-l molesi cu 
desăvârșire. Matiaș din Ungaria, mult mai tânăr, avu tot răgazul să se 
gândească la a doua căsătorie, care trebuia să-i aducă o nevastă frumoasă, 
împodobită cu toată creșterea bună, cu toată știința timpului și cu o zestre de 
100.000 de galbeni. Iarna trecu în cea mai deplină pace. 

În primăvară, Stefan se cobori din Suceava spre Tara-de-Jos. În mai 
1476, la 22, el se afla în Iași, unde stătuse atâtea zile de așteptare dureroasă în 
vara anului trecut: acum îl vedem întărind unor supuși ai săi stăpânirea peste 
pământul lor. Nu mai ropotesc, ca altădată, ștafete în toate părţile. 

Pe această vreme Ștefan trebuia să știe însă de pregătirile sultanului. 
Acesta, la care venise un om al domnului Moldovei ca să afle soarta familiei 
domnitoare în Mangup, ce fusese prinsă la cucerirea cetăţii în decembrie 
trecut, dusă la Constantinopol și măcelărită, răspunse printr-o solie care cerea 
iarăși ceea ce n-ar fi putut da decât un domn slab și înjosit: haraciul pe cei trei 
ani de zile de când ţinea războiul, cetăţile de la Dunăre, prinsii din oastea 
beglerbegului, și mai ales fiul lui Isac, robii genovezi care fugiseră de pe o 
corabie si se coborâseră la Chilia, de unde fuseseră duși la Suceava și, în 
sfârșit, lăsarea la Constantinopol, ca ostatec, a lui Alexandru, moștenitorul 
coroanei moldovenești. Ștefan respinse aceste cereri în chipul sângeros pe care- 
l întrebuinţase și față de obräznicia solilor tătărești; el ucise pe aceea pentru 


care i se aruncau amenințările și trimise îndărăt cu rușine pe dregătorii 
împărătești. 

Mohamed al II-lea strânsese un mare număr de corăbii pe mare și în 
râurile din apropierea Dunării. Beglerbegul României pornise înainte, oprindu- 
se la Sofia, și la 13 mai bătrânul padișah se îndrepta și el spre acest oraș, între 
albele coifuri de pâslă, tuiurile cu crai nou și cozi de cal și sangeacurile verzi, 
ce-i întovărășeau călătoriile de cucerire și pradă. 

Toată lumea credea că el va merge asupra ungurilor ca să li răsplătească 
rușinea de la Sabat și jafurile, neomeniile din Bosnia. La Belgrad se făceau în 
grabă întărituri. Un trimes anume al papei venise la Buda ca să apere cu 
sfaturi și anateme Ungaria de vreo năvălire a polonilor, care nu încheiase încă o 
pace trainică. 

Din Sofia poate porni, în același timp, o oştire spre Marea Neagră sau 
părţile apropiate ale Dunärii-de-Jos și alta spre Sava, care despärtea 
pământurile mai vechi ale crăiei ungurești de locurile de veșnice lupte ale 
Serbiei și Bosniei. În stânga se desfăcură însă numai câteva cete, care dădură 
de lucru ungurilor de la hotare sau trecură Dunărea pe furiș, prădând în Banat 
și în părţile vecine ale Ungariei. Fraţii Mihaloglu aveau și acum grija în aceste 
părţi, unde de mult timp ei se deprinseseră a stăpâni. 

Sultanul însuși porni spre dreapta, și la 22 mai el se afla la Varna, 
asteptând corăbiile care-i aduceau lemne pentru poduri, tunuri și unelte de 
război de tot felul. Se spune că aici ar fi venit la dânsul, aducând o frumoasă 
șubă, împodobită cu aurituri, mărgăritare si pietre scumpe, un trimes leșesc, 
care pornise încă din 1475 ca să îmbuneze inima lui față de Ștefan: dacă a fost 
în adevăr așa, atunci trândăvia solului era deopotrivă cu încetineala stăpânului 
său! Oricum, un trimes al lui Cazimir se înfățișă totuși în tabăra întinsă a 
împăratului păgân, care punea să se răspundă - nu la 22, ci încă de la 19 mai 
— cu vorbe goale vorbelor goale. Apoi crainicii dădură semnul plecării mai 
departe, în marginea mării celei rele, pe care primăvara o înseninase prin 
zâmbetul și dezmierdările ei. 

Atunci Ştefan înţelese că lui i-a venit ceasul luptei cu moartea. De 
nicăieri nimeni nu se mișca pentru dânsul. Papa era deprins să dea bani 
numai regelui Ungariei, care se lăuda pretutindeni, mușcându-și buzele de 
necaz, că Ștefan acesta, câștigătorul de biruinte, e un căpitan al lui, un voievod 
supus, căruia nu i se poate da nimic de-a dreptul fără a se înjosi cinstea lui 
regală. Venețienii trimeteau pe domn la preasfântul părinte din Roma, care 
singur are chemarea de a sprijini pe creștinii ce se află în primejdie și apără cu 
sângele lor crucea lui Hristos; cât despre dânșii, bogatii negustori își aduceau 
aminte că au dat 200 de galbeni cu împrumut oamenilor lui Ștefan veniți în 
orașul lor și-și îndemnau secretariul aflător în Moldova să ceară acești bani 


pentru a se hrăni acum cu dânșii. Se mai gândeau să ridice pe tatari asupra 
turcilor, și astfel, fără cheltuieli, să dea un tovarăș de luptă moldoveanului. 

Cazimir al Poloniei se întoarse din Prusia abia la jumătatea lui august, ca 
să întrebe pe magnații săi cum s-ar putea ajuta Moldova, ca să strângă la 
Camenița un lagăr, care prădă rău pe ţăranii si nobilii vecini si nu voi să se 
miște până nu vor veni și alți ostași din părți mai depărtate de margine, până 
nu se va pune în fruntea tuturor craiul. Matiaș, care primi pe la mijlocul lui 
iunie soli ai lui Ștefan, ce-i aduseră aminte de făgăduielile lui de mai dăunăzi, 
avea mintea numai la nuntă, la asigurarea drumurilor pentru mireasă, căreia 
turcii de la Marea Adriatică ar fi voit să-i taie calea; el se mai gândea doar la 
granița sârbească, spre care porniseră jefuitorii sultanului și unde se încleșta 
peste câtva timp o luptă îndărătnică, la Semendria. Spre Ștefan el îndreptă 
numai pe ardeleni, asupra cărora era voievod acum învingătorul lui Laiotă, 
Ștefan Bâthory: un om viteaz, dar care, ca toți ai lui, obișnuia să vie totdeauna 
la sfârșit, când se culeg snopii secerati de altul sau se poate arunca asupra lui 
răspunderea pentru holdele pierdute. Și, chiar să fi fost el altfel, ce zor aveau 
ticnitii sași, secuii, ce simţiseră cât de adânc taie sabia turcească, iobagii duși 
la măcel cu mintea întunecată, ce zor aveau toţi acești ardeleni, ce n-aveau 
decât grija Ardealului, ca să stea în calea urdiilor furioase? 

Ștefan își făcu datoria, lăsând celelalte în grija lui Dumnezeu, apărătorul. 
Satele din Tara-de-Jos porniră spre munte, pe când luptătorii se adunau cu 
cealaltă țărănime în tabăra domnului. Târgurile se pustiiră, și făcliile de 
nimicire erau ţinute gata, când dușmanul s-ar fi apropiat de dânsele. Cetățile 
dunărene, spre care privea cu lăcomie sultanul, fură întărite după putinţă, și 
se pare că la Chilia, unde zidurile fusese date jos în 1475, se întruchipa în 
grabă un gard de terusi legaţi cu răchită, pe când Cetatea-Albă înălța mândră 
înaltele-i ziduri vechi. Domnul se așeză la Bârlad, cu 30.000 de ţărani și vreo 
10.000 de boieri, curteni, „viteji” și hânsari, adică puterile ce le avuse și în anul 
trecut. De aici scria el la începutul lui iunie prietenilor din Brașov în aceste 
cuvinte, puţine și hotărâtoare: „Suntem în lagăr cu toată puterea noastră și 
mergem asupra turcilor”. 

Aceștia veneau din Dobrogea. Laiotă, care își întărise cetăţile si scria la 
15 april, la 9 mai și la 14 iunie din „Cetatea Nouă”, adică Gherghița, merse 
înaintea stăpânului său cu 10.000 de oameni, care nici aceia nu erau bucuroși 
de un astfel de război. 

[Notă: „Castrum novum” nu înseamnă cetate reînnoită, ci, ca Gherla, în 
Ardeal (Ujvâr), ca Smeredova, în Moldova (Novograd), o cetate făcută din nou. 
Dar în 1476 pentru întâia dată găsim un domn, pe Laiotă, stând obișnuit în 
Gherghița, sat din care Radu cel Frumos dase si el un document, la 1472: trei 
scrisori ale lui (15 april, 9 mai, 14 iunie) sunt din „Castrum Novum”, „Novum 


Castrum”; una, din „die dominica în Carnis previa” (3 mart), poartă ca loc 
Gherghița, si tot din Gherghița e o ultimă scrisoare din acest an, de la 1 
august.] 

Cinci poduri se întinseră peste Dunăre la vadul din Obluciţă, vechea și 
vestita trecătoare. 

E de crezut că Stefan a făcut si el ceea ce făcuse în 1462 Vlad Țepeș, că a 
stat în dosul mlaștinilor malului jos, oprind cu săgețile trecerea turcilor, care se 
zăbovi mult timp. Cumnatul său Șendrea, de bună samă Șendrica, fiu al lui 
Șandru din Dorohoi, și vistierul Iuga îl ajutau să apere intrarea ţării sale. Abia 
pe la 15 iulie putură trece toţi ostașii, jefuitorii și salahorii sultanului, 
revărsându-se asupra Moldovei. Sfatul cel bun al ticălosului Laiotă nu-i lăsă 
data aceasta să se încurce în bălți, râpe și păduri, de unde-i putea pândi așa de 
sigur moartea. Multimile Greciei și Asiei trecură Siretul si prinseră a se sui pe 
drumul cel mare al malului drept, ca Radu cel Frumos, ca Matiaș Corvinul, ca 
Ștefan însuși când mergea spre Suceava ca să ia moștenirea părintelui său. 

Cu câteva zile înainte, prietenii cei noi ai turcilor, tatarii, al căror han, 
Mengli-Ghirai, se închinase sultanului în timpul robiei sale, se aruncaseră 
asupra ţării, multi, iuți și cumpliti. Apucând calea lor obișnuită de-a lungul 
Nistrului, ei trecură pintr-un vad de sus al apei, fără a putea să fie opriţi de 
slabele puteri ale pârcălabului Gangur din Orhei. Peste Prut ei răzbătură pe la 
Ștefănești, în ţinutul Botoșani, făcându-se a tinti asupra Sucevei, unde stătea 
adăpostită doamna Maria. Soţia lui Ștefan fugi pe căi ascunse spre Hotin, unde 
se găsi în siguranţă, iar horda se învârteji asupra pământurilor de la Siret ca o 
vijelie de pierzare, și plecă tot atât de repede cum venise, trăgând după dânsa 
robi ce nu erau să-și mai vadă ţara înapoi, miile de robi săraci ce nu se puteau 
răscumpăra. 

Prin ștafete de spaimă vestea aceasta sosi la domn, care trecuse și el 
Siretul, nevăzut de nimeni, și aștepta clipa în care ar putea prinde la 
strâmtoare, între codrii prieteni, în preajma unei ape fără pod și fără vaduri, pe 
marele său dușman. Când vestea aceasta se läti, un strigăt de durere si de milă 
străbătu rândurile ţărănimii: înaintea ochilor umezi se năzăriră casele în 
flăcări, holdele călcate de tropotul cailor pustiului, bătrânii, nevestele, copiii 
mânati de streangul tatarilor în robia de unde nu se mai întoarce nimeni. Ei nu 
se răzvrătiră, vitejii care răpusese turcimea în pădurea de la Vaslui, care 
îndurau de două luni de zile suferințele căldurii năprasnice, hranei puţine și 
rele, mersurilor pripite: se rugau numai să li se dea voie a-și cerceta o clipă 
vetrele; după care, orice ar găsi, ei se vor întoarce. 

Ștefan li îngădui cererea, care era aproape o osândă pentru dânsul. Vor 
putea sta două săptămâni, iar pe urmă-l vor căuta în codri - dacă va mai fi 
acolo sau undeva, pe pământ. Strângând într-un mănunchi sfânt care se 


închinase morţii boierimea și curtea sa, el se înfundă tot mai adânc în văile 
înguste. 

La 24 tabăra turcească ajunse la Roman, un oraș mort și o cetate pustie. 
Laiotă mergea înainte, călăuză bună a duhului rău. Peste două zile, păgânii, 
duși de un creștin ca acesta, stăteau înaintea Cetăţii Neamţului, ce-și înălța 
zidurile pe un deal rotunzit, într-un ţinut înalt, de o nespusă frumuseţe, având 
în fund, ca razim, Carpaţii. 

Ce era să mai aștepte Ştefan, care auzea din adăpostul său vuietul 
mulțimii, pocnetul sinetelor și zguduitorul cântec de nimicire al tunurilor? Ceva 
mai sus era Baia, și, o dată ce trecea dușmanul de Baia, el ar fi avut până la 
Suceava drumul lesnicios făcut de cursul apelor limpezi. 

Se așeză deci în marginea Pârâului Alb, într-o vale strâmtă bogată în 
păduri bătrâne. Si, când trecu în sfârșit sultanul, lăsând în urmă 
împresurătorii Cetăţii Neamţului, el se vădi prin salutul sägetilor. 

Acum era însă soarele de iulie care luminează toate ascunzătorile. 
Căldura curätise bălțile, uscase râurile, care pe aici nu-și sapă prăpăstii. 
Moldovenii erau puțini, și nu dintre aceia care se lasă uciși pe locul unde i-a 
așezat domnul lor. Laiotă știa bine ţara și oamenii. Și inima turcimii întregi 
dădea viaţă taberii dușmane: sultanul Mohamed, pentru cinstea bätrânetelor 
căruia se dădea lupta. 

Boierii se închinară frumos înaintea morţii și o primiră în faţă. Pieriră 
astfel - bunicii lângă nepoți, înveșmântațţi în același giulgiu de glorie — Stanciul 
si fiul său Mârzea, Bodea vornicul, Pașcu, Buhtea, Ivașcu al Hrincului, Steful al 
lui Isac, Mihai spătarul, postelnicul Iuga, Dajbog, pârcălabul Neamţului, 
stolnicul Barsu, Ilea Huru comisul și atâţia alţii vrednici de a fi pomeniti în veci 
pentru bucuria cu care și-au vărsat sângele gândindu-se la cei ce vor veni după 
ei, la noi si la cei ce vor trăi după moartea noastră. lar Ștefan însuși, pe care 
norocul îl păstră pentru neamul nostru, vorbește astfel despre această 
nenorocire, care se poate plânge fără a ne rușina vreodată de dânsa: „Eu și cu 
Curtea mea am făcut ce mi-a stat prin putinţă și s-a întâmplat ceea ce știți. Pe 
care lucru îl socot că a fost voinţa lui Dumnezeu ca să mă pedepsească pentru 
păcatele mele și lăudat să fie numele lui!” 

Ștefan nu trecu hotarul, căci nicăieri n-ar fi putut el să aștepte o primire 
potrivită cu numele său, de nicăieri nu s-ar fi întors cu o oaste nouă. Cei ce au 
spus că l-ar fi văzut într-o ospătărie la Sniatyn în Pocuția, cu alţi pribegi, s-au 
înșelat: mai bucuros - dacă ar fi voit să părăsească pământul sfânt al ţării sale 
— putea să se odihnească în cetatea-i ardelenească, în Ciceu, unde stăteau încă 
de la 1475 pârcălabii săi. 

Dar el nu se duse nici acolo ca să milogească în zădar de la aceea despre 
care știa bine că „unii se bucură de paguba pe care i-au făcut-o lui si ţării lui 


necredinciosii”. El știa că zarea, acoperită acum de aburii calzi ai celui mai 
scump sânge al Moldovei, de fumul care se ridica deasupra tuturor târgurilor 
moldovenești până la Suceava și până la Hotin, se va lumina peste puţin pentru 
dânsul. Pe două mari nădejdi i se răzima sufletul, pe care jalea nu-l frânsese și 
nu trebuia să-l frângă, căci prin acest suflet numai putea trăi Moldova acum și 
pururea. Întâi, făgăduiala cinstită a țăranilor; boierimea înroșise cu sângele ei 
Valea Albă a pârâului limpede din codrii Neamţului, umbrele nemângâiate ale 
Sfatului domnesc plângeau, în lunca plină de trupuri, pentru biruinţa, pe care 
n-o putuseră câștiga, pentru pieirea desăvârșită a ţării. Dar trăiau sutele de mii 
de ţărani pe umerii suferitori ai cărora se răzimau, atunci ca și acum, toate. 
După trecerea celor două săptămâni, în care se sărutase fruntea celor vii, se 
pomeniseră morţii și se căutaseră în zădar robii, pâlcuri -pâlcuri sătenii se 
suiau pe poteci știute numai de dânșii către vodă, care era în munte și știa să 
cheme pe ai săi la dânsul. Pe când se înfiripa astfel oastea cea nouă, turcii, pe 
care-i lega în jurul sultanului numai frica unui dușman ce n-ar fi fost încă 
învins, se risipiseră pretutindeni și, asupra cetelor răzlețe, pe care din când în 
când se găsea cine să le imputineze, ca și asupra ienicerimii supuse si 
strălucitorilor spahii ai padișahului, zburau iazmele răzbunătoare ale ciumei și 
foametei. Hrănită de căldurile strașnice ale lui iulie și august, boala înghiţea pe 
bolnavi în ceasul în care pusese mâna pe dânșii, și pânea se făcuse așa de rară, 
încât un dărab se plătea cinci aspri. 

[Notă: Asprii erau încă pe atunci bani curati de argint.] 

Oastea biruitoare se topea ca de un blestem. Din toate părțile veneau pe 
urmă vești rele. Toate cetăţile moldovenești se țineau bine, și, fără cucerirea lor, 
fără așezarea turcilor în ele, la ce folosise baia de sânge din Valea Albă, la ce 
folosea prada din fiecare zi, rătăcirea oarbă, așa de obosită de la o bucată de 
vreme, pe toate cărările Moldovei, supuse numai pe câteva săptămâni? La 
Suceava se putu arde numai târgul, pe care nici nu-l apăra nimeni; ghiulelele 
de piatră loviră în zădar, la apus, în zidurile Neamţului, la răsărit, în acele ale 
Hotinului, amândouă înălțate în vechi timpuri din stânca muntelui. Cinci sute 
de ieniceri fură prinși lângă Chilia si periră. Păzitorii Cetätii-Albe se răpeziră 
asupra unui buluc tătăresc ce se întorcea spre casă, ducând mii de robi, îl 
sfărâmară si dădură drumul bietilor oameni, care se socoteau întorși de pe 
cealaltă lume, așa de mare li era bucuria că se vor întoarce în sfârșit acasă, 
unde căsuţa arsă se putea ridica din nou la venirea gospodarului din tabără. 

Pe marea albastră așteptau corăbiile cu pânze, luntrile ca să treacă 
înapoi pe împăratul neînvins, sau cercetau porturile muntene și crâmlene 
pentru ca să aducă de acolo hrană la zecile de mii de ostași. Dar o strașnică 
vijelie de august le zgudui ca un cutremur și deschise adâncurile tulburate 


pentru veșnica odihnă a corăbierilor sultanului. Tot mai mult erau räzbunati 
morții viteji din Valea Albă. 

În sfârșit, ungurii veneau. De la Neamţ, încheind, credea el, cu Ştefan, 
Mohamed trimisese pe Laiotă ca să prade în Ardeal. Acesta apucă prin pasul 
Oituzului, dar se dădu răpede înapoi, căci ca un trăsnet îi venise vestea de 
spaimă că se apropie, cu 30.000 de oameni, Ştefan Bâthory, marele judecător al 
Ungariei, căpitan al oștilor crăiești împotriva turcilor, și cu dânsul acel care știa 
să spulbere domnii șubrede, ca să cadă din văzduh asupra turcilor, să înalțe în 
mărirea tepilor pe oamenii usurateci care doreau ce nu erau în stare să apere: 
Vlad-vodă însuși, Dracul, Țepeș. Laiotă dădu repede de știre stăpânului său, iar 
el se ascunse în marginea munților, la reședința sa din Gherghița, unde era la 
întâi august, atunci când dușmanii săi — căci chemarea ostii se făcuse numai 
pe ziua de 24 iulie, la Turda - se clintiseră abia din Mediaș, departe, în apusul 
Ardealului. 

Ungurii veniră întâi la Oituz, ca să împiedice năvălirea turcilor în Ardeal. 
Aici se găsea Bâthory, în satul Bretc, la 16 august, pe când Stefan, al cărui cuib 
de pândă îl găsise în sfârșit, pândea din inima muntelui. Sultanul, care se 
oprise la Neamţ, pe când cäläretii săi atinseseră Suceava și Hotinul, părăsise 
împresurarea cetății, silit de nevoi si de veștile rele, și pornise spre vaduri. Până 
la sfârșitul lui august, valurile tulburi ale turcimii întregi se strecurară spre 
Dunăre și mare, păstrând ca răsplată pentru atâtea osteneli, ca despăgubire 
pentru atâtea pierderi numai prada sărăciei noastre, care nu putea uimi pe 
nimeni, în urma sultanului, plecat fără ispravă, ducând cu sine, așa cum îl 
adusese pe Alexandru-vodă fiul lui Petru Aron, din care voise a face un Laiotă 
pentru Moldova, se inältau mândre întăriturile Chiliei și zidurile vechi ale 
Cetätii-Albe. Stăpânul adevărat al Moldovei se cobora din munte ca un nou 
descălecător de ţară. 

Solul venețian, Gerardo, care se oprise la Brașov, până se va potoli 
furtuna, putea scrie, în cele din urmă zile ale lui august, aceste cuvinte care 
judecă războiul lui Mohamed al II-lea în Moldova: „Sultanul a ieșit din ţară cu 
cetele sale fără a fi luat o singură cetate și fără altă pagubă pentru Moldova 
decât prada ce a dus cu sine; iar Ştefan-vodă a ieșit din munţi si cäläreste 
viteaz prin toată Domnia lui”. 

Pe același timp se aduceau la Buda turcii prinși în Serbia, cu steagurile, 
trâmbiţile, tobele lor, si ei mergeau legaţi cot la cot în vederea trimesilor 
creștinătății. Era sigur că până în primăvară sultanul nu va putea găti nici o 
oaste și că fiara turceascä-si va linge numai rănile primite. Stefan dorea din 
toată inima să aibă de vecin în Tara Românească pe Vlad "Țepeș, care se mișca 
necontenit, stăruind, aproape și departe, la unguri si la moldoveni pentru 


aducerea sa în scaun, care ar fi pus iarăși întreaga Dunăre în mâna creștinilor 
și le-ar fi dat măcar tăria ce o aveau la 1462. 

Deci la 6 septembrie Matias porunci ca sașii, ce se întorseseră acasă de 
la oaste, socotind că rostul ei e numai să mărturisească despre plecarea 
turcilor din Moldova, să se întoarcă înapoi în tabără pentru a pătrunde apoi 
prin pasuri la munteni, împotriva nenorocitului de Laiotă. La 2 octombrie, 
căpitanul războiului din aceste părţi, Bâthory, era în Brașov și cerea locuitorilor 
să-i incredinteze, cum voiește Craiul, câteva tunuri și cincizeci de călăreţi. 
Ajutorul ce dădea Laiotă turcilor de la Semendria se ailase si atâtase si mai 
mult furtuna asupra lui. 

Îndată oastea se cobora pe plaiuri, pe când Ștefan veni spre Milcov cu 
câte puteri apucase a strânge. Până a nu ajunge el poate, Basarab pierdu o 
luptă la poalele munţilor si se făcu nevăzut, cu boierii si cu turcii lui, apucând 
în largul șesului, încă sigur pentru dânsul, spre Giurgiu. Târgoviștea fu 
cucerită, și Vlad făcu să se întărească această veche capitală a lui, unde va fi 
văzut cu părere de rău că lipsește livada lui iubită, a tepelor. Bucureștii, la care 
se ajunse după trei zile, la 11 novembre, nu vor fi zăbovit multă vreme pe 
năvălitori, o dată ce stăpânul scăpase. 

[Notă: Cristian pârcălabul de Târgoviște al lui Vlad arată că Bucureștii s- 
au luat într-o sâmbătă: sâmbăta următoare după 11 novembre e 16 ale lunii.] 

Boierimea întreagă, afară de doi fruntași, se închina lui Vlad, care 
secerase atâta în rândurile ei. Ștefan și Vlad făcură jurământ, într-o serbare 
inältätoare, că-și vor fi buni si adevăraţi prieteni pe viaţă. 

Era un bun sfârșit pentru anul cel strasnic. Dar binele nu tinu mult, ci 
trecu o dată cu bucuria sărbătorilor de iarnă. Vlad nu se încredea în acei boieri 
cărora li făcuse atâta rău, ce nu se putea uita de azi până mâine: el ceruse si 
căpătase de la Ștefan o strajă de 200 de oameni. Dar mai erau turcii de la 
Dunăre, de care nu putea să-l apere o mână de oameni viteji, nici agerimea și 
bärbätia lui însuși. Greseala cea mare fu a ungarilor, cari se întoarseră prea 
răpede, cu toate că nu-i chemau în Ardeal griji așa de mari ca acelea care 
făcură pe Ştefan să se întoarcă îndată în Moldova. Încă de la 5 ianuar 1477, 
noutăţi rele pătrunsese până la Hârlău, unde petrecea domnul, îngrijindu-se 
zilnic de îndreptarea ţării pustiite și prădate. El întrebă la Brașov, de unde-i 
venise o ștafetă, ce se mai aude despre „pricina cu fratele nostru măria-sa Vlad 
din Tara Românească”. „Pricina” era foarte rea. Laiotă se întorsese cu turci 
multi, pe când Vlad nu era pregătit de luptă. El ieși însă înaintea dușmanului 
său în preajma Bucureștilor: moldovenii se luptară ca niște vrednici ostași ai lui 
Ștefan și-și vărsară sângele cu aceeași credinţă ca și boierii de la Valea Albă. 
Din două sute rămaseră, scrie cu mândrie, domnul lor, numai zece. lar Vlad 
pieri cu dânșii, ca un voinic. 


III. ÎMPREJURĂRILE MUNTENE PÂNĂ LA AȘEZAREA ÎN SCAUN A LUI 
VLAD CĂLUGĂRUL. 

Dacă această nenorocire n-ar fi luat creștinătății și neamului nostru pe 
strașnicul domn al vitejiei sângeroase, Ștefan s-ar fi simţit altfel față de turci. 
Împotriva lor el n-ar fi început fără îndoială războaie zădarnice, căci era prea 
cumpănit si prevăzător, prea încredinţat că viitorul unei ţări întregi, unui întreg 
popor atârnă de faptele sale. Dar încercările turcilor împotriva lui n-ar fi izbutit, 
și niciodată cetăţile de la Dunărea-de-Jos n-ar fi ajuns în mâna sultanului, 
cum s-a întâmplat în cea mai neagră zi din domnia lui Ștefan, fără să fi trecut 
măcar zece ani de la biruinţa cea mare din 1475. 

Cu Laiotă, iarăși domn muntean, nu putea să fie înţelegere și nici măcar 
o adevărată pace. El era spionul și unealta turcilor și trebuia să fie gonit. Acel 
ce pornise trei războaie împotriva lui Radu nu era să ierte așa de ușor pe omul 
sub călăuzirea căruia, peste toate legăturile de neam, de lege, de recunoștință, 
turcii prădaseră Moldova și-i nimiciseră boierimea, aruncându-l pe el însuși 
aproape în gura morții. 

Deci la 13 mart 1477 Ştefan era în tabără, la Vaslui, și Basarab cel 
Tânăr, oaspetele lui, scrie brașovenilor, care nici ei nu iubeau pe Laiotă și 
adăposteau la dânșii trei pribegi ceruti cu nerăbdare de acesta în 1476, Oprea 
logofătul, Voicu Tatul și Horga, că are „mare nădejde în Dumnezeu de a căpăta, 
cu ajutorul lui, ţara sa părintească”. 

[Notă: În 1475 Ştefan nu avea de ce să fie la Vaslui pe acest timp, și 
Laiotă căuta să se împace cu dânsul. În 1476, domnul fiind în mai la Iași, e 
putin probabil că fusese cu câteva săptămâni în urmă în Tara-de-Jos.] 

Moldovenii ar fi năvălit desigur peste Milcov dacă ar fi fost siguri de un 
sprijin din partea ardelenilor. Aceștia se vor fi bucurat însă de pieirea aceluia 
care risipise odinioară bogăţia lor și li vărsase sângele; precum la primirea lui 
Vlad în 1462 ei se grăbiseră a se învoi cu Radu cel Frumos, domnul turcilor, 
așa si în rândul acesta, când un domn de la turci înlocuia pe Tepes, ei 
recunoscură din nou pe Laiotă: la Buda se afla pe la 13 februar că este pace cu 
Tara Românească. 

Dar pacea aceasta nu putea să tie mult nici din această parte. Din 
Florești, în judeţul Ilfov, Laiotă, care părăsise cu totul pe acest timp reședințele 
cele vechi ale domnilor, se plânge către brașoveni, la 9 august, că un dușman al 
său se află în Făgăraș și că pribegii se adună la Cohalm. 

Si Ștefan se gătea să-l lovească. El își înnoise puterile după marea 
încercare din 1476 și alesese sfetnici noi în locul celor căzuţi: în 1477 el avea 
lângă dânsul pe Hrană vornicul, pe Șendrea, căruia-i dăduse dregătoria, 
întemeiată după asaltul turcilor asupra Sucevei, de portar al acestei capitale, 
pe Costea spătarul, pe Gherman, pe Ion Ceașnicul, pe stolnicul Petru, pe 


comisul Groza, iar dintre vechii boieri, pe cei patru pârcălabi de la Dunăre, pe 
unchiul Vlaicul, care apărase Hotinul de turci, pe Zbiarea, pe Neagu, fost 
pârcălab la Chilia, pe dregătorii din Neamţ și Orhei, pe Dragoș, ce trecuse 
pârcălab la Roman, pe Fete, fostul pârcălab, pe Iaţco Hudici. Cu aceștia era să 
pornească la vânătoarea vulpii din vecinătate. 

Pe la începutul lui novembre, printr-un scurt război, a cărui amintire n-a 
pătruns până la noi prin spusa celor de ţară, și abia prin câteva cuvinte 
încurcate din partea unui străin, Laiotă fu gonit, și Basarab cel Tânăr așezat în 
locul lui, ca să fie domn creștin și vecin bun, tovarăș de luptă împotriva 
păgânilor. 

[Notă: Dlugosz menţionează la novembre 1477 acest război, cu o mulțime 
de amănunte greșite și puind în locul numelui lui Laiotă pe acela al lui Radu. 
Nu putem strămuta menţiunea la 1473, când a fost bătut ultima oară Radu, 
pentru că Dlugosz nu poate face o așa de mare încurcătură de cronologie în 
partea scrierii sale, care e contemporană cu faptele, pentru că el povestise 
odată campania de înlăturare a lui Radu, pentru că știrile din menţiunea pe 
care o discutăm nu se pot aplica la luptele din 1473, pentru că, în sfârșit, 
Basarab cel Tânăr era domn încă din primăvara lui 1478, și Laiotă găsise 
adăpost în Ardeal, așa încât nu se poate să-l fi scos decât Stefan.] 

Ardelenii nu luaseră parte la sfărâmarea stăpânirii lui Laiotă, pe care-l 
primiră la dânșii pentru ca să aibă, în vederea viitorului, un pribeag domnesc 
mai mult. Udriste, sprijinitorul de căpetenie al lui Laiotă, căpătă și el o 
ascunzătoare săsească în Ardeal. La 28 ianuarie 1478, voievodul Ardealului, 
Petru Greb, dădea voie brașovenilor să primească, să tie la dânșii sau să 
trimeată îndărăt pe muntenii ce ar fi siliți a veni în cetatea lor. 

Basarab cel Tânăr petrecu în liniște cele dintâi luni ale stăpânirii sale. Ca 
să împace pe unguri, care nu-l puseseră la cale și deocamdată nu-l voiau, el 
trimese, înainte de sfârșitul anului, pe Neagu, mare boier, vornic încă de pe 
vremea lui Radu cel Frumos, si pe Stanciul, care ţinea pe Anca, sora domnului. 
Firește că solii fură primiţi cu o deosebită plăcere. 

Prietenia tinu și în 1479, până în toamnă, între noul stăpânitor al Ţării 
Românești și Moldova, de o parte, Ardealul de alta. Vecinii îi ziceau numai 
Basarab-vodă, și nu luau în samă tânguirile lui Laiotă împotriva răului de 
„Ţepeluș”, cum îl cinstea el. Ștefan putu să se odihnească în sfârșit: el n-avu alt 
năcaz decât cel de acasă: moartea, la 19 decembre 1477, a doamnei Maria. 

Temerile sale de a nu vedea întorcându-se turcii la Chilia și Cetatea-Albă, 
cele două cetăți despre care el zicea pe atunci că sunt toată Moldova, nu se 
dovediră întemeiate, căci Mohamed avea de luptă în Albania și în Bosnia; de la 
venețieni, la care trimesese ca sol pe o rudă a sa, un unchi, loan Tamblac, 


poate o rudă a mitropolitului Grigore Tamblac, Stefan nu căpătase, de 
altminteri, decât obișnuitele laude zădarnice. 

[Notä: I se zice Caloiani și „lo Zuam Zamblacho”. În ce fel putea să fie 
„unchiul” (italienește: barba) al lui Ștefan nu putem sti.] 

Cu gândul la aceeași primejdie, el se grăbise a făgădui, din Roman, la 22 
ianuar 1479, regelui Cazimir, care trimisese un sol la dânsul, că va veni după 
chemarea craiului la Colomeia ca să facă jurământul de credință. Folosul și de 
aici fu, bineînţeles, același — niciunul. 

În toamna anului 1479, cei doi Mihalogli trecură însă Dunărea. Un timp 
ei stătură nehotärâti asupra drumului pe care-l vor lua: un pas ducea la Sibiu, 
altul la Brașov: de-a lungul sesului se ajungea în Moldova, care nu făcuse încă 
pace cu turcii și nu li plătea bir. Încă de la 3 iulie se zvonea că turcii se găsesc 
în Tara Românească și că muntenii ar vrea să năvălească la Făgăraș, care se 
dăduse pentru trai lui Laiotă; se luau măsuri neobișnuite pentru paza la Bran, 
cetatea de hotar care stăpânește pasul ce duce la Rucăr și Câmpulung. Ştefan 
nu fu mai puţin prevăzător decât voievodul Ardealului: în iunie se începu 
clădirea din piatră a cetăţii de la Chilia, care se mântui în ceva mai putin decât 
o lună, la 16 iulie, pe malul Dunării, unde fusese împrejmuiri de tärusi din 
1476, în faţa ostrovului cu dărâmăturile vechii Chilii a genovezilor si 
muntenilor. 

Corăbii se iviseră în adevăr în Marea Neagră, o dată cu trecerea begilor 
dunăreni în Tara Românească; dar ele se îndreptară spre castelul Matrega, pe 
care-l stăpâneau, mult mai departe, spre răsărit, genovezi din familia Ghizulfi. 
Oastea de uscat, în care se găseau cinci pași și cineva care până acum se 
arătase bun creștin, dar plecase fruntea înaintea nevoii, ca atâţia înainte și 
după dânsul, Basarab cel Tânăr însuși, credinciosul craiului unguresc, trecu 
pe la Turnu-Ros asupra Sibiului, un drum care cruța de pradă cea mai mare 
parte din ţara domnului muntean, înaintea lor ieșiră, pentru ca să mântuie 
bogatul și frumosul oraș, Bâthory, acum voievod al Ardealului, Pavel Chinezul, 
păzitor al granitii dunărene în Banat, și sârbul laxici. Românii Basarabului se 
lăsară zdrobiţi fără a se clinti, în lupta de la 13 octombre, în Câmpul-Pânii; dar 
turcii fugiră. 

S-a spus mai târziu că ardelenii ar fi urmărit pe fugari și ar fi pătruns 
până la Gherghița. De fapt, întorsul jalnic se făcu prin aceleași locuri care 
văzuseră intrarea bucuroasă a turcilor, de-a lungul Oltului, pe unde se mergea 
la Nicopol si Vidin, cheile lanțului dunărean din această parte. La Gherghița, 
care era pe această vreme un fel de capitală a ţării, va fi venit, după ce se 
mântui cu năvălirea, altcineva. Laiotă fusese în Sibiu, de unde oamenii săi 
prădară în Ţara Românească; apoi el fu pus, pe la jumătatea lui decembre, să 
păzească la Brașov granița, fără să aibă voie a o trece însă pentru a-și mai 


cerca norocul. Basarab cel credincios răpezi însă de aici o ceată de boieri 
îndrăzneţi, care, ajutaţi de oamenii din Zernești și Tohani, prinseră pe Maria, 
bunica lui Tepelus, pe doamna acestuia, Maria, pe o rudă, și ceva mai scump — 
căci Tepelus strigă mai târziu că nu dă nici doi bani roșii ca să-și scoată 
nevasta din robie, — vistieria. 

Pe acest timp Tepelus nu era în scaun. El trimesese, încă din lagărul 
turcesc, la Stefan Bâthory soli ca să-l mintă asupra părții ce luase de la război, 
arătând că el îndreptase la Poartă, pentru împăcare, oameni pe care îi oprise 
Ali-beg la Dunăre. În locul său rămăseseră ca ispravnici de scaun Neagu 
vornicul, vornicul Vlad si vistierul Cazan, care slujise lui Țepeș. Pe vremea 
cârmuirii acestora se făcu năvălirea lui Laiotă, si bietii oameni nu știau cum să 
se roage ca să se dea înapoi, înainte de sosirea domnului, persoanele și 
lucrurile răpite. Pe lângă aceasta, solii plecaţi în Ardeal pentru a lămuri 
amestecul muntean în năvălirea turcească fusese opriţi de a se întoarce — o 
măsură foarte firească după cele întâmplate și față de hotărârea trădătorului de 
a se închina turcilor. 

La 25 februar 1480, când voievodul Ardealului dădu în paza brașovenilor 
pe doamna lui Tepelus, acesta se întorsese de la turci. La sosirea lui, el nici nu 
voi să audă de un preţ de răscumpărare pe care să-l dea „bătrânului”, și, puind 
mâna pe o fată a lui Laiotă, se lăudă că o ţine în lanţuri și-o supune la chinuri 
dacă nu i se va trimete înapoi nevasta. Vestea că roabele au fost luate de la 
dușman de voievodul ardelean, care și le-ar fi făcut „fete de suflet”, îl mângâie 
întrucâtva. Dar cea mai mare mângâiere fu moartea lui Laiotă, care se stinse în 
Ardeal, fără să putem ști în ce împrejurări. În decembre, când craiul cerea 
brașovenilor un ajutor împotriva turcilor, care năvăliseră în Serbia și în Bosnia, 
spre marea bucurie a lui Basarab cel Tânăr, ostașii și boierii lui Laiotă se aflau 
la Brașov, dar acesta murise de puţină vreme. 

[Notă: Scrisoarea e din novembre, și la această dată se vede că Laiotă, 
„dușmanul” prin excelenţă al lui Tepelus, singurul „dușman” care se ştie că era 
la Brașov, se afla încă în viatä.] 

Ei n-aveau astfel nici un rost, și Bâthory scria orășenilor să tocmească 
110 călări dintre ei, cu câte doi fiorini, pentru slujba regală împotriva turcilor. 

Basarab cel Tânăr scăpase deci de grija „dușmanului” său celui mare, 
dar el rămăsese pentru unguri, cum i se zice în vară, „necredinciosul craiului și 
al creștinătății întregi”, deci un om care trebuia gonit oricând și prin orice 
mijloace. Aceasta era cu atât mai îngrijorător pentru dânsul, cu cât, de o parte, 
regele Matias răzbătu, în novembre, în Bosnia, si Pavel Chinezul, de alta, se 
aruncă asupra Serbiei, cu sârbii pribegi în Ungaria și cu bănăţenii săi, învinse 
în unsprezece lupte si se întoarse cu o biruintä desăvârșită. Pe de altă parte, 
Ștefan-vodă nu înţelegea deloc să fi schimbat un om turcesc cu altul, si era cu 


atât mai sigur că, la cea dintâi împrejurare, moldovenii vor trece încă o dată 
granița împotriva unui „creștin rău”, cu cât Ștefan nu voise să dea turcilor, în 
1480, drumul de pradă spre Cameniţă, pe care ei îl ceruseră. La dânsul se 
adăpostea un doritor de stăpânire muntean, care își zicea fiul lui Vlad-vodă și 
era fiul lui Dracul cu o jupâneasă din Brăila, anume Cältuna. 

Ca să se apere de îndoita primejdie, Basarab luă, în cursul iernii, mai 
multe măsuri. Întâi el se duse la Poartă, după cum fusese poftit, și căpătă de 
acolo o întărire care trebuia să-l înalțe în ochii supușilor săi: el nu se întoarse 
de la împăratul decât la 14 februar 1481. Încă pe când el lipsea și trebile erau 
purtate de vornicul Cazan, începu să se ridice iarăși la hotarul Moldovei 
Cetatea Crăciuna, care stătea dărâmată încă din 1474; vedem odată pe Cazan, 
care cheamă pe mai mulţi boieri la Crăciuna. Vestea se răspândi în Ardeal pe la 
9 februar, pe când Ștefan nu știa sau nu voia să vorbească despre această 
clădire amenințătoare în coastele sale, și se întări în mart. Ca să nu tulbure pe 
vecinii săi ceilalți, sașii, care se arătau buni cu dânsul și stăruiau pentru 
împăcăciune pe lângă voievodul Ardealului, Basarab li trimise din Argeș, unde 
se va fi găsit pe la jumătatea lui februar, până a nu trece însuși la Crăciuna, pe 
omul său, boierul Tudor, rugându-se a-i da de tovarăș doi jurati de-ai lor și a-l 
face să ajungă la craiul Matias însuși pentru a-i înfățișa supunerea sa. Bâthory 
însă n-avea nici cea mai mică încredere în luptătorul din Câmpul-Pânii: din 
Cluj unde el pregătea apărarea ţării, chemând săsimea și chiar românii de pe 
pământurile cetăților acestora la lupta pentru mântuirea Ardealului, el învăţă 
pe brașoveni să nu dea nici un jurat și să spuie că pacea o poate încheia numai 
voievodul, iar sibienii să primească pe Tudor la dânșii, dar să nu-l lase a se 
întoarce înapoi și să nu dea drumul nici negustorilor români, căci Ali-beg vine 
în Ţara Românească împotriva Ardealului. 

Să fi chemat Tepelus pe ocrotitorul său din ultimele timpuri? Desigur că 
unui om ca dânsul nu-i era să facă război împotriva nimănuia, și el, care 
scosese pe turci, în 1479, prin pasul cel mai apropiat, nu era bucuros ca ei să-i 
prade acum ţara, să i-o stoarcă de hrană. Dar Ali-beg voia răzbunare pentru 
oamenii ce pierduse, pentru prada ce i se smulsese de anul trecut. În februar 
se credea că fraţii Mihaloglu vor tinti iarăși Sibiul, care li scăpase din mână, 
sau Brașovul. În april, o ceată lovea cetatea Orșovei, lângă granița munteană, 
dar fără s-o poată lua, și se poruncea pază bună la Haţeg, pe când voievodul 
Ardealului se cobora, cu puterile ce putuse aduna, spre tabăra de la Cohalm. 
Se credea că, măcar în vară, o mare năvălire va cădea asupra părților 
ungurești, vecine cu turcii. 

Tepelus era însă multämit de brașoveni, cari dădeau drumul la dânșii 
oamenilor săi - dintre cari unul voise să ucidă prin april pe Vlad Călugărul, fiu 
al lui Dracul și vânător de domnie, și-i dădeau și arme. Pe ardeleni nu voia să-i 


ridice asupra lui, după ce văzuse cât ţine ura lui Bâthory, care și acum îl 
cinstea cu numele de „dușman al nostru și al creștinătății întregi”. Turcilor le 
trebuia însă o pradă, și Stefan al Moldovei ţinea la dânsul pe domnișorul 
Mircea, pentru care el scria muntenilor, din Roman, unde avea tabăra încă de 
la începutul lui februar, împotriva lui Basarab Tepelus, îndemnându-i să 
asculte de acest fecior de domn orfan, Mircea, căruia el îi va fi tată și pe care cu 
orice pret îl va așeza în scaunul strămoșesc. 

Deci domnul Ţării Românești îndreptă - cum s-a și lăudat mai târziu — pe 
Ali-beg și Schenderbeg, prin mai, asupra Moldovei. Ei trecură pe la Crăciuna, 
dar, în loc să apuce spre Chilia, cum se zvonise în iarnă, ei luară Siretul în sus 
și ajunseră până la Lunca-cea-Mare, în ţinutul Bacăului, arzând ce mai puteau 
găsi în ţara pe care desigur că Stefan însuși o pustiise iarăși în drumul lor. 
Tepelus era si el printre jefuitori, făcând si el acum, al doilea nerecunoscător, 
ceea ce făcuse Laiotă în 1476. 

Stefan, care oprise în părțile acestea, la Soci, pe Radu cel Frumos, în 
1471, nu lăsă nici pe Tepelus să treacă mai departe. Ceea ce a făcut pe turci să 
se învârtejească îndată înapoi nu fu însă numai așteptarea domnului, cu care 
ei nici nu dădură atunci o luptă. O ștafetă strașnică sosise în lagărul lor: 
bătrânul sultan Mohamed murise în ziua de 3 mai, si cei doi fii ai săi, Baiazid 
și Gem, se luptau pentru moștenire. 

Lupta de la lenișer, care hotări în folosul fratelui celui mare și făcu iarăși 
liniște în împărăție, se dădu abia la 20 iunie. Cine era cuminte și ager trebuia 
să se grăbească a întrebuința scurtul ceas de noroc pe care-l dădea 
desfășurarea vremilor. Ștefan fu printre acei cari vămuiră norocul. 

El porni repede pe urmele lui Basarab, de la care se vor fi rupt multi 
dintre turci, îndreptându-se spre locurile unde-i chemaseră poruncile 
sultanului celui nou. Ca în 1473, i se puse întâia piedică la Râmnicul-Sărat, 
unde domnul muntean își desfășura în marginea dealurilor o ostire ce s-ar fi 
ridicat la 20.000 de oameni. Asupra ei se aruncă Ștefan de pe înălțimi, fără nici 
un ajutor ardelean, după cât se pare. Lupta fu înverșunată, și doi mari boieri 
căzură în acea zi de duminică, 8 iulie 1481: Sendrea, cumnatul domnului, și 
Costea. 

Dar biruinţa fu deplină. Basarab fugi, ca atâţia înaintea sa, pe aceleași 
locuri, înaintea mâniei aceluiași om. Moldovenii urmăriră pe turci până la 
valurile Dunării, într-o strălucită goană; mai mult încă, ei împresurară Cetatea- 
Turnului, în față cu reședința lui Ali-beg, care pe atunci va fi fost încă în Asia 
pentru războiul frätesc al celor doi sultani; ei arseră, ca pe vremea lui Țepeș, 
malul bulgăresc al Dunării, care de multă vreme nu mai văzuse nici un 
dușman. Cetățile muntene se închinară lui Mircea-vodă, care scria cu bucurie 
că și-a luat ţara; boierii se plecară înaintea acestei umbre trecătoare a puterii 


lui Ștefan. Treizeci de steaguri fură trimese craiului Matiaș ca dovadă a marii 
izbânde, care se câștigase în numele lui Ștefan și a fiului său iubit, Alexandru, 
care se lupta acum, flăcău de șaptesprezece ani, lângă părintele său. 

Tepelus știa că n-are ce să aștepte deocamdată de la turci. Scăpând din 
lupta pierdută, el se ascunse în măguri, și prin ele se îndreptă spre Olt, unde-și 
avea cele mai multe moșii și cei mai multi prieteni sfetnicul său de căpetenie, pe 
a cărei fată, Neaga, o luase în căsătorie poate: Neagu Vornicul; acesta, celălalt 
vornic, Vlad, un om din sânge domnesc și el, logofătul Vintilă și câţiva boieri 
încă stăteau în jurul fugarului, pe care-l vor fi iubit, de vreme ce-i împărtășeau 
primejdia. Când se află la Buda vestea cea bună, învinsul se oploșea la Pitești, 
unde-l găsim la 6 august. 

Înlocuitorul său, Mircea, va fi pierit însă în război. Dar ceea ce se pare 
mai sigur e că Ştefan Bâthory trimisese lui Ștefan pe omul său, asupra căruia 
Tepelus intetise ucigașul la Brașov, pe Vlad Călugărul. Timp de douăzeci de ani 
acesta stătuse adăpostit la Sibiu, iar dincoace, la Brașov, de la moartea lui 
Laiotă numai. Vlad-vodă, fiul Dracului, fratele lui Tepes si purtătorul aceluiași 
nume, dar și el un biet om molâu, cu sufletul veșted al unui bătrân călugăr 
răspopit, luă astfel puterea. 

El se așeză în Târgovişte, si de aici el scria brașovenilor cu bucurie, că s-a 
început războiul în Asia între cei doi fii ai lui Mohamed și nu-l va tulbura 
nimeni; despre Tepelus, pe care-l urmăreau moldovenii în părţile Severinului, el 
auzise chiar că a trecut Dunărea. Întoarcerea lui Ali-beg, cu turcii lui ,istoviti 
de drum”, nu-l sperie: boierii trecuseră în cea mai mare parte la dânsul, și Ali 
se arăta gata să-l sprijine dacă-i va plăti stäruintele la Poartă. La 20 novembre 
era liniște desăvârșită în ţară, și domnul cel nou stătea în Târgoviște. 

Dar iarna aduse o întoarcere a lui Tepelus, ce părea înviat din morţi prin 
mâna făcătoare de minuni a turcilor de la Dunăre, cari-si călcaseră cuvântul. 
Având lângă el ajutoarele lor și pe Barbu și Pârvu, cumnatii lui, el trecu Oltul 
înapoi, și tot pe drumul muncelelor ajunse la Crăciuna. 

Ștefan nu zăbovi cu răspunsul. Fiul său Alexandru era la Bacău în ziua 
de 16 ianuar 1482, ducând spre Tara Românească fruntea oștilor părintelui 
său. La zece mart cetatea cădea, si intrau în ea pârcălabi moldoveni — pentru 
mai multă siguranţă - Vâlcea si Ivanco. Atunci învinsul trecu în cetatea lui 
Laiotă, Gherghița, cu boierii săi tineri si cu însuși mitropolitul Macarie: aici se 
găsea el la 23 mart, puţin timp după căderea cetăţii Crăciuna. Gonit și de aici, 
el fugi iarăși la olteni, însă boierii din Mehedinţi îl uciseră la Glogova. 

Vlad Călugărul ajunse răpede domnul tuturor boierilor ţării sale, cari i se 
închinară pe rând: lângă el stau încă din 1482 Udriște bătrânul, care primise 
de la sași Făgărașul, ce-i rămase până la moarte; Neagoe al lui Borcea, care 
slujise pe Radu cel Frumos, Cazan, fostul credincios al înaintașului său, Vintilă 


din Florești, și el un om al lui Tepelus, Drăghici, care trecuse prin divanul lui 
Radu cel Frumos, ca și prin al întâiului Basarab, vistierul aceluiași Laiot: 
Manea Negrul; Staico, căruia îi dădu domnul pe fiică-sa Caplea, făcându-și-l 
logofăt. În 1483 se adaugă la acest sfat bătrânul Dragomir, feciorul lui Manea, 
Cristian, care fusese pârcălabul la Târgoviște al lui Țepeș în 1476, Nan, vornicul 
cel mic al lui Vlad, ca și fratele acestuia, Radu; Vladislav spătarul. În sfârșit, la 
1487 nemeresc drumul la curtea lui până și Barbu și Pârvu, fiii lui Neagoe, 
Craioveștii, în vitejia și puterea cărora se sprijiniseră cele din urmă zile de 
domnie ale lui Tepelus; Neagu, fiul Neagăi, se vedea și el în divan ca statornic, 
sau căpitan de oaste, încă de la 1490, — acel Neagu care era să fie apoi domn și 
el. Cu aceștia cârmui Vlad ţara până la sfârșit, mai mult de zece ani. 

Ștefan trăia în pace cu acest pașnic domn, căruia el îi dăduse puterea. 
Sabia lui se odihni câtăva vreme, și ţara se bucură de pacea care-i lipsise multă 
vreme. Mesterii domnești lucrau în toate părțile la bisericile și mănăstirile 
ridicate întru amintirea zilelor când ajutorul lui Dumnezeu fusese cerut pentru 
a hotări după dreptate soarta războiului. Dintre ai săi se duseseră pe rând, 
după doamna Maria din Mangop, Bogdan-vodă, fiul cel de al doilea al 
voievodului, la 26 iulie 1479, puţin timp înaintea năvălirii turcilor în Ardeal, 
apoi, la 8 august următor, mătușa domnului, fata lui Alexandru cel Bun și a 
Marinei, și, după trei zile, marele vornic Stanciul, care întărise în 1475 legătura 
cu Matiaș craiul. 

[Notă: Data morții lui Bogdan-vodă este conform epitafului de la Putna. 
Cronica putneană dă: 16 iunie, Cronica bistriteanä: 25 iulie.] 

La 21 novembre ale anului următor, se stinse și tânărul voievod Petru, 
așa încât din tot neamul lui Ștefan rămaseră numai Alexandru și Elena, cei mai 
mari dintre fii, de o parte, iar de alta, unchiul și vărul, Vlaicu și Duma. 

Dar la 1 februar 1481 încă Stefan putea să însemne numele unui nou fiu, 
născut dintr-o legătură întărită de Biserică. La întoarcerea din Tara 
Românească, în iarna anului 1473, el adusese cu dânsul pe doamna învinsului 
Radu-vodă și pe cele două fete, care vor fi fost atunci într-o vârstă cu totul 
fragedă. Vlăstarele lui Radu cel Frumos se vor fi împărtășit de însușirea, de 
singura însușire a acestuia. După moartea Mariei din Mangop, Ştefan-vodă nu 
mai avea nevoie să caute în străinătate o mireasă pentru vârsta sa cam 
înaintată acum. Maria, fata Radului-vodă, era frumoasă și dintr-un sânge tot 
așa de scump ca și al său. Letopisetiul, care înșiră faptele de căpetenie din 
stăpânirea marelui domn, a uitat să spuie când s-a încheiat această căsătorie. 
Dar, când Ştefan înfrunta pe Tepelus în lupta de la Râmnic, soţia sa era 
coborâtoarea dreaptă a vechilor domni munteni, și, pe când Alexandru, fiul cel 
mare, învârtea lângă dânsul paloșul sângeros, la Suceava plângea în leagăn un 
prunc domnesc, și el român după tată, ca și după mamă, dar coborându-se 


deopotrivă din cele două neamuri stăpânitoare ale poporului nostru. I se 
dăduse la botez numele de Bogdan, în amintirea bunicului ucis la Reuseni și a 
fratelui ce fusese abia înmormântat, și de Vlad, după bunicul mamei sale, Vlad 
Dracul. 

IV. CĂDEREA CHILIEI SI CETATII-ALBE. 

Îndată însă trebuiau să vie zile rele, cele mai rele din toată domnia 
aceasta binecuvântată. 

În toamna anului 1483 banul unguresc al Croaţiei pătrunse în Bosnia, 
unde prădă cumplit, aducând mari pagube turcilor. Îndată după aceasta, însă, 
o pace pe cinci ani fu iscălită cu sultanul, care o ceruse el. Iarăși gândul lui 
Matiaș zbura spre cuceriri în Apus. 

Ștefan putea să se creadă asigurat: împotriva domnului muntean n-avea 
nimic, și Cetatea Crăciuna se găsea în mânile sale. Cu ungurii din Ardeal trăia 
fräteste. Cu polonii înnoise nu demult legăturile sale. Tatarii nu se mai 
apropiaseră încă din 1476 de pământul Moldovei. Turcilor nu li plătea poate 
birul, ce e dreptul, dar el se știa cuprins în pacea lor cu craiul Matiaș și mai 
știa și aceea că Baiazid al II-lea n-a dovedit încă prin nimic că va călca pe 
urmele marelui său părinte; deocamdată ochii sultanului celui nou pândeau în 
Apus mișcările fratelui său Gem, care mersese la creștini pentru ca să le ceară 
a-l face împărat păgân în Constantinopol. În sfârșit, Ștefan își întărise cetăţile, 
și în 1483 făcu el să se lucreze ziduri de piatră la Roman. Despre tatari putea 
crede că s-a asigurat și prin căsătoria care se serba la Moscova în ziua de 6 
ianuarie 1483 între domnita Elena, fiică a domnului moldovean si a unei 
principese de Chiev, și între Ioan, fiul ţarului muscălesc Ioan și al unei 
principese de Tver. Încă de la 1480 domnul Moldovei schimbase solii cu 
muscalii, care voise întâi să-și însoare moștenitorul cu fata lui Isac de Mangup, 
cumnatul lui Ștefan. În 1484 Elena născu un fiu, Dimitrie, căruia îi părea 
sortită stăpânirea asupra întregii Rusii muscălești. 

În asemenea împrejurări prielnice căzu nenorocirea asupra Moldovei. 

Încă de la începutul anului 1484 umbla prin toate părţile zvonul că 
sultanul Baiazid strânge mari puteri pentru o lovitură neprevestită, de care se 
temeau toți vecinii, de la Veneţia până la Chios, până la Rodos, lângă coasta 
Asiei. Se putea aștepta Ştefan ca lovitura să-l atingă tocmai pe dânsul? 

Pe la jumătatea lui mai chiar, el stătea liniștit în Suceava, îngrijind de 
trebile ţării în toată siguranţa. Țăranii își căutau de munca verii, boierii erau 
risipiţi prin pârcălăbiile lor sau se găseau, cei mai mărunți dintre dânșii, la 
satele ce stăpâneau. Nici un ajutor nu se ceruse de nicăiri. 

Se întâmplă însă că ienicerii, care de la moartea lui Mohamed al II-lea nu 
fuseseră scoși nicăiri la căutarea de pradă, la prinderea de robi, la cucerirea 
faimei, începură a se neliniști, strigând împotriva sultanului trândav, care nu 


vânează fapte vitejesti, ci-si pierde tineretele între femei. Unii dintre dânșii 
spuneau că Baiazid ar vrea să-i măcelărească, pentru ca în sângele lor să înece 
războaiele viitorului. Sultanul era stăpânul acestor ostași de oţel, dar și robul 
lor; ei îi dădeau biruința, dar puteau tot ei să-i ia domnia și viața. Baiazid 
făgădui răsculaților că va merge însuși în fruntea lor pentru a le dezmorti 
braţele și a le umplea gurile. Ei nu voiră să-l creadă deocamdată și cerură ca 
pașii a căror bärbätie le era cunoscută să fie chizeșii împăratului. Baiazid nu-i 
puse în primejdie: pe la începutul lui iunie, el pornea spre Dunăre, cu o 
uimitoare repeziciune, ca un râu mânios ce și-a frânt zăgazurile. Ștefan auzi 
abia despre pornirea turcilor, când ei treceau acum pe luntri prin vadul de la 
Isaccea. 

Trebuie să spunem că sultanul cel tânăr nu mai avea, ca odinioară 
Mohamed, o oaste fără de număr, prelungită prin jefuitori și prin ţărani bulgari 
de la Dunăre, cari cer multă hrană, aduc multă zăbavă și aprind, prin 
îngrămădirea lor, prin foametea, ce-i bântuie neapărat, biciul dumnezeiesc al 
ciumei, care topește ostirile vestite. Ienicerii și câteva mii de spahii dunăreni 
poate ajungeau; corăbii, puţine la număr și ele, aduceau tunuri grele pentru 
împresurarea cetăților moldovenești, care, în hărnicia mestesugului, negotului, 
pescăriei lor, nu se gândeau la soarta ce le aștepta. 

Acel care călăuzea prin aceste meleaguri pe tânărul sultan era, desigur, 
un om cuminte. Toate se petrecură în cea mai fulgerătoare grabă si cu cea mai 
desăvârșită rânduială. La Isaccea se înfățișară în clipă, urmând porunci, de la 
care nu se puteau îndepărta decât cel puternic sau cel ce ar fi ascultat de o 
chemare neînvinsă, și Vlad Călugărul, cu o mână dintre ai săi, câți putuse 
strânge așa de iute, și hanul, cu hoarda care stătea totdeauna gata de pradă și 
care fusese și mai deunăzi prin părţile Chievului. La 6 iulie ghiulele izbeau 
neprecurmat în porţile Chiliei, care nu era pregătită de o lungă apărare și în 
care se adăpostise, crescând lipsa, zăpăceala și spaima, sătenii de prin prejur. 
Pârcălabii Ivașco și Maxim, care fusese pus în locul lui Neagu la 1480, se 
împotriviră opt zile întregi, dar tunurile împărătești îi biruiră, sfărâmându-li 
zidurile. Numele lor nu se mai aud niciodată; ei vor fi murit luptând pe acest 
prag al Moldovei, unde era datoria lor să moară. 

Turci, tatari și munteni porniră apoi de-a lungul Dunării, de-a lungul 
mării, cu aceeași siguranță răpede. Peste șase zile de la căderea Chiliei, la 20 
iunie, sultanul vedea piatra veche a Cetätii-Albe de la Nistru oglindindu-se în 
adâncul liman albastru, care aducea corăbiile până la poarta orașului. Aici 
pârcălabii Oană și Gherman se apărară zece zile, împroșcând din înălțime pe 
turcii care făcuseră pe salahorii lor de putin pret să umple șanțurile cu tärâna 
malului și cu trupurile lor sfărâmate. Nimeni n-a mai văzut de-atunci-nainte 
nici pe cei din urmă pârcălabi ai Cetăţii-Albe. Locuitorii fură luaţi robi, cu toate 


că se închinaseră, aruncaţi în luntri și duși la Constantinopol. Câţiva pescari 
rămaseră numai dintre moldoveni, ale căror locuri fură luate de ieniceri și 
tatari, totdeauna sub arme. 

Și astfel, pe când în depărtata Suceavă Ștefan, învins fără să se lupte, 
rănit de moarte prin această lovitură dată în inima ţării sale, își frângea mânile 
de durere pentru pierderea cetăților ce hrăneau și apărau Moldova, sultanul 
biruitor lua, cu aceeași iutealä cu care venise si cucerise, drumul întorsului, 
oprindu-se numai o clipă la Chilia pentru a porunci să se dreagă în Ostrov 
cetatea veche. La 1 septembre oastea se va fi întors la Adrianopol, încărcată de 
prada pe care n-o plătise prea scump. Ștefan n-avuse măcar mângâierea de a 
ști că s-a împotrivit. 

Îi rămânea însă aceea de a se putea răzbuna asupra răpitorilor. La Vlad 
Călugărul nu se gândea: bietul om făcuse singurul lucru pe care-l putea face 
pentru a scuti de pieire ţara sa, pentru a scăpa de nimicire scaunul său 
domnesc. Nimeni nu-l ţinea de rău pentru aceasta, și nici Ștefan, care se 
deprinsese cu nerecunostinta celor slabi. Oamenii pustiului, tatarii, nu puteau 
fi găsiți decât când îi împovăra prea mult rodul jafului la un întors spre casă. 
Cu turcii trebuia început un război crâncen, îndărătnic, care să răsplătească 
măcar, dacă nu să dobândească îndărăt cele pierdute. 

Cine era să-l ajute în această grea luptă cu un dușman care se afla 
acum, ca dincolo, în Tara Românească, așezat pe pământul chiar al ţării, știind 
tot ce se petrece și gata să se răpeadă oricând? 

Ungurii, nu. Craiul Matiaș scrisese în adevăr în Ardeal, la vestea despre 
venirea sultanului, pentru ca să se dea ajutor lui Ștefan, însă, desigur, numai 
atunci când domnul ar fi fost învins ca în iulie 1476 si turcii s-ar fi apropiat de 
pasuri. El trimese și un număr de ostași cari să poată apăra Ardealul dacă 
armele turcești ar suna și în văile lui; dar întoarcerea lui Baiazid opri la 
Oradea-Mare pe acești luptători pentru creștinătate. Regele însuși s-a lăudat că 
era gata să alerge, dar îl ţinea în loc o luptă cu împăratul creștin, care era să se 
mântuie numai cu moartea lui. El scrise sultanului cu mustrări că a călcat 
pacea, însă, când acesta răspunse că, din greșeală poate, dar cetăţile nu erau 
cuprinse în ea, Matias tăcu, fiindcă era adevărat întâi și fiindcă nu-i dădea 
mâna să lămurească pe turc că, afară de slova unui tratat, este și înţelesul lui, 
care, acesta, fusese desigur călcat. De altmintrelea, în vara anului 1485 un sol 
turcesc veni la Buda cu alai de călăreți, si cu dânsul se învoi regele, în iulie, la o 
prelungire a păcii. lar în luna următoare chiar — se vede că iarăși ungurii 
uitaseră a pomeni țara lui Ștefan în hârtia de învoială! — turcii se aruncau 
asupra Moldovei. 

Polonii făcură ceva, după ce Stefan trebui să se coboare la o umilință pe 
care până acum o tot zăbovise, cu scopul de a nu o îndeplini niciodată: 


închinarea de faţă înaintea regelui de peste Nistru. Ei se luptară cu turcii, 
măcar o dată, se plânseră cu adevărată amărăciune sultanului, iarăși o singură 
dată. Nu pentru că se socoteau indatoriti față de creștinătate sau față de acest 
domn al Moldovei, care, oricum, fusese un bun vecin și un apărător sigur al 
Poloniei, primind în pieptul său lovituri care, altfel, ar fi atins-o. Ceea ce-i 
durea până într-atâta încât îi făcu să se trezească din amorteala cu care se 
deprinseseră era închiderea drumurilor de negot prin care se imbogäteau 
orașele lor, prin care se hrăneau vămile și vistieria regelui. 

În adevăr, odată fusese două drumuri mari care legau Răsăritul cu 
Apusul prin schimbul mărfurilor. Unul străbătea pustiul primejdios al tatarilor 
de ajungea la Caffa, pe atunci în mâna genovezilor. Celălalt, plecând tot din 
Cracovia și Lemberg, în Galiţia, se cobora la Suceava, iar de acolo tintea, prin 
Iași, prin Vaslui, prin Bârlad și prin Basarabia-de-Jos, la Cetatea-Albă. 

De când Caffa căzuse - o mare nenorocire pentru negustorii poloni — 
rămăsese numai calea aceasta moldovenească, prin care, spre folosul 
mijlocitorilor poloni, postavurile, uneltele din Apus treceau spre ţările turcești, 
și mărfurile Răsăritului se suiau spre Polonia. Izbânda din 1484 a lui Baiazid 
dădea și acest drum în mâna unei puteri care nu ţinea seamă de nici o învoială 
și care făcuse încă de pe atunci din hrăpire, din stoarceri hrana obișnuită a 
dregătorilor ei, până și a celor mai înalți. De aici dragostea polonilor pentru 
Ștefan-vodă, silintile lor de a căpăta de la păgâni acele porţi de intrare în 
Răsărit, care fuseseră Chilia și mai ales Cetatea-Albă. 

Încă din mart 1485 se vorbise deci la dieta din Thorn că ar fi bine să se 
sprijine domnul Moldovei, și se cerură pentru aceasta luptători de la cavalerii 
din Prusia, teutonii, şi de la ţarul din Moscova, care, cu toată înrudirea, 
răspunse că „lui i-i departe, și de aceea nu poate să dea ajutor”. 

La 4 septembre regele Poloniei dădea lui Ştefan, pe care-l numește 
„prieten” al său, dar și „slugă” — ceea ce nu se mai făcuse până atunci —, o 
carte de asigurare, dacă va veni cu boierii și ostașii săi la Colomeia, precum 
făgăduise, ca să se închine; după închinare se va sta de vorbă apoi în privința 
măsurilor ce trebuie luate „împotriva dușmanilor păgâni”. La 16, domnul făcea 
jurământul, cu toată strălucirea, care pe dânsul îl va fi durut amar: steagul de 
mătasă roșie, ca sângele curat ce se vărsase pentru cinstea lui, se plecă 
înaintea unui bătrân încoronat, care nu știa să se lupte nici cât cel din urmă 
dintre boierii ce încunjurau pe Stefan. Din partea lui, Cazimir se îndatorea, 
între altele, să primească oricând pe Ştefan în ţara sa, să-l ajute a-și lua iarăși 
domnia, să-l sprijine în căutarea „vechilor hotare” și să nu facă nici o înţelegere 
cu turcii în această privinţă până nu-l va instiinta și pe dânsul. 

Patru zile după aceasta, Suceava ardea în flăcări, rămâind numai cetatea, 
pe care nu mai era acum Șendrea să o apere. O mulţime de turci, pornind din 


Chilia și Cetatea-Albă, sub călăuzirea beglerbegului Greciei, Ali Hadâmbul, se 
aruncase fără de veste, după obiceiul cel nou al războaielor iuți ca träsnetul, 
asupra Moldovei, din care plecase domnul, stăpânul și străjerul. Ei aduseseră 
și un domn nou, căruia i se spunea Hromot, cu un nume care se mai întâlnește 
în vremile vechi: poate pe același fiu al lui Petru Aron pe care-l luase sultanul 
cel bătrân sub ocrotirea sa la 1476. Dar, după ce îndepliniră sarcina lor de a 
nimici ţara îndărătnicului domn, care nu voia să îngenunche înaintea 
împăratului păgân, beglerbegul, cu bietul doritor de domnie în cârcă, se făcură 
neväzuti, pe drumurile arse pe care toamna începea să le acopere de neguri. 

Ștefan se întoarse cu o mică oștire polonă, vreo 2.000 de călări în zale, 
suiti pe cai mari, cari puteau fi, în ciocnirile cu turcii, un zid puternic, dacă l-ar 
fi ţinut în loc vitejia: la aceștia adause el apoi pe ţăranii săi. În Tara-de-Jos se 
aflau încă, veniți din nou sau rămași din mersul prădalnic al beglerbegului, 
sangeacii cei mari ai Dunării, paznicii lui Vlad Călugărul: Ischender-beg 
Mihaloglu și Balibeg, feciorul lui Malcoci, sau, pe turcește, Malcocioglu. Asupra 
lor se îndreptă Ştefan în grabă, și, prinzând câteva mii dintre dânșii lângă lacul 
Cătlăbugei, în apropiere de Dunăre, se încăieră cu ei în ziua de 16 novembre. 
După o crâncenă frământare, el învinse, aproape în preajma Chiliei pierdute. 

Dar acum li era ușor turcilor să se tot întoarcă asupra ţării din care nici o 
putere omenească nu-i mai putea scoate cu totul. Primăvara aduse pe Hromot, 
și ca o săgeată păgânii ce-l încunjurau loviră drept la Şcheia, lângă Roman. 
Dușmanul se apropiase de capitala Moldovei, care acum se ridica abia din 
cenușa celei din urmă prădăciuni. Dar în mijlocul nenorocirii, pe care n-o 
putuseră înlătura micile biruinti ca acea din toamna trecută, un ceas de noroc 
sosi pentru Ştefan. În lupta de la Șcheia, dată la 6 mart 1486, Hromot fu prins: 
el avu soarta lui Petru Aron, tăiarea gâtului prin călău, de care se făcuse 
vrednic prin atâta suferință adusă de dânsul asupra ţării sale, peste care voia 
să domnească. 

Acum se părea că lucrurile se limpezesc iarăși. De la moartea rușinoasă 
a lui Hromot, begii dunăreni nu mai aveau de ce să tot ia drumul Sucevei. Pe 
când Ștefan se gătea de răsplătire, ostașii poloni porniră din nou spre dânsul, 
multi și buni, având în capul lor pe fiul cel mai mare al bătrânului rege, loan 
Albert. Trufașul tânăr veni în iunie încă la Lemberg, de unde se cobori pe 
încetul, dar nu spre Moldova, ci spre Nistru, departe, în răsărit. Înainte de 
jumătatea lui septembre, loan Albert întâlni îndată mulțimi tätäresti care roiau 
în părţile acestea. Raita încrezută se mântui prin două ciocniri fără 
însemnătate: la 8 septembre și câteva zile după aceasta. Apoi fiul de crai se 
întoarse acasă ca să-și bucure părintele prin povestirea isprăvilor ce făcuse. 

De fapt, polonii erau tot așa de bucuroși de pace ca și ungurii; un timp, ei 
nădăjduiră s-o capete împreună cu cele două cetăţi. Încă din iulie 1486, ei 


stăruise pentru mijlocire la venețieni, cari pe atunci stăteau bine cu turcii, și în 
septembre solul lor era încă la Veneţia. În 1487, trecură prin Lemberg și doi soli 
la Poartă, în urma cărora loan Albert își învârti calul prin părțile tätäresti. În 
mai 1488, un om al sultanului veni la rege, si acesta trimese pe Nicolae Firley 
de Dambrowyeza pentru a cere o ultimă dată Chilia și Cetatea-Albă. I se 
răspunse firește că nu se poate da înapoi pământul călcat de oști turcești 
învingătoare, pământul în care se odihnesc musulmani, mucenici pentru 
credinţă. Atunci solul scăzu cererile și vorbi mai smerit, până ce la urmă, în 
mart 1489, el iscăli o pace care asigura numai negot slobod pentru negustorii 
amânduror părţilor. 

Stefan era jertfit de toţi prietenii săi. Singur el făcuse cât n-ar fi crezut 
nimeni, și puterile ţării sale, de atâtea ori prădate și arse, erau stoarse 
deocamdată. El se supuse soartei pe care nădăjduise s-o învingă: plăti bir si 
dădu turcilor ca ostatec pe fiul său Alexandru. 

Cartea V. 

CEI DIN URMĂ ANI DIN VIAȚA LUI ȘTEFAN CEL MARE. 

LUPTELE CELE DINTÂI CU POLONII. 

Viaţa lui Ștefan căpătă acum o întorsătură hotărâtoare. O dată cu sosirea 
bätrânetelor, toate se schimbau pentru dânsul. Prieteni vechi ca ungurii uitau 
cu totul de fiinţa lui, si desigur că regele Cazimir se supăra fără cuvânt pe 
sfântul părinte din Roma, care, la cererile de ajutor ale domnului, socoti, 
neputând face nimic din partea lui, să-l îndrepte către Corvinul din Ungaria, 
cunoscut ca un vechi luptător împotriva turcilor. Matias nu mai era acela ce 
fusese în tineretele sale; prins cu totul de războiul apusean, cu împăratul 
german, el nu se uita decât în treacăt la împrejurările Răsăritului, pe care le 
potolise pentru dânsul pacea din 1483, și, când i se vorbi, în 1489, un an 
înaintea morţii lui, de un nou șir de lupte pentru cruce, el arătă, zâmbind în 
necaz, că atunci când polonii ridică împotriva lui pe tatari, el nu poate decât să 
se bucure de prietenia sigură a turcilor. 

[Notă: Plângerile lui Cazimir fură trimise în iulie 1489, și el făcuse pacea 
cu turcii în mart!] 

O dată numai, în 1488, el dădu voie ardelenilor, în mijlocul cărora stătea 
încă Stefan Bâthory, acum un om cu totul pașnic, să dea lui Stefan armele ce-i 
pot fi de nevoie pentru lupta cu păgânii. Dușmănia cu sultanul o încheiase el 
de bunăvoie, precum, cu de-a sila, fusese silit să o încheie și domnul Moldovei. 
Dar soarta, ce are uneori un zâmbet de mustrare și de batjocură, voi ca în ziua 
de înaintea morţii craiului căruia podagra îi pecetluise încheieturile să se 
primească vestea că asupra Ardealului se pornește cu siguranţă o mare oștire 
turcească, având cu dânsa pe moldoveni și pe munteni. Poate cea din urmă 


măsură a lui Matiaș, care muri la 6 aprilie 1490, fu, astfel, aceea de a trimete 
de la curte în grabă pe Bâthory ca să apere graniţa. 

Polonii se bucuraseră atâta vreme de prietenia lui Ștefan, care li asigura 
graniţa și li făcea atâta cinste. Ei înțeleseseră totdeauna să răspundă la 
îndatoriri prin vorbe goale și făgăduieli al căror soroc era velnicia. După ce 
Ștefan plecase fruntea lui de om mare înaintea nimicniciei trufase a lui Cazimir 
și îndoise piciorul său rănit în cortul de deșertăciune de la Colomeia, care se și 
ridică deodată pentru ca toată lumea să vadă ce puternici sunt acei ce se 
închină regelui polon, el se alesese numai cu cele 3.000 de călări din 1485, care 
nu vor fi petrecut nici toată iarna la dânsul. Pe Hromot îl bătuse el singur; 
feciorul de crai îl ispitise numai venind până la Camenița, ca să se piardă apoi 
în pustiul tatarilor; anul următor aduse târguielile cu turcii, iar anul 1489, 
pacea desăvârșită deci pentru dânsul, plata pe fiecare an a birului lui Petru 
Aron și înstrăinarea fiului, care se și stinse între păgâni, la 26 iulie 1496, 
lăsând în locul său ca ostatec pe feciorașul său, numit Ștefan, după marele 
bunic. 

[Notă: Data morții fiului este conform Cronicii bistriteane. Însă în 
inscripţia de la Războieni, pusă de Ștefan la 8 novembre 7004, e pomenit și 
Alexandru, ca fiind în viaţă. Pe de altă parte, în documentul din 10 mart 7005 
(1497) Alexandru lipsește, deci nu se poate îndrepta data morţii în: 26 iulie 
1497. Rămâne că în inscripţie novembre 7004 înseamnă 1495. Se poate ca 
obiceiul de a se începe anul la septembre să fi fost introdus (întâi numai 
sporadic) cu începutul veacului și mileniului nou.] 

Nu se răzbună numai faptele rele, ci și nepăsarea. și nepăsarea polonilor 
față de cele mai strașnice nevoi, față de cele mai mari interese, față de cele mai 
sfinte dureri ale Moldovei, care le dăduse tot ce putea să li dea, întrecuse de 
mult măsura. Stefan era un om sărac, și mai sărac de la luarea cetăților decât 
înainte: din sărăcia lui el trebuia să trimeată acum împăratului păgân, ca o 
chezășie veșnică a păcii, miile de galbeni de aur. El își aduse aminte atunci de 
vechea datorie pe care o avea Polonia față de strămoșii lui, datorie pentru care 
se amanetase Pocuția ca să fie luată apoi îndărăt la cea dintâi împrejurare 
priincioasă. Va smulge el ţării sale prădate banii cu care să-și plătească birul? 
Va lăsa urmașilor Moldova fără Pocuția, așa cum o primise si el de la înaintași 
nevrednici? Stefan se hotări astfel, necrutându-si trupul obosit, să culeagă 
birul la leși, care-l siliseră să-l dea, și să întregească ţara la miazănoapte prin 
cucerirea ținutului amanetat. 

El începu astfel, după războaiele de apărare, cu turcii, războaiele de 
răzbunare, cu polonii. 

Lupta se dovedi ușoară, încă din vara anului 1490 Ștefan era în Pocuția 
fără să fi întâlnit un dușman în cale, căci polonii, care se temuseră până atunci 


de ungurii regelui Matiaș, aveau acum grija moștenirii acestuia. Tatarii arseseră 
Chievul în 1489 și pricinuiseră pierderi principelui Albert, trimes împotriva lor; 
apoi ei veniseră în iarna din urmă până pe la Lublin, „și — scrie un povestitor 
din acel timp — nimeni nu plecă asupra lor, în toată Polonia”. Ștefan veni pe 
urma tatarilor, nu ca să prade, ca dânșii, ci ca să cucerească. 

El începu printr-o solie care merse la Cazimir spre a cere ca oamenii 
domnești să poată trece prin Litvania spre Moscova, al cărei tar, cuscrul lui 
Stefan, se întelesese cu Maximilian, regele romanilor, ales si în Ungaria, ca să 
năvălească în Polonia dacă regele de acolo ar încerca să împiedice cu puterea 
așezarea lui Maximilian în scaunul unguresc. Boierii moldoveni, care mai 
aduceau și unele plângeri, sosiră numai după ce vestile că Stefan se află în 
Pocuția ajunseseră la urechile lui Cazimir. Acesta răpezi îndată la credinciosul 
său din Suceava, a cărui faptă nu voia să o creadă - „cu toate că märia-ta ar fi 
spuind pe față că a dat astfel de porunci dregătorilor săi” — pe arhiepiscopul de 
Lemberg și căpitanul de Haliciu, ca să ceară lămuriri și darea înapoi a cetăților 
luate cu hapca și fără nici un cuvânt. 

La 15 mart 1490 Ștefan era acasă încă, în Suceava, unde pregătea 
lovitura, pe care o vestise poate prin prădăciuni ușoare. El își făcuse încă de la 
1487 o nouă curte pentru luptele cele nouă: Micotă și Reates erau acum 
pârcălabi de Neamţ, Groza, fiul celui dintâi, avea grija Orheiului, cu toate că 
tatarii erau acum prieteni, dacă nu ajutători — ceea ce n-au fost niciodată - Ion 
Săcară päzeste la Roman, Ion si Steful, fost pitar, stau în Hotin, doi pârcălabi 
pentru o cetate amenințată; spătarul e Clănău; Boldur, fost vistier, înlocuitor al 
grecului Chiracola, ia vornicia și stă, împreună cu vechiul sfetnic care era 
logofătul Tăutul, în fruntea boierimii moldovenești; Andreico, apoi Matei, 
ceașnicii sau paharnicii, leremia postelnicul, Șandru comisul, Petru stolnicul, 
Andreico Czartoryski Litvanul (Ciortorovschi) desăvârșise sfatul, împreună cu 
câţiva boieri veniți mai târziu: Isac, Movilă, Fruntes si Dinga. 

Ștefan luă îndată - de-a dreptul sau prin căpitanii săi - Colomeia și 
Haliciul, și în august el stătea înaintea cetăţii Sniatynului. Pe atunci Polonia 
era cu desăvârșire lăsată în voia moldovenilor, a tatarilor, a ţăranilor ruși, 
răsculați sub o căpetenie cu numele de Mucha. Bătrânul Cazimir nu se mișca 
nici în timpul de până acum, când bätrânetele nu-l amortiserä cu totul. 
Luptătorul regal din anii trecuţi, loan Albert, om pornit, neprevăzător, dar plin 
de neastâmpăr si viteaz, trecuse granița pentru a smulge coroana ungurească 
fratelui său Vladislav, craiul din Boemia: căci amândoi fuseseră aleși de unii 
magnați unguri, si Albert avea multi sprijinitori, mai ales în Ardeal, pe care cel 
putin îl voia ca despăgubire, în zădar se chemă o oaste care să respingă pe 
moldoveni și să li ia Pocuția: în ziua de 14 septembre, sorocul de adunare al 
apărătorilor Poloniei, puţini se vor fi adunat în tabăra de la Bobrka, lângă 


Lemberg. loan Albert stătea la Cașovia, în Ungaria-de-Sus, Cazimir nu 
îndrăznea să hotărască între cei doi fii, cărora li datora deopotrivă tot binele, și, 
în sfârșit, se răspândise pretutindeni vestea, în stare să îngrozească și pe cei 
mai îndrăzneţi, că sultanul însuși sosește ca ocrotitor și tovarăș de arme al 
„moldoveanului”. Acesta-și puse deci ostașii în cetăţi și se întoarse fără nici o 
pagubă, ca stăpân al Pocutiei, în care până atunci nu-i mai fusese dat să calce. 

Nimeni nu căută să-l despoaie de cucerirea sa, pentru care el jertfise 
sânge scump și strămoșii săi plătiseră bani buni. Si în 1491, cei doi feciori de 
crai, dintre care si unul și altul nu se multämea cu o singură coroană, se 
luptară împreună în Ungaria, care se dovedea tot mai mult că vrea pe molâul, 
pașnicul, plângătorul Vladislav, și nu sufletul de foc și de vrajbă al fratelui celui 
mic, iubitul mamei sale, Albert. Cu acest cântec sălbatec în urechi muri 
părintele a unsprezece copii, regele Cazimir, la 7 iunie 1492. Până atunci din 
Polonia nimeni nu căutase a ridica arma împotriva lui Ștefan. Chiar la 
începutul anului, regatul, fără călăuză, orbecăind în nenorocirea jafurilor și 
pierderilor de ţinuturi, ameninţat de toţi vecinii săi fără deosebire, suferise o 
nouă dijmuire din partea tatarilor, cari topiră zăpezile prin focul ce ardea satele 
pustiite de locuitori. Nici îngroparea regelui nu fu scutită de această 
intoväräsire de pradă, robie si omor, — căci tatarii se întoarseră la jaf în vară. 

Regele Cazimir lăsase cinci fii, dintre care unul părăsise lumea, un al 
doilea era arhiepiscop de Gnesen, cel dintâi dintre episcopii ţării lui, iar ceilalți 
trei voiau deopotrivă stăpânirea - adică Vladislav din Ungaria, loan Albert, 
vestit pentru loviturile sale de sabie, când folositoare, când zădarnice, date 
mulțimilor tătărești prădalnice, și un mai mic frate, Sigismund, care avea 
veniturile Lembergului și Zipsului. Sprijinul bătrânei crăiese Elisabeta făcu să 
se aleagă Ioan Albert, la 27 august. Dar, potrivit cu orânduiala regelui mort, 
Litvania, pe care el o moștenise de la tatăl său, ducele Iagello, trecu asupra 
altui fiu, Alexandru, și astfel se despärtirä, si în ceea ce privește stäpânitorii, 
cele două ţări, ce fusese până atunci în aceeași mână, căreia, ce e drept, nu i se 
supuneau deopotrivă. Aceasta era o împrejurare de cea mai mare însemnătate 
pentru Stefan, care avea ceva de păstrat împotriva voinţei crailor lesesti. 

EI căută să ajungă la o înţelegere asigurătoare cu Alexandru Litvanul, 
prin ţara căruia mergeau din când în când soli la Moscova ca să afle cum mai 
petrec acolo fiica Elena și micul nepot Ivan, pe care nu era să-i vadă niciodată 
aievea. Alexandru se arătă prietenos față de domnul moldovenesc, îmbătrânit în 
gânduri cuminţi si fapte viteze, strașnic dușman, dar prieten credincios si de 
mare folos. Ca răspuns la trimiterea unui sol cu vestea suirii în scaun a 
tânărului vecin, Stefan porunci, în ianuar 1493, vornicului său Jurj și lui Iura, 
fiul Serbului, să arate lui Alexandru cât i-a părut de rău - noi avem voie însă să 
nu credem — pentru moartea prietenului său Cazimir, Dumnezeu să-l ierte! si 


ce frumos ar fi dacă prin îndemnul cneazului litvan s-ar ridica atâtea rude, 
atâţia prieteni ce are el asupra turcilor. În novembre, Woytech Cuciucovici și 
Fedko Gavrilovici pleacă la Ștefan ca să-i spuie că Alexandru vrea pace și-o 
bună învoială, păstrându-se hotarele cele vechi între Moldova si Litvania. Apoi 
sosesc la curtea vecină Jurj iarăși și Mihai Pitarul, tot pentru înţelegerea de 
care era vorba încă de la început. În sfârșit, prin Woytech și Fedko, prin Jurj și 
pisarul Matiaș, prin Fedko și Petru Olechnowicz, prin loan Pitarul, fiul lui Isaia, 
și diacul Toma se trimet vechile acte de îndatorire, cântărite prin jurământ. 
Ștefan ceru să se aducă unele schimbări, dar la urmă tot se făcu din amândouă 
părţile jurământul cel nou, poate în 1496. Stefan făgăduise și amestecul său la 
turci pentru a câștiga de la aceștia crutarea graniţelor litvane. Prietenia dintre 
el și tânărul Alexandru se răzima și pe legături de familie, căci soția cneazului 
Litvaniei era, de la 1495, fata lui Ivan din Moscova, care ajunsese astfel socrul 
unuia, cuscrul celuilalt. 

Altfel stăteau însă lucrurile cu Polonia. Ștefan își ținea căpitanii în 
Pocuția, pe care el era hotărât s-o apere până la sfârșit si pe care polonii nu 
înțelegeau câtusi de putin să i-o lase, așteptând numai clipa potrivită pentru a 
smulge din mânile moldoveanului, despoietorul ţării lor, „bucata de pământ ce 
se întinde de la pădurea de fagi a Haliciului în jos până în Nistru și până în 
munți”. Starostele moldovenesc care stătea în Cernăuţi, astăzi capitala 
Bucovinei austriace, Ion Grumază, era pentru acești vecini un spin în ochi, care 
durea amar și umilea adânc. 

[Notă: El e numit în tratatul din 1499 cu Polonia - confirmarea lui 
Ștefan.] 

Din partea aceasta nu veniră deci nici vești de suire în scaun, nici 
amintirea legăturilor strânse ce fusese odinioară între Moldova și Polonia, nici 
îndemnul spre înnoirea lor pentru binele creștinătății. Pentru loan Albert, 
Stefan era una cu tatarii, cu turcii, cu păgânii aceia care erau înfățișați ca 
prieteni statornici și tovarăși de jaf ai „moldoveanului”. În 1493, în anul după 
începerea domniei nouă și în Polonia, se strângeau bani de la locuitorii 
regatului pentru apărarea hotarelor, așa de mult călcate în timpul din urmă, 
„de turci, de tatari și alţi vecini”, dintre aceia ce nu se numesc, dar se urăsc cu 
atâta mai mult. loan Albert nu semăna, de altminteri, cu tatăl său, prietenul 
domnului Moldovei. Cu gândul să lovească el pe alţii, tânărul crai nu se lăsa 
lovit. În același an 1493 el se lăuda că-și păzește așa de bine ţara, „încât nu 
mai pot fi năvăliri atât de lesnicioase cum se făcuse obiceiul”. Ștefan nici nu 
plănuia, din partea lui, asemenea încălcări ale pământului leșesc: el luase ce 
credea că este al său și ce era al său după dreptate — căci banii dati de 
strămoșii săi nu se plătiseră și zălogul intrase firește în stăpânirea 


împrumutătorului — si el nu mai avea arme decât împotriva acelor ce ar fi 
căutat să-l trimeată în graniţele cele vechi. 

Siguranţa păcii se întări peste puţin, când craiul cel cu scopurile mari, 
pedepsitorul tatarilor, dușmanul neîmpäcat al păgânilor, poftitorul coroanei 
ungurești, făcu pace cu sultanul. Solul său era la Poartă pe vremea când turcii 
cercau Severinul și Belgradul, când sultanul înainta până la Sofia, asupra 
Ungariei, a cărei pace se mântuise. Ali-beg din Semendria - fratele său murise — 
și Malcoci, adică Bali-beg, fiul lui Malcoci, așezat în Vidin acuma, pustietorii 
Moldovei în 1485, trecură prin Oltenia în Ardeal și fură striviti si sägetati în 
munţi de românii olteni și ardeleni de lângă pasul Turnului-Roș. În april 1494 
se jura la Constantinopol asupra unei păci pe care loan Albert, cu toate că-l 
prădase abia dăunăzi tatarii, o întări prin jurământ în iunie. 

Ea trebuia să ţie trei ani turcești, deci numai până în 1496. În acest an, 
prevăzându-se jafuri pentru sfârșitul sorocului făgăduit, loan Albert strângea 
iarăși bani ca să-și plătească ostașii. Tatarii, după deprinderea lor, apucaseră 
înainte, și nu numai că dijmuiseră unele părţi ale Poloniei, dar arătau chiar că 
voiesc să rămâie acolo. Pentru a întâmpina mai bine un viitor, care putea să fie 
greu, Polonia și Litvania se legau a sta totdeauna alături, cum fuseseră atunci 
când același om le cârmuia pe amândouă. 

ÎI. LUPTA DE LA DUMBRAVA-ROSIE. 

În loc să aștepte pe păgâni, Ioan Albert, sfătuit de trufia, de 
neastâmpărul, de lăcomia lui, pe de o parte, iar pe de alta, de un foarte învăţat 
italian pripășit la curtea lui, loan Buonaccorsi, ce-și zicea Callimachus - un 
mare făuritor de planuri zădarnice și costisitoare — se hotări să se arunce el pe 
neprevestite asupra dușmanului veșnic al țării sale. Alexandru Litvanul îi arătă, 
mai târziu, în 1496, ce bine ar fi dacă s-ar căpăta îndărăt de la păgâni Chilia și 
Cetatea-Albă, gurile în mare ale negotului Poloniei și Litvaniei, dacă astfel s-ar 
pune din nou înaintea tatarilor vechea graniţă a Nistrului cu vadurile bine 
apărate. De pretutindeni veneau știri strașnice despre un nou avânt al turcilor 
ce se pregătește pentru a sfărma cine știe ce puteri creștine. În Croaţia 
pieriseră peste 5.000 de unguri, cărora li se tăiase nasurile pentru a sluji drept 
dovadă a sălbaticei isprăvi păgâne; o sumedenie de oameni din această ţară 
căzuseră în robie. La graniţa sârbească se teseau într-una vicleșuguri, și Pavel 
Chinezul putea s-o apere numai înfrângând sălbăticia prin altă sălbăticie. În 
munţii Albaniei umbra lui Scanderbeg îndemna iarăși la luptă pe falnicii săi 
arnäuti, care se scuturau din robie. Venețienii, care simțeau că ochii sultanului 
apasă lacomi asupra orașelor lor din Moreea, arătaseră, printr-o solie de cinste, 
încă de la suirea în scaun al lui loan Albert, ce sarcină ar fi mai potrivită 
pentru dânsul, si ei aveau galbeni buni și multi, care ispiteau. 


Din Roma venea, în sfârșit, glasul de îmbărbătare, cuvintele de 
binecuvântare ale sfântului părinte. 

Vladislav al Ungariei era învinuit de supușii săi că e prea slab, prea 
suferitor față de orice jignire. El plecase în 1494 la Leutschau ca să se 
întâlnească cu fraţii săi, să-și ierte unul altuia toate greșelile, să-și împartă tot 
ce mai aveau de împărțit, să-și unească, pentru pace, ca și pentru război, 
regatele și stăpânirile și să fie buni frați în fruntea unor ţări surori, pentru 
binele creștinătății răsăritene: cardinalul Frederic serba liturghia de împăcare 
și iubire înaintea vlăstarelor lui Cazimir, al cărui suflet se însenină în sfârșit. 

[Notă: La 17 mai 1494, ragusanii, care primiseră o scrisoare a regelui din 
ultima zi a lui mart (după congres), îl laudă pentru „tractatus necessarii et 
saluberrima consilia”, încheiate acolo. La 9 iunie, după alte scrisori, ei se 
bucură de aprinderea din nou a stelei creștine.] 

La întoarcerea de la această întâlnire, în care crescuse inima tuturor 
lagellonilor, domnii Răsăritului, de la Adriatică la Marea Neagră, Vladislav 
merse în Ardeal, unde strânse birurile și lăsă toată grija unui singur om, 
Bartolomei Drâgffy, din sângele lui Dragoș Moldoveanul, un aspru român din 
Maramureș, care ştia să facă pace, trăgând în tapä pe turburătorii ei; apoi el se 
întâlni în Banat cu celălalt român de strajă la hotare, cu viteazul și cumplitul 
Pavel Chinezul, și el un Țepeș binefăcător. Îndată Bartolomei și Pavel trecură 
Dunărea, arzând Semendria: ei culeseră o pradă cum nu se mai pomenise de 
mult și băgară groaza până și în Constantinopol. Pavel muri în toamnă, după 
întoarcere, cu aceeași multämire cu care murise lancu-vodă -— cel dintâi dintre 
românii cei mari ai veacului ce sta să se încheie acum - când despresurase 
Belgradul. Pacea se învoi turcilor în 1495 numai pe trei ani, deci până în 1497, 
când se mântuia și pacea lui Albert. 

În sfârșit, prădăciunea la care fusese supusă Tara Românească în 1493, 
amenințările vidinenilor lui Malcoci în 1494, trezirea spre lupte a celor doi 
prooroci ai pieirii, Malcoci tânărul și bătrânul Ali, care-și smulgea barba de 
mânie când nu-i ajungea sângele vărsat, puseseră pe gânduri și pe bietul Vlad 
Călugărul, care râvnea iarăși către o călugărie liniștită, si pe Stefan, care 
tresări simțind cum se apropie furtuna. Trimetând la turci în 1496, el cercetă 
cu solie în același timp pe munteni, de care nu voise să știe atâta vreme, pentru 
că domnul lor îl trădase și-l păgubise. Se zice că între cei doi domni se făcu o 
înţelegere și că ei ar fi făgăduit ungurilor 20.000 de oameni pentru războiul 
creștin. Și care putea să fie în adevăr cea mai sfântă nădejde a bătrânului din 
Suceava decât să vadă iarăși fluturând steagurile sale cu chipurile de sfinți 
creștini pe zidurile vechi ale Cetätii-Albe, în cuprinsul Chiliei înălțate de 
dânsul, să întinerească o clipă luptând cu vrăjmașii din tineretele sale și apoi, 


văzându-și cu ochii mântuirea, domn creștin între domnii creștini, biruitor între 
biruitori, să plece liniștit pe lumea pe care se duseseră strămoșii săi? 

Ștefan va fi fost incunostiintat din vreme de hotărârea lui loan Albert, 
care voia să dea înapoi Moldovei, Poloniei, creștinătății Chilia și Cetatea-Albă. 
Pe când se îndreptau spre tabăra din Lemberg magnații Poloniei Apusene și ai 
celei Răsăritene, mazovienii, silezienii, cavalerii Ordinului Teutonic, călugării 
înarmaţi din Prusia, cu care se ciocniseră în alte timpuri moldovenii lui 
Alexandru cel Bun, domnul se cobori spre Dunăre, și-l găsim în curţile din 
Vaslui — lângă locul celei mai vestite biruinti ce câștigase asupra dușmanilor ce 
erau să simtă din nou puterea braţului său - în zilele de 13 și 19 mart 1497. 

Craiul zăbovi însă. În loc să înceapă fulgerător un război de primăvară, el 
se puse în mișcare abia în mai, după ce trimesese un sol la Poartă ca să înșele 
pe turci. La 19 ale lunii, el își făcu intrarea în Lemberg, unde se făceau pregătiri 
mari pentru acest drum de cucerire, ce putea să crească iarăși bogăţia 
orășenilor de aici, vechi negustori prin Moldova. Abia la 1 iunie se ridică de 
departe Hans von Tiefen, marele-maestru al teutonilor, cu sirurile grele ale 
cavalerilor săi purtători de cruce. Numai în cea de-a doua jumătate a lunii 
oștile se îndreptară spre Nistru. 

Ștefan trimise înaintea oaspetelui său dorit pe vistierul cel nou Isac, un 
boier mai tânăr, care avea această dregătorie numai din anul 1491: acesta se 
întoarse cu o solie regală de lămuriri. Se spuse prin cei doi trimiși, Creslau 
Kuroswanski și Nicolae Podlodowski, pe care Ștefan nu-i mai văzuse până 
atunci, că mântuitorii Moldovei se apropiau. El multämi craiului că s-a gândit 
la nevoile lui și-l sfătui să se grăbească a străbate prin valea Nistrului, din 
partea tatarilor sau din partea lui, spre Dunărea-de-Jos; când polonii vor fi 
acolo, se va înfățișa și el în lagărul lor si vor lupta fräteste luptă creștinească. 
Cu acest răspuns plecă Isac, a doua oară, și vechiul credincios al domnului, 
logofătul Tăutul, care se întorsese abia de la Constantinopol, unde va fi fost 
pentru același scop ca și solul leșesc. Trimeșii regelui veneau plini de daruri, și 
oamenii domnești aduceau și ei daruri viitorului dezrobitor al cetăților de la 
Dunăre. 

Cei din urmă ajunseră în tabără pe la sfârșitul lui iulie, când se vedeau 
acum râpele înalte ale Nistrului, la gura căruia, hăt în jos, ienicerii păzeau în 
Cetatea-Albă. Craiul se arătă foarte binevoitor pentru cei doi boieri fruntași ai 
Moldovei, dintre care unul păstra pecetea și celălalt vistieria ţării. Dar, 
întârziind răspunsul — într-o cale ca aceasta sunt doar atâtea griji! — el îi luă cu 
sine mai departe. 

Nistrul trebuia trecut la Camenița, dacă era să se aleagă drumul prin 
Moldova, unde Ștefan făgăduise că va da hrană destulă prietenilor săi. Isac și 
Tăutul văzură cu mirare că oastea se oprește la satul Mihalcea, mult mai sus, si 


trece prin vadul de acolo, de unde se putea cobori drept la Sniatynul Pocutiei, 
atingând pe această cale, scurtă și sigură, Prutul. 

Dar Pocuția era tocmai vechea pricină de vrajbă între Polonia și Moldova, 
care se chema că se luptă acum umăr lângă umăr împotriva păgânilor. Din 
vederea locurilor de aici, cetăților ce-și schimbaseră stăpânul, satelor 
înfloritoare care secerau pentru alții grâiele de aur, nu puteau să răsară decât 
păreri de rău, porniri răzbunătoare, amintiri de mânie. Si, iarăși, dacă era un 
drum pe care Ștefan n-ar fi voit să-i treacă prietenul cu cele 50-80.000 de 
oameni, cu carele fără de număr, care se socoteau cu miile, cu tunurile 
zguduitoare, ale căror guri largi făgăduiau sfärâmarea zidurilor vräsmase, apoi 
acel drum era drumul Pocutiei. Ce căuta prin Pocuția omul acesta pe care 
Ștefan îl cunoscuse în 1487 ca ușuratec și trufas, gata să urmărească oricând 
ceea ce nu putea să ajungă? Era poate un dușman, ale cărui asigurări, a cărui 
frätie războinică, a cărui iubire pentru creștinătatea ce sufere nu erau decât 
minciuni, vicleșuguri ticăloase, momeli de trădător care vrea să răpească o 
țară, vrednicä de cinste si recunoștință, fără a cheltui sânge și a înfrunta 
primejdii? Era tânărul leu leșesc numai o sălbatecă vulpe litvană, ca strămoșii 
săi păgâni? Dacă era așa, Moldova știa laturile prin care se prind astfel de 
vietäti făcătoare de rău! 

Răspunsul îl dădu măria-sa craiul, apărător și răzbunător al Crucii. 
Când ajunse la Cotmani, de unde începea ţinutul Sepenicului, alipit de mai 
multă vreme la Moldova, el puse în lanţuri pe soli și-i trimese înapoi la 
Lemberg. Aceasta însemna războiul. 

Ștefan îi află rostul de la prietenul său din Ardeal, voievodul Bartolomei, 
sau Birtoc, ruda sa, precum si de la oameni cu priintä din Polonia însăși, din 
Litvania, unde Alexandru era prea încurcat cu tatarii și se temea prea mult de 
muscal, ca să-și poată trimete la timp ostașii în tabăra regală. Taina era 
aceasta: Sigismund din Zips vedea pe un frate al său rege de două ori, în 
Boemia și în Ungaria, pe un al doilea, rege polon, pe un al treilea, cneaz litvan, 
pe un al patrulea, căpetenie a Bisericii din Polonia, și i se părea că lui i se face 
o nedreptate. Dacă ar fi fost el la Dunărea-de-Jos, ce strălucite slujbe n-ar fi 
putut aduce tuturor vecinilor săi și ce frumoasă n-ar fi fost această mare 
împărăție iagellonică, legată prin jurăminte, care s-ar fi întins fără nici o 
întrerupere de la hotarul Veneţiei până la granițele Moscovei, zid de fier înaintea 
turcilor, tatarilor, muscalilor, înaintea tuturor păgânilor si necredinciosilor? 
Deci, înainte, pentru întemeierea scaunului lui „Sigismund-voievod, prin mila 
lui Dumnezeu domn al Ţării Moldovei” — domn străin pentru scopuri străine! 

Domnul cel adevărat și legiuit, domnul românesc al Moldovei, era în 
Suceava când îi sosi vestea. Deci nu era de ajuns că leșii aceștia-i smulsese un 
jurământ după altul, că-i plecase genunchii spre închinare în cortul de la 


Colomeia, că-i lăsase singur în mijlocul turcilor, că-i uitase, că se gâlceveau cu 
dânsul pentru o ţară a cărei răscumpărare din datorie n-o puteau plăti, că-l 
pârau pretutindeni ca prieten al păgânilor, că-i aruncau în sarcină orice jaf, 
orice pagubă făcută în ţara lor, acum voiau să-i răstoarne scaunul domniei, să-i 
ia în stăpânire ţara, să-i dezrădăcineze legea, să sfarme viitorul neamului său și 
să-i arunce bätrânetele pe drumurile mari ale pribegiei? Se hotări deci la o 
luptă fără crutare, care să rămâie ca o pildă veșnică pentru oricine s-ar 
încumeta să atingă neatârnarea, să batjocorească mândria Moldovei, să caute 
stingerea neamului românesc. 

La vadul Prutului, lângă Cernăuţi, de unde plecase starostele, polonii 
primiră de la o strajă, trimeasă anume pentru aceasta, o salutare de săgeți. 
Dar, când se trecu apa, nici un dușman nu stătea în față ca să taie drumul. 
Ștefan primi încă în Suceava, la 27 august, pe cei dintâi prinși căzuţi în mâna 
străjerilor de la Prut; erau șase: trei plecară la Constantinopol, de unde se 
putea cere cu toată dreptatea un ajutor, acum când creștinii veneau cu astfel de 
sânduri în Moldova, căci, mai presus de orice este și va fi totdeauna neamul! 
Ceilalţi trei se suiră în spânzurători, cărora de acum înainte, zi de zi, li aduseră 
hrană pândarii din codru, vânătorii oaspeţilor celor răi. Apoi, în aceeași zi, 
lăsând grija Sucevei lui Luca Arbore, Ștefan călări în grabă spre Roman. Aici 
era mai aproape de munți, prin pasurile cărora aștepta să-i vie secuii, de care 
nu se despärtise niciodată, și voievodul Birtoc însuși cu toate puterile lui. Aici 
își chemă în tabără ţăranii. Aici fură poftiţi să alerge turcii din cetăţile 
dunărene, despre mântuirea cărora prin poloni fusese vorba până mai ieri. 

Într-o duminică, la 24 septembre, leșii ajunseră la Suceava. Ce drum 
frumos în răcoarea munților, în blândeta zâmbitoare a celor dintâi zile de 
toamnă, în marginea satelor albe, care se înroșeau de flăcări și a bisericilor 
sfinte, din care se dădeau jos icoanele și se prădau odoarele; sub dealurile încă 
verzi, pe potecile codrilor plini de susur, de zuzăt, de șoapte! Sigismund voievod 
venea cu noroc în ţara roditoare, pașnică și proastă a Moldovei. 

După două zile, când se orânduiră cele patru tabere și se așezară carele 
în jurul corturilor, tunurile începură să bată în cetate, tunuri cum nu se mai 
văzuse prin aceste părţi, căci unul cerea patruzeci, iar altul cincizeci de cai ca 
să fie miscate din loc. Câteva ghiulele de-ale acestora să lovească în porțile de 
stejar, și ele se vor deschide pentru intrarea mândră a noului stăpânitor de 
neam bun si de vestită viţă! Dar zidurile se arătară mai tari decât cum se 
credea, si ele ţinură bine la prubă; valahii care săgetau din dosul lor sau 
trăgeau cu sinetele, ba chiar împroșcau și ei din tunuri, mai mici, dar bine 
întrebuințate, erau oameni neînfrânti și foarte ageri, cu adevărat neadormiti, 
căci ei dregeau în ceasurile jertfite ale nopţilor pagubele pe care dușmanul le 
putea face ziua. În zădar deschideau polonii poartă de intrare pentru 


Sigismund; moldovenii o zideau înapoi până în revărsatul zorilor, grămădind 
pietre, cărămizi și lemne. 

Așa trecură două săptămâni, și în tabăra așa de bucuroasă la început, 
așa de îmbătată de jafuri, foametea începu să-și arate chipul supt și sarbăd. În 
sus si în jos, dincoace și dincolo de Siret, ţara era pustie; grânele secerate 
stăteau la loc bun, iar oamenii, afară de nevolnici, se aflau la Roman, între 
două ape, a Moldovei și a Siretului, în apropierea muntelui, în jurul lui vodă. 
Suceava nu se putea lua fără să se înfrunte zilele reci care se grăbeau; drumul 
înainte era închis și de primejdia moldovenilor, și de a turcilor, înapoi însă, cu 
toată rușinea, putea să se întoarcă cineva, bătut, fără să se lupte. Da, însă 
numai cu voia lui Ștefan. 

Această voie o ceru Birtoc ardeleanul, care sosise cu câteva mii de 
oameni, ca să împiedice o luare a Moldovei de către poloni, pe care avea cine s-o 
oprească. Poate că el nici nu ceruse voia craiului său, care totuși se luptase și 
el odată cu acest frate fără astâmpăr, fără măsură și statornicie care era loan 
Albert. Dar voievodul Ardealului nu dorea să verse sânge creștinesc, căci între 
Ungaria și Polonia se făcuse în 1492 o legătură mai ales împotriva turcilor, ci 
sosise ca să împiedece si pe alţii de a-l vărsa. 

El se înţelese de-a dreptul cu regele polon: acesta trebuia să se ridice 
dinaintea Sucevei fără nici o întârziere si să se întoarcă înapoi pe unde venise. 
Cererea se primi cu bucurie, și se spune că Ștefan, căruia-i plăcea batjocura 
care umileste pe cei prea increzuti, ar fi dat dușmanului său sfatul cel bun de a 
merge tot pe drumul mare și de a nu se încurca prin pădurile, vestit de rele, ale 
Moldovei, unde i s-ar putea întâmpla ceva neplăcut din partea atâtor oameni 
fără capătâi ce locuiesc mai bine decât acasă în desișul fagilor Bucovinei. 

loan Albert nu fusese învăţat îndestul prin isprava sa de până acum. Era 
zorit să ajungă în sfârșit în ţara sa primitoare, unde sunt petreceri potrivite 
pentru un om de vârsta sa, unde e hrană și băutură din belșug și cântecele 
plutesc prin aerul greu de miresme al odăilor de ospăț. Apucă de-a dreptul prin 
codri, ale căror poteci se suiau pe înălțimi, care se rupeau apoi în coaste 
prăpăstuite. Se înainta încet, cu atâta mulțime obosită și sigură de pace. Până 
în codrul Cozminului, dincoace de Cernăuţi, lângă râpa Derehluiului, se cheltui 
o săptămână în capăt. 

Miercuri sară, oastea ajunse, cu craiul bolnav, zguduit de frigurile 
mustrării de cuget și ale mândriei rănite, în marginea dumbrăvii pe care el 
venea s-o boteze cu sângele ostașilor săi: Dumbrava-Roșie. Copacii fremătau în 
noapte ca o ameninţare și trunchiurile prin care trecuse limba fierăstraielor se 
clătinau ca, odată, la Crasna sau la Sepenic, în zile de mare nenorocire pe care 
le uitaseră bătrânii și nu le pomeniseră tinerii. Cărările erau înguste și gloata 
multă: până la căderea nopţii se putură strecura numai călării din ţinuturile 


Poloniei apusene, care fură lăsaţi a străbate cele două leghi de pădure și a-și 
face iarăși tabăra de cealaltă parte, la Cozmin, în vale. Regele, cu cei mai mulți 
dintre ai săi, petrecu noaptea -— ultima noapte pentru multe mii de oameni si 
pentru atâţia fruntași care aveau acasă curți domnești, supuși și bogății de tot 
felul — în tabăra cea veche. 

A doua zi, când Moldova serba pe Sfântul Dumitru, trâmbitele dădură 
semnalul de plecare. Pe rând intrară în codrul cuprins de neguri și înfiorat de 
un vânt rece ca fiorii morţii tunurile greoaie, carele, straja, craiul bolnav, dus 
într-un leagăn, cäläretii Poloniei răsăritene, care știau mai bine ce sunt 
moldovenii, oastea cu plată și gloata. 

Ioan Albert ajunsese acum la mijlocul drumului, când chiotul obișnuit al 
moldovenilor se înălță pe neprevestite, încremenind rândurile polone. Un vânt 
de primejdie zgudui codrul, și în urma regelui zidul de arbori căzu la pământ, 
tăind poteca, în zborul nebun al sägetilor, țărănimea, curtenii, boierii, în frunte 
cu domnul însuși, se aruncară asupra drumetilor din coadă. Ei nu încercară 
măcar să se lupte, ci se închiseră în lagăr, ca într-un staul, pe care-l împresură 
lupii. Măcelul se săvârși, aici, fără înverșunare, cu rânduiala unei pedepse ce se 
îndeplinește. 

Regele smulse atunci cea mai frumoasă parte din călărimea sa ca să 
scape pe cei care mureau, înaintea călăreţilor greoi, în legăturile de oţel ale 
cărora se rupeau, scânteietoare, razele soarelui de amiazi, moldovenii se dădură 
în lături, umplând văzduhul limpede cu nenumărate săgeți. Nenorocitii închiși 
în tabără se repeziră atunci în pădure, unde găsiră alți nimicitori de vieţi. 
Împlinindu-și sarcina lor mântuitoare, cäläretii intrară înapoi în codru, care era 
singura cale spre tabăra cea nouă, spre șes, spre lumină și siguranţă. Din toate 
părţile însă pândea primejdia: mulțimile înnebunite părăsiră tunurile, carele, 
armele mai grele, cei din urmă călcau în picioare pe cei dintâi, pe când 
sprintenii luptători români, strecurându-se printre trunchiuri, aruncau laturile 
și învârteau securile si topoarele fără crutare. Codrul, își pierduse drumul, 
înăbușit de morţi, de uriașe sfărâmături stropite cu sânge, și soarele, apuind 
asupra acestei grozăvii, părea că aprinde un rug din vechile vremuri sălbatice. 

Regele se odihni — de o jalnică odihnă - la Cozmin, satul de lângă pădure, 
și mai trecură câteva zile până putu să ajungă iarăși la vadul Prutului de la 
Cernăuţi, pe unde venise așa de fălos cu câteva săptămâni în urmă. Polonii nu 
mai știau de unde să se păzească, atâtea braţe avea moarte pentru a-i ajunge. 
Ziua și noaptea, cete de călăreţi se aruncau, chiuind de bucurie, ca vânătorul 
când descoperă fiara, asupra bietilor fugari, care se dădeau în dosul carelor ce 
mai păstraseră. Întunerecul nopţii era spintecat de miile de limbi de flacără ale 
buruienilor și miriștilor aprinse pe care vântul le zorea din urmă, făcându-le să 
alerge spre dușmanul ţării - al pământului si al oamenilor — ca niște uriași 


șerpi roșii. Trecerea Prutului se făcu la 30 ale lui octombrie cu multă greutate, 
căci moldovenii nu părăsiseră o clipă pe învinși, și râul își primi și el partea lui 
de morţi. Cu o zi înainte, pe celălalt mal, puţin mai sus, vornicul Boldur 
nimicise la Lentesti pe toți mazovitii, ce veneau să primească pe regele lor 
învins, și muriră până la unul, fără să-l vadă în toată strălucirea rușinii sale. 
Străbătând Pocutia ca un fulger, loan Albert ajunse la 12 novembre în Lemberg. 

Asa ieșiră polonii din Moldova, și o astfel de ieșire ticăloasă să o aibă în 
vecii vecilor toţi oamenii nedrepti și lacomi care vor călca pământul muncit al 
țării noastre ca să ni stingă neamul! Adâncurile codrilor si râpelor să nu ajungă 
pentru a li cuprinde trupurile sfărâmate, și buruienile pustiului să se ridice pe 
mormintele lor! Căci pământul e al celui care l-a lucrat din neam în neam, și a 
se atinge de dânsul e cea mai neiertată faptă de hotie ce se poate sävârsi într- 
un ceas blestemat. 

Polonia trăise un timp în liniște, nu numai fiindcă-și avea pacea cu turcii, 
ci fiindcă moldovenii îi erau prieteni. Dușmănia cu moldovenii era un foc 
nestins pentru Rusia și Podolia, ţinuturile mărginașe, și ea deschidea turcilor şi 
tatarilor trecătoarea până în adâncul regatului. 

Așa se întâmpla după lupta din 1497, după încercarea nesocotită de a 
ucide pe bunul străjer de la hotare. 

Malcoci-beg sosi în mai 1498, ca un strașnic oaspete, și în ziua de 13 mai 
orășenii din Lemberg, ale căror nopţi erau luminate de focul ce înghitea satele 
și târgurile neîntărite, văzură cu ochi ingroziti raitele sălbatice ale celor 40.000 
de turci care încunjurau cu poftele lor bogata cetate. Ca unii ce erau grăbiţi să 
prade aiurea, ei se făcură neväzuti chiar a doua zi. 

Ștefan veni la sfârșitul lui iunie, pe o cale unde turcii nu făcuseră încă 
pustiul. Liovenii îl văzură și pe dânsul sosind despre Podhaecz și Buczacz. Și 
amenințările lui se ridicară către dânșii. Apoi el se îndreptă spre Nistru, îl trecu 
iute, cu boierii si ceilalți călăreţi ai săi, străbătu prădând ţinutul Haliciului, se 
înfăţișă iarăși ca stăpân în Pocuția, unde în zădar venise craiul în anul trecut, 
și se întoarse acasă fără nici o pierdere. Oameni de-ai săi ajunseseră și la 
marginea Litvaniei, unde arseră cetatea Braclaw. 

Polonia era așa de jos căzută cum nu se mai pomenise poate de două 
veacuri, din vremurile de mai înaintea lui Cazimir cel dintâi. Regele stătea în 
Cracovia si se încunjura de ziduri nouă, pe când de jur împrejur îi ardea ţara si 
robii mergeau în șiruri nenorocite după caii jefuitorilor, în Litvania, care nu 
îndrăznise să se lupte în 1497, o parte din magnați se ridicase asupra 
cneazului Alexandru, si întreaga ţară era în fierbere și risipă. 

Atunci iată că la sfârșitul lui iulie veniră tatarii în Podolia, ca un puhoi de 
foc. Ioan Albert ieși împotriva lor la 7 august abia, dar înainta așa de încet, cu 


ostași care sfărâmau ce mai rămăsese, încât năvălitorii se întoarseră cu prada 
întreagă. 

Iulie fusese al tatarilor, novembre aduse pe turci, al căror număr fu 
crescut de nemărgenita groază până la 70.000. Ei apucară drumul Haliciului si 
cuprinseră toate părțile vecine într-o lungă îmbrăţișare de moarte. Gerul singur 
putu să-i gonească și să-i pedepsească pentru fărădelegile lor — un ger grozav, 
care el însuși era pentru ţară o mare nenorocire. 

Ioan Albert trebui să se coboare la pace. 

Ştefan i-o dădu bucuros. În sufletul său el rămăsese tot omul de la 1475, 
prietenul și apărătorul creștinătății, mai presus de folosul căreia el punea 
numai nevoile de viaţă ale neamului său. În 1492 el nu voise să lase pe tatari 
a-i străbate ţara pentru a merge asupra ungurilor și, după sfaturile sau de frica 
lui, Vlad Călugărul nu se înduplecă să plece, spuind că se teme de dușmanii de 
peste munţi. Cu inima frântă numai, chemase el, în 1497, 2.000 de turci, pe 
care-i întrebuința foarte putin și-i trimese cât mai răpede îndărăt, în mai 1498 
nu fusese el acela care trimisese pe Malcoci, ci acesta venise singur din cuibul 
Cetätii-Albe, bucuros că dușmănia dintre moldoveni și poloni îi deschide 
drumul spre îmbogățirea prin jaf. Dacă Stefan însuși înaintase în Polonia, el 
înţelegea să-și răstoarcă astfel numai paguba ce i se făcuse în 1497, și trebuie 
să se tie în samă că el nu s-a mai întors înapoi să prade; el voia apoi să se arate 
ca stăpân în Pocuția, pe care regele căutase a i-o smulge în anul trecut. De 
prădăciuni tătărești prea aproape de dânsul, firește că nu era bucuros deloc. 
Iar cu ce ochi privise deprinderea ce părea că-și făcuse turcii de la Dunăre de a 
lovi într-una Polonia dovedește cursa pe care o întinse celor din novembre, cari, 
stăbătând Moldova în mijlocul iernii albe fură ajunși din urmă de leși 
neobisnuiti, cari aveau iuteala tatarilor și o vitejie ageră ce nu se întâlnea pe 
această vreme la supușii lui loan Albert. Urmäritorii nu crutarà pe păgâni. Ei 
erau moldovenii lui Ștefan, cari, puind pe dânșii haine străine, păstraseră toată 
hărnicia lor războinică. 

Trei soli unguri, trimeși ai craiului Vladislav, sosiră în Polonia chiar din 
vara anului 1498, când Ștefan se afla încă pe pământul prădat al dușmanului, 
pentru ca să aducă o pace de obște, prin care s-ar fi putut pregăti viitoarele 
lupte împotriva păgânilor, de care în Apus se vorbea tot mai mult, cu cât 
corăbiile turcilor turburau mai tare mările și amenințau porturile. Ungurii se 
speriaseră și ei de învierșunarea loviturilor pe care turcii și tatarii le îndreptau 
asupra Poloniei si, fără a se mai gândi la înăsprirea legăturilor cu această ţară 
în 1497, si ei cerură ajutor germanilor, la dieta de la Friburg, pentru toată 
creștinătatea răsăriteană ameninţată de o cumplită și grabnică pieire. 

Încă de la 20 iulie se încheiau înţelegeri între Polonia și Moldova, pe care 
rămânea acum ca Stefan să le întărească, apoi altele între Polonia și Ungaria, si 


tot așa între Litvania si Ungaria, care tinteau deopotrivă la o luptă puternică și 
unită împotriva turcilor, dușmanii tuturora. 

În primăvara următoare veni pentru iscălirea învoielii hotărâtoare o altă 
solie ungurească, în fruntea căreia stătea Dominic, episcop de Oradea-Mare, 
poate acel care venise la Ștefan în 1475, atunci când era numai prepozit de 
Alba, și căpitanul Bosniei. Ștefan însuși, care nu răspinsese împăcarea ce nu 
fusese cerută de dânsul, alesese pentru a merge la crai si la cneaz pe bătrânul 
pârcălab Hărman și pe Ivanco Pisariul. 

[Notă: Ivanco e întrebuințat ca sol în Polonia si de Bogdan, fiul lui Stefan, 
la suirea lui în scaun.] 

Pacea se făcu la 19 aprilie 1499, cu Ioan Albert, ca si cu Alexandru 
Litvanul și cu Sigismund care se visase domn în Moldova; ea trebuia să se 
întindă și asupra urmașilor tuturor părților. De o atârnare a Moldovei faţă de 
Polonia, ca pe vremea lui Cazimir, nu se vorbește nimic, și niciodată Ștefan n-a 
făcut o altă învoială de acest fel cu Ungaria. El era acum - afară de birul ce 
dădea turcilor - un stăpânitor cu totul neatârnat. 

Pagubele se vor uita și de unii și de alţii, spunea mai departe învoiala 
aceasta hotărâtoare. Prieteniile și dușmăniile se vor împărtăși. Unul va apăra 
pe celălalt. Fugarii și domnișorii moldoveni nu se vor oplosi în Polonia, dar 
domnul poate intra oricând în această ţară, cu voia de a se întoarce când va 
crede de cuviință. Negotul va fi slobod - cum îngăduise, de altminteri, regele 
încă de la 4 ianuar, când pacea era pregătită îndestul. Afacerile de hotare se vor 
judeca de căpitanii din Camenița, Hotin și Cernăuţi. Polonii vor ajuta încă de pe 
acum pe Ștefan, dacă turcii se vor ridica asupra lui. lar când va da Dumnezeu 
si vor porni creștinii asupra lor — regele Ungariei pe Dunăre, cu muntenii, regele 
Poloniei pe la Oblucita, el, Ștefan, sau fiind dânsul bolnav, fiul Bogdan ori 
vreun boier de frunte își vor scoate oștile pentru același scop mare și sfânt. 
Peste câteva săptămâni, la 12 iulie, Ștefan întărea această pace din Hârlău, 
unde serbase în 1497 biruinţa lui asupra lui loan Albert. 

[Notă: La Hârlău e Ștefan și în novembre al aceluiași an. La începutul 
anului următor, în mart, el stă în lași.] 

III. LUPTA DIN URMĂ PENTRU POCUTIA. 

După pacea cu Moldova și unirea cu Vladislav, urma, în mai 1499, 
întărirea legăturii cu Litvania. În Ungaria se aștepta să sosească soli ai Veneţiei, 
ai papei, ai regelui Franciei pentru a face un singur mănunchi al tuturor 
creștinilor împotriva păgânătăţii. loan al Moscovei vorbi si el, tot în 1499, de o 
astfel de luptă pentru Cruce. Anul 1500, care prevestea un veac nou, părea 
menit să înceapă cu un mare război de izgonire a turcilor. 

În pacea sa de la 1499 Ștefan nu lua îndatoriri zădarnice, ca să înșele pe 
creștini, cum, bunăoară, cu doi ani în urmă, aceștia îl înșelase pe dânsul. 


Goana din anul 1498 îi făcuse iarăși poftă a lupta cu păgânii, și înaintea 
ochilor săi se ivi din nou strălucitoarea ispită pe care i-o vrăjise şi loan Albert 
prin făgăduielile sale, a Chiliei și Cetätii-Albe, curate, tari, bogate, sub umbra 
ocrotitoare a steagurilor moldovenești. Scrisorile pe care i le trimise papa, și lui 
și vecinului Radu, îndemnurile venețienilor, siguranţa că nu-l va împiedeca 
nimeni dintre vecinii de aceeași lege, că Pocuția, pe care o cere el la sfârșitul 
anului de la Ioan Albert, nu va fi lovită în lipsa lui, că Litvania, pe care umbla 
să o împace cu muscalii, îi va fi cu prietenie în războiul cel nou, toate acestea 
întăreau avântul sufletului său, cel din urmă avânt de lupte pentru 
creștinătate. 

Turcii nu socoteau totdeauna bine când era vorba ca ei să ia bani. Un 
trimes împărătesc veni la Ștefan ca să-i ceară birul cu două luni și jumătate 
înainte; în loc de a i se da sacii de aspri, care să facă ,rämäsita de 500 de 
galbeni”, i se täie nasul si i se scoaseră ochii - un mijloc cumplit, dar nu tocmai 
rar, de a răspinge o cerere nedreaptă. Pe aceeași vreme, o ceată de moldoveni, 
călăuzită de viteazul cel mare din acele zile, de învingătorul de la Lenţeşti, 
vornicul Boldur, se ivi sub zidurile cetăților de la Dunărea-de-Jos, aruncând 
săgeți aprinse. Focul nu se lipi de piatra întăriturilor, dar moldovenii se 
întoarseră cu o pradă bogată din încercarea lor îndrăzneață. 

Îndată Stefan trimese doi frânci de la curtea sa ca soli la venețieni si la 
papa. Alţi doi oameni domnești, boieri de frunte, având un frumos alai de 
șaptezeci de călăreţi, împreună cu un însoțitor din partea voievodului ardelean, 
veniră la craiul unguresc în ianuar 1500; ei stătură la el până în luna 
următoare, cerând ajutor pentru primăvară. Un nou sol modovean sosi în 
Veneţia în mart 1502, dar încă din septembre 1501 Ştefan, lăsat numai cu 
puterile sale, făcuse pace cu sultanul, și când, în decembre 1503, soli turcești 
veneau în Polonia pentru întărirea unei păci, care, precum ei singuri spuneau, 
se încheiase mai mult de frica moldovenilor, ei apucară drumul prin Suceava. 
Cei patruzeci de oameni în haine de postav aurit, urmaţi de slujitori îmbrăcaţi 
în mătasă, se infätisarä, având în fruntea lor pe un Sinan-bei, văr cu pașa 
Herțegovinei, a doua zi după Sfântul Ștefan, înaintea Ștefanului moldovean. 

Prin astfel de priveliști de cinste rămânea ca acesta să se mângâie pentru 
cetăţile ce nu mai erau să se întoarcă la dânsul, nici la urmașii din sângele său. 
Birul, urcat la 4.000 de galbeni — al Ţării Românești era de 8.000, și fiul de 
călugăr de acolo, evlaviosul întemeietor de biserici, Radu, trebuia să meargă la 
Constantinopol la fiecare trei ani ca să sărute mâna împăratului păgân - nu 
mai suferi nici o întrerupere. Ba încă, Ștefan stătu la mijloc, împreună cu 
munteanul acesta Radu, ca să se facă pacea din 1503 între creștinii din Răsărit 
și sultan. 


Din altă parte, pe când corăbiile sultanului luau Veneţiei Coronul și 
Modonul și Apusul se pierdea în lupte lăuntrice, loan Albert trimetea un sol la 
turci și alt sol venea de la Baiazid: el stătu în Cracovia din februar până în april 
1500. Apoi, în iunie și în august, două iurușuri tătărești, mai nimicitoare decât 
cele ce fusese săvârșite până atunci, luară bietului rege orice gust de a-și cerca 
norocul împotriva craiului nou al lui Mohamed. Bătut, umilit, ţinut de rău de 
toată lumea, el plăti mai scump decât orice vinovat greșala sa din 1497. Omul 
puternic de odinioară, uriașul războinic, se cobori fără de vreme în mormânt, 
omorât de o rușine pe care n-o putea suferi. El muri în Prusia, unde plecase 
pentru a sili pe noul mare-maestru, ales în locul celui ce murise la Lemberg în 
1497, să i se închine, la 17 iunie 1501. Cu câteva săptămâni înainte, Ștefan, 
care nu dăduse Pocuția îndărăt și nu înţelegea să o deie, rămânând să se 
judece pentru dânsa, izbutise a face să se taie la Czichow, înaintea oamenilor 
săi, capul lui Ilie, fiul lui Petru Aron. Această faptă, fără pereche până atunci 
era o nouă și strălucită dovadă despre puterea domnului Moldovei, despre frica 
pe care o coborâse el în inimile unor vecini care nu se coborau ușor la măsuri 
ca acestea. 

Urmașul lui loan Albert fu cneazul Alexandru. Acestuia îi era, ca rege 
polon, tot așa de dragă Pocuția, „bucata de pământ” de care vorbește cu atâta 
dragoste Ștefan, ca și fratelui său. Cu tot amestecul de mijlocire al ungurilor, 
cari trimisese pentru aceasta, în 1500, pe Emeric Csobor, el ar fi pus pe Ștefan 
înaintea unui război, dacă războiul cu Moscova nu l-ar fi oprit în loc cât mai 
trăi moldoveanul. 

Precum făcuse si la alegerea sa în Litvania, noul crai lesesc trimese la 
Stefan un sol de cinste ca să-i vestească suirea sa în scaunul părintesc. Stefan 
făcu daruri omului regal și-l întovărăși la întoarcere cu un boier al său, care 
cerea și voia de trecere pentru diacul Șandru, ce mergea la muscali, la cuscrul 
Ivan. 

Regele nu îngădui pe Șandru să se ducă la Moscova. Prin alți trimesi ai 
săi, Nicolae de Camenița, castelanul de Sandomir și căpitanul Cracoviei, el făcu 
aspre mustrări unui om care nu era deprins să le asculte și obișnuia a 
răspunde altfel decât prin solii la dânsele. După cuvintele regelui, Ştefan ar fi 
întrebuințat timpul de nesiguranţă ce se strecurase între moartea lui loan 
Albert (17 iunie) si alegerea, sosirea și încoronarea, abia târziu, la 12 decembrie 
1501, a lui Alexandru, pentru a face la hotare prădăciuni vrednice de un 
dușman si de un păgân. I se mai spuse că el, domnul, ţine drept în mânile sale 
Pocuția, atunci când pământul adevărat al Moldovei se oprește la Colacin; că el 
nu-și îndeplinește îndatoririle luate, atunci când de hatârul lui s-a tăiat fără 
vinovăţie capul lui Ilie-vodă, că el ar cere în zădar să i se dea pribegii Ivasco și 
loan, care nu fac rău nimănui și sunt pașnici locuitori ai regatului. Mai 


departe, se făcu plângerea că el momește la dânsul oameni de pe pământurile 
craiului, că nu cere de la negustori numai vămile cuvenite, și mai ales că nu se 
gândește la bätrânetea lui înaintată si la folosul ce ar avea fiul său, Bogdan, 
începându-și, mâine-poimâine, domnia ca un prieten al polonilor, care au fost 
totdeauna ocrotitorii siguri si de folos ai Moldovei. 

Nu știm ce va fi răspuns Stefan la aceste tânguiri aprige, în unele lucruri 
el va fi fost gata să îndrepte, dar de Pocuția nici nu voi să audă. El se arătă însă 
gata să se judece, așa cum se judecau în Moldova oamenii pentru câte o moşie: 
să-și „puie zi” amândouă părţile înaintea cuiva pe care Ștefan îl privea ca mai 
mare decât dânsul și decât Alexandru, înaintea craiului unguresc Vladislav: 
atunci să-și arate fiecare ,cärtile”, documentele ce are, și oamenii lui Vladislav, 
în numele stăpânului lor, vor face judecata dreaptă și vor întări pentru 
totdeauna „bucata de pământ” aceluia cu care se va găsi dreptatea. El alese 
sorocul de 29 septembrie, ziua Sfântului Mihai la catolici. Apoi trimise știre la 
Buda despre cele întâmplate, cerând ca mijlocitorii să vie la timp, de la craiul 
care râvnise si el moștenirea lui loan Albert si cu care Moldova urma să fie în 
legăturile cele mai strânse. 

Una din părți lipsi la judecată, aceea care se aștepta să piardă. Stefan 
privi pe leși, după datina pârilor pentru pământ în Moldova, ca „rămași de 
judecată”. Va să zică, Pocuția îi era întărită lui. Ei se hotări să o ia cu adevărat 
în stăpânire, să-și așeze căpitanii în cetăţi, să puie pietre cu bourul 
moldovenesc, „hotare neclătite”, de-a lungul hotarelor și să strângă veniturile. 
Căci până atunci el lucrase cu sfială în această ţară nouă a sa, făcându-se că 
„o lasă pustie”, până ce se va hotări într-un chip statornic asupra drepturilor 
fiecăruia. 

Împrejurările erau din cele mai potrivite pentru această măsură de 
asigurare. Demult încă ţarul Ivan pândea ţinuturile mărginașe ale Litvaniei, pe 
care ar fi voit să le adauge la stäpânirile sale. El era un domn drept-credincios, 
ortodox, și multi dintre puternicii Litvaniei, cei mai multi dintre locuitorii 
acestei țări, erau si ei de această lege, și simțeau aceasta cu atât mai tare cu 
cât Alexandru prinsese a prigoni pentru ortodoxie, căutând să câștige ţara sa 
pentru scaunul din Roma. Nici soţia lui, Elena, fata lui Ivan, nu scăpă de 
îndemnurile, uneori amenințătoare, ale regelui, care, între atâtea greutăţi de pe 
lumea aceasta, mai găsea vreme pentru a urmări mântuirea sufletului 
supușilor și familiei sale pe lumea cealaltă. Ivan se umplu de mânie când auzi 
ce-i suferă fata la curtea ginerelui catolic. Ciocniri începură să se întâmple la 
hotare, vestind un război crâncen. 

Ștefan ţinea întâi cu Ivan, care era de legea sa si care ridicase încă din 
1498 pe Dimitrie, fiul fiului său și al Elenei din Moldova, la rangul de 
moștenitor al său. Soliile curgeau și acum necontenit de la Suceava la Moscova 


si de la Moscova la Suceava. În 1498-1499, ţarul mijlocise, prin oamenii săi 
Bersen si Balita, ca să se încheie pacea, care ţinea de atunci între cuscrul si 
ginerele său. Când dușmănia între ruși și litvani începu să se cunoască, și Ivan 
și Alexandru, unul în puterea înrudirii, celălalt în puterea legăturii din 1499, 
cerură ajutorul puternic al moldoveanului, Stefan încercă, la rândul său, să 
împace pe cei doi prieteni cari nu se înțelegeau; diacul Șandru merse în 1502, 
împreună cu boierul Toader, feciorul Isaii, la Moscova. I se răspunse aici că 
Alexandru e vinovatul, fiindcă nu lasă pe soţia lui, Elena, și pe atâţia alţii să 
creadă și să se închine așa cum au apucat. Încercarea de împăciuire nu 
izbutise. 

Mulţi vor fi crezut că Ștefan se va da de partea lui Ivan, care începu peste 
puţin războiul, încă pe timpul verii. Cumintelui domn i se va fi părut însă că 
toate aceste lucruri se petrec prea departe și că nu-l privesc de-a dreptul pe 
dânsul. Pe urmă, dacă interesul său cerea să se unească mai bine cu muscalii, 
se întâmpla la curtea lui loan un om pornit și sălbatic, ceva care împiedică 
pentru totdeauna orice prietenie din inimă. Ţarul avea o soţie tânără, Sofia, din 
neamul împărătesc al Paleologilor din Constantinopol, și din această a doua 
căsătorie i se născuse un fiu, Vasile, pe care firește că mamă-sa dorea să-l vadă 
tar în locul lui Dimitrie, fiul fiului vitreg și al moldovencii. Încă din 1499, Sofia 
izbutise a face pe soțul ei să-i ierte gresala de răzvrătire și planuri viclene de 
care se făcuse vinovată. Peste trei ani, tocmai în 1502, în luna lui april, mânia 
lui Ivan căzu deodată asupra surorei și nepotului, care pierdură în acea zi 
nenorocită, și pentru totdeauna, și iubirea ţarului, și libertatea, si viitorul de 
stăpânire pe care-l visaseră până atunci. Ei fură zdrobiţi de această cădere 
neașteptată, și muriră înainte de vreme: mama în 1505, iar fiul în 1509, câțiva 
ani abia după moartea părintelui și bunicului din Suceava, a cărui inimă 
sângerase de durerea copiilor pe cari nu-i putuse apăra, nici ajuta. 

Într-o nouă solie, de prin mai-iunie 1502, a diacului Bohusz, Alexandru 
arăta lui Ștefan, ca să-l întoarcă spre dânsul, ce cinste se face la Moscova 
Elenei si lui Dimitrie, și-i ceru cu stäruintä ajutorul împotriva muscalilor, fără 
să mai pomenească acum de acea Pocutie, începătoare de vrajbă. Dar Stefan nu 
era omul care să-și încurce ţara în lungi și grele războaie ca să răzbune jignirile 
ce i s-ar fi adus lui ca om. Pe de o parte, el îndemnă încă o dată la pace pe 
Alexandru, iar pe de alta, prin același diac Constantin, el aminti ţarului datoria 
cea mare către crestinätate, care e mai sfântă decât aceea către legea 
pravoslavnică. Pe atunci, după luarea de către turci a cetăților venețiene din 
Moreea, Apusul se îndemna iarăși pentru lupta de răscumpărare, și în Răsărit 
se primeau scrisori lungi, cu făgăduieli de toată frumuseţea, de la venețieni, de 
la papa și de la împăratul din Germania. Ungurii bătuseră pe turci în Bosnia, și 
în același an, la 12 mai 1501, se vestea în adunarea din Pesta începerea 


războiului sfânt cu învinșii. În primăvara lui 1502, noii apărători ai graniței de 
miazăzi, loan Corvinul, fiul craiului Matiaș, căpitanul din Banat, loja de Som, 
care înlocuia pe Pavel Chinezul, și urmașul lui Birtoc Drâgffy în voievodatul 
Ardealului, Petru de Pôsing, luau Vidinul — o mare biruintä, care avu un 
răsunet pretutindeni — apoi Cladova, în fața Severinului, care și aceasta se afla 
pe atunci în mâna ungurilor, și flăcările aprinse de cäläretii lor se prelinseră pe 
zidurile Nicopolei: vechile cuiburi de pradă turcești plătiră astfel paguba pe care 
o făcuseră; atunci când din ele stăpâneau, amenințau si prădau frații Mihalogli 
și Bali-beg, fiul lui Malcoci, duși aiurea sau trecuţi din această lume. 

Ștefan scrise astfel lui Ivan, care-și strângea toate puterile asupra 
Litvaniei, că „toţi craii, si toţi domnii creștini, și toate ţările frâncești ale 
Apusului se unesc si se gătesc a sta împotriva păgânului, si ar fi bine ca si tu, 
în loc să te certi cu creștinii, să te ridici cu dânșii asupra pägânimii”. 

Cuvintele acestea nu fură ascultate, în cursul verii, muscalii loviră 
Smolenscul. Toate puterile Poloniei erau strânse la această graniță, si regele 
însuși plecase în Litvania, din mai încă lăsând regatul în seama fratelui său, 
cardinalul Frederic, un om slab de suflet și bolnav, care avea numai câteva luni 
de trăit. Abia se încleștase războiul cu Ivan, și vechiul prieten al acestuia, hanul 
din Crâm, Mengli-Chirai, care nimicise cu totul puterile hanului de la Volga, 
prietenul lui Alexandru, Seid-Ahmed silindu-l a căuta un adăpost în Cetatea- 
Albă, apoi în Chiev, se aruncă asupra Poloniei. Într-un singur avânt, Mengli- 
Ghirai pătrunse în septembre până la Sandomir, fără să întâmpine un singur 
dușman, și se întoarse înapoi târând după dânsul la 40.000 de robi. 

În Polonia era o nespusă groază. De jur împrejur stăteau numai dușmani, 
și mijloacele pentru a-i respinge, pentru a-i împiedica de a năvăli și păgubi 
lipseau cu totul. Frica de Ștefan nu era cea mai slabă în suiletul acestor bieti 
oameni ingroziti. După muscal, după tatar, ei așteptau acum pe strașnicul 
moldovean, ca să desävârseascä pieirea țării lor. Încercarea cu Ivan în Litvania 
îi incredintase că rutenii, de limbă rusească si de lege ortodoxă, nu sunt 
bucuroși de stăpânirea polonă și catolică. Ei vedeau numai trădători între 
aceștia, și bănuieli de același fel cădeau și asupra unor dregători de margine, 
despre cari se zvoneau lucruri rele. Se credea astfel, în septembre 1502, că 
Stefan are înţelegeri la Camenița și până la Lemberg, care și-ar deschide 
bucuros porţile înaintea lui, și se luau ce măsuri se puteau lua, împiedicându- 
se, între altele, negustorii moldoveni de a veni în număr prea mare. 

În sfârșit, lucrul de care se temuseră se întâmpla. În octombre moldovenii 
se revărsară asupra Pocutiei. Dintru întâi se auzi că Stefan a întețit numai niște 
„dușmani” — erau acum așa de multi, încât nu li se mai dădea de capăt si de 
nume! — asupra regatului. Se vesti pe urmă că Ștefan însuși, cu turci și ruși, 
adecă ruteni, vrea să puie mâna pe Haliciu, pe Buczacz, prădat de dânsul în 


1498, pe Czerwona, pe laszlowiec si pe o cetate care i-ar fi fost în adevăr de 
mare folos, Camenița cea puternică. Regele era chemat să vie răpede înapoi, 
lăsând grija muscalilor din Litvania, căci altfel el va pierde Podolia toată, malul 
celălalt al Nistrului, care se va preface și el în pământ moldovenesc. 

Dar aceste știri nu erau adevărate. Ştefan nu era, nici în tinereţea sa, 
dintre acei care fac cuceriri ca să le dea apoi îndărăt. Era să pornească oare 
acum, în zilele sale albe zboruri nebune asupra pământurilor străine? Nu, el 
venise numai să-și ia toată ţara sa, a Pocutiei: el așeză aici ca staroste pe 
clucerul Hrincovici și ca vameș pe Chiracola, poate, vistierul de odinioară. 
Granița o însemnă, cum știa el că-i scrie în zapise, mai jos de Haliciu, la o milă 
și jumătate depărtare. Vămile i se plătiră lui de-acum înainte. Ţăranii de aici, 
români și ruși, fură poftiti, după obiceiul din Moldova, să-i vie în tabără la 
Colomeia, unde stătea orânduind, fiecare cu calul și armele sale; și îndată el 
avu numai din această cucerire a sa 3.000 de ostași. La 2 novembre 1502 sosi 
la Lemberg trimisul domnesc Ilie Steclea, ca să poftească pe negustori a-i veni 
iarăși în ţară, în cea nouă, ca si în cea veche, fără nici o teamă și fără nici o 
grijă, căci „el nu vrea să aibă război cu craiul, ci şi-a luat numai ţara bunicului 
său, care i se smulsese mai demult cu puterea”. 

Însă, iarăși, el era gata să se judece, dacă, precum se zicea în Moldova, 
Alexandru n-ar fi fost mulțumit cu „legea” dintâi, ci ar fi cerut „lege peste lege”, 
care trebuia să se deie oricând, după datină. laräsi el trimese un sol la regele 
Vladislav, ca să-i arate că „și-a pus oamenii în acea ţară”, în „bucata de 
pământ” de sub Haliciu. De la unguri, care nu tinurä de rău pe prietenul lor, 
mai bun și mai folositor decât polonii, sosi iarăși un judecător, anume Marcu 
Fârtat. Sorocul asupra căruia se învoi Ştefan cu dânsul fu acela de 2 novembre 
1503, când trebuiau să vie din Polonia, de la cardinal, care se plânsese amar 
lui Ştefan pentru călcarea păcii, Iacob de Buczacz, iar, de la Vladislav, Stefan 
Telegdy, Francisc Balassa și Emeric Czobor. Însă iarăși trimesul polon nu sosi 
la vreme. 

IV. MOARTEA LUI ȘTEFAN CEL MARE. 

Ștefan era bolnav pe această vreme de boala pe care i-o dăduseră 
ostenelile sale războinice, nopţile de iarnă nedormite, în lagăr, petrecerea 
îndelungată în umbra umedă a codrilor prieteni, goana peste câmpii în bătaia 
furtunilor si sub căderea ploilor de primăvară si de toamnă si a zăpezilor moi. 
Încă din februar 1501, veniseră la Veneţia doi oameni de-ai lui, frânci, ca să 
cumpere niște stofă scumpă de aur și să tocmească un medic, căci medicii 
venețieni erau pe atunci vestiți în lumea întreagă. În august 1502 abia, ajunse 
la dânsul Matei din Murano, medicul dorit, care-l găsi chinuit de podagră, dar, 
altfel, „voinic pentru vârsta sa” si în stare să mai călăuzească ostași, cum făcu 
peste câteva luni. Matei, care se îmbolnăvise pe drum, boli într-una și muri în 


Moldova, iar când Ștefan trimese după alt medic, în octombre 1503, mânile și 
picioarele-i erau înțepenite; solul său, întrebat asupra boalei, arăta că „numai 
mânile și picioarele nu poate să le miște, dar, altfel, n-are nimic”. Ieronim de 
Cesena plecă spre Moldova, unde mai venise pe rând, pentru ca să încerce 
mântuirea bolnavului, un medic din depărtatul oraș german Nurenberg, loan 
Klingensporn, un evreu de la hanul tatarilor și un bărbier unguresc din Buda. 

[Notă: Bărbierul din Buda e cerut în decembre 1503. Între anii 1500 și 
1503 se întâmpină mai multe negocieri între unguri și moldoveni, din pricina 
prădăciunii făcute de cei din urmă celor dintâi la un bâlci din Cetatea-de-Baltă. 
Cum se vede dintr-o scrisoare din 15 septembre 1501, sibienii ţineau la dânșii 
pe un „filius ipsius Vaivodae Moldaviae”.] 

În 1503 murise, de o boală urâtă, care nu era a unui viteaz, nici a unui 
preot, cardinalul Frederic. În toamnă, regele Alexandru, care oprise războiul cu 
Moscova printr-o pace foarte puţin aducătoare de cinste, se întoarse în Polonia 
și, în loc să stea la vorbă cu Ștefan, precum făgăduise la 17 octombre, el chemă 
o dietă la Lublin, în cele din urmă zile ale lunii. Aceasta luă măsuri pentru ca 
să smulgă îndărăt Pocuția, tocmind luptători pentru primăvara următoare. 

Dar, cu toate laudele polonilor, nu se făcu nici o ispravă decât poate 
aceea, foarte ieftină, a prădăciunilor de hotare, care nu speriau pe nimeni. Un 
război cu Ștefan sub steagurile crăiești, un război mărturisit, nu se putea face 
acum și pentru aceea că amândoi lagellonii, și cel din Ungaria și cel din 
Polonia, care trimese la turci pe vechiul cunoscător al lor, Nicolae Firley, 
făcuseră pace cu sultanul, întărind-o în vara anului 1503. Și apoi ar fi 
îndrăznit slăbănogul Alexandru să încerce o luptă care iesise așa de nenorocit 
unui viteaz ca loan Albert? Doar nu trecuse nici zece ani de la măcelul din 
Codrii Cozminului, și oasele morților înălbeau încă poienile Dumbrăvii-Roșii. La 
sfârșitul lui novembre 1503, soli ai lui Ștefan veneau la craiul polon; în 
decembre oameni de-ai lui Alexandru se duceau la Vladislav în afacerea 
Pocutiei. Se spune lămurit că pe atunci se așteptau si boieri din partea 
domnului Moldovei. În februar 1504, un trimes unguresc venea spre Suceava, 
unde se zvonise de oarecare mișcări tătărești. Cât de puţin se gândea craiul la o 
luptă cu Ștefan dovedește și plecarea lui în 1504 ca să ia jurământul în Prusia. 
Cât trăi Ștefan, Pocuția, bucata de pământ, rămase ţara moldovenească. 

Märetul patriarh își petrecu deci în liniște cele din urmă zile ale vieţii 
sale, pregătindu-se prin odihna de aici pentru odihna cea mare. Cineva care l-a 
văzut pe acest timp ni-l înfățișează ca „un om foarte cuminte, pe care nu-l poţi 
lăuda îndeajuns, foarte iubit de supușii săi, fiindcă e plin de îndurare și 
judecător drept; e foarte ager și darnic si, dacă n-ar fi boala lui, pentru vârsta 
ce are, e încă puternic”. Lângă dânsul stătea în Suceava, gândindu-se cum să 


asigure moștenirea fiului ei, doamna Maria, a cărei mamă se stinsese de 
curând, în 1500. 

[Notă: La 11 mai, după Cronica bistriţțeană.] 

Bogdan, fiul ei, trecuse de douăzeci de ani: el era „orb”, fiindcă pierduse 
un ochi luptându-se; „era sfios ca o fată mare și om viteaz, cu purtări bune și 
având în jurul lui tot oameni ca dânsul”. 

În boierime se schimbase puţin: la Hotin, după Mușat, erau Toader și 
Negrilă, leremia și Dragoș păzeau la Neamţ, Ivanco și Alexa la Orhei, Costea în 
cetatea cea nouă de la Soroca, altă piedică pentru tatari, lon Grumază la 
Cernăuţi, și la Roman era Șandru. Tăutul trăia, și poate tot așa bătrânul 
Hrăman, bătrânul Steful, foști pârcălabi amândoi, bătrânii Duma, fiul lui Vlaicu 
și văr al domnului, și Duma, zis Brudur. Dar Jurj era vornic în locul lui Boldur, 
care trecuse în rândul tovarășilor pe care Ștefan îi mai vedea numai în 
amintirile sale. Cozma Șerpe se adăugise la sfetnicii din anul Cozminului. Grija 
Sucevei o avea tot Luca Arbure. Toţi, spune un străin, un venețian, bun 
judecător de oameni, care i-a văzut, „viteji și harnici, nu să stea pe saltea, ci să 
lupte în tabără”. Mitropolitul era Gheorghe, Vasile păstorea la Roman, iar în 
Rădăuţi ţinea cârja tot Ioanichie, cel dintâi episcop al acestui scaun, întemeiat 
de Ștefan. 

Tara se întremase cu totul: an de an se înältau falnicele lanuri, și mii de 
mii de oi și vite străbăteau pășunile grase ale Moldovei. Orașele fusese 
împodobite pe rând cu frumoasele biserici de piatră săpată, înflorite cu fluturi 
de smalţ verde și galben, de maiștrii lui Stefan, care totdeauna aveau de lucru 
undeva. În ele se întâlneau nemții, armenii din Lemberg, sașii din Ardeal, grecii 
și turcii cari veneau de la miazăzi, lăsând bogăţie în urma lor. 

Noul domn muntean - care înlocuise în 1497 pe Vlad Călugărul, mort — 
Radu, privea pe Ștefan ca pe un părinte. În Ardeal pârcălabii moldovenești 
stăteau în Ciceu si în Cetatea-de-Baltă, pe care domnul o căpătase pe la 1478. 
Nimic nu tulbura de la moartea lui Matiaș legăturile bune cu ungurii. Turcii din 
cetăţile de la Dunärea-de-Jos se stâmpărase; Mengli-Ghirai, hanul Crâmului, 
socrul lui Selim, fiul cel mai mare al sultanului, care stătea la Caffa, uitase 
drumul Moldovei. Numele „moldoveanului” era cunoscut cu cinste în lumea 
întreagă, și polonii înșiși, dușmanii bätrânetelor sale, recunoșteau fățiș ce 
putere cuminte pleacă din sufletul acestui om, cum nu se găsește ușor un altul. 

Căldurile verii deschiseră rana de la Chilia, și fierul ars al medicilor nu 
folosi la nimic. Stefan simţi că moare, dar gândul său nu se întunecă și voința 
lui de fier nu suferi nici o slăbire. Ca și înainte, toți stăteau încă sub farmecul 
lui. 

Auzise că boierii nu se înţeleg asupra urmașului său, că unii voiesc pe 
Bogdan, iar alții socot că ar fi mai drept să domnească Stefan, fiul lui 


Alexandru, nepotul domnesc din Constantinopol, ca unul ce venea în locul 
fiului celui mai mare; întetitori ar fi semănat vrajbă între cei dintâi și cești din 
urmă. Lui Ștefan i se va fi părut că vede luptele nemernice de după Alexandru 
cel Bun, frământarea sălbatecă și nelegiuită pe mormântul părintelui, 
bunicului adormit. El nu voia însă ca mormântul să-i fie stropit cu sângele său 
și-al neamului său, ca ţara pe care o ridicase așa de sus să se prăvale iarăși în 
prăpastia păcatelor. 

Boierii se zbăteau în lupta alegerii noului domn, când domnul cel vechi 
se ivi înaintea lor pe câmpul de adunare. 

De pe patul de moarte, el stăpâni ca de pe scaunul său de poruncă. 
Înteţitorii își pierdură capetele în clipă. Împäcati prin frică si prin înduioșare, 
ceilalți aleserä pe Bogdan-voievod, si el fu înălțat în scaun sub ochii umezi ai 
părintelui său, care asigurase astfel și viitorul țării. 

Peste două zile, la 2 iulie 1504, Ștefan murea, după ce domnise „47 de 
ani, două luni și trei săptămâni”, domn adevărat, viteaz, cuminte și iubitor de 
țară si de neam din clipa întâia până în cea din urmă. El fu îngropat la Putna, 
sub piatra de marmură ce-și pregătise și care se vede până astăzi. 

Într-însul găsise poporul românesc cea mai deplină și mai curată icoană 
a sufletului său: cinstit și harnic, răbdător fără să uite și viteaz fără cruzime, 
strașnic în mânie și senin în iertare, răspicat și cu măsură în grai, gospodar și 
iubitor al lucrurilor frumoase, fără nici o trufie în faptele sale, care i se par că 
vin printr-însul de aiurea și de mai sus. Și cu cât se vede această icoană mai 
limpede, cu cât se înţelege mai desăvârșit și se iubește mai mult, cu atâta și 
viitorul se vestește mai bun, căci atunci neamul merge pe drumul strămoșului 
cuminte. 

Cartea VI. 

MOȘTENIREA LUI ȘTEFAN CEL MARE. 

Moștenitorii lui Ștefan risipiră una câte una scumpele pietre din coroana 
pe care-o adunase vrednicia vitează și înțeleaptă a părintelui, bunicului si 
străbunului lor, și prin vina lor Moldova se prăbuși răpede de pe singura culme 
de glorie unde-o înältase acest domn al vremurilor sale. Nedestoinici din fire 
unii dintre dânșii, aceiași sau alţii roși de păcate, ei uitară trecutul si 
primejduiră viitorul. Dintre dânșii toţi, niciunul nu s-a arătat vrednic de a fi 
pus alături în recunostinta noastră cu vechiul biruitor cuminte, cuceritor si 
întemeietor, meșter de biruinte, de așezăminte si de biserici. Cei mici se 
zgribuliră în câte un colţ din purpura uriașului voievod, ai căruia stränepoti 
fură până la o vreme sau cutezară a se zice până ceva mai târziu, când se 
îngropă pe ascuns, ca un trup sângerat de mânile tâlharilor, amintirea 
drepturilor din timpurile bune. 


Sfiosul tânăr Bogdan, cu faţa de voinic scrijelat de războaie, și cu sufletul 
„de copilă”, părăsi Pocuția, momit de gândul trufas de a se încuscri cu craiul, 
de a așeza lângă dânsul în scaunul ţării pe însăși sora regelui Poloniei, care era 
și sora lui Ioan Albert, învinsul din Codrii Cozminului, si nu se putea gândi cu 
dragoste nici la Moldova ucigătoare pentru neamul ei, nici la legea „grecească”, 
oropsită, din aceste meleaguri, nici la urâtul soț care voia să-i cumpere 
frumuseţea prin înstrăinarea unei părţi din stăpânirea părintească. Răspins, 
într-un chip care-l acoperea de batjocură și rușine, ca domn și ca om, el 
aprinse, petind tot înainte, o strașnică făclie de nuntă în năvăliri de pradă și 
nimicire care aminteau anul de după lupta lui Ștefan cu polonii. Nici cu acestea 
el nu folosi nimic, si Bogdan-vodä trebui să se mângâie cu o căsătorie în ţară, 
fără nici o altă strălucire decât a farmecului miresei, și cu o Moldovă din care el 
însuși desfăcuse Pocuția, întinsă principesei polone Elisabeta ca un dar de 
logodnă. 

Odată el își duse oștile la munteni, pe drumul Râmnicului, ca și tatăl 
său, care știa totdeauna de ce pornește cu steagurile, dar se întoarse pocăit 
după cuvintele de înfruntare ale călugărului sârbesc, de foarte mare neam, care 
ajunse mitropolit al Ţării Românești, sub bisericosul Radu-vodă. Acesta putu 
să-și încheie zilele în liniște, si sângele frăţesc, cheltuit sub Ștefan numai 
pentru înalte scopuri românești și creștine, nu se vărsă în deșert cu acest prilej 
de ceartă trecătoare. 

Cu turcii, Bogdan înnoi vechile legături, asigurat ca și tatăl său că, pe 
credinţa lor, cinstit ţinută, se poate răzima viitorul nostru, atât cât ni-l 
îngăduiau împrejurările măcar. 

Bogdan muri încă tânăr, lăsând ca urmaș al scaunului care fusese prea 
larg pentru dânsul, și de unde el zburase fără ţintă către două hotare, pe un 
copil, căruia intelesese să-i prezică viața dându-i numele de Ștefan. Uneori, 
dacă fiul e mai putin vrednic, nepotul calcă pe urmele bunicului. Asa va fi fost, 
se putea crede, cu fiul lui Stefan cel Mare si tatăl lui Stefan cel Tânăr. 

Acesta trăi întâi sub aripile părintești ale unui bătrân boier ce purta 
numele de Arbure, și pe care el îl răsplăti apoi tăindu-l și stingându-i și neamul 
prin uciderea, în același ceas, a celor doi copii ce avea. Tara întreagă se mișcă 
de durere și de mânie la această veste, și pentru cea dintâia oară după anul de 
întemeiere din 1457 un domn al Moldovei avu în față un steag al ţării îndreptat 
împotriva lui. 

El învinse, si atâţia sfetnici ai părintelui său, ai bunicului chiar, își 
pierdură capetele, ca și Arbure, pe care voiseră să-l răzbune într-o zi fără noroc, 
sau se împrăștiară prin străinătatea care nu mai primise de mult pribegi 
nemulțumiți din Moldova. Ștefan domni singur de-acum înainte, fără să-și 
poată găsi o ţintă pentru netăgăduita vitejie și hărnicie ce mostenise, fără să 


poată descoperi un drum pentru avântul pornit al tinereţelor sale. Lovi odată 
pe niște turci care se întorceau din Polonia, dar lăsă ca Ungaria să se 
prăbușească, acoperind si vecinătatea sub dărâmăturile ei, în marea luptă de la 
Mohâcs, în care Soliman cel Mare, sultanul Răsăritului păgân și creștin, înecă 
în baltă, cu tânărul Ludovic al II-lea, tronul de mărire al lui Matiaș Corvinul. 
Ca și tatăl său, el făcu războaie pentru nuntă, și ca și dânsul el trecu hotarul 
Milcovului pentru o biată gâlceavă fără însemnătate, încercând să zguduie 
puterea nouă a viteazului Radu-vodă de la Afumaţi, fiu al Radului din 1507, 
numai pentru a-i putea lua nevasta, pe care o voia mai bucuros decât pe 
nevasta sa, sora aceleia. Doamna și-ar fi răzbunat otrăvindu-l, si astfel pieri, 
fără să fi ajuns la vârsta bärbätiei, Ștefăniță copilul, cel dintâi domn al Moldovei 
care după 1504 purtase numele glorios de Ștefan-vodă. 

Boierii intelesi cu otrăvitoarea chemară un stăpânitor dintre pribegi, căci 
fratele mai mic al lui Ștefăniță, Petru, murise cu câteva luni înainte de acesta. 
Si pe pribeag îl chema tot Petru; mamă-sa era o târgoveatä din Hârlău, în casa 
căreia poposise uneori ca oaspete iubit Ștefan cel Mare, care însemnase pe copil 
cu semne de recunoaștere ce-l indreptäteau să râvnească domnia. Până atunci i 
se zisese Rareș, după numele soțului mamei sale, dar erau destui care să știe 
ce scump e sângele său pentru ca el să vadă nevoia de a-și cruța viaţa fugind în 
Polonia, de unde se întoarse abia acum, ca să stea unde stătuse părintele său. 

Petru-vodă Rareș semăna cu Ștefan la gând și faptă: gândul îi era înalt și 
cuprinzător, iar fapta fulgerătoare. Mari însușiri, pe lângă care nu se întâlnea 
însă si aceea, si mai neobișnuită, care dă, mai ales, între oameni izbânda 
necontenită și roditoare, bätrânetile senine și recunostinta urmașilor: anume 
măsura, judecata dreaptă și cumpănită. De aceea, viaţa lui Petru, domnia lui 
de vreo douăzeci de ani — timp în care pot încăpea multe fapte mari! - n-au fost 
o tragedie zguduitoare și măreaţă care se încheie prin împăcarea sufletelor, ci 
un zbucium de fiecare zi, plin de groază și duioșie, și mântuit prin umilința 
unor lanţuri care împiedică mânile și strivesc inima. 

EI s-a amestecat întâi în Ardeal, unde se luptau doi puternici pentru 
coroana Ungariei, culeasă pătată din mocirla roșie a înfrângerii de la Mohâcs. 
Ar fi putut să lege de dânsul, ca Ștefan cel Mare, pe secuii deprinși să asculte 
de porunci venite din Moldova, ar fi putut să câștige pe românii din Ardeal, 
coborâti de stăpânitorii străini ai ţării în rândul dobitoacelor de muncă, povară 
și petrecere, pe acei români ardeleni pentru care Ștefan întemeiase Episcopia 
Vadului în unghiul despre Baia al ținutului. Lui i se păru că e mai folositor să 
puie mâna pe bogata și tarea cetate de hotar a Bistriţei, care se înfiora de 
mândrie săsească sub stăpânirea moldovenilor, și scăpă la cel dintâi prilej, 
blăstămând zilele nenorocite ale robiei. În zădar zdrobi vrednicul fiu al marelui 
tată pe sașii regelui Ferdinand în lupta de lângă Feldioara, ale cărei ziduri 


amintesc și astăzi această ispravă străbună, în zădar împresură Brașovul, în 
zădar străbătu el, prădând și amenințând, Ardealul. Lipsea din aceste fapte 
îndrăzneţe, zgomotoase și scânteietoare socoteala cea bună, rostul cuminte, 
„mintea moldoveanului cea de pe urmă”. Stăpânirea lui în colțul ardelean vecin 
cu pasurile prin care trecuseră întemeietorii țării sale se risipi în fum peste 
câtăva vreme, și însuși trăi îndeajuns pentru ca să-i vadă sfărâmarea. 

De la poloni Rareș avea să ceară Pocuția. El urmă față de dânșii purtarea 
lui Ștefan. Ceru dreptate, judecată și, în așteptarea ei, luă în stăpânire cu arma 
ținutul pentru care era cearta. Și el prin hotărârea lui răpede aruncă pe vecinii 
de la răsărit și miazănoapte în nedumerire si încurcătură, față de mijloacele ce 
trebuiau întrebuințate. Petru-vodă făcu însă marea greșeală de a înainta prea 
mult pe pământ străin, de a merge pe drumuri deschise, de a primi o luptă 
învățată, în câmpia netedă, cu pedeștri împotriva pedeștrilor, cu călărime 
împotriva calărilor, cu tunuri împotriva tunurilor. El fu bătut astfel în 1531 la 
Obertyn, pierdu Pocuția, pierdu cinstea și încrederea boierilor, dar nu lăsă nici 
după aceasta, îndărătnic cum n-a mai fost altul, nădejdea stăpânirii în Pocuția. 

Pentru ca să se încerce si mai departe, i-ar fi trebuit o deplină siguranţă 
despre turci. Aceștia însă erau obosiţi de plângerile ce veneau necontenit la 
Poartă pentru purtările moldoveanului, și, văzându-l așa de neastâmpărat, așa 
de harnic în căutarea dușmanilor, ei se temeau să nu se întoarcă într-o bună zi 
și asupra lor, urmând și întru aceasta faptele părintelui său. Marele sultan 
Soliman, cuceritorul Ungariei, veni în 1538 ca să cucerească și Moldova. 

I-ar fi stat bine fiului lui Ștefan cel Mare să lase neamului românesc 
măcar amintirea unui al doilea Războieni, pentru ca să se mândrească pe 
urmă. Ca să se poată bucura însă de cinstea învinsului fără fugă și închinare, 
i-ar fi trebuit lui Petru iubirea boierilor, care să moară în numele său, precum 
părinţii lor muriseră în numele iubit al lui Ștefan cel Mare. Dar el n-avea 
această iubire, și boierimea îl părăsi, primind la Suceava cu pace și cu umilință 
pe împăratul din Țarigrad, care li dădu ca oblăduitor pe un Ștefan-vodă de 
batjocură. 

Lumea-l știa că e fiul rămas la Constantinopol și crescut în obiceiurile de 
acolo, până într-atâta încât era bănuit că-și schimbase și legea, al lui 
Alexandru, fiul lui Stefan cel Mare. El însă, un slăbănog si un nerușinat, socoti 
că-și înalţă nemernicia numindu-se în hrisoavele sale fiu al marelui domn. 
Aceiași boieri care-și plecaseră fruntile de trădători înaintea lui Soliman cerură 
lui „Ștefan-vodă, fiul lui Ștefan”, să dea înapoi Moldovei pământurile hrăpite de 
turci la suirea lui în scaun: toată ţara dintre Prut și Nistru, în apropierea 
Dunării-de-Jos, și, în sus, până la Tighina, din care turcii făcură marea lor 
cetate a Benderului. Bietul om nu putu săvârși această minune, pentru care ar 
fi trebuit altfel de Ştefan-vodă, si el fu măcelărit în odăile sale domnești. Deci, 


după Ştefan cel Mare, mort la Suceava în glorie, în ascultare și iubire, veniseră 
pe rând Ștefan cel Tânăr, care pierise de otravă, și Ștefan Lăcustă (numit așa 
după încă un bici dumnezeiesc din zilele sale), care pierise de sabie. Cel dintâi 
fusese dus din Hotin la Putna, unde mormântul său se ridică lângă al 
bunicului; acestălalt Ștefan, nepot de fiu si el al aceluiași bunic, fu îngropat în 
pripă într-un loc ascuns, a cărui amintire se pierdu. Abia trecuse 30 de ani de 
la moartea apărătorului Moldovei. 

Ucigașii bietului Lăcustă făcură domn pentru toate placurile și poftele lor 
pe boierinașul Cornea, care-și aduse aminte deodată că e fiul lui Bogdan Orbul, 
și se numi în hrisoave și legături cu străinătatea cu numele lui Alexandru cel 
Bun. 

Pentru câteva luni însă, capul său ușuratic, care se încununase pentru o 
moarte înainte de vreme, cădea din porunca lui Rareș, care plecase din 
ascunzătoarea sa ardeleană și căpătase din nou, ca o desprețuită pomană 
turcească, cerșită de dânsul în genunchi, cu cenușa pocăitului pe crestet, 
domnia moldovenească, pe care o dobândise întâi din partea ţării, în numele 
sfânt al părintelui său, Ștefan cel Mare. 

Era cel dintâi domn al Moldovei venit de la turci, cu oaste turcească, 
împotriva boierilor și fără știrea ţăranilor. Desigur cea mai mare înjosire 
petrecută după moartea învingătorului păgânilor. Domnia lui de a doua tinu 
numai opt ani. Petru nu mai era el însuși, vânătorul neobosit de cuceriri la 
toate hotarele, ci o unealtă supusă a sultanului. Sufletul său mândru pierise în 
ziua când el trebuise să ia drumul Ardealului, ca fugar, rătăcind zile de spaimă 
și nopţi nedormite prin pădurile muntelui. 

Sabia sa nu se mai înălță niciodată pentru el și pentru ţara și neamul 
său. 

Avuse mai multi fii, dintre care doi ajunseră să domnească. Cel mare se 
chema Ilie, ca și orbul fiu al lui Alexandru cel Bun. El crescuse mai mult la 
Constantinopol, unde tatăl său fusese silit a-l trimite ca zălog. Se întoarse mai 
turc decât Stefan Lăcustă, si peste câţiva ani el se cobori din scaunul Moldovei 
pentru a pune pe capul său nebun - rușinea rușinilor pentru el și semintia sa! 
— cealmaua lepädatilor de lege. Cu mai putin de 50 de ani în urmă, Moldova o 
stăpânea Ștefan cel Mare, apărătorul credinţei. 

Pe fratele mai mic și urmașul lui Ilie îl chema Ștefan, după numele 
străbunului. Acest nou Stefan-vodä era un stricat, care-și făcea râs de casele 
boierilor săi: ei îl uciseră, prăbușind, asupră-i cortul în care se găsea la Tutora, 
în câmp, din jos de Iași, într-o zi caldă de septembre. După Ștefan otrăvitul, 
după Ştefan înjunghiatul venea acest al treilea Ștefan, strivitul. Şi de departe 
lumina asupra acestor priveliști de ticälosie si nelegiuire, cu raze ca niște 
lacrimi, chipul de sfânt al lui Ștefan cel Mare. 


Elena, fată de despot sârbesc, văduva lui Petru Rareș, își logodi în grabă 
fata cea mai mică, Ruxandra, după boierinașul Joldea, care va fi simţit și el că 
sângele lui e acum al lui Ștefan cel Mare, si nu al unui părinte de rând. Peste 
câteva zile îl gonea într-o mănăstire, însemnându-l la nas -— pe acest loan-vodă — 
un fiu din flori al lui Bogdan Orbul, născut cu o femeie din Lăpușna, peste 
Prut. 

Lăpuşneanul își zise Alexandru-vodă, după Alexandru cel Bun, iar pe fiul 
său cu Ruxandra, smulsă de la bărbatul ei călugărit, îl numi Bogdan, după 
bunicul acestuia. Alexandru se luptă cu un vântură-ţară grec, Vasilic Heraclide, 
care izbuti, bătându-și joc de toate drepturile și de toate datinile, pe care nu le 
putea înţelege, să ia Moldova, unde fu al doilea loan-vodă. Pieirea sträinului de 
neamul domnesc, de neamul românesc și de lege veni de la boieri, care se 
deprinsese a ucide domnii, pe cei legiuiti, ca si pe ceilalți. Tomșa hatmanul se 
făcu el stăpânitor în locul grecului de lege protestantă, nemteascä, și i se păru 
că numele lui Ștefan-vodă s-ar potrivi pentru dânsul. Dar turcii ce veneau cu 
Alexandru îl goniră în Polonia, unde totuși el prădase. Aici i se tăie capul în 
închisoare. Al patrulea Ștefan-vodă, cel descäpätânat. 

Alexandru-vodă se scăldă în sânge, orbi ca o pedeapsă a lui Dumnezeu si 
peri în durerea lui și în blestemele altora: se zice că doamna lui l-ar fi otrăvit, 
precum otrăvise pe bărbatul ei doamna lui Ștefăniță. 

Bogdan-vodă, urmașul, se dădu petrecerilor, peti în Polonia cu zgomot și 
ceartă, fu rănit și oprit în prinsoare acolo. 

Atunci turcii dădură Moldova, fără să întrebe pe nimeni, cuiva care nici 
nu domnise niciodată, lui loan, giuvaergiul din Constantinopol, fecior de 
armeancă din ţară. El își zise fiu al lui Ștefăniță, si a lăsat amintirea unor lupte 
cu aceiași turci, așa cum nu se mai pomenise de mult în istoria ţării. Ajutat de 
cazaci, el prădă Bugeacul si Tara Românească. Muri ca un viteaz, vânzându-și 
scump viața. Oasele sale, sfărâmate de goana cămilelor, de care-i fusese legate 
mânile si picioarele, rămaseră pe câmpul măcelului celei din urmă din ostirile 
sale, iar capul său crunt se bătu pe poarta curţii domnești a Bucureștilor. Dar 
ca să se ajungă acest scop, nu venise în ţara de unde un sultan ca Mohamed al 
II-lea nu putuse dezrădăcina pe Ștefan cel Mare, nici măcar beglerbegului 
Rumeliei. Si, fiindcă războaiele se judecă după scopul căruia i s-a închinat 
jertfa de vieţi, nu trebuie să se uite că turcii nu avuse înaintea lor pe un 
apărător al ţării, neamului si legii, de care Ioan era pe jumătate străin, ci pe un 
domn dorit de stăpânire îndelungată, care-și apăra cuca împotriva acelor ce i-o 
dăduseră și voiau acum să i-o smulgă. 

Ioan, zis cel Cumplit, fiindcă se înfruptase prea mult din sângele 
boierilor, fusese mazilit, bătut și spârcuit pentru a se face un loc de domnie lui 
Petru-vodă, fost domn al Țării Românești. Si acesta era un trimes de-a dreptul 


din Tarigradul împăratului. Dar ceea ce era și mai înjositor, ceea ce însenina 
încă o treaptă de umilință pe care o cobora ţara, era faptul că Petru nu se putea 
numi fiul unui domn moldovenesc, cum fusese sau stăruise că sunt câţi 
veniseră înainte de dânsul în vechea Suceavă sau în capitala cea nouă a Iașilor. 
Numai mamă-sa, Chiajna, soția lui Mircea-vodă Ciobanul, domn muntean, 
fusese din neamul lui Stefan cel Mare, si Petru, căruia i s-a zis Șchiopul, om 
beteag și bun, purta numele lui Petru Rareș, tatăl Chiajnei. Dar, după judecata 
acelor vremuri, țara primea pe acest nou Petru-vodă ca pe un străin, pus cu de- 
a sila de alți străini într-un loc ce nu i se cuvenea după dreptul cel vechi. Si de 
aceea, în domnia lui dintâi veniră necurmat de la cazacii Niprului, amestec de 
luptători strânși din lumea largă, tot flăcăi frumoși care ziceau că sunt loan- 
vodă, dreptul moștenitor, care n-ar fi pierit pe sângerosul câmp al ultimei sale 
înfrângeri; ba odată veni si un „Alexandru-vodă”, fratele lui loan, pe când se 
mai atineau de peste hotar fii de-ai lui Lăcustă și de-ai lui Alexandru 
Lăpușneanu, alți „drepţi moștenitori”. 

După câţiva ani, iarăși turcii singuri, și fără să întrebe ţara, trimeseră un 
domn nou al Moldovei, pe un fiu al lui Rareș cu o săsoaică din Brașov, care 
câștigase pe vremea împresurării acestei cetăți de către moldoveni inima, 
lacomă și de altfel de cuceriri a lui Petru-vodă. El se numi și ca domn cu 
numele său din copilărie de Iancu: un ciudat lancu-vodä, cum încă n-a mai fost 
vreodată în Moldova. La rândul lui, el fu schimbat în folosul lui Petru, căruia i 
se ceru îndată un bir mai mare și decât acela ce crescuse nespus de mult în 
veacul de la moartea lui Ștefan cel Mare; sărmanul creștin era milos pentru 
suferințele săracilor, așa încât fugi la nemți, sätul de atâta cinste, și muri la 
dânșii, de dorul ţării. 

Avuse un fiu Vlad, numit ca la munteni, dar pe al doilea copil al său, un 
copil de dragoste târzie și neiertată, cu o roabă, îl numi Ștefan, 
binecuvântându-l astfel pentru un mare viitor domnesc. Copilul întovărăși pe 
tatăl său în pribegie: o minune de bäietas, cu ochii mari albaștri, gura mică și 
lungile plete de aur. El muri la 18 ani, într-o rece zi de primăvară din Alpi, de 
oftică și de podagră, într-o ţară și într-o lege care nu erau ale lui. După Ștefanii 
pieriti de morți strașnice, un Stefan de suferinţe blânde, cosit de o moarte 
zâmbitoare înainte de vârsta bärbätiei. Era al cincelea după Stefan cel Mare și 
domnise și el câţiva ani, întărit de turci pe lângă tatăl său bătrânul. 

Noul domn, la sfârșitul veacului, fu Aron, copil nerecunoscut al lui 
Alexandru Lăpușneanu, căruia îi semăna, fiind rău și lacom. Acest Aron-vodă, 
se făcu, de groaza cererilor turcești, tovarășul de luptă al lui Mihai Viteazul, 
mântuitorul prin sabie, răsărit în Tara Românească. Dar nici așa, ca luptător 
pentru cruce, el nu plăcu boierilor, și aceștia ajutară pe hatmanul Răzvan, un 
om de ispravă în războaie, să se facă domn. Răzvan se gândi că e cu adevărat 


fiul lui Petru Șchiopul, care și-ar fi încălzit inima de slăbănog la ochii de foc ai 
tigancei ce născu în Răzvan un prunc domnesc. El își zise, ca unul ce ridicase 
arma pentru neatârnarea de păgân și ajutorul creștinătății, Ștefan-vodă. Peste 
câteva luni polonii îl goniră, puind — pentru intâiasi dată, ceea ce însemna o 
nouă înjosire — un domn al lor, care nu era, nici după tată, nici după mamă, 
coborâtor al vreunui voievod din Moldova sau din cealaltă ţară cu stăpânire 
românească, pe boierul Movilă: leremia-vodă. Răzvan cercă să-și capete înapoi 
scaunul, dar fu învins și căzu în mânile unui dușman care nu era plecat să-l 
ierte. Al șaselea Ștefan-vodă pieri zvârcolindu-se în vârful tepii. 

Neamul Movilestilor, închinat și turcilor si polonilor, plătind bir și 
plocoane în două părți, închinându-se umil la doi dumnezei, neam turcit si 
leșit, dădu pe leremia-vodă, pe Simion, pe Constantin, pe Mihăilaș și 
Alexandru, pe Moise și pe Miron Barnovschi Movilă. Odată turcii aduseră pe un 
nou stăpânitor, care se făcea fiu al unui Ștefan-vodă Tomșa și-și zicea și el 
Ștefan. Acest al șaptelea Ștefan-vodă era un bătrân viteaz, crud si temut. El 
domni de două ori, fu mazilit pentru totdeauna și muri la Constantinopol. 

Pe rând se strecurară în Moldova Radu Mihnea, fiul nepotului de văr al 
lui Petru Șchiopul, Alexandru, fiul lui Iliaș și nepotul de fiu al lui Lăpușneanu 
Bătrânul, si, pe lângă acești „moștenitori legiuiti”, un croat catolic, care slujise 
pe turci la pacea cu germanii: Gașpar-vodă Gratiani. Pentru întâia oară după 
Despot, întărit de turci după ce se așezase prin arme însă, Moldova primea de 
domn pe cineva care n-avea nici legea, nici neamul locuitorilor ei. Ca și loan- 
vodă, el se ridică asupra turcilor, sprijinit de poloni, fu învins și doi boieri îl 
uciseră în fugă. 

Un străin, un grec, cel dintâi grec în scaunul ţării, grec după tată și după 
mamă, deși botezat cu un nume românesc, fu Lupul, care-și zise ca domn 
Vasile-vodă. El domni mult și cu strălucire, purtând și războaie, pentru lăcomia 
sa — căci voia încă un scaun domnesc - cu muntenii. În trufia lui, el visă că si 
urmașii săi din neam în neam stăpânesc în Suceava și lași. Astfel, el boteză pe 
fiul său din căsătoria a doua cu o foarte frumoasă cercheză, ruda hanului, 
Ștefan. Ștefăniță și ajunse domn. Boala lângorii, de care murise Stefan al lui 
Petru-vodă, stinse și pe Ștefan, fiul lui Vasile Lupu, pe acest tinerel Ștefan-vodă 
al optulea. 

După el și înainte de dânsul veniră boieri de ţară, ca Istrati-vodă Dabija, 
un bun bătrân betiv, ca vodă Petriceicu, care se chema Ștefan poate după 
numele lui Ștefan Lupu, un om vioi, războinic, iubitor de creștini — al noulea 
Ștefan-vodă, care pieri în pribegie fără nădejde, la poloni. Apoi Cantemir-vodă 
bătrânul, un ostaș cumpănit în hotărârile sale, și fiii lui, Antioh și Dumitru, 
care chemă pe ruși în 1711 împotriva turcilor și fugi o dată cu dânșii, fără să 
mai vadă Moldova, căreia îi făcu cea mai mare cinste cu scrierile sale; Mihai 


Racoviţă, care dădu celui de al doilea fiu al său numele mare de Ștefan: Ștefan 
Racoviţă nu ajunse a domni în Moldova și muri, încă tânăr, de beţie, in a doua 
jumătate a veacului al XVIII-lea, ca domn muntean. 

Între ei se vede o clipă Iliaș, fiul lui Alexandru Iliaș și ultimul coborâtor al 
lui Ștefan cel Mare. Trăit între greci, dintre care a fost desigur și mama și 
bunica sa, el abia știa românește și a murit bătrân, sărac, uitat, între grecii din 
Constantinopol. 

Grecii aceștia, oameni siguri pentru turci, ajung a stăpâni moștenirea lui 
Ștefan cel Mare. Mavrocordätestii, care se coborau dintr-o fată a lui Alexandru 
Iliaș, Casandra, mama Sultanei, soţia lui Alexandru Mavrocordat, tälmaciul 
Porții; Ghiculestii, al căror bunic, Grigorascu, tinuse pe Maria Sturdza. Și unul 
și altul din aceste neamuri aveau o obârșie românească în parte. Callimachii, 
care începură a domni pe la 1750, erau coborâtorii orheianului Calmășul și ai 
unei câmpulungence. 

Numai pe urmă, după 1774, veniră greci curati, printre vlăstarele nouă 
din cele trei neamuri înrudite cu poporul românesc sau pornind de-a dreptul 
din el. E vremea când se înalță asupra noastră familiile Ipsilanti, Moruzi, Sutu, 
Caragea, Hangerli. Vremi grele, în care toată povara împărăției turcești slăbite, 
scăzute, putrezite, dar din ce în ce mai lacome, apasă pe umerii ţăranului 
român. Tara fu ruptă în bucăţi, ca trupul lui lon-vodă... 

De la 1822 avurăm iarăși domni de ţară, care se păstrară până la Unirea 
Principatelor în 1859, când din Moldova si Tara Românească, două ţări din 
românime, se făcu România. 

La 1877, patru sute de ani după luptele de la Podul-Înalt și Războieni, 
românii, sub principele Carol, smulseră neatârnarea lor, într-o nouă luptă 
biruitoare cu turcii. În 1875, se pomenea un veac de la înstrăinarea Bucovinei, 
și românimea venită din toate unghiurile locuite de dânsa îngenunchease în 
1871, cu toată cuviinta tristă a celui ce se închină strămoșilor pe pământ 
străin, înaintea mormântului lui Ștefan cel Mare, la împlinirea de patru sute de 
ani de la clădirea Putnei. 

În 1881 se proclama regatul românesc. O conștiință nouă sträbätea 
întreg poporul nostru, și de atunci ea se întărește necontenit. Și această 
conștiință, uimită de focul orbitor al lui Mihai Viteazul, cere sfaturi de 
întemeiere inteleaptä de la celălalt străbun, de la Ștefan cel Mare. 

Cartea VII. 

AMINTIREA LUI ȘTEFAN CEL MARE. 

I. ȘTEFAN CEL MARE LA CRONICARI. 

Cărturarii n-au știut să vorbească după cuviinţă despre faptele lui Ștefan, 
căruia-i datorau însă putinţa de a scrie în ţara lor si pe limba lor. În putinul pe 
care l-au scris ei, cronicarii ce înseamnă anii domnilor, scriitori bisericești, si, 


târziu de tot, cântăreţi, se află foarte putin despre marele voievod. Suiletele 
rătăceau aproape de pământ în vremuri de întuneric și de neîncredere, în 
vremuri nerecunoscătoare și obosite, și scrisul nostru nu se putea ridica până 
la înălțimea lui. 

Când, pe vremea lui Vasile Lupu, vornicul Grigore Ureche prefăcu în 
românește spusa săracă a vechilor letopisete slavonesti, el se pricepu numai să 
înnădească pe lângă dânsa unele din veștile ce se cuprindeau în povestirile 
bogate și amănunțite ale trecutului altor neamuri. Despre locurile unde s-au 
fost dat luptele, despre cetăţile de scaun, despre bisericile înălțate din porunca 
lui Ştefan aproape în fiecare oraș al Moldovei, el nu poate să spuie nimic. Ce 
pune el în scris nu-l încălzește decât foarte rar și foarte slab, și cugetările lui 
sunt mai mult gânduri de morală bisericească. Abia la sfârșit dă el drumul 
condeiului său greoi și stângaci ca să spuie că Stefan - al cărui chip adevărat îl 
putem desluși numai foarte neguros din zugrăveli de cărţi sfinte, care dau 
totdeauna oameni frumoși cu ochii mari și plete lungi bălane —, că Ştefan era 
„om nu mare de stat”, că era „mânios și degeaba vărsa sânge nevinovat”, 
trimițând din căldura ospetelor de-a dreptul la moarte fără nici o judecată, el, 
bunul judecător. Încolo, Ureche nu mai mărturisește despre eroul de la moartea 
căruia trecuseră ceva mai mult de o sută de ani decât că avea acea vitejie 
măiestrită și îndărătnică pe care o vedem de altminterea și din desfășurarea 
războaielor lui. 

Câţi au mai scris povestea trecutului moldovenesc s-au multämit să 
întregească după scriitorii străini, leși și unguri, izvorul bătrân al lui Ureche. 
Numai loan Neculce, înjgshebând după alţi cincizeci si mai bine de ani o istorie 
bătrânească a Moldovei, mergând până în zilele sale, culege câte ceva din gura 
poporului despre cel mai mare dintre vechii domni neatârnati si mai lămurește 
câte ceva și din partea lui: precum despre darea Bugeacului de către Ștefan în 
mâna turcilor (ceea ce s-a întâmplat numai în 1538), despre păharul de iasp şi 
arcul cu vârtej ce le-a dat Mănăstirii Putna, unde au stat, în turnul de 
deasupra porţii, până la cazacii prădalnici de sub domnia lui Constantin 
Cantemir şi până la egumenul doritor de petreceri, care, la o benchetuială cu 
oamenii domnești, a stricat la beţie minunea de păhar, „ce era în chipul 
marmurei albe si a farfuriei”. Tot el se face a ști că regele Cazimir ar fi dat lui 
Tăutu cândva ţinutul pentru care Ştefan se lupta cu polonii. 

Dimitrie Cantemir, marele învăţat de pe acest timp, nu înţelege și nu 
iubește pe acela către care trebuiau să se îndrepte cu deosebire ochii unui 
domn moldovean, ca dânsul, care dorea să înnoiască pentru ţara sa trecutul de 
liniște și de mândrie. Istoricii din Ardeal, care se iviră în a doua jumătate a 
veacului, nu coborâră niciunul din ei asupra lui mai ales dragostea ce o aveau 
pentru neamul românesc întreg, pe care voiau să-l înalțe strălucitor, curätit de 


rugina trecătoare a clevetitorilor, în lumina pretuirii tuturora. Poeţii de pe 
atunci erau deprinsi a scrie, după modeluri frantuzesti, mai ales, mici flecării 
sunătoare și bine gătite, asupra iubirilor ușoare și legăturilor puţin trainice și 
adevărate dintre oameni. Trecutul nostru a fost mai totdeauna închis acestor 
cavaleri de iatac, mai lungi în bărbi decât în gânduri, și unul dintre dânșii, 
Matei Milo, a cutezat — în nepriceperea și ușurința lui — să apropie pe 
Alexandru-vodă Moruzi, un fanariot cu anul al turcilor, de märeata umbră 
argintie a lui Ştefan străbunul. 

ÎI. PANEGIRICUL LUI ȘTEFAN CEL MARE. 

Dar în a doua jumătate a veacului al XVIII-lea duhul sfânt al iubirii 
pentru trecutul mare se cobori asupra unui călugăr care a fost cel dintâi 
cântăreţ al lui Ştefan cel Mare. 

El trăia în Putna chiar, în ctitoria lui Ștefan, care-și dormea somnul cel 
veșnic între zidurile ei. Aceste ziduri suferiseră multe, din ani îndepărtați când 
le inältase spre nestinsă pomenire voința cucernică a biruitorului. Pe vremea 
lui chiar, frumoasa clădire arsese odată până la pământ, în 1484, în primăvara 
anului când sultanul răpi Moldovei — Stefan va fi căzut în acest pojar nimicitor, 
care alesese mănăstirea lui printre toate celelalte, o prevestire - Chilia si 
Cetatea-Albă. Ea se înălță însă peste câtăva vreme tot așa de falnică, și daniile 
o împodobiră și o îmbogăţiră până la moartea întemeietorului, care se odihni în 
cuprinsul ei. Peste ceva mai mult de un veac, când Moldova era supusă turcilor 
și rău apărată de domni care se strecurau ca niște umbre trecătoare, hoţi din 
Bârgău, în Ardeal, se năpustiră asupra Putnei, din care luară tot ce se putea 
lua și încărca pe caii ce adusese cu dânșii: „argintul și sculele mănăstirii toate, 
carile au fost făcute de cei domni bătrâni”, scrie cu tânguire domnul de atunci, 
tot un Ștefan, Tomșa al doilea. Venind cu cazacii săi sălbateci în ajutorul lui 
Vasile Lupu, aruncat din scaun de logofătul său, fiorosul tânăr Timus 
Hmilnitchi, ginerele domnului Moldovei, se întări în Suceava, si ostașii săi 
nesätiosi se repeziră până la Putna, pe care o stricară cu totul, după ce o 
despoiaseră: logofătul învingător, Gheorghe-vodă Ștefan, începu din nou lucrul 
bisericii, pe care n-avu însă multämirea de a o vedea isprăvită, căci ea se sfinți 
abia sub Istrati Dabija, în 1661. Când, la sfârșitul acestui veac, se începu 
pentru zeci de ani lupta cea mare dintre turci și lesi, aceștia din urmă se 
așezară în mănăstiri, în care ei vedeau numai cetăți de apărare și stăpânire: un 
român trecut, de dorul domniei, la poloni, Davidel, porunci din Mănăstirea 
Putnei, care avu să șuiere nespus de mult pe urma unor astfel de oaspeţi 
necredincioși și lacomi, pentru care și crucea răsăriteană, și mormântul lui 
Ștefan cel Mare erau deopotrivă un lucru de batjocură. Poate atunci se 
scormoni mormântul lui Ștefan, care fu găsit mai târziu fără nici o podoabă pe 
fărâmăturile oaselor sale: români și creștini de legea răsăriteană n-ar fi cutezat 


desigur să tulbure, fie și pentru a căuta podoabe nouă icoanelor, pacea unui 
mormânt ca acesta. 

Egumeni prea bucuroși de mese mari, ca Misail Chisälitä, cel ce strică la 
petreceri păharul lăsat de Ștefan cel Mare, scăpându-l din degetele sale slăbite 
de băutură, grăbiră pustiirea minunatului lăcaș de odinioară. Pe la 1750, 
turnul de la poartă se pleca spre pământ, străbătut de crăpături adânci, zidul 
de prin prejur nu mai îndepărta pe nimeni, peste trapezăriile dărâmate și 
pivnițele umplute cu tärâna părăsirii creșteau copaci vânjoși; biserica n-avea 
acoperământ, și răni de moarte îi crestau pereții; călugării se risipiseră mai toți, 
căutând adăposturi mai sigure. 

Atunci norocul aduse pe scaunul de mitropolit al Moldovei pe călugărul 
Iacov din Putna, un om sfânt. El cheltui pentru înnoirea desăvârșită a Putnei 
toată agonisita vieţii sale, și se făcu astfel al treilea ctitor al ei. Când un domn 
care voia să aibă lângă sine pe fratele său ca mitropolit îl sili să plece, Iacov se 
întoarse la Putna, de unde pornise, și fu îngropat, peste multi ani de zile, aice. 

Ajutorul de căpetenie al lui Iacov era un învăţat călugăr, cunoscător si de 
slavoneste, Vartolomei Mäzäreanu. Îi plăceau deopotrivă cărţile bisericești si 
povestirea întâmplărilor viforoase ale domnilor de demult. Mai ales de când 
Iacov îl trimesese în Rusia ca să aducă de acolo tipărituri pentru mănăstirea 
amândurora, Vartolomei își cheltuia vremea cu tălmăcirea unor tipărituri ca 
acestea, cu prescrierea de letopisete și alcătuirea de condici ale hrisoavelor de 
danie și întărire păstrate prin deosebitele mănăstiri. Astfel ajunse el să 
stăpânească pe deplin limba înflorită a laudei sfinţilor și cunoștința unui timp 
pe care toate îl aminteau în Putna, cu toate dărâmăturile și înnoirile. 

Pe la 1762, arhimandritul Vartolomei ajunse si egumen al Putnei, în locul 
lui Pahomie. În Rusia el auzise preoţi și călugări meșteri în cuvântare lăudând 
înaintea mulțimilor smerite, în ziua hramului, viaţa ctitorilor vrednici de 
pomenire. Astfel lăudă și el într-o zi de 2 iulie, între 1762 și începerea 
războiului apropiat dintre ruși, spre care mergea inima lui de călugăr, și turci, 
în care vedea niște păgâni făcători de rău, pe Ștefan cel Mare. 

Cuvântul, de o mare frumuseţe, e foarte întins, si se împarte în trei părți, 
care laudă pe rând vitejia, dreptatea și iubirea de Dumnezeu a lui Ștefan în 
vorbe ce se înșiră ca o cunună de mărgăritare pentru fruntea străbunului. El 
zugrăvește pe sfântul Moldovei așa cum a fost în adevăr, ca pe un viteaz fără 
trufie „cu picioarele de-a pururi pe piatra ajutorului de sus”, ca pe un 
întemeietor, căci „însuși și până astăzi țara aceasta cu dreptele lui așezări se 
ţine”, ca pe un cinstitor al clerului, care „pleca armele petrahilului”. Înfierând 
mândria zădarnică a neamurilor mari, suciturile de șarpe ale lingușitorilor 
oplositi pe lângă domniile nouă, și alte păcate ale timpului, Vartolomei ajunge 
să se întrebe, cum se vor fi întrebat atâţia care auzeau povestirile poporului 


despre Stefan sau rămâneau gânditori asupra slovei letopisetelor: „Oare ne vom 
mai învrednici și noi a vă ave”, voi, vremi ca acelea? 

Lauda lui Stefan cel Mare nu se potrivea cu simtirea sfioasă, și cugetarea 
umilă a unor timpuri îngenuncheate, care cutezau să nădăjduiască mult mai 
puţin decât atâta. Ca tot ce nu era de nevoie în biserică sau pe lângă biserică, 
ea nu s-a tipărit, si ea se află numai în două manuscripte - dacă ele nu sunt 
chiar unul și același — așa încât n-a avut nici o răspândire. 

[Notă: Cuvântul, zis obișnuit Panegiricul lui Ștefan cel Mare, s-a tipărit de 
M. Kogălniceanu, în Archiva românească. Titlul de „Cuvânt de îngropare”, ce se 
află înaintea acestei ediţii, nu e potrivit; el va fi fost adaus de copist, care 
credea, în simplicitatea lui, că aceste cuvinte s-au spus la coborârea chiar în 
mormânt a lui Stefan.] 

III. ȘTEFAN CEL MARE SI ȘCOALA LITERARĂ NOUĂ. 

A trecut apoi mai bine de jumătate de veac, si numele lui Stefan-vodä nu 
s-a mai pomenit în scrise românești. Bucovina intrase în stăpânirea Austriei, și 
măsurile de orânduire a mănăstirilor luate de împăratul Iosif hotărâseră că în 
Mănăstirea Putnei vor locui numai douăzeci și cinci de călugări, români și, de- 
acuma înainte, firește și ruteni. 

La 1812 se întorcea însă în Moldova Gheorghe, fiul protopopului Lazăr 
Asachi, după ce învățase în Roma multe lucruri si se încălzise de un foc 
patriotic pe care nu-l aveau mulţi pe această vreme. Gheorghe Asachi era și un 
poet, un puternic și mândru poet, care vorbi în versuri de lucruri pe care 
cititorii le găsiseră până atunci numai în cărţile de istorie și de limbă ale 
ardelenilor, din care se trăgea neamul mamei lui. 

Dar din avântul tinereţelor lui Asachi nu rămase decât härnicia. El tipări 
un chip al lui Ștefan cel Mare după acela de la Putna, făcut din nou în zile 
târzii; el înfăţișă într-un tablou pe Ștefan dând în clipa morții sfaturi înțelepte 
fiului său; el cântă și în românește si în frantuzeste — și foarte slab în 
amândouă limbile — întâlnirea viteazului învins cu mamă-sa, neînvinsă, la 
Cetatea Neamţului, și atinse în nuvelele sale istorice anumite împrejurări din 
viaţa voievodului. Dar nu-l înţelese și nu-l înfätisä niciodată după cuviinţă. 

Tablourile lui Asachi sunt din 1833, poezia despre tăria de suflet a 
„doamnei Elena” a fost tipărită în 1841 în revista lui Asachi, Spicuitorul, care 
ieșea în românește și în frantuzeste pentru ca să răspândească si în străinătate 
numele întemeietorului ei. La 1837, Mihai Kogălniceanu, un om de o înaltă si 
largă înţelegere, tipărea la Berlin o parte din Istoria românilor în frantuzeste, 
care a fost însă cetită si de ai noștri. Peste trei ani, întors în ţară, el începea să 
scoată la lumină izvoarele trecutului moldovenesc, în a sa Archivă românească. 
După alți trei ani, Kogălniceanu se dovedea un mare cuvântător, vestind de pe 
catedra sa de la Academia Mihăileană - de unde fu aruncat jos îndată de o 


cârmuire care nu putea face altfel — evanghelia cea nouă de credinţă în neam. 
„Inima mi se bate când aud rostindu-se numele lui Alexandru cel Bun, lui 
Ștefan cel Mare, lui Mihai Viteazul... Pentru mine bătălia de la Războieni are 
mai mare interes decât lupta de la Termopile, si izbânzile de la Racova si de la 
Călugăreni îmi par mai strălucite decât acele de la Maraton și Salamina, pentru 
că sunt câștigate de către români... Baia, un sat ca toate satele pentru străini, 
pentru români are mai mult pret decât Corintul, pentru că în Baia avanul rigä 
al Ungariei, Matei Corvinul, viteazul vitejilor, Craiul Crailor, cum zicea Sixt al 
IV-lea [papa], rănit de sabia moldoveană, fu pus în fugă și uită drumul patriei 
noastre!” 

În asemenea cuvinte nu se mai vorbise de zilele vechi ale românilor, și, 
ținându-se seama de deosebirea timpurilor, ele pot fi puse alături, întru 
mărirea lui Ştefan, cu laudele bisericești ale călugărului Vartolomei din Putna. 
La 1845 începeau să se împartă cele dintâi coli din marea și, pentru acea 
epocă, märeata culegere a Letopisetelor, din care se alcătuia, de la un bătrân 
povestitor la altul, povestea Moldovei luptătoare, chinuite și umilite: Ștefan 
părea că iese din mormânt, buciumându-și isprăvile pentru a-și îndemna 
urmașii, din rândurile cumpănite ale vornicului Ureche, înainte mergătorul 
martirilor trecutului. 

Atunci Moldova văzu ce a fost și fu cuprinsă de rușine și de jale. Pe cât 
îngăduia cenzura într-o ţară stăpânită de domn și de consulul rusesc, mai mare 
decât dânsul, toţi cei ce-și simțeau chemarea de a împărtăși: prin scris frumos 
gânduri sănătoase și folositoare se închinară înaintea strălucirii moarte a 
veacurilor voinice: și Alecu Russo, care nu uită pe „voinicii ce dorm la Valea 
Albă” și nu dorea ca Ștefan să se întoarcă pe pământ, căci s-ar da înapoi de 
mânie înaintea celor ce nu mai aveau sufletul lui și nu-i mai vorbeau limba 
lucie ca un ascutis de sabie încercată; și Costachi Negrut (Negruzzi), și poetul 
tinerimii vioaie, încrezătoare și setoase de luptă, Vasile Alecsandri. 

Într-un calendar din 1845 - după ce iesise în parte Letopisetele — 
Kogălniceanu sau Russo scrie, zugrăvind lupta lui Ștefan la Baia: „Românul îi 
atribuie tot ce-i pare curios, mare, vitejesc si chiar neînțeles. Orice cetate, orice 
zid, orice val, orice sant, întreabă-l cine l-a făcut: el îţi va răspunde: Stefan cel 
Mare. Orice pod, orice biserică, orice fântâna, orice curte sau palat vechi, el le 
va raporta eroului său. Orice bunătate, orice așezământ ale căruia rămășițe 
mai trăgănează până astăzi, orice legiuire omenească, orice puneri la cale 
înțelepte Ştefan-vodă le-a urzit. În sfârșit, acest domn pentru moldoveni rezumă 
toate isprăvile și institutiunile făcute în cinci veacuri, de atâţia stăpânitori. , 

IV. ȘTEFAN CEL MARE ÎN LITERATURA POPORULUI. POMENIREA LUI 
ÎN TIMPURILE DIN URMĂ. 


Poporul era întrebat deci și el despre Ștefan-vodă, după ce vorbiseră 
despre dânsul însemnările cărturarilor mai apropiaţi de dânsul. Țăranul din 
munţi și văi, din păduri și de pe malul apelor nu știa nici ziua luptelor, nici anii 
și nici veacul, căci mai-marii lui cuprind mai multe veacuri, nesfârșit de multe, 
cu trupul lor de uriaș; el nu știa nici numele boierilor, sfetnicilor, doamnelor și 
iubitelor care nu luaseră loc lângă dânsul înaintea lumii; el nu putea să 
deosebească o luptă de alta, ba nici un dușman de celălalt; el nu văzuse nici un 
hrisov de la marele judecător, nu ajungea să-și însemne niciuna din datinele la 
începutul cărora stătuse voinţa lui; nu cetise măcar una din pisaniile ce stăteau 
în fruntea bisericilor durate în cei patruzeci și șapte de ani de domnie. 

EI știa atât, în marea lui nenorocire și în adâncul lui întuneric, până la 
care ajungea însă, cu mângâiere și făgăduieli, o rază bună din acel veac mare, 
că neamul său a dat cândva - dăunăzi, peste trei sute de ani sau cu o mie alții 
în urmă - un om minunat, un sfânt cum nu mai poate răsări altul: el era 
izvorul a toată vitejia, el era fântâna tuturor dreptätilor, el era marea 
bunätätilor. Pământul Moldovei nu fusese al lui numai atunci când oamenii de 
demult îl putuse vedea; el rămăsese al lui în vecii vecilor, cu toți oamenii ce se 
îngropau pe rând, și, în clipe grele, suspinul și rugăciunea se suiau la dânsul 
ca la Dumnezeu: „Săracul Ștefan-vodă, unde-i să vadă?!” 

Poporul, înaintea căruia stătuseră largi deschise ușile lui îl chemase la 
dânsul prin povestea lui iubitoare, care născocea înlocuind adevărul de care n- 
avea nici o știință: Stefan nu fusese fecior de domn, ci copilărise între bäietasii 
și băietanii satelor, si se arătau la Borzești, în ţinutul Bacăului, unde i se înălța 
frumoasa biserică, locurile care-i văzuseră jocul de vitejie. Învârtise în mâni ca 
ale Făt-Frumosului care glumeste cu armele grele ale zmeilor un buzdugan 
ieften, tăiat din trunchiurile străvechi ale codrului. El străbătuse în peșteri ca 
să ucidă urșii, așa precum alții de vârsta lui prindeau fluturii strălucitori 
deasupra florilor pajiștei. Mestesugul luptelor cu oamenii răi îl învățase de la 
arhangheli trimesi de Dumnezeul ce plânge de suferinţele săracilor, și, ca să nu 
sperie pe copil cu penele lor de aur orbitor, ei se făcuseră a fi doi mosnegi, adică 
doi moșnegi de la ţară, cu căciulele nalte și drepte, cu pletele și barba căzând în 
valuri de argint, cu ochi care văd adânc în amintirile zilelor moarte, cu vorba 
cuminte și înceată, venind totdeauna de foarte departe, — așa niște mosnegi 
cum va fi fost sus pe scaunul de aur în hainele-i de mătase încheiate cu pietre 
scumpe vodă Alexandru cel Bun. 

Când s-a făcut mare și a început luptele lui drepte și bune, nici un colț de 
ţară n-a rămas nesfintit de biruintele lui sau de suferințele cu care le plătea. În 
scorburile acelea mari de lângă Baia s-a adăpostit el, singur-singurel în codru, 
pândind pe unguri meniti pieirii. Scările acelea tăiate în stâncă au fost făcute 
pentru dânsul, care căuta vârful muntelui. Colo, la Voronetul din Bucovina, la 


Dobrovätul din Vaslui, a stat el la ușa sihastrului ce se ruga pentru toţi 
oamenii și de la care voia sfatul cel mai bun ca să mântuie ţara, ai cărei 
apărători pieriseră: sihastrul l-a primit în chilie, i-a dat învăţătura dorită și i-a 
arătat prin luminile minunate ce se iveau în paltinii pădurii în ce loc trebuie să 
se ridice mănăstirea de mulțămită. La Podul-Înalt se arată cetatea lui, 
fundătura unde s-au grămădit turcii bătuţi, beciul lui săpat în pământ; podul 
de colo se zice al Harapului pentru că un pașă din Arabia depărtată a căzut în 
acel loc, mușcând de durere pământul străin. Lângă Bozienii-Neamtului, 
pădurea ce a dăinuit până dăunăzi a fost aceea în care s-a odihnit Ștefan după 
nenorocirea fără umilinţă de la Războieni. La Cozmin se știe unde s-a risipit 
codrul asupra dușmanilor, care nu mai sunt leșii, ci turci adevăraţi, aceia de 
care Stefan a scăpat ţara. Dincoace au fost vräjiti tatarii cu fuioare fermecate si 
nori de fum, și tăiaţi până la unul. Cazacii au fost nimiciti la Gârla Cazacului. 
La Ciortărei, de unde era poate boierul său Andreico Ciortorovschi sau 
Ciortoreanul, a dat Dumnezeu o pâclă de a putut să răpuie Ștefan pe păgâni. 
Cei șapte munţi din Vrancea au fost däruiti de Stefan la șapte voinici, pe care 
mama lor bătrână îi dăduse pentru luptele cele nouă, și numele lor era scris în 
slovele de pe masa de piatră „a lui Bucur”. Cutare cruce de la fântâna din 
același ținut al Putnei mărturisește că acolo și-a dat sufletul, la picioarele 
stăpânului său, ciobanul care colindase ţara întreagă culegând ostași pentru 
vodă, rămas fără tovarăși. Dincoace Ștefan a învins pe strașnicii căpcăuni, cu 
care se putea pune numai unul ca dânsul. Aceasta-i, lângă Cotnari, sau în 
Bucovina, Dumbrava-Roșie, unde leșii au asudat sudoare de sânge sub bice și 
strămutări arând pentru codrul de stejari cu frunza roșie și răsunetele de 
geamăt. Oasele acelea înfipte în măruntaiele râpei pe care să se tragă apele 
inimoase ale Siretului de primăvară sunt oase de dușmani, pe care i-a răpus 
braţul lui Ștefan. Valea Groazei a văzut spaima turcilor strânși de arma lui 
răzbunătoare. La Poiana Dealului Mare se văd cetatea și șanțurile prin care au 
crezut în zădar tatarii că se pot apăra de același ascutis de sabie. La Sângeri el 
a vărsat, pe dreptate, acel sânge mult ce se pomenește în numele locului. Din 
cerdacul de lângă Huși el a pândit în zare, peste Prut, mersul tătărimii 
pustiului. În stâncile de la Ștefănești, care ar fi întemeiat fără îndoială de 
dânsul, Ştefan și-a ascuns mama, care se pomenește la Cetatea Neamţului, și 
domnita, în cămări închise cu uși de fier. În Cotnari, ca și în Dobrogea, se 
povestesc luptele lui cu doamna Catalina, care a pus să se facă fântâni pentru 
drumeti în marginea drumului mare. Movila aceea din Vaslui, care se zice a lui 
Burcel, a fost dată de prietenul săracilor unui biet om nevoias care chiuia în 
auzul lui arând dumineca, pe vremea slujbei, cu boi de împrumut. Toate satele 
vreau să se tragă din strămoșii däruiti de Ștefan pentru vitejie. Unde n-a 
măritat el fete fără avere, unde n-a făcut el biserici și cetăţi și fântâni 


răcoritoare? În care ținuturi nu se cântă vreo iubire a frumosului vodă 
Ștefăniță, care coboară pe nestiute inelul său de aur în cofita fetelor ce dau să 
beie străinului frumos? 

Tot ce a fost pe acest pământ se topește în lumina lui. 

Se știe că el a murit și că pe mormântul lui a ars trei zile și trei nopți o 
lumină pe care n-o aprinsese nimeni. Dar moartea nu i-a luat simtirea, și, când 
neamul lui sufere, strămoșul plânge în mormântul său. Plânge, căci nu se 
poate mișca, dând la o parte povara grea a marmurii albe. Dar odată și odată el 
va învinge prin puterea strașnică a durerii sale nemărginite, întâi sabia-i va 
răsări din groapă, floare de oţel, vestind „războiul cel mare”, care va da dreptate 
neamului românesc. Apoi însuși va ieși în vederea dușmanilor ingroziti, călare, 
înarmat, săgetând ucigător din ochii săi strasnici, limpeziti de ceața morții 
îndelungate. Oastea lui va fi el. Și sângele se va sui până la coamele cailor, și 
poporul lui Ștefan cel Mare va avea atunci pretutindeni pace si fericire. Iar el se 
va culca iarăși în mormântul lui de la Putna, dormind acum cu dreptii. 

Cărturarii aveau de unde culege fapte și povești pentru a slăvi numele lui 
Ștefan: Letopisetele li stăteau înainte, si de pe la 1850 se tipäreau tot mai multe 
cântece ale poporului, se cercetau tot mai mult spusele lui despre timpurile 
bătrâne. 

Dar ei n-aveau nici puterea de simtire, nici bogăţia de închipuire, nici 
învățătura și nici adevărata dragoste de ţară care ar fi trebuit pentru ca un 
vrednic prinos să vie si din partea lor. Aceasta trebuie s-o spunem. 

Se vede si din următoarea împrejurare: 

În 1856, arhimandritul de la Putna, care si el va fi citit Letopisetele, 
capătă de la cârmuirea austriacă voia a deschide mormintele din Putna pentru 
a da în sfârșit lui Ștefan cinstea ce i se cuvenea, pentru a ridica din adâncurile 
mucede ale pământului scormonit de tâlhari din alte neamuri rămășițele lui 
sfinte. 

Ceremonia se începu în ziua de 12 novembre din acel an. 

După ce se descoperiră pe rând oasele Mariei, fata a doua a lui Ștefan, 
ale Mariei, soția lui Petru Rareș, ale lui Bogdan Orbul, ale lui Ștefan cel Tânăr 
și ale unui mort domnesc necunoscut, se ajunse peste patru zile la mormântul 
ctitorului, așezat în mijlocul bisericii, la dreapta, în locul de cinste. 

O lespede groasă, lucrată cu dalta, fu găsită întâi de săpătorii care se 
lăsau și ei stäpâniti de evlavia ce cuprindea pe toţi cei de față, chiar si pe 
străini. Mormântul se boltea dedesubt. Opt ţărani ridicară lespedea, pe când 
soborul își înălța cântările, rugându-se pentru strălucitul mort. 

Se găsi ce lasă în urmă o strecurare de patru sute de ani aproape: capul 
păstrat în cea mai mare parte și frânturi de oase între surcelele sicriului și 


petecile mantiei; odoarele: cununa, nasturii, inelele, sabia le luaseră hoţii. Atâta 
se păstrează astăzi în mauzoleul ce s-a ridicat pe urmă lui Ștefan. 

Răsunetul fu foarte slab în Bucovina, în Moldova și nu răzbătu în alte 
părți ale românimii. Se vorbi totuși încă în octombre de ridicarea unei statui la 
Iași, dar îndemnătorul, caimacamul de atunci al Moldovei, Toderiţă Balș, era un 
dușman al Unirii, și el vorbea de Stefan cel Mare pentru a inteti patriotismul 
moldovenesc al moldovenilor, în paguba patriotismului românesc. Se găsiră mai 
târziu ziare mai deslușite, care lăudară între toate faptele lui Ștefan luptele lui 
cu Radu cel Frumos și cei doi Basarabi, din care făcură războaie cu muntenii, 
ceea ce n-au fost. 

Iar literatura tăcu. 

Numai când studenţii din Viena, membrii „Junimii” de acolo, îndemnară, 
cu Eminescu și Slavici în frunte, la o sărbătorire a lui Ștefan la Putna, cu 
prilejul hramului al patru sutelea de la întemeierea mănăstirii, numai atunci 
amintirea eroului stoarse lui Alecsandri două poezii slabe, cu desăvârșire reci, 
care fură cântate înaintea mormântului acoperit cu panglici tricolore și cu flori 
din partea românilor din toate părţile. Cu un an înainte, Alecsandri povestise 
într-un poem lupta de la Dumbrava-Rosie, o lucrare din cele mai bune ale sale, 
plină de versuri răsunătoare, pe care din nenorocire le tot întrerup altele, mai 
puţin îngrijite. În ea se vorbește, fără cunoștința adevărului faptelor, de luptele 
ce s-au putut încleșta între „boierii noștri și fruntașii polonilor”. Ţăranii sunt 
uitaţi cu totul, fiii codrilor care câștigară marea biruintä din codru. Poemul s-a 
vândut pentru ajutorarea răniților din Franţa, unde învățase și trăise multi ani 
din viaţa sa cântăreţul lui Ștefan cel Mare. 

De baladele, mai vechi, ale lui Bolintineanu aproape nu mai e nevoie să 
se vorbească: nimeni n-a iubit mai mult pe Ștefan prin ele. 

Ce-a fost mai bun în serbarea de la Putna rămâne discursul, de o mare 
inältare de cuget, bogat în icoane nouă si în gânduri adânci și cuminţi, al 
studentului A. D. Xenopol. Istoricul de mai târziu al românilor a scos din viaţa 
lui Ştefan învățături folositoare, ca acelea de a face „unirea prin gând si inimă” 
înainte de a urmări visuri mari, de a întemeia o cultură adevărat românească și 
cât se poate de neatârnată, în care să se înfrățească toți românii, de a nu pripi 
lucruri mari cari vin de la sine altfel si care, dacă li se face silă, pier ca iubitul 
Psichei, picurat de untdelemnul candelei ce se apropiase fără îngăduire de fața 
lui când dormea; de a „nu ne înșela asupra stării în care ne aflăm, de a nu ne 
orbi noi înșine prin lingușiri si inältäri peste aceia ce suntem în adevăr”. Sfaturi 
a căror nevoie se simte din nenorocire si astăzi, după aproape patruzeci de ani! 

O statuie a lui Ștefan cel Mare s-a înălțat la Iași abia în 1883. O făcuse 
un meșter străin, și a făcut-o rău, cum nici nu se putea altfel, căci numai cine 
face parte dintr-un popor îi poate înţelege în adevăr eroii, îi poate iubi și le 


poate da viaţa bronzului, a marmurii, a picturii sau a cântecului. Între 
cuvântările rostite atunci au fost și de acele care n-au ţinut seamă de sfaturile 
înțelepte pe care le dăduse studentul Alexandru Xenopol celor mai bătrâni 
decât dânsul la 1871. 

Iar în literatura românească a fost o tăcere... 

Afară de marele poet Eminescu: cunoscător desăvârșit al poporului, al 
trecutului, minte adâncă și bogată, inimă cuprinzătoare, de la care pornise și 
gândul serbării din 1871. Dar în Iașii insträinati, în mijlocul marii serbări 
oficiale, el s-a lăsat furat de gânduri triste, și, unde era să se înalțe imnul 
mândru către ceruri, de pe buzele-i îngălbenite zbură duiosia deznădăjduită a 
unei doine de plângere și răzbunare. 

Vor ști poeţii, scriitorii de astăzi să dea glas iubirii nemărginite cu care, 
de patru veacuri, miile de mii ale poporului au încunjurat, și mai departe decât 
hotarele Moldovei, chipul de viteaz bun, cuminte și sfânt al celui mai mare om 
ce s-a ridicat dintre români? Se vor înfrăţi ei înaintea acestui altar, măcar 
pentru clipa în care se înalță liturghia recunostintei de marile mulțimi care nu 
pot nici să vorbească, nici să cânte? 

Nu prin silinti răzlețe, ci prin buna înţelegere la lucrul harnic se 
întemeiază învățătura, cultura unui popor, care e vitejia de astăzi, si la această 
muncă locul cărturarilor e în frunte, ca să îndemne și să îndrepte. 

